
THIELES    BOGTRYKKERI. 


FORORD. 


Otudiet  af  Klassikerne  maa  betragtes  som  et  uund- 
værligt Grundlag  for  finere  Aandsdannelse  og  ideal 
Stræben.  I  Hellenerne  finde  vi  et  Folk,  som  i  Hen- 
seende til  harmonisk  Udvikling  hævede  sig  til  Menneske- 
hedens højeste  Trin.  Dets  efterladte  Skrifter  og  Kunst- 
værker, der  holde  sig  saa  tro  til  Naturen,  staa  som 
blivende  Mønstre  for  alle  Tider,  som  en  Rettesnor  for 
Smagen  og  som  en  Foryngelsens  Kilde  for  den  menne- 
skelige Aand,  hver  Gang  den  i  Aarhundredernes  Løb 
er  kommen  paa  Afveje  eller  slappes. 

Den  store  Afstand  imellem  Oldtidens  Liv  og  vore 
Dage  skærper  Blikket  for,  hvad  der  er  blivende  i  den 
menneskelige  Natur  og  hvad  der  er  omskifteligt.  Naar 
antikke  Fortællinger  give  et  nogenlunde  paalideligt  Billede 
af  den  Tid,  de  skildre,  vil  man  i  dem  som  i  et  magisk 
Spejl  se,  hvad  der  knytter  sig  til  Mennesket  som  saa- 
dant,  og  hvad  der  hører  Tidsalderen  til.  I  en  for  alle 
tilgængelig  Form  lette  de  Forstaaelsen  af  den  klassiske 
Oldtid,  uden  at  Pieteten  for  den  forringes. 

Saaledes  omtrent  skrev  jeg  i  1882  i  Forordet  til 
den  tyske  Udgave  af  »Fra  Hellas«.  Jeg  er  bleven  og 
vil  blive  disse  Anskuelser  tro ;  thi  jeg  har  her  talt  af 
min  inderste  Overbevisning. 

Mine  antikke  Fortællinger  ere  igjennem  de  tre 
Rækker  af  »Fra  Hellas«  og  »Magthaveren  paa  Rhodos« 
efterhaanden  voxede  op  til  femten  i  Tallet  og  om- 
fatte hele  Omraadet  af  den  helleniske  Kultur  lige  til 
dens  yderste  Grænser  i  Syditalien,  Libyen  og  Lille- 
asien.     Jeg  skjønner  saa  meget  mere  paa  den  Velvilje, 

hvormed  de  ere  blevne  modtagne  baade  i  Ind-  og  Udland, 
som  de  netop  have  set  Lyset  paa  en  Tid,  da  Real- 
videnskaberne af  bedste  Evne  søge  at  fortrænge  Huma- 
niora. Forhaabentlig  vil  man  dog  ikke  gjøre  Alvor  af 
at  tilstænge  den  græske  Skjønhedsverden,  fra  hvilken 
alle  Nationers  Digtere,  Malere  og  Billedhuggere  gjennem 
alle  Tider  have  hentet  deres  lykkeligste  Inspirationer. 
Skulde  det  ske,  vilde  et  saadant  Misgreb  ikke  blive 
uden  betænkelige  Følger  for  hele  Forstands-  og  Følelses- 
livet. Thi  Poesien,  Menneskeaandens  fineste  Blomst, 
vilde  utvivlsomt  lide  derunder,  ja  maaske  hensygne, 
naar  man  berøvede  den  hin  faste  Norm  for  Tankens 
Simpelhed  og  Udtrykkets  Klarhed,  som  Klassikerne 
afgive. 

Hvad  de  enkelte  Fortællinger  i  nærværende  Samling  angaar,  kan 
jeg  fatte  mig  i  Korthed.  Den  første  »Kappetyven  Orestes«,  en  Slags 
antik  Lazzaron  ,  omtales  et  Par  Steder  hos  Aristophanes ;  Scholiasten 
tilføjer,  at  han  var  af  god  Familie.  Til  tre  af  Fortællingerne  :  »Kylon 
og  Mikka« ,  »Dronningen  af  Kyrene«  og  »Artemispræstinden«  ,  ere 
/Emnerne  hentede  fra  Plutarchs  Moralia  (de  virtt.  mulierum).  Alle 
Hovedpersonerne ,  ja  flere  af  Bipersonerne  ere  her  historiske.  Volds- 
herredømmet  spillede  en  saa  stor  og  udbredt  Rolle,  at  ingen,  som  er 
fortrolig  med  Klassikerne ,  vil  undre  sig  over ,  at  der  forekommer  to 
Tyranhistorier  i  denne  Samling;  de  ere  desuden  saa  ulige  i  Anlæg  og 
Plan ,  at  jeg  ikke  har  næret  nogen  Betænkelighed  ved  at  stille  dem 
sammen. 

Den  fjerde  Fortælling,  »Slaven  Lucipor«,  er  komponeret  med  et 
Blad  af  Makedoniens  Historie  som  Baggrund.  Læseren  faar  her  et 
Indblik  i  det  antikke  Bogvæsen  og  overværer  et  Isis-Optog  (det  sidste 
skildret  efter  Apulejus). 

Sluttelig  bemærkes,  at  flere  af  Fortællingerne  tidligere  have  været 
trykte  i  forskjellige  Tidsskrifter  og  Almanakker,  og  at  «Slaven  Lucipor« 
ved  en  lakune  i  Trykkeriet  har  faaet  en  fejl  Plads.  Efter  den  chrono- 
logiske  Orden  skulde  denne  Fortælling  have  været  den  tredje  i  Sam- 
lingen. 

Kjsbenfiavn ,    i  November  iSgo. 

P.  Mariager. 


KAPPETYVEN  ORESTES. 

Den  88de  Olympiades  4de  Aar  (425  f.  Chr.). 


Dronningen  af  Kyrene. 


I. 


N, 


ogle  Aar  efter  Perikles's  Død  levede  der  i  Athen 
en  ung  Mand,  som  var  bekjendt  under  Navn  af  Klæd- 
ningerøveren eller  Kappetyven  Orestes.  Dog 
vidste  ingen  bestemt,  om  han  virkelig  røvede  eller  stjal 
Klæder  fra  levende  eller  døde.  Man  troede  det  imidler- 
tid, og  i  Badstuerne  passede  man  godt  paa  sit  Tøj, 
naar  han  var  der. 

Men  hvorledes  det  end  forholdt  sig  med  hans 
Bestilling,  var  det  umuligt  andet  end  at  synes  godt 
om  hans  Person.     Han  var  Sorgløsheden  selv,   og  hans 

lette  Sind  afspejlede  sig  i  hans  udtryksfulde  Ansigt. 
Om  han  end  ikke  som  sin  Navne  Sørgespil -Helten 
Orestes,  den  af  Hævngudinderne  forfulgte  Modermorder, 
kunde  rose  sig  af  at  nedstamme  fra  kongelig  Æt, 
hørte  han  dog  til  en  anset  Slægt.  Han  var  en  Søn 
af  Tim  okrates,  der  paa  Kleons  Tid  beklædte  for- 
skjellige  højere  Øvrighedsposter,  og  var  en  Broder  til 
den  Aristoteles,  som  i  den  88de  Olympiades  tredje 
Aar*)  blev  valgt  til  Feltherre  og  senere  var  en  af 
Tredivemændene. 

Efter  Faderens  Død  havde  Orestes  gjort  Bekjendt- 
skab  med  Proxenides  og  Theagenes,  de  to  værste 
Ødelande  i  Athen.  I  deres  Selskab  havde  han  sat  sin 
Fædrenearv  over  Styr,  og  da  han  levede  i  Uvenskab 
med  sin  Broder,  en  stræng,  pligtopfyldende  Mand,  var 
han  —  endnu  i  en  ung  Alder  —  kommen  til  at  staa 
ene  og  hjælpeløs. 

Men  langt  fra  at  tabe  Modet,  spøgte  han  over  sin 
Fattigdom.  Hans  lette  Sind  hjalp  ham  at  bære  selv  de 
tungeste  Savn,  og  naar  »de  skjønne  og  gode«,  Athens 
gyldne  Ungdom,  vendte  ham  Ryggen,  drillede  han  dem 
ved  at  gjøre  dem  nærgaaende  Spørgsmaal. 

For  øvrigt  levede  han  som  andre  fattige  Borgere 
af   Haanden    og    i    Munden.      Folkeforsamlings-Pengene, 


A .ir  426   f.   Chr. 


Kappetyven  Orestes.  c 

tre  Oboler,  vare  næsten  nok  til  at  holde  ham  med  Sul. 
For  en  Chalkos  (4  Øre)  kunde  der  kjøbes  tilstrækkelig 
Kaal  og  Smaafisk  til  et  Par  Maaltider;  de  tre  Oboler, 
i  alt  24  Chalkoi,  vare  saaledes  en  lille  Skat,  der  strakte 
til  i  et  Par  Uger.  Der  var  da  ikke  længe  til  den  næste 
Folkeforsamling,  og  med  den  vankede  der  atter  tre 
Oboler.  Brødet  erhvervede  han  sig,  som  han  kunde 
bedst,  snart  ved  at  vise  andre  Smaatjenester  og  snart 
ved  at  sælge  brugte  Klæder.  Det  sidste  gik  dog  for 
sig  i  al  Stilhed ;  thi  naar  han  besøgte  Kludehandlerne 
paa  Pjaltetorvet,  skete  det  i  Aftenens  Mørke.  Onde 
Tunger  forsikrede  i  den  Anledning,  at  Klæderne  vare 
stjaalne ;  men  Orestes  svor  ved  alle  Over-  og  Under- 
verdenens Guder,  at  han  havde  arvet  dem. 

Hans  Bolig  var  mer  end  billig;  den  kostede  ham 
slet  intet  Han  søgte  Ly  i  et  kæmpemæssigt,  til  Dels 
sønderslaaet  Vinfad,  som  stod  nedgravet  i  Jorden  i  et 
afbrændt  Skur  paa  et  Sted,  hvor  der  havde  boet  en 
Vinhandler.  I  dette  usle  Hul  havde  Orestes  endda 
Plads  tilovers  til  at  have  en  gammel,  lam  Skibsøverste 
hos  sig.  Denne  Mand  havde  en  Gang  frelst  hans  Liv, 
og  til  Gjengjæld  delte  Orestes  sin  Fattigdom  med  ham. 
Thi  den  ringe  Tærepenge,  som  Staten  tilstod  alle  van- 
føre, var  langt  fra  nok  til  den  lammes  Underhold. 

Som  man  ser,  ejede  Orestes  ikke  meget;  men  des 
mere  fornøjet  var  han  med  det,  han  kaldte  sit.  Vin- 
fadet  var   i   hans   Øjne   den    bedste   af  alle  Boliger,    — 

køligt  om  Sommeren  og  lunt  om  Vinteren,  og  mod 
Regn  duftede  det  af  Vin.  Hvad  den  lamme  Skibs- 
øverste  angik,  formaaede  han  rigtig  nok  kun  at  frem- 
stamme enkelte  Lyd;  men  hvad  der  manglede  hans 
Tale  i  Forstaaelighed,  erstattede  Orestes  ved  snild  For- 
tolkningskunst. Den  Betydning,  han  troede  at  opdage 
i  den  lammes  afbrudte  Stavelser,  havde  mere  end  én 
Gang  sat  ham  i  den  højeste  Forbavselse.  Han  erklærede 
ham  ogsaa  uden  Betænkning  for  det  viseste  af  alle 
Mennesker«. 

Først  og  fremmest  gjaldt  det  om  at  tilfredsstille 
den  forhenværende  Skibsøverstes  Fornødenheder.  En 
stadig  Beskæftigelse  var  imidlertid  ikke  noget,  der  laa 
for  Orestes.  Som  for  enhver  ægte  Sydbo  var  Friheden, 
den  personlige  Frihed,  ham  alt.  Han  holdt  af  at  komme 
og  gaa,  naar  han  lystede;  han  fandt  det  stadig  for 
varmt  til  at  bestille  noget  og  fordrev  Tiden  med  at 
iagttage  Livet  omkring  sig.  Blandt  Buskadserne  paa 
Torvet  var  der  nogle  unge  Lavrbærtræer,  som  man 
havde  givet  Navn  af  »Orestes's  Buske«;  her  kunde  han 
ligge  i  Skyggen  og  i  Timevis  more  sig  med  at  se 
Mængden  bølge  forbi,  —  daglig  den  samme  menneske- 
lige Komedie,  lige  travl  og  rastløs,  med  sin  Opblæsthed 
og  Kryben,  sin  smudsige  Vindesyge  og  smaalige  Ær- 
gjerrighed,  sin  Bagvaskelse  og  sit  Angiven,  sine  utilfreds- 
stillede Lidenskaber,  indbildte  Glæder  og  virkelige 
Sorger.      Thi     hvor    lidet    oplagt    Orestes    end    var    til 

alvorlig  Beskæftigelse,  havde  han  som  de  fleste  Syd- 
lændinge en  medfødt  Evne  til  at  iagttage,  hvad  der 
foregik  om  ham. 

Kneb  det  haardt,  gav  han  sig  til  at  tigge,  og  naar 
han  gik  uden  Overklædning  og  som  Følge  deraf  savnede 
en  Brystfold  til  Opbevaringssted,  gjemte  han  paa  al- 
mindelige Tiggeres  Vis  Pengene  i  Munden.  Led  han 
Mangel,  tog  han  Sagen  let  og  trøstede  sig  med, 
at  han  havde  en  Ulvemave,  der  taalte  baade  Sult  og 
Tørst. 

Orestes  havde  en  Tid  lang  tjent  paa  Flaaden  og 
set  sig  vidt  omkring.  Med  sit  glade  Sind  og  sit  frejdige, 
uforfærdede  Væsen  havde  han  altid  været  yndet  baade 
af  Over-  og  Underbefalingsmænd.  Kun  én  Ting  havde 
lagt  ham  Hindringer  i  Vejen.  Han  havde  fra  sin  tidlige 
Ungdom  været  en  stor  Ven  af  Kvinder;  det  var  ham 
umuligt  at  se  en  smuk  Pige,  uden  at  hans  Blod  kom  i 
raskere  Bevægelse.  En  Gang  havde  denne  Lidenskab 
endog  nær  kostet  ham  Livet;  desuagtet  var  han  ikke 
bleven  klogere.  Langt  fra  at  vende  Kvinderne  Ryggen, 
gav  han  altid  efter  for  Fristelsen.  Ved  den  Tid,  vi 
lære  ham  at  kjende,  nærede  han  endog  Tilbøjelighed 
for  to,  rigtig  nok  højst  ulige,  unge  Piger. 

n. 

En  Eftermiddag  i  Maaneden  Skiroforion,  den  sidste 
Foraarsmaaned,  var  Orestes  kommen  ind  i  den  lille 
Euros  Gade,  som  fra  det  lave  Limnæ  syd  for  Akropolis 
strakte  sig  op  over  en  af  de  smaa  Jordbølger  ved 
Borgens  Fod. 

Her  havde  han  uden  for  en  lille  Rønne  af  Ler,  som 
næsten  skjultes  under  blomstrende  Lavrbærroser,  set  en 
ung  Pige  i  et  lyserødt  Klædebon  sidde  paa  en  Bænk  i 
Skyggen,  ivrig  beskæftiget  med  at  baldyre  Haarbaand. 
Den  Art  Baand  benyttedes  som  Pynt  baade  af  Ynglinge 
og  ældre  Mænd,  navnlig  ved  Drikkelag  og  Ofringer; 
desuden  brugtes  de  til  Prisbelønninger  ved  selskabelige 
Lege,  f.  Ex.  naar  der  blev  gættet  Gaader.  De  vare 
derfor  en  almindelig  Handelsgjenstand,  som  kunde  kjøbes 
i  enhver  Krambod. 

Euros  Gaden,  i  sig  selv  kun  en  smal  Gyde,  dannede 
nærmest  op  mod  Borgen  en  dyb  Hulvej,  i  det  dens 
blødere  Jordsmon  var  bortskyllet  af  Regnvandet  fra 
Akropolis,  hvis  Mærker  saas  i  Gruset  som  Spor  af 
stride  Strømme. 

Den  Bænk,  paa  hvilken  den  unge  Pige  sad,  var 
anbragt  ved  en  af  Gydens  Sider,  et  Par  Alen  over 
Vejen,  og  som  Følge  af,  at  hun  sad  saa  højt,  var  det 
første  hos  hende,  der  faldt  Orestes  i  Øjnene,  en  smuk 
Fod,    hvis   brune    Sko    hang   frit   paa   Taaspidsen.      Det 

gjaldt  i  Oldtiden  for  usømmeligt  at  sidde  med  Benene 
over  Kors,  og  at  sky  denne  Stilling  var  noget  af  det 
første,  som  Pædagogerne,  de  børneopdragende  Slaver, 
lærte  ethvert  Barn.  Den  unge  Pige,  om  hvem  her  er 
Tale.  var  imidlertid  nødt  til  at  sætte  sig  ud  over  denne 
Forskrift;  thi  det  Baand,  hvorpaa  hun  arbejdede,  var 
med  en  Naal  fæstet  til  det  nederste  af  hendes  Klæde- 
bon, og  for  at  vedligeholde  dets  Stramning,  saa  at  hun 
kunde  baldyre  paa  det,  maatte  hun  Tid  efter  anden 
løfte  Knæet.  Ved  denne  Stilling  blev  den  lyserøde 
Klædning  trukken  i  Vejret,  saa  at  det  blødt  rundede 
Smalben  kom  til  Syne  i  Skyggen  under  den.  Uagtet 
en  saadan  Blottelse  ingenlunde  hørte  til  Sjældenhederne 
i  hin  Tid  og  under  hint  varme  Himmelstrøg,  studsede 
Orestes  dog  som  ved  Synet  af  noget  ualmindeligt 
smukt.  Navnlig  kunde  han  ikke  vende  Øjnene  fra  den 
lille  Fod,  hvis  Sko  bestandig  truede  med  at  falde  og 
dog  ikke  faldt. 

Orestes's  Hjærte  bankede  allerede  noget  stærkere 
end  sædvanligt,  da  han  fra  Midten  af  Vejen  traadte 
hen  til  den  unge  Pige. 

»Smukke  Jomfru,«  sagde  han  og  pegede  paa  en 
Vandkrukke,  der  stod  ved  Bænken,  »min  Mund  brænder, 
forund  mig  et  Bæger  Vand.« 

Pigen  løftede  Hovedet. 

Hendes  Ansigt  var  ikke  mindre  tiltrækkende  end 
hendes  Fod.     Hun  havde  sort  kruset  Haar,  regelmæssige, 

om  end  lidt  stærke,  Øjenbryn,  store  blaa  Øjne,  en  let 
solbrændt  Hud,  fine  Træk  og  friske,  røde  Læber. 

Uden  at  svare  saa'  hun  skarpt  paa  Orestes. 

Denne  havde  allerede,  da  han  i  Afstand  blev  den 
unge  Pige  va'r,  rettet  paa  sin  lyse  Overklædning.  Paa 
Brvstet  af  den  var  der  tre  slemme  Pletter.  Orestes, 
som  spøgte  med  alt,  kaldte  dem  >himmelske«  og  plejede 
at  sige,  at  den  ene  lignede  Maanen,  naar  den  var  størst, 
den  anden  Maanen,  naar  den  var  mindst,  og  den  tredje 
en  Stjærne.  Desuden  saas  der  paa  Skulderen  en  rød 
Stribe,  —  Mærket  af  den  Mønniesnor,  hvormed  Opsyns- 
mændene ved  Folkeforsamlingerne  drev  de  uden  for 
sladrende  ind  paa  Pladsen.  Orestes  forstod  dog  med 
øvet  Haand  at  skjule  baade  Pletterne  og  Mærket  i 
Foldernes  Dyb,  saa  at  Kappen  blev  ret  anstændig  at 
se  til.  Vel  havde  den  fattige  Eupatride*)  ingen  Ringe 
paa  Fingrene,  men  til  Gjengjæld  vare  hans  Sandaler  — 
en  Levning  fra  bedre  Tider  —  af  ulastelig  Art.  Hans 
smukke  sorte  Haar,  som  af  sig  selv  dannede  smaa 
Lokker,  behøvede  saa  at  sige  ingen  Pleje,  og  skjønt 
hans  Træk  vare  lidt  magre  og  skarpe,  havde  Nøden 
endnu  ikke  formaaet  at  sætte  sit  Stempel  paa  hans 
skjægløse  Ansigt  med  de  livfulde  mørke  Øjne. 


*)  Patricier. 

Den  unge  Pige  syntes  tilfreds  med  Udfaldet  af  sin 
Mønstring.  Uden  at  rejse  sig  eller  skifte  Stilling 
raabte  hun : 

»Dorkas  ...  et  Bæger!« 

Der  var  noget  i  hendes  Stemme,  som  var  Orestes 
paafaldende.  Om  den  end  ikke  var  ukvindelig  eller 
haard,  havde  den  dog  en  egen  metallisk  Klang.  Jom- 
fruen var  sig  aabenbart  sine  Fortrin  bevidst,  og  der  var 
noget  i  Tonen,  som  tydede  paa,  at  hun  ikke  manglede 
Vilje. 

Dorkas,  en  halvvoxen  Slavinde  med  forpjusket, 
uredt  Haar  og  i  en  smudsig  graa  Dragt,  der  hang  om 
hende  som  en  Sæk,  kom  springende  med  et  Bæger. 

Jomfruen  udstrakte  sin  hvide  Arm  og  pegede,  uden 
at  sige  et  Ord,  først  paa  Vandkrukken  og  dernæst  paa 
Orestes. 

Dorkas  fulgte  enhver  af  hendes  Bevægelser  med 
samme  Vagtsomhed  som  en  Hund. 

Hun  skyndte  sig  at  løfte  den  fyldte  Hydria,  der 
næsten  var  hende  for  tung,  og  skjænkede  med  rystende 
Hænder  Bægeret  fuldt. 

Da  hun  rakte  Orestes  det,  bemærkede  han,  at  der 
var  et  underlig  forskræmt  Udtryk  i  hendes  store  Barne- 
øjne, og  da  han  saa'  nøjere  til,  opdagede  han  tre,  fire 
røde  Strimer  paa  den  ene  af  hendes  smaa  Skuldre. 

»Har  Du  forset  Dig,  Du  lille?«  spurgte  han  smi- 
lende. 

Jomfruen  fulgte  Retningen  af  hans  Blik,  og  da  hun 
saa'  Strimerne,  rødmede  hun  let. 

»Tal  ikke  til  det  Dyr,«  sagde  hun  i  en  hen- 
kastende Tone.  »Hun  forstaar  Dig  ikke.  Hun  er  saa 
dum.« 

Medens  Orestes  tømte  Bægeret,  betragtede  han  den 
unge  Pige.  Hendes  lyserøde  Dragt  saa'  afbleget  og 
forvasket  ud;  hun  var  vistnok  ikke  mindre  fattig  end 
han  selv.  I  alt  Fald  laa  der  saa  mange  Haarbaand 
paa  Bænken,  at  hendes  Baldyring  syntes  at  være  hendes 
Erhverv.  Uden  Tvivl  solgte  hun  sit  Arbejde  til  en  eller 
anden  Krambod-Ejer.  Pigen  var  aabenbart  ingen  Hetære; 
thi  hvis  det  havde  været  Tilfældet,  havde  hun  næppe 
været  saa  flittig. 

Orestes  gav  sig  nu  i  Samtale  med  hende,  og  skjønt 
hun  i  Førstningen  var  lidt  ordknap,  erfarede  han  dog, 
at  hendes  Navn  var  Tryfæna,  og  at  det  lille  Hus,  uden 
for  hvilken  hun  sad,  kun  var  beboet  af  hende,  hendes 
Moder  og  Dorkas.  Moderen  var  imidlertid  næsten  altid 
fraværende,  da  hun  gik  Husfruen  Rhodia  til  Haande  i 
hendes  Hjem. 

»Men  saa  smuk  en  Jomfru,«  tog  Orestes  Ordet, 
»faar  da  Besøg  af  en  og  anden  Bejler.« 

Tryfæna  lod  sit  Arbejde  hvile  og  fæstede  sine 
alvorlige  Øjne  paa  ham. 

»Nej,«  sagde  hun,  »her  kommer  ingen.  Venner 
vil  jeg  ikke  have,  og  hvo  tænker  vel  paa  at  bejle  til 
en   Pige  uden  Medgift?« 

»Nu,  ved  Zeus!«  udbrød  Orestes,  »da  vil  jeg  fore- 
trække en  fattig  Jomfru  fremfor  at  leve  af  min  Hustrus 
Rigdom.« 

Tryfæna  løftede  Hovedet. 

»Du  spøger,  Yngling,«  sagde  hun  og  betragtede 
Orestes  med  et  Smil,  der  lod  ham  se  et  Glimt  af  hendes 
smaa,  hvide  Tænder. 

»Nej,«  svarede  Orestes  alvorlig.  »Ved  den  første 
Uenighed  vilde  en  rig  Hustru  sige:  Alt  er  mit,  —  og 
det  ønsker  jeg  ikke  at  høre.« 

Efter  disse  Ord  blev  der  et  Ophold. 

Tryfæna  spurgte  nu  til  Gjengjæld  Orestes,  hvem 
han  var,  og  da  han  omtalte  sin  Fader  Timokrates  og 
sin  Broder  Aristoteles,  Feltherren,  udbrød  hun  med  Liv: 

»Saa  er  Du  jo  en  Eupatride!  —  en  af  de  vel- 
baarne  ?« 

Orestes  smilede  af  den  unge  Piges  Iver. 

»Som  Du  siger,  smukke  Jomfru.« 

»Saa  bor  Du  vel  i  Bydelen  Kydathenæon  i  et  stort 
Hus  med  dobbelt  Søjlegaard  ...  én  i  Mandsboligen  og 
én  i  Kvindeboligen?« 

Orestes  saa'  stift  paa  den  unge  Pige,  som  om  han 
frygtede,  at  hun  gjorde  sig  lystig  over  ham.  Derpaa 
brast  han  i  Latter. 

Da  Tryfæna  studsede,  sagde  han : 

»Et  kan  Du  stole  paa  Min  Bolig  er  ikke  som 
andre  Huse.« 

Og  han  lo  paa  ny. 

I  den  følgende  Tid  kom  Orestes  næsten  daglig 
gjennem  Euros  Gaden,  og  bestandig  fandt  han  Tryfæna 
siddende  under  Lavrbærroserne  i  Færd  med  at  baldyre 
Haarbaand. 

Paa  én  Gang  lod  han  sig  dog  ikke  mere  se,  — 
han  havde  faaet  andre  Ting  at  tænke  paa. 

Tryfæna  spejdede  forgjæves  efter  ham;  han  kom  ikke. 


ni. 

Som  Orestes  en  Morgen  vandrede  om  i  Nærheden 
af  Athen,  kom  han  forbi  Agra  Højen,  en  Gren  af 
Hymettos  Bjærget. 

Ved  Højens  Fod  deler  Ilissos  Floden  sig  i  to  Arme, 
som  omslutte  en  lav  0. 

Vandet  flyder  her  sparsomt,  kun  faa  Tommer  dybt, 
rislende  hen  i  et  bredt,  men  for  største  Delen  udtørret 
Leje  af  smaa,  runde  Sten.  Paa  det  Sted,  hvor  Flod- 
armene gjenforenes,  danner  Bredden  en  lav  Klippe- 
skrænt med  et  Par  smaa,  mørke  Huler.  Her  bryder 
det  klareste  Vand  i  en  mere  end  armtyk  Straale  frem 
mellem  Stenlagene,  rigeligt  nok  til  at  danne  en  Dam, 
som  aldrig  udtørres.  Dette  er  Kilden  Kallirrhoé,  det 
skjønne  Væld,  hvis  Dam  allerede  i  hine  Tider  blev 
brugt  til  Vaskeplads. 

Da  Orestes  nærmede  sig  dette  Sted,  hørte  han 
Lyden  af  Banketræer,  et  Redskab,  som  var  vel  kjendt  i 
Oldtiden  og  navnlig  brugtes  i  Valkerier.  Paa  sin  Vej 
langs  Floden  kom  han  nu  til  et  Buskads  af  Myrther, 
Bregner,  Kistosroser  og  Asfodelosblomster.  Fra  dette 
Skjul  frembød  der  sig  det  livligste  Optrin  for  hans  Blik. 

Ved  Kallirrhoé  Dammen  vare  syv,  otte  Kvinder  i 
Færd  med  at  vaske.  Dette  foregik  under  megen 
Travlhed  og  Sladren.  Et  Par  ældre  Slavinder  stampede 
det  grovere  Linned  i  naturlige  Gruber  ved  Bredden  af 
Dammen,  hvorimod  de  yngre  Piger  stode  længere  ude, 
i  Vand  til  Anklerne,  og  bankede  Tøjet  paa  en  Sten- 
blok, der  var  saa  flad  som  et  Bord.  Banketræernes 
Slag  lød  livlig  i  den  stille  Foraarsmorgen.  »Klap, 
klap!«  gik  det  uafbrudt,  og  »klap,  klap!«  svarede 
Hulernes  utrættelige  Echo. 

Blandt  de  yngre  Kvinder  var  der  en,  som  strax 
tildrog  sig  Orestes's  Opmærksomhed.  Hun  var  kun 
lille  af  Væxt  og  befandt  sig  i  den  første  Ungdoms 
Blomstring.  Regelmæssig  smuk  var  hun  ikke,  men 
desto  mere  indtagende  ved  det  Liv  og  den  Ynde,  der 
viste  sig  i  enhver  af  hendes  Bevægelser  under  Arbejdet. 
Hendes  lyseblaa  Klædning  var,  da  hun  stod  i  Vand, 
opbunden,  og  Benene  vare  bare  til  op  over  Knæet. 
Orestes  saa'  med  hemmelig  Beundring,  at  hun  var  lige 
saa  hvid  og  skjær  og  lige  saa  trind  og  buttet  som  et 
Barn.     Under  det  blaastribede  Klæde,  hun  havde  knyttet 

om  Hovedet,  stak  lyse  Lokker  frem,  og  enkelte  viltre 
Haar,  der  havde  løsnet  sig  under  de  gjentagne  Slag 
med  Banketræet,  straalede  i  Morgensolens  Skin  og  om- 
gav  hendes    friske  Ansigt   som    en  gylden  Straalekrans. 

>Hvilken  Pige!«  udbrød  Orestes  henrykt,  »væver 
som  et  Egern  og  frisk  som  en  fem  Aars  Glut!« 

Ogsaa  hvad  hende  angik,  forstod  han,  at  hun  hørte 
til  de  ubemidledes  Tal.  I  Huse,  hvor  der  blev  holdt 
mange  Slaver  og  Slavinder,  deltoge  Borgernes  Døtre 
aldrig  i  et  saadant  Arbejde  uden  for  Hjemmet. 

Dette  Optrin  ved  Kalirrhoé-Dammen  blev  dobbelt  til- 
trækkende paa  Grund  af  de  maleriske  Omgivelser.  Kun  faa 
Hundrede  Skridt  fra  den  lave  Klippeskrænt  med  Kilden 
knejsede  det  mægtige  Olympieion,  Templet  for  den  olym- 
piske Zeus.  Det  var  den  Gang  endnu  langt  fra  fuldfort  og 
var  til  Dels  omgivet  med  et  Stillads.  Dette  var  næsten 
overalt  lukket  med  Sivmaatter  eller  tætte  Rørskjærme, 
bag  hvilke  de  arbejdende  Slaver  søgte  Beskyttelse 
mod  Sydens  Sol  Lige  over  for  Templet  saas  en  Klynge 
af  frodig  grønne  Plataner  og  næsten  sorte  Cypresser; 
bag  dem  ragede  Akropolis  op  mod  det  dybe  blaa  med 
det  søjlerige  Parthenon  strejfet  af  Morgensolen,  saa  at 
dets  Omrids  luede  i  guldgult  Skjær. 

Da  Orestes  traadte  frem  af  sit  Skjul  og  nærmede 
sig  Vaskepladsen,  vendte  en  af  de  ældre  Kvinder  sig 
imod  ham  og  slog  ad  ham  med  Haanden. 

»Stands,  Yngling!«  raabte  hun.  »Her  sige  vi  som 
paa  Øvelsespladserne  i  Sparta:  Ingen  ledige  Tilskuere! 
.  .  .  Træk  ud,  eller  pak  Dig!« 

»Metrarion,  Morlille,«  svarede  Orestes  godmodigt, 
»vi  ere  jo  ikke  i  Sparta,  men  i  Athen.  Paa  Øvelses- 
pladserne hos  os  vrimler  det  jo  netop  af  ledige  Til- 
skuere. Hvor  mange  samles  der  ikke  daglig  i  Buegangene 
for  at  lytte  til  Visdomslærernes  Ord!« 

»Men  her  er  ingen  Visdomslærere;  her  haarkløves 
ikke,   —   her  arbejdes!« 

»Vel  an  da!«  svarede  Orestes,  i  det  han  lod  Kappen 
falde  og  afrev  sine  Sandaler. 

Og  dermed  sprang  han,  kun  iført  en  tarvelig  graa 
Kjortel,  ud  i  det  lave  Vand.  Det  første,  han  foretog 
sig,  var  at  vriste  Banketræet  ud  af  den  lyshaarede  Piges 
Haand. 

»Lad  mig  hjælpe  Dig,  Du  skjønne!«  sagde  han, 
»jeg  skal  bruge  Træet  saa  flinkt,  at  Tøjet  skal  vaande 
sig  derved.« 

Men    ved   hans   første  Slag   brast   Pigerne   i  Latter. 

»Nej,  unge  Menneske!  hvordan  lægger  Du  dog 
Tøjet?«   lød  det  omkring  ham. 

Og  nu  blev  han  tagen  ordentlig  i  Skole.  Men 
Orestes  var  Lærvilligheden  selv.  Kort  efter  var  han 
lige  saa  flink  som  Pigerne;  Arbejdet  gik  nu  rask  fra 
Haanden,  og  da  alt  var  færdigt,  blev  han  indbudt  til 
at  tage  Del  i  Frokosten  ved  Kilden. 

Dronningen  af  Kyrene.  2 

Kurvene  med  Brød,  Frugt  og  Vin  kom  for  Dagen. 
Pigerne  aftørrede  de  nette  Fødder,  og  Maaltidet  blev 
nydt  under  megen  Munterhed,  i  det  alle  vaagede  over, 
at  Orestes  ikke  fik  mere  end  sin  Del  af  Vinen. 

Under  Arbejdet  havde  han  allerede  hørt,  at  den 
smukke,  lyshaarede  Pige  hed  Joéssa,  og  i  Samtalens 
Løb  erfarede  han,  at  hendes  Moder  var  død,  og  at 
hendes  Fader,  Kritias,  var  en  af  Mandtalsskriverne 
eller  Listeførerne. 

Disse  Oplysninger  førte  han  sig  til  Nytte. 

IV. 

I  Athen,  hvor  det  ved  Lov  var  paabudt  Talere  og 
Feltherrer  at  være  gifte,  for  at  Folket  kunde  have  Tillid 
til  dem,  betragtedes  Ægteska'bet  næsten  som  en  uafviselig 
Pligt. 

Man  skyldte  Guderne  at  efterlade  Afkom  til  at 
dyrke  dem;  man  skyldte  Staten  at  skaffe  Borgere  til 
dens  fortsatte  Bestaaen,  og  endelig  skyldte  man  sig  selv 
at  forplante  sin  Slægt,  og  det  ikke  mindst  af  Hensyn 
til  de  afdøde,  fordi  man  mente,  at  de  Ofre  og  Kjærlig- 
hedsgaver,  som  bragtes  deres  Aander,  udgjorde  disses 
højeste  Glæde. 

Ikke  desto  mindre  var  de  ugiftes  Tal  betydeligt, 
især  blandt  Mænd  af  ædel  Byrd.  Thi  for  dem  beroede 
Valget    af  Brud    næsten    aldrig    paa    forudgaaende    Be- 

kjendtskab;  det  gjaldt  kun  om,  at  Pigen  var  af  fornem 
Slægt  og  havde  en  god  Medgift.  Ofte  gik  det  endog 
saa  vidt,  at  Faderen  valgte  Sønnen  en  Hustru,  og  at 
denne  først  fik  hendes  Ansigt  at  se,  naar  han  paa 
selve  Bryllupsaftenen  førte  Bruden  hjem  og  løftede 
Brudesløret.  I  andre  Tilfælde  tvang  Faderen  Sønnen 
til  at  gifte  sig  for  at  standse  hans  Omgang  med 
Hetærer  og  bringe  ham  til  at  føre  et  regelmæssigt 
Levned. 

Blandt  ubemidlede  Folk  var  Forholdet  derimod  et 
ganske  andet.  Der  faldt  af  sig  selv  alle  Byrds-  og 
Pengehensyn  bort;  de  kunde  i  langt  højere  Grad  end 
Athens  gyldne  Ungdom  følge  deres  Hjærters,  eller, 
maaske  rettere,  deres  Sansers  Valg.  Da  Fødemidlerne 
kun  kostede  lidet,  var  det  let  at  slaa  sig  igjennem,  og 
i  Tillid  hertil  blev  der  indgaaet  en  Mængde  letsindige 
Ægteskaber. 

Orestes,  som  saa'  alt  fra  den  lyseste  Side,  plejede 
at  sige:  »Kan  man  skaffe  sex  Smaafisk,  kan  man  ogsaa 
skaffe  ti.«  At  ernære  en  Hustru  syntes  ham  at  være 
den  letteste  Sag,  og  han  var  naar  som  helst  villig  til 
at  ægte  enhver  smuk  Pige,  som  hans  Øje  faldt  paa. 

Dagen  efter,  at  han  havde  set  Joéssa  paa  Vaske- 
pladsen, henvendte  han  sig  til  hendes  Fader,  Liste- 
føreren Kritias.  Denne  boede  i  et  tarveligt  Hus  i  Bydelen 
Kolonos. 

Det  var  en  lille  Mand  med  høj,  rynket  Pande, 
skaldet  Isse,  bred  Stumpnæse,  tykke  Læber,  graasprængt 
Skjæg  og  et  vrantent,  forærgret  Udseende. 

Ved  at  finde  ham  saa  ulig  Datteren  stirrede  Orestes 
paa  ham  med  en  overrasket  Mine. 

»Hvad  vil  Du,  Yngling?«   spurgte  den  gamle. 

>Er  Du  Joéssas,  den  smukke  Joéssas's  Fader?«  ud- 
brød Orestes  vantro. 

»Hvorfor  ikke?« 

»Nu,  ved  Zeus,«  fo'r  det  ud  af  det  unge  Menneske, 
»saa  avle  Frøer  Sommerfugle!« 

Kritias's  vrantne  Udseende  blev  endnu  fortræde- 
ligere. 

»Er  det  dette,  Du  er  kommen  for  at  sige  mig?« 
spurgte  han  og  trak  Øjenbrynene  sammen. 

Orestes  lagde  Haanden  paa  hans  Arm,  og  i  det 
han  lod  Stemmen  synke,  sagde  han  med  sit  elskværdigste 
Smil: 

»Tilgiv  en  Daare,  som  ikke  véd,  hvad  han  siger. 
Jeg  kommer  for  at  bede  Dig  om  noget,  —  noget  saare 
vigtigt,    —    og  saa  begynder  jeg  med  at  krænke  Dig!« 

I  sin  Stilling  som  Listefører  havde  Kritias  at  paase, 
at  ingen  uvedkommende  fik  Adgang  til  Folkeforsam- 
lingen. Men  da  saa  vel  fremmede  som  indsnegne  i 
Borgerlisterne  kappedes  om  at  finde  paa  Udflugter  for 
at  tilsnige  sig  Adgang,  havde  han  vænnet  sig  til  at 
møde  alt  med  Mistro.     Trods  sin  gnavne  Mine  var  han 

dog  i  sig  selv  en  godmodig  Mand,  som  let  lod  sig  tale 
til  rette. 

Orestes  kjendte  ham  af  Rygte  og  betænkte  sig  ikke 
paa  at  rykke  frem  med  sit  Ærende. 

Da  Kritias  hørte,  at  det  unge  Menneske  kom  for 
at  bejle  til  hans  Datter,  løftede  han  Hovedet  og  saa' 
skarpt  paa  ham.  Og  da  Orestes  navngav  sig  som  en 
Søn  af  Timokrates  og  en  Broder  til  Feltherren  Ari- 
stoteles, viste  der  sig  et  Smil  paa  den  gamles  Ansigt; 
men  ved  Navnene  paa  Orestes's  Venner,  de  bekjendte 
Ødelande  Proxenides  og  Theagenes,  blev  han  pludselig 
alvorlig,  og  da  der  blev  Tale  om  Vinfadet  og  den 
lamme  Skibsøverste ,  rystede  han  kort  og  godt  paa 
Hovedet. 

»Taabe!«  udbrød  han,  »Du  ejer  Intet,  —  og  Du 
vil  gifte  Dig !  ...  Et  Lerfad  gravet  ned  i  Jorden !  .  .  . 
Ved  Zeus,  et  skjønt  Sovekammer  for  en  Brud!  .  .  .  En 
lam  Skibsøverste  i  Stedet  for  Slaver  og  Slavinder!  .  .  . 
Gaa,  gaa,  —  Du  raser  Yngling!« 

Og  dermed  skød  han  Orestes  ud  og  lukkede  Døren 
efter  ham. 

Men  Orestes  lod  sig  ikke  saa  let  affærdige.  Han 
talte  ind  gjennem  Glughullet  ved  Siden  af  Døren. 

»Fader,«  sagde  han,  »vær  ikke  saa  haard  mod  et 
ungt  Menneske.  Det  er  da  ingen  Brøde  at  holde  af 
din  Datter,  —  Du  holder  jo  selv  af  hende.^  Sig  mig 
hellere,  hvad  jeg  skal  gjøre?« 

»Du  skal,  ved  Zeus,  skaffe  Dig  en  Bestilling,  saa 
at  Du  med  Ære  kan  tjene  Brødet,  ikke  alene  til  din 
Hustru,  men  til  Eders  Børn,  dersom  Eileithya  er  Eder 
gunstig.« 

»Kjender  Du  en  saadan  Bestilling?« 

»Kan  være.« 

»Ved   alle  Olympens  Guder,   tal!    nævn  mig  den!« 

»En  anden  Gang,«   mumlede  den  gamle. 

Orestes  hørte  hans  Skridt  tabe  sig  i  det  Indre  af 
Huset.     Han  forstod,  at  Underhandlingen  var  forbi. 

v. 

Efter  den  frugtesløse  Samtale  med  Kritias  vendte 
Orestes's  Tanker  tilbage  til  Tryfæna.  Han  bebrejdede 
sig,  at  han  i  flere  Dage  havde  glemt  Euros  Gaden  ved 
Foden  af  Akropolis,  og  da  der  hos  ham  ikke  laa  længe 
imellem  Beslutning  og  Udførelse,  begav  han  sig  strax 
der  hen. 

Under  Vejs  tænkte  han  paa,  at  han  altid  havde 
fundet  hende  venlig,  om  end  med  en  vis  Alvor,  og  at 
hun  af  mange,  maaske  af  de  fleste,  vilde  blive  anset  for 
smukkere  end  Joéssa.  Kort  sagt,  han  følte  sig  paa  ny 
tiltrukken  af  hende  og  længtes  efter  at  se  hende. 

Som  sædvanlig  fandt  han  den  unge  Pige  siddende 
under  Lavrbærroserne,  i  Færd  med  at  baldyre  Haar- 
baand. 

Hun  var  noget  langsom  til  at  besvare  hans  Hilsen, 
og  det  syntes  ham,  at  der  laa  en  halv  undertrykt 
Heftighed  i  den  Maade,  hvorpaa  hun  bed  Traaden  over. 
Men  da  han  foregav  at  have  været  borte  fra  Byen, 
formildedes  hendes  Aasyn,  og  hun  bød  ham  nu,  lige 
som  tidligere,  tage  Plads  paa  Bænken. 

Det  varede  dog  noget,  inden  Samtalen  kom  i 
Gang.  Tryfænas  Tanker  vare  andetsteds,  og  med  ét 
udbrød  hun: 

»Du  sagde  en  Dag:  Min  Bolig  er  ikke  som  andre 
Huse  .  .  .  Hvordan  er  den  da?« 

»Vil  Du  se  den?«  fo'r  det  ud  af  Orestes.  »Kom! 
den  ligger  ikke  langt  her  fra,  ved  Haverne.  I  den  stille 
Bydel  Diomeia  møde  vi  kun  Slaver  paa  denne  Tid  af 
Dagen.     Følg  med!« 

»Gaar  det  an?«  sagde  Tryfæna,  som  heller  end 
gjærne  lod  sig  overtale. 

Hun  kastede  et  hvidt  Klæde  over  Hovedet  og  greb 
en  Solskjærm,  der  ikke  var  mindre  afbleget  end  hendes 
Klædning. 

Da  de  kort  efter  vare  komne  saa  nær  hen  til 
Haverne,  at  de  saa'  tre  eller  fire  af  de  der  liggende  ni 
Marmortempler  skinne  frem  mellem  de  mørke  Cypresser, 
slog  Orestes  ind  paa  en  Gangsti,  som  tæt  forbi  Haverne 
førte  hen  til  en  Høj,  paa  hvilken  der  viste  sig  Levninger 
af  Murværk. 

»Jeg  ser  ingen  Huse  her,«   bemærkede  Tryfæna. 

»Vent!«  svarede  Orestes  med  en  Mine,  som  om 
der  forestod  hende  en  stor  Overraskelse. 

Da  de  kom  op  paa  Højen,  befandt  de  sig  mellem 
Grushobe,  lange  forkullede  Bjælker  og  Brokker  af  svær- 
tede Mursten.  Op  af  dette  Virvar  hævede  der  sig  — 
som  et  Skib  i  oprørt  Sø  —  et  mere  end  tre  Alen  højt 
Vinfad  af  rødlig  gult  Ler.  Det  var  gravet  et  Stykke 
ned  i  Jorden  for  at  staa  fast,  og  paa  dets  stærkt  hvælvede 
Bug,  som  næppe  kunde  omspændes  af  fire  Mænd,  be- 
mærkedes der  i  halvophøjet  Arbejde  forvitrede  Lev- 
ninger af  dansende  Figurer,  saa  vel  Mænd  som  Kvinder, 
der  syntes  at  have  forestillet  et  Komos  eller  festligt 
Glædeslag  til  Ære  for  Bakchos.  En  sortsveden  Bjælke, 
som  fra  det  afbrændte  Skurs  Tag  var  styrtet  ned  over 
Karret,  havde  knust  dets  ene  Sidevæg  og  derved  dannet 
en  smal,  uregelmæssig  Indgang,  over  til  hvilken  Bjælken 
var  bleven  liggende  som  en  Bro. 

»Her  stod  for  to  Aar  siden  den  rige  Vinhandler 
Ktesifons  Hus,«  sagde  Orestes,  »og  dette  Vinfad,  som 
rummede  over  hundrede  Amforer,  var  hans  største. 
Huset  brændte  i  en  Uvejrsnat,  da  Lynet  slog  ned  paa 
tre  Steder  i  Byen.« 

»Vel  muligt,«  svarede  Tryfæna,  »men  det  var  dit 
Hus,  vi  skulde  se,  —  ikke  hans.« 

»Vent!«  sagde  Orestes  med  samme  Udtryk  som 
tidligere,  og  i  det  han  greb  Tryfænas  Haand,  drog  han 
hende  over  Bjælken  ind  i  det  Indre  af  Vinfadet. 

En  kvalm,  menneskevarm  Luft,  blandet  med  Lugten 
af  Løg  og  en  svag  Dunst  af  Vin,  slog  dem  i  Møde. 

Hele  Bunden  af  Karret  bestod  af  mere  eller  mindre 
knuste  Lerskaar,  over  hvilke  der  var  lagt  løse  Planker. 
Et  stærkt  medtaget  Filttæppe,  paa  hvilket  der  laa  en 
hullet  Overklædning,  syntes  at  tjene  til  Natteleje,  og 
ved  Siden  deraf  stod  der  en  Vandkrukke  og  en  flad 
Skaal  med  Levninger  af  et  Maaltid.  Karrets  Indre  var  ved 
en  tynd  Bræddevæg,  delt  i  to  Rum,  af  hvilke  det  inderste 
kun  fik  Lys  gjennem  den  Aabning,  der  tjente  til  Dør. 
Ud  fra  dette  halvmørke  Rum  lød  der,  næsten  uafbrudt, 
en  svag  Stønnen. 

»Se!«  sagde  Orestes  med  Liv,  »i  Vinfade  som 
dette  var  det,  at  der  paa  Pestens  Tid  boede  hele 
Familier  af  Landboer  fra  Attike,  som  vare  flygtede  ind 
i  Byen  af  Frygt  for  Lakedæmoniernes  Hær.  Men,« 
vedblev  han  med  stor  Tungefærdighed,  »her  er  ogsaa 
godt  at  være,  —  køligt  om  Sommeren  og  lunt  om 
Vinteren,  og  mod  Regn,  som  i  Dag,  dufter  Karret  af 
Vin.« 

Tryfæna  tav,  og  da  Orestes  i  den  usikre  Belys- 
ning fra  Indgangen  ikke  ret  kunde  skjelne  Udtrykket  i 
hendes  Ansigt,  antog  han,  at  hun  var  stum  af  Beundring 
over  alt  det  ny,  hun  saa'. 

»Kom!«  sagde  han  og  trak  hende  hen  til  Aabningen 
i  Skillerummet,   »kig  her  ind!« 

Tryfæna  fulgte,  halv  nysgjerrig,  Opfordringen. 

Inde  i  Halvmørket  opdagede  hun  paa  et  tarveligt 
Leje  en  gammel  Mand,  nøgen  til  Bæltestedet  og  saa 
mager  og  udtæret,  at  han  mindede  om  en  Benrad. 
Af  hans  Ansigt  skjelnede  hun  kun  et  stort,  hvidt  Skjæg 
og  et  Par  dybt  indsunkne,  ligesom  halvt  udslukte  Øjne. 
I  Hænderne  holdt  han  et  Risbundt,  hvis  Kviste  han 
med  feberagtig  Uro  sønderbrød  Stykke  for  Stykke. 

Da  den  syge  hørte  det  pusle  ved  Aabningen  i 
Skillerummet,  vendte  han  med  Besvær  Hovedet,  og  i 
det  han  rømmede  sig  dybt,  mumlede  han : 

»Va  .  .  .  Va  .  .   .  Va  .   .  .!« 

»Staklen  kan  kun  sige  lidt  ad  Gangen,«  forklarede 
Orestes.  »Men  klog  er  han  .  .  .  det  viseste  af  alle 
Mennesker  .  .   .  jeg  forstaar  ham  altid.« 

»Hvad  mener  han  da  nu?«   spurgte  Tryfæna. 

»Han  mener:  Vand.« 

Og  da  Orestes  havde  givet  ham  at  drikke,  tilføjede 
han  hviskende: 

»Den  ulykkelige  er  lam  i  Benene  og  kan  ikke 
røre  dem;  det  er,  som  om  alt  Liv  er  samlet  i  hans 
Hænder  .  .  .  Han  kan  ikke  holde  dem  stille;  jeg  giver 
ham  smaa  Pinde  at  sønderbryde  .  .  .  ellers  ødelægger 
han  sit  Leje  .  .  .  Skulde  man  tro,  at  denne  Mand 
for  ikke  længe  siden,  da  jeg  tjente  paa  Flaaden,  var 
en  rask,  uforfærdet  Skibsøverste?  Paa  Øen  Tenedos 
var  jeg  en  Dag  bleven  for  længe  i  Land  ...  for  et 
Par   smukke    Øjnes   Skyld.     Skibet   var   sejlet   bort,    og 

jeg  blev  dømt  for  Udeblivelse  af  Krigstjeneste.  Da 
frelste  han  mig  ved  at  bevidne,  at  han  var  bleven  nødt 
til  at  afgaa  tidligere  end  forventet.  Senere,  da  han  led 
store  Tab  og  blev  ramt  af  den  hellige  Syge,  tog  jeg 
ham  til  mig,  da  han  var  den  sidste  af  sin  Slægt.  Det 
smerter  mig  kun,  at  jeg  ikke  kan  gjøre  det  bedre  for 
ham.« 

»Du  bor  da  her?«  spurgte  Tryfæna  i  en  Tone,  der 
ikke  varslede  noget  godt. 

»Som  Du  siger,«   svarede  Orestes  kort 

Den  smukke  Piges  Øjenbryn  trak  sig  sammen. 

Orestes  var  alt  for  optagen  af  sit  Æmne  til  at  be- 
mærke Udtrykket  i  hendes  Stemme  og  Mine. 

»Se!«  sagde  han  og  pegede  op  mod  den  vide 
Aabning  i  Karrets  Hals,  »over  Loftshullet  ligger  der 
løse  Brædder  .  .  .  Naar  det  regner,  kunne  de  trækkes 
for,  saa  at  der  ikke  kommer  en  Draabe  ind,  og  i  varmt 
Vejr  kan  der  aabnes  for  at  skaffe  Luft.  Synes  Du 
ikke  .  .   .« 

Tryfænas  Øjne  gnistrede  af  Vrede. 

»Det  er  nok!«  afbrød  hun  ham  med  dirrende  Læber. 
»Et  maa  Du  vide,  —  fra  lille  har  jeg  levet  i  Mangel 
og  Savn.  Jeg  kjender  Fattigdom  og  hader  den  værre 
end  Døden.  Og  nu  vil  Du,  at  jeg  skal  ombytte  min 
Elendighed  med  en  endnu  større.  I  Stedet  for  Hus 
byder  Du  mig  et  Hul  i  Jorden  ...  og  i  Stedet  for  at 
have   Slaver   eller   Slavinder,«    tilføjede   hun    og   pegede 

ind  i  Rummet,  hvor  den  lamme  laa,  »skal  jeg  hjælpe 
Dig  at  pleje  dette  levende  Aadsel!« 

Orestes  stod  som  himmelfalden.  Tryfænas  liden- 
skabelige Udbrud  kom  ham  lige  saa  uventet  som  et 
Skybrud  i  stille  Vejr.  Forbavselsen  betog  ham  Mælet, 
indtil  hendes  sidste  Ord  pludselig  satte  hans  Blod 
i  Kog. 

At  betegne  hans  prægtige  Vinfad  som  >et  Hul  i 
Jorden«,  var  allerede  galt  nok,  men  at  kalde  den  lamme 
Skibsøverste,  det  viseste  af  alle  Mennesker,  »et  levende 
Aadsel«,  —  det  var  mere,  end  han  kunde  og  vilde 
taale. 

Han  saa'  skarpt  paa  Tryfæna  og  slog  sig  af  al 
Magt  paa  Laaret.  Pigen  forstod  godt,  at  han  undte 
hende  et  lignende  Slag.  Derpaa  tog  han  hende  ved 
begge  Skuldrene  og  satte  hende  rask  ud  af  Døren,  — 
en  Affærdigelse,  hvorved  hun  nær  havde  mistet  Fod- 
fæstet paa  den  Bjælke,  der  førte  over  til  Indgangen. 

»Dukke  uden  Hjærte!«  raabte  han  efter  hende. 
»Vend  tilbage  til  dine  Haarbaand!  Skulde  Du  pleje 
den  lamme,  fik  han  vist  røde  Strimer  paa  Skuldrene 
ligesom  Dorkas.« 

Tryfæna  mælede  ikke  et  Ord;  men  i  det  hun 
løftede  Klædebonnet  og  skred  afsted  mellem  Mur- 
brokkerne, udtalte  der  sig  en  grænseløs  Harme  i  den 
Maade,  hvorpaa  hun  krammede  Solskjærmen  mellem 
Fingrene. 

»Ved  Guderne!«    udbrød    den  unge  Mand,    »det  er 
som  en  smuk  Slange,  opfyldt  af  Edder  og  Forgift!« 


vi. 

Om  Aftenen,  da  Orestes  var  i  Færd  med  at  gaa 
til  Ro,  rystede  et  Vindstød  de  Brædder,  der  dækkede 
en  Del  af  Vinfadets  Aabning,  og  piskede  Sand  og  Grus 
mod  Karrets  Sider. 

»Ej,  ej,  vi  faa  Uvejr!«  mumlede  han  og  kiggede 
ud  igjennem  Døraabningen. 

Himlen  frembød  et  besynderligt  Skue. 

Den  var  som  delt  i  to  Felter;  over  Byen  og 
Akropolisklippen  var  den  overtrukken  med  en  let  Dis, 
gjennem  hvilken  Nymaanen  og  Stjærnerne  viste  sig, 
men  ned  ad  Salamis  til  var  den  bedækket  med  en  tyk, 
sorteblaa  Sky.  Aftenstjærnen  stod  temmelig  lavt,  et 
Stykke  under  Nymaanen,  og  da  Orestes  i  den  havde 
et  fast  Punkt,  var  det  ham  let  at  se,  at  den  mørke 
Sky  nærmede  sig.  Der  kom  nu  et  nyt  Vindstød,  og 
kort  efter  hørtes  i  Afstand  den  raslende  Lyd  af  Regn, 
der  faldt  i  Strømme.  Samtidig  dermed  glimtede  der  et 
Lyn,  som  et  flygtigt  Nu  bragte  Marmortemplerne  paa 
Akropolis  til  at  straale  i  blændende  Klarhed. 

Orestes  fik  nu  travlt.  Han  klavrede  op  paa  nogle 
Murbrokker  og  lukkede  Vinfadets  Munding  med  Brædder, 
paa  hvilke  han  lagde  store  Stene,  for  at  de  ikke  skulde 

blæse  bort.  Næppe  var  han  færdig  dermed,  før  Regnen 
styrtede  ned.  Han  skyndte  sig  at  stille  Brædder  for 
Døraabningen  og  at  stoppe  Klude  i  nogle  Huller  paa 
den  Side  af  Karret,  som  Regnen  piskede  imod. 

Da  lød  der  pludselig  skyndsomme  Skridt.  Det 
raslede  i  Murbrokkerne,  og  ved  et  Lynglimt  viste  der 
sig  en  høj  Knøs  uden  Kappe,  som  fra  en  af  Grusdyngerne 
sprang  ned  paa  den  Bjælke ,  der  førte  over  til  Dør- 
aabningen. 

»Deinomachos!«  udbrød  Orestes,  forbavset  over 
at  modtage  Besøg  i  et  saadant  Vejr. 

»Ham  selv!«  svarede  en  dyb  Stemme,  og  en  kraftig 
Haand  skubbede  i  Hast  Brædderne  for  Indgangen  til 
Side  og  trak  dem  atter  til  efter  sig. 

Inde  i  Karret  var  der  saa  mørkt  som  i  en  Grav. 

Orestes  hørte,  at  den  indtrædende  strøg  Vandet  af 
sig  med  Hænderne. 

Ved  Synet  af  de  Lyn,  som  med  korte  Mellemrum 
oplyste  det  Indre  af  Karret,  skimtede  han  som  i  et 
flygtigt  Drømmesyn  sin  Gjæst,  —  en  stor,  svær  Karl 
af  et  vildt  Udseende  Det  var  en  rhodisk  Bueskytte, 
med  hvem  han  havde  gjort  Bekjendtskab  paa  Øen 
Tenedos,  hvor  Rhodieren  laa  i  Lejr,  medens  han  selv 
tjente  paa  Flaaden.  Da  Deinomachos,  lige  som  han, 
elskede  Kvinder  højere  end  alt,  havde  de  strax  følt  sig 
tiltrukne  af  hinanden.  Paa  Tenedos  fattedes  det  ikke 
paa  Piger  af  en  friere  Levemaade,  og  hvert  af  de  unge 

Mennesker  havde  snart  fundet,  hvad  han  søgte.  Rho- 
dieren  priste  sin  Chrysis,  som  havde  de  hvideste  Arme, 
man  kunde  se,  og  som  udmærkede  sig  ved  sin  Fær- 
dighed i  at  synge  og  spille  paa  Kithar,  og  Orestes 
udtømte  sig  i  Lovtaler  over  sin  Hymnis,  som  havde  de 
netteste  Ben  af  alle  Øens  Piger,  og  som  med  de  yndigste 
Bevægelser  dansede  i  Takt  til  Strængelegen. 

Denne  Aften  var  Samtalen  mellem  Vennerne  dog 
af  en  anden  Art. 

»Hvilken  Plaskregn!«  udbrød  Deinomachos.  »Hver 
Gang  det  lyner,  glimte  store  Draaber  mellem  Himmel 
og  Jord  som  Tusender  af  Spyd  i  Solskin.« 

»Ja,«  svarede  Orestes  spøgende,  »Zeus  rynker 
Brynene,   saa   Ild   og   Vand   strides   om   Herredømmet.« 

»Jeg  bliver  her,  til  Regnen  sagtner,*  ytrede  Rho- 
dieren,  »og,«  tilføjede  han  henkastende,  »saa  maa  du 
laane  mig  en  Kappe.« 

Orestes  vilde  nødig. 

»Jeg  har  kun  én,«   sagde  han. 

»Du  skal  faa  den  i  Morgen  tidlig,«  forsikrede 
Deinomachos.  »Først  har  jeg  et  Par  Ærender  her  i 
Staden,  og  siden,  ud  paa  Natten,  skal  jeg  paa  Vagt 
ved  Skibsværfterne  i  Faleron.  Skal  jeg  gaa  den  lange 
Vej  dertil  uden  Overklædning,  bliver  jeg  saa  vaad  som 
en  Odder,  der  kommer  op  af  Vandet  med  en  Fisk  i 
Gabet.« 

De  unge  Mennesker  talte  derefter  sammen  om 
gamle  Tider,  til  Vejret  bedagede  sig  noget. 

Orestes  stak  Haanden  uden  for.  Det  regnede 
endnu,  men  mindre  stærkt  end  før. 

»Jeg  faar  vel  laane  Dig  min  Overklædning,«  sagde 
han  godmodigt. 

Deinomachos  kastede  Kappen  om  sig  og  tiltraadte 
sin  Vandring. 

Orestes  saa'  ud  efter  ham. 

Himlen  havde  nu  et  helt  andet  Udseende  end  tid- 
ligere. Den  store  Skymasse  havde  opløst  sig  i  talrige 
mindre;  Maanen  skinnede  gjennem  Rifterne,  men  hvert 
Øjeblik  lagde  der  sig  mørke  Skygger  over  Mark  og  Vej. 

»Hm!«  mumlede  Orestes  ved  sig  selv,  »det  er  et 
Vejr  for  mig.« 

Og  dermed  begav  han  sig  til  Korsvejen  uden  for 
den  ithoniske  Port. 

Her  stod  et  Trin-Alter  for  Hekate.  Ved  Nymaanetid 
var  det  Skik  at  henlægge  Ofre  paa  saadanne  Altere, 
blandt  andet  Hundehvalpe.  De  gamle,  der  endog  spiste 
Ræve,  vare  ikke  kræsne,  hvad  Kjødretter  angik.  Orestes 
kastede  et  Kjenderblik  paa  Marmorpladen;  men  hvad 
der  havde  ligget  her,  var  allerede  forsvundet  i  en  eller 
anden  Tiggerpose. 

Han  satte  sig  nu  paa  Trinet  i  Skyggen  bag  Alteret, 
der  var  stort  nok  til  at  skjule  ham.  Med  Øje  og  Øre 
paa  Vagt  spejdede  han   ud  i  Halvmørket. 

Alt  var  tavst  omkring  ham.  Der  hørtes  ingen  anden 
Lyd  end  Blæstens  Susen  i  Træerne  og  Klangen  af  den 
natlige  Rundes  Klokke,  der  fjærnede  sig  mere  og  mere. 

Pludselig  lød  der  tunge  Skridt  i  Retningen  ind  imod 
Byen. 

»Hm!«  mumlede  han  fortrædelig,  da  den  kommende 
traadte  ud  i  Maaneskinnet,  »kun  en  Slave  i  Arbejds- 
kittel.« 

Atter  lurede  han  en  Stund,  da  kom  en  Mand, 
skraalende  af  fuld  Hals,  ud  igjennem  Byporten. 

»Han  bliver  god!«  sagde  Orestes  smaaleende. 
»Han  er  fuld !« 

Kort  efter  traadte  den  paagjældende  ud  af  Plata- 
nernes Skygge.  Det  var  en  Sømand,  klædt  i  flettede 
Maatter. 

»Til  Hades  med  ham!«  udbrød  Orestes  harmfuld. 
»Gaa  da  alle  Mennesker  i  Nat  uden  Kappe?« 

Det  varede  en  Stund,  inden  der  paa  ny  lød  Skridt. 

»For  en  Ufærd!«  udbrød  Orestes,  da  den  kom- 
mende, der  gik  ind  ad  Byen  til,  blev  synlig  i  Halv- 
mørket. »En  gammel,  forsigtig  Knark,  der  er  tæt 
indhyllet  i  sin  Overklædning  .  .  .  han  duer  ikke!  han 
holder  nok  godt  fast  paa  den.« 

»Nej,«  mumlede  han  kort  efter  og  gned  Hænderne, 
»denne  er  bedre,  som  det  lader!   .  .  .« 

En  høj,  stærktbygget  Mand  kom  syngende  ud  af 
Porten,  i  det  han  holdt  Takt  med  sin  Sang. 

Dronningen  af  Kyrene.  3 

Der  gik  en  Sky  for  Maanen;  det  blev  mørkere,  og 
der  faldt  enkelte  Regndraaber. 

Under  sin  raske  Gang  bevægede  den  kommende 
begge  Arme.  Den  skarpe  Modvind  pressede  Kappen 
mod  hans  Bryst;  for  øvrigt  lod  han  den  flagre  frit. 

»Ved  Zeus!«  udbrød  Orestes,  »han  er  ypperlig! 
Det  er  den  statelige  Karystier,  Husfruen  Rhodias  Ven. 
Det  er  en  stor  og  tung  Kleppert  .  .  .  han  er  næppe 
saa  flink  til  Bens  som  jeg.« 

Og  vips!  sneg  Orestes  sig  efter  den  natlige  Vandrings- 
mand. Da  Mørket  var  tættest,  greb  han  fat  i  det  nederste 
af  Kappen  og  trak  den  af  med  et  Ryk. 

Inden  den  plyndrede  fik  vendt  sig,  var  Orestes 
med  et  Spring  inde  paa  Marken.  I  fuldt  Løb  rullede 
han  med  øvet  Haand  Kappen  sammen  og  fo'r  hen  imod 
et  Sted,  der  paa  Kryds  og  Tværs  var  gjennemgravet 
med  Grøfter. 

Som  han  havde  ventet,  blev  han  øjeblikkelig  for- 
fulgt. Men  hvor  rask  han  end  smurte  Haser,  mærkede 
han  til  sin  Skræk,  at  Forfølgeren  var  lige  i  Hælene  paa 
ham.  Heldigvis  naaede  han  snart  Grøfterne  og  sprang 
til  Trods  for  Mørket  med  største  Sikkerhed  over  den 
ene  efter  den  anden.  Karystieren  blev  lidt  tilbage. 
Men  pludselig  skred  den  af  Regnen  opblødte  Jord  ud 
under  Orestes's  Fødder,  og  han  styrtede  næsegrus,  saa 
lang   han    var,    med    begge  Ben  i  en  Grøft.     Inden  han 

kom  op,  tørnede  Karystieren  imod  ham  og  fik  ved 
samme  Lejlighed  et  godt  Tag  i  hans  venstre  Arm. 

»Elendige  Tyv!«  raabte  han,  saa  snart  han  fik 
Fodfæste,   »tag  dette!  ...  og  atter  dette!  .   .  .« 

Og  dermed  udlod  han  sin  Vrede  over  den  ulykke- 
lige Orestes's  Øren  og  Rygstykker.  Aldrig  var  denne 
bleven  mere  ynkelig  gjennempryglet.  Hans  Forfølger 
havde  godt  fat,  og  hvor  meget  Orestes  end  stred  imod, 
jamrede  sig  og  bad  om  Naade,  holdt  han  ikke  op  at 
slaa,  før  Vejret  gik  fra  ham,  saa  at  han  ikke  kunde 
mere. 

Næppe  havde  Karystieren  sluppet  sit  Tag,  før 
Orestes  tog  til  Bens,  det  bedste  han  kunde. 

Han  hørte  i  Afstand  den  anden  kalde;  men  da  han 
godt  forstod,  hvad  den  bestjaalne  vilde,  løb  han  kun 
saa  meget  stærkere  uden  at  se  sig  tilbage. 

Da  han  troede  sig  i  Sikkerhed,  standsede  han  og 
gned  sin  Ryg  og  sine  Sider. 

»Tossehoved!«  mumlede  han  leende,  »han  glemte 
Kappen  .  .  .  den  har  jeg!  Og  tager  jeg  ikke  fejl  af 
Manden,  er  det  en  god  ny  Kappe  « 

VII. 

Da  Orestes  den  følgende  Morgen  vaagnede,  var 
han  saa  øm  i  alle  Lemmer,  at  han  næppe  kunde  rejse 
sig  fra  Lejet. 

»Vel  var  det,  at  jeg  beholdt  Kappen,«  tænkte  han. 
»Den  er  vist  næsten  ny  .  .  .  Karystieren  er  en  statelig 
Mand.« 

Han  greb  den  sammenrullede  Overklædning,  traadte 
hen  i  Døraabningen  og  holdt  den  op  for  Lyset. 

»Nej,«  udbrød  han  med  en  skuflet  Mine,  »ny  er 
den  ikke.« 

Og  dermed  begyndte  han  at  brede  den  ud  fra 
hinanden. 

Med  ét  gjorde  han  store  Øjne. 

»Ved  alle  Over-  og  Underverdenens  Guder,«  ud- 
brød han,   »jeg  kjender  denne  Kappe!« 

Han  saa'  nøjere  til,  bøjede  sig  ned  over  Tøjet  og 
bredte  nogle  Folder  ud. 

»Der  er  de!  .  .  .  ganske  rigtig!  ...  de  tre  Pletter! 
Den  ene  som  Maanen,  naar  den  er  størst,  den  anden 
som  Maanen,  naar  den  er  mindst,  og  den  tredje  som 
en  Stjærne!  .  .  .  Og  her!  .  .  .  det  røde  Mærke!  Ved 
Hermes,  det  er  min  Kappe,  min  egen  Kappe!« 

Orestes  stod  et  Øjeblik  som  maalløs  af  Forbavselse. 

Derpaa   strøg   han   sig  med  Haanden  over  Panden. 

»Der  siges,«  mumlede  han,  »at  Dommerne  straffe 
Kappetyve  med  at  lade  dem  prygle  til  Døde. 

Og  han  saa'  stift  hen  for  sig. 

»Ved  Zeus,«  vedblev  han,  »det  maa  være  en  haard 
Død!  Men  en  Kappe  er  ogsaa  en  god  Ting!  Da 
Deinomachos  i  Aftes,  i  det  afskyelige  Vejr,  bad  om  at 

laane  min  Overklædning,  forstod  jeg  først  ret,  hvad  et 
saadant  Stykke  er  værd.  Men  hvad  det  er  værd  for 
mig,  er  det  vel  ogsaa  værd  for  andre,  —  hvorfor  da  røve 
det  fra  dem?  .  .  .  Det  er  desuden  aabenbart,  at  jeg 
ikke  duer  til  Kappetyv,  —  hvorfor  skulde  jeg  ellers 
blandt  de  Hundreder  af  Overklædninger,  der  færdes  paa 
Gader  og  Veje,  netop  have  truffet  denne  ene?  .  .  . 
Hvo  har  vel  nogen  Sinde  hørt  Mage?  At  stjæle  sin 
egen  Kappe!  Er  det  ikke  som  et  Vidunder,  som  et 
Vink  fra  Guderne?  Nu,  jeg  vil  følge  Vinket,  mens  Tid 
er.     Spændes  Strængen  for  haardt,  brister  den.« 

I  samme  Øjeblik  lød  der  Trin  paa  Bjælken  over 
til  Døraabningen. 

Deinomachos  traadte  ind. 

Den  store  Rhodier  saa'  mørk  og  fortrædelig  ud. 

»Kjære,«  sagde  han  kort,  »jeg  har  ingen  Kappe  at 
bringe  Dig.     Den  er  røvet  fra  mig.« 

Orestes  saa'  paa  ham  og  brast  i  Latter. 

»Du  fejler,«  svarede  han.  »Her  er  den!  Jeg  fik 
den  allerede  i  Aftes.« 

Rhodieren  gjorde  store  Øjne. 

»Hvorledes!«  stammede  han,  »det  er  da  sandt,  hvad 
der  siges  .  .  .« 

»Tys!«  sagde  Orestes  smilende.  »Hvoraf  véd  Du? 
.  ,  .  Dette  er  jo  min  Kappe,  og  ingen  kan  da  stjæle 
sin  egen  Kappe.« 

»Men  hvorledes  gik  det  til?«   spurgte  Deinomachos. 

»Du  kjender  jo  den  store  Karystier,  Husfruen 
Rhodias  Ven  .  .  .  han,  som  altid  er  saa  pyntelig  klædt ?« 

»Jeg  kjender  ham  .  .  .  Og  i  Halvmørket  antog  Du 
mig  for  ham?«   .   .   .  udbrød  Deinomachos  leende. 

»Som  Du  siger.     Men  ét  kan  Du  rose  Dig  af.« 

»Og  det  er?« 

»At  have  en  Næve  som  Herakles,«  sagde  Orestes 
smilende.  »Aldrig  i  mit  Liv  har  jeg  faaet  saa  forfærde- 
lige Prygl!«  tilføjede  han  og  lo,  saa  han  fik  Taarer  i 
Øjnene.  »Hvert  Ledemod  i  mig  er  som  knust!  Mens 
jeg  stønnede  under  dine  Slag,  frygtede  jeg  for,  at  jeg 
skulde  blive  saa  flad  som  de  Kagemænd,  Kvinderne 
bage  til  de  store  Højtider.« 

»Var  jeg  haard  imod  Dig?«  spurgte  Deinomachos 
smilende. 

»Saa  haard,  at  jeg  har  faaet  Afsmag  for  Kapper 
og  vil  se  mig  om  efter  en  anden  Bestilling.« 

VIII. 

Orestes  betænkte  sig  aldrig  længe.  Endnu  samme 
Dag  begav  han  sig  til  Listeføreren  Kritias. 

»Jeg  er  kjed  af  min  Bestilling,     sagde  han. 

Kritias  trak  Øjenbrynene  i  Vejret. 

»Kapper?«  spurgte  han  i  en  saa  skarp  Tone,  at 
dette  ene  Ord  sagde  alt. 

»Kapper,«  svarede  Orestes  lige  saa  kort. 

»Vel  an  da!«  vedblev  Kritias  og  betragtede  med 
Velbehag  det  unge  Menneskes  kloge,  udtryksfulde 
Ansigt,   »saa  maa  Du  have  en  ny  Bestilling.« 

»Kjender  Du  nogen  saadan?« 

»Jeg  har  talt  med  din  Broder,  Feltherren  Ari- 
stoteles.« 

Det  gav  et  Sæt  i  Orestes. 

»Min  Broder  er  ikke  min  Ven,«  sagde  han. 

»Sig  hellere,  at  Du  ikke  er  din  Broders  Ven.« 

»Han  har  aldrig  hjulpet  mig.« 

»Fordi  Du  ikke  vilde  hjælpes.« 

»Hvad  vil  han  da  nu?« 

»Han  trænger  til  en  Skriver  til  at  holde  Forteg- 
nelserne over  Mandskabet  i  Orden.« 

»Og  han  vil  betro  mig  denne  Post?« 

»Naar  han  kan  stole  paa  Dig.« 

»Hvor  megen  Løn  giver  han?« 

»Nok  for  en  lille  Familie. -< 

Ude  i  det  smalle  Gaardsrum  hørtes  i  dette  Øjeblik 
en  klar,  ungdommelig  Kvinderøst  synge: 

Du  bygger,   kjære  Svale, 
Som  aarlig  os  besøger, 
Din  Rede  først  i  Vaaren, 
Men  drager  bort  i  Høsten, 
Til  Nilen  eller  Memphis. 

Orestes  kiggede  ud  bag  en  af  de  plumpe  Piller, 
som  støttede  det  fremspringende  Tag. 

I  den  fliselagte  Gaard  stod  lige  over  for  ham,  kun 
faa  Alen  borte,  en  stor,  aflang  Trækiste  med  Jord,  fuld 
af  blomstrende  Planter.  Under  Sydens  Sol  havde  disse 
naaet  en  saa  yppig  Udvikling,  at  de  klavrede  helt  op 
paa  Husets  Tag,  hvorfra  røde  og  hvide  Roser  i  duftende 
Klynger  hang  ud  over  Gaarden. 

Joéssa  var  i  Færd  med  at  vande  Blomsterne.  Til 
Beskyttelse  mod  Solen  havde  hun  bundet  et  Tørklæde 
over  Hovedet,  og  da  hun  havde  trukket  det  langt  frem 
i  Panden,  kastede  det  en  mørk  Slagskygge  over  hendes 
Træk,  saa  at  de  fine  Omrids  mere  anedes  end  saas. 
For  ikke  at  blive  vaad  havde  hun  smøget  Ærmerne 
op,  og  Orestes's  Øjne  fulgte  med  lidenskabelig  Beundring 
hendes  fyldige,  hvide  Arme,  der  ligesom  i  Leg  syslede 
med  Blomsterne. 

»Ved  Hera!«  udbrød  han,  »er  hun  ikke  selv  som 
en  skjøn,  frodig  voxende  Plante!« 

Og  i  det  han  greb  begge  Kritias's  Hænder  og  med 
ungdommeligt  Liv  saa'  ham  ind  i  Øjnene,  tilføjede  han: 

»Giv  mig  hende!  —  og  jeg  skal  vaage  over  hende 
som  over  min  Øjesten.« 

Kritias  befriede  sine  Hænder  og  strøg,  smaaleende, 
sit  Skjæg. 

»Vent!«  sagde  han,  »man  gifter  sig  ikke  i  en 
Haandevending,  som  man  fortærer  en  Figen.« 

Ved  sin  Hjemkomst  fortalte  Orestes  den  lamme 
Skibsøverste  alt.  I  nogle  Dage  havde  denne  været 
meget  svag;  men  ved  Synet  af  Orestes's  Glæde  viste 
der  sig   noget,   som   lignede    et  Smil   paa   hans  Ansigt. 

Ud  paa  Aftenen  stønnede  han  dog  mere  end  nogen 
Sinde  før,  og  den  feberagtige  Uro  i  hans  Hænder  blev 
dobbelt  saa  stærk  som  ellers. 

»Bo  ...  bo  ...  bo!«   stammede  han. 

»Hvad  mener  han?«  spurgte  Orestes  sig  selv,  og 
for  første  Gang  glippede  hans  Fortolkningskunst. 

Orestes  laante  en  Lampe  i  det  nærmeste  Hus. 

Ved  Midnat  blev  den  lamme  stille,  og  Uroen  i 
hans   Hænder   ophørte.     Saaledes   laa   han    flere   Timer. 

Med  ét  udstødte  han  et  dybt  Suk,  trykkede 
Orestes's  Haand  og  mumlede  igjen: 

»Bo!   .  .  .« 

Hans  Underansigt  skød  sig  frem,  en  voxagtig  Lig- 
farve lagde  sig  over  ham,  og  hans  Øjne  bleve  stive  og 
glasagtige. 

Han  var  død. 

»Hvad  var  det,  han  mumlede?«  sagde  Orestes  ved 
sig  selv. 

Paa  én  Gang  fik  han  en  Indskydelse,  og  i  det  han 
sprang  op,  udbrød  han: 

»Ja  i  Sandhed!  Staklen  har  ment:  bort!  Han  har 
frygtet  for  at  være  tilovers,  naar  jeg  fik  en  ung  Hustru. 

.   .    .   Har  jeg   ikke    altid   sagt:   Han   var  det  viseste  af 
alle  Mennesker!« 


Fra  den  Dag  saa'  man  aldrig  mere  Orestes  døse 
under  Lavrbærbuskene  paa  Torvet.  Han  havde  nu 
andet  at  tænke  paa.  Kritias  sagde  ham  Besked  om 
Listeføringen,  og  hvad  hans  Broder  Aristoteles  angik, 
lærte  han  snart  at  indse,  at  der  var  Fejl  paa  begge 
Sider.  I  samme  Forhold  som  Orestes  opgav  sin  Ladhed, 
nærmede  Feltherren  sig  ham. 

En  Dag  sagde  han  uopfordret: 

»Frygt  ikke  for  Fremtiden!  Næste  Aar,  naar  der 
atter  skal  vælges  sex  nye  Feltherrer,  véd  Du  god 
Besked  om  Listeføringen,  og  Du  vil  da  let  finde 
Ansættelse.« 

Og  det  gik,  som  han  sagde. 

Aar  for  Aar  passede  Orestes  sin  beskedne  Dont. 
Den  bragte  ham  i  Berøring  med  mange  Mennesker,  og 
det  morede  ham.  Han  talte  nu  næsten  daglig  med 
sin  Broder,  og  en  Aften  sagde  denne  til  ham : 

»Vær  ved  godt  Mod!  Skjønt  jeg  selv  har  Hustru 
og  Børn,  skal  Du  ikke  blive  glemt,  naar  jeg  dør.« 

Tiden  gik,  —  og  snart  spøgte  to  Smaaglutter,  en 
Dreng  og  en  Pige,  ved  Orestes's  Arne.  Naar  nogen 
saa'    hans    smukke    Hustru    og    de   to    sunde   og   friske 

Børn  og  i  den  Anledning  priste  ham  lykkelig,  plejede 
han  at  svare: 

»Véd  Du,  hvad  jeg  har  at  takke  for  min  Lykke? 
Du  vil  aldrig  gætte  det.« 

»Hvad  er  det  da?« 

»Prygl,  gyselige  Prygl!« 

Og  saa  fortalte  han  den  mærkelige  Historie  om, 
hvorledes  han  stjal  sin  egen  Kappe. 


KYLON  OG  MIKKA. 

Den   128de  Olympiades  iste  Aar  (268  f.  Chr.). 


I. 


DRIKKELAGET. 


1  Elis,  Hovedstaden  i  Landskabet  af  samme  Navn, 
laa  en  anselig  Bygning,  omgiven  af  høje  Mure,  for  Enden 
af  en  Bro,  der  førte  over  Peneios-Floden.  Til  denne 
Bygning  hørte  en  Have,  maaske  den  største  paa  Pelo- 
ponnes. Mellem  dennes  Plataner  og  Cypresser  var  der 
opslaaet  en  Teltlejr,  i  hvilken  der  færdedes  Krigsfolk 
med  højst  forskjellig  Dragt  og  Bevæbning. 

Bygningen  beboedes  afAristotimos,  Damaretos's 
Søn,   som  ved   makedonisk  Bistand  havde  opkastet  sig 

til  Enehersker  i  Elis.  I  de  fem,  sex  Maaneder,  han 
havde  ført  Herredømmet,  havde  han  ved  sine  Grusom- 
heder og  Udsugeiser  gjort  sig  saa  forhadt,  at  hans  Person 
Dag  og  Nat  maatte  bevogtes  af  Lejetropper. 

Disse  Tropper,  der  for  største  Delen  vare  komme 
fra  Sikelien,  bestode  af  sammenskrabet  Pak,  Tyve,  lands- 
forviste, Manddrabere  og  Tempelskjændere.  Det  var 
vilde  Karle,  som  havde  set  Døden  under  Øjne  i  mere 
end  ét  Slag.  Bange  for  deres  Skind  vare  de  ikke; 
med  det  var  vanskeligt  at  holde  Styr  paa  dem.  Næsten 
hver  Dag  forefaldt  der  blodige  Slagsmaal;  de  stjal  Høns, 
Faar  og  Geder  fra  Borgerne,  og  undertiden  maatte  Be- 
falingsmændene, for  at  opretholde  Mandstugt,  dræbe  de 
gjenstridige  paa  Stedet. 

En  smuk  Efteraarsaften  blev  der  holdt  Drikkelag  i 
den  store  Bygnings  Søjlegaard.  Trefødder  med  flam- 
mende Blus  af  vellugtende  Træsorter  og  talrige  Lamper 
paa  høje  Stager  af  Erts  bragte  de  prægtige  Drikkehorn 
til  at  tindre  og  kastede  spillende  Striber  af  Lys  hen 
over  Gjæsternes  Festdragter. 

Paa  en  ophøjet  Plads  thronede  Aristotimos,  en  mager, 
gulbleg  Mand  med  buskede  Øjenbryn  og  graasprængt 
Haar  og  Skjæg.  Han  bar  et  Guldbaand  om  Panden 
og  var  klædt  i  en  hvid  Kjortel  med  gyldne  Stikninger; 
Purpurkappen  havde  han  paa  Grund  af  Varmen  ladet 
synke  ned  om  sig. 

Blandt  Gjæsterne  saas  nogle  af  Byens  Øvrigheds- 
personer og  mest  ansete  Borgere,  de  øverste  Befalings- 
mænd for  Lejetropperne  og  enkelte  fremragende  Mænd 
fra  forskjellige  Dele  af  Landet. 

Lyæos,  den  fra  Sorgen  befriende  Bakchos,  havde  lidt 
efter  lidt  løst  Tungernes  Baand.  Gjæsterne  bleve  mere 
og  mere  højrøstede;  de  lo  og  talte  i  Munden  paa  hver- 
andre, saa  at  der  næppe  kunde  høres  Ørenlyd. 

Da  traadte  en  fuldt  rustet  Kriger  hen  til  Lucius, 
den  øverste  Befalingsmand  for  Lejetropperne,  og  sagde 
i  Hast  nogle  Ord  til  ham.  Lucius  satte  sig  med  en 
forbavset  Mine  halvt  opret  paa  Bordsengen.  Krigeren 
tilføjede  nogle  Ord. 

»Uhørt!«  raabte  Lucius,  i  det  han  med  en  tung 
Bevægelse  stod  op  fra  Lejet  og  slog  med  Sværdfæstet 
i  Bordet. 

Alles  Øjne  rettedes  imod  ham. 

Det  var  en  høj  og  svær,  herkulisk  bygget  Mand 
med  et  blussende,  af  stærke  Lidenskaber  furet  Ansigt. 
Fra  hans  venstre  Tinding  strakte  en  mørkerød  Skramme 
sig  ned  imod  Mundvigen,  hvor  den  tabte  sig  i  Skjægget. 
Han  bar  et  Læderpanser,  mellem  hvis  Broncesirater  der 
laa  tykt  Støv,  medens  der  ved  Bæltestedet  var  blanke 
Mærker  af  Gnidningen  af  Sværdfæstet.  Om  Halsen 
havde  han  en  tyk  Guldkjæde  med  en  skaaren  Sten,  — 
en  Gave  fra  Aristotimos,  hvis  Billede  fandtes  paa 
Stenen. 

Dronningen  af  Kyrene.  a 

»Herre!«  udbrød  han,  henvendt  til  Voldsherskeren. 
»Den  rige  Ætoler  Toredorax  —  han,  som  skulde  bøde 
de  fem  Talenter,  —  er  undvegen  .  .  .  Aldrig  har  jeg 
hørt  Mage  til  Paafund!« 

Aristotimos   strøg   sig   med   Haanden   over  Panden, 

»Er  Manden  ikke  død?«   spurgte  han. 

Lucius  slog  en  Haanlatter  op.  »Bah!  ikke  mere 
død  end  Du,  Herre!  I  Gaar  Aftes  lod  han  udsprede 
Rygter  om,  at  han  var  vandret  heden,  rørt  af  den  hellige 
Syge.  Men  nylig,  i  Tusmørket,  drog  et  uhyre  Sørgetog 
uantastet  forbi  Portvagten.  Toredorax,  hans  Venner  og 
Tilhængere,  henved  otte  Hundrede  i  Tallet,  forlode  Byen. 
De  siges  at  ville  flygte  til  Ætolerne.  Efter  Sørgetoget 
bares  en  lang  Række  Offerborde  med  Vaser,  Oliekander 
og  andre  fromme  Gaver  til  Ligbaalet,  —  det  var  de 
flygtendes  Kostbarheder,  som  de  bragte  i  Sikkerhed 
tillige  med  sig  selv.« 

Aristotimos  for  op  som  en  rasende  og  knyttede 
Hænderne. 

»For  en  Ufærd!«  raabte  han,  »hvor  har  sligt 
kunnet  ske?« 

Lucius  trak  paa  Skuldrene. 

»Skylden  er  din,  Herre,«  svarede  han  koldt.  »Hvorfor 
betror  Du  Portvagterne  til  væbnede  Bytrælle  i  Stedet 
for  til  mine  Folk?« 

Aristotimos  bed  sig  i  Skjægget. 

I  Virkeligheden  var  han,  Eneherskeren,  en  Slave 
af  Lucius  og  de  sammenskrabede  Lejetropper.  Ingen 
indsaa  bedre  end  han,  at  den  første  Time,  hvori  han 
blev   forladt   af  sine  Drabanter,   vilde  hlive  hans  sidste. 

»Hvor  er  de  flygtendes  Kvinder  og  Børn?«  spurgte 
han  barsk. 

»Blevne  tilbage  i  Byen.« 

»Ah!« 

Aristotimos  legede  med  Dolken  i  sit  Bælte. 

Alle  kjendte  denne  Vane  og  vidste,  at  den  ikke 
bebudede  noget  godt. 

»Ved  Guderne,«  udbrød  han  med  indædt  Harme, 
»dette  Sørgetog  skal  blive  det  sidste  i  sin  Art!  Fra  i 
Morgen  skal  Portvagten  jage  Spyd  i  alle  døde  og  lægge 
Ild  paa  Brystet  af  dem.« 

Der  opstod  en  dyb  Tavshed. 

Gjæsterne  saa'  bestyrtede  paa  hverandre;  thi  en 
saadan  Krænkelse  af  Dødens  Hellighed  var  noget  uhørt. 

Da  lød  der  midt  i  Stilheden  fra  den  anden  Ende 
af  Hallen  et  halvt  højt  Spørgsmaal. 

»Hvad  var  det?  hvad  sagde  han?« 

Den  spørgende  var  en  tunghør  Mand,  som  saa'  de 
forfærdede  Miner  og  vilde  vide,  hvad  der  var  sket. 

Ingen  tænkte  paa  at  svare  ham. 

»Lig  ere  hellige! 

»Hvo  vil  forstyrre  en  Jordefærd?« 

»Lad  det  være  nok  med  de  levende!  .  .  .« 
»Ingen  Mishandling  af  de  døde!« 
Saaledes  lød  det  fra  alle  Sider. 
Men  Aristotimos   rejste   sig,    vinkede  ad  Lucius  og 
forlod,  støttet  til  hans  Arm,  Søjlegaarden. 

II. 
I  JOMFRUBURET. 

Ved  Indgangen  til  Kvindeboligen  ventede  en  ung 
Slave.  Han  traadte  Aristotimos  i  Møde  og  bøjede  sig 
dybt  for  ham. 

»Herre,«  sagde  han  med  Armene  korslagte  over 
Brystet,  »Stratonike,  din  Hustru,  ønsker  at  tale 
med  Dig.« 

»Hun  maa  vente  til  i  Morgen.« 

»Hvor  er  hun?«  spurgte  Lucius. 

»I  Jomfruburet  hos  sine  Døtre.« 

»Kom!«  raabte  Lucius  bydende. 

»Nej,  nej,  lad  hende  vente!« 

»Kom,  Herre!«  sagde  Lucius  bestemt  og  tog  Volds- 
herskeren  fast  om  Armen.  »Hør  dog,  hvad  hun  har 
at  sige!« 

Dermed  førte  han  den  halvt  modstræbende  Aristo- 
timos hen  til  en  lav  Dør  og  skød  ham  lempelig  ind. 

Jomfruburet  var  et  lille  Rum,  oplyst  af  en  Ertslampe, 
som  i  Kjæder  hang  ned  fra  Loftet. 

Lige  for  Indgangen  sad  en  høj,  bleg  Kvinde  paa 
henved  fyrretyve  Aar.  Hendes  Træk  bare  Præg  af  dyb 
Græmmelse.  Hun  havde  ladet  Hænderne  synke  ned  i 
Skjødet  og  stirrede  stift  hen  for  sig. 

Aristotimos,  som  var  kommen  lidt  forkert  ind  ad 
Døren,  rettede  sig  til  sin  fulde  Højde. 

Det  var  noget  usædvanligt  at  se  hans  Hustru 
Stratonike  sidde  ledig.  Der  maatte  være  noget  al- 
vorligt paa  Færde. 

Han  samlede  sin  Kappes  Folder  og  sagde  med 
Værdighed: 

»Hvad  vil  Du?« 

Stratonike  rejste  sig. 

»Hvad  jeg  vil?«  gjentog  hun  og  saa'  ham  stift  i 
Øjnene.  »Dine  onde  Ord  om  Ligene  opfylde  Huset. 
I  Morgen  vil  de  opfylde  Byen  og  føje  nyt  Had  til 
det  gamle.« 

»Og  hvad  saa?«  spurgte  Voldsherskeren  koldt. 

»Aristotimos,  Aristotimos!  Du  raser  ikke  alene  mod 
Dig  selv,  men  mod  din  egen  Slægt!  Kjender  Du  ikke 
hellenisk  Skik?  Véd  Du  ikke,  hvorledes  et  rasende 
Folk  straffer  Voldsherskere?  Naar  Hævnens  Time 
kommer,  vil  man  betale  Grumhed  med  Grumhed,  kræve 
Blod  for  Blod,  —  ikke  alene  dit  Blod,  men  mit  og 
vore  Børns!« 

»Se!«  vedblev  hun  og  drog  et  Forhæng  til  Side, 
ved  hvilket  Jomfruburet  var  delt  i  to  Rum,  »se!«  gjentog 

hun  med  Taarer  i  Øjnene,  »er  det  ikke  et  Syn,  som 
kan  røre  en  Faders  Hjærte?  .  .  .« 

Lyset  fra  Lampen  faldt  ned  over  det  Leje,  paa 
hvilket  Husets  to  Døtre  slumrede. 

Aristotimos  fulgte  Retningen  af  hendes  Blik. 

De  unge  Jomfruer  hvilede  efter  Landets  Skik  af- 
klædte paa  den  med  brogede  Hynder  bedækkede  Sove- 
seng.  Et  tyndt  hvidt  Tæppe,  som  de  havde  trukket 
over  sig,  var  under  deres  Bevægelser  i  Søvne  gledet  halvt 
bort  fra  de  glatte,  blændende  hvide  Legemer.  Pigernes 
Skuldre,  Arme  og  Hals  vare  blottede,  og  neden  til  stak 
de  smaa  Fødder  frem.  Myr  o,  den  ældste  af  Søstrene, 
en  fuldt  udviklet  Jomfru  med  et  prægtigt  sort  Haar, 
holdt  den  yngste,  Stefanion,  i  sin  Arm.  Denne  sidste 
havde  som  et  Barn  trykket  sig  tæt  ind  i  Søsterens  Favn : 
hendes  Hoved  hvilede  paa  Myros 'fulde  Barm,  hvis  svul- 
mende Bevægelser  det  fulgte.  Pigerne  vare  i  en  Alder 
fra  sexten  til  atten  Aar,  og  over  begges  friske  Ansigter 
havde  Søvnen  lagt  et  eget  barnligt  Udtryk,  som  kun 
tilhører  den  første  Ungdom. 

Aristotimos  traadte  et  Skridt  hen  imod  Lejet  og 
bøjede  sig  ned  over  det. 

Stratonike  lagde  Haanden  paa  hans  Arm. 

»Kan  Du,«  hviskede  hun  bævende,  »tænke  Dig 
disse  Børn  skamskjændede  og  deres  hvide  Lemmer 
slæbte  i  Støvet?« 

Aristotimos  gjorde  en  afvisende  Bevægelse. 

»Tro  Du  mig,«  vedblev  hun,  »naar  Gjengjældelsens 
Time  kommer,  vil  Folket  ikke  taale,  at  nogen  bliver 
i  Live  af  vor  Slægt,  men  vil  knuse  den  til  sidste  Spire 
som  Øgleæt.« 

»Bah!«  sagde  Aristotimos  højt,  og  i  det  Vinens 
Dunster  vandt  Overhaand  hos  ham,  pustede  han  og 
skød  Pandebaandet  til  rette  paa  de  fugtige  Lokker. 

Derpaa  gjorde  han  en  Bevægelse  som  en  Møllekværn, 
der  gaar  rundt,  og  mumlede  halv  højt:  »Patagos, 
patagos!«  hvad  der  omtrent  vil  sige:  »Klip  klap! 
klip,  klap!« 

Og  da  Stratonike  som  forstenet  saa'  paa  ham,  slog 
han  hende  paa  Skuldren  og  sagde: 

»Naar  jeg  trænger  til  Kvinderaad,  skal  jeg  lade 
Dig  hente.« 

Men  Stratonike  syntes  fast  bestemt  paa  at  ville 
have  det  sidste  Ord.  Hun  løftede  Fingeren  og  sagde 
højtideligt: 

»Aristotimos,  lad  Dig  advare,  inden  det  er  for  silde!« 

III. 

KYLON  OG  MIKKA. 

I  Udkanten  af  Byen  Elis  laa  et  Hus,  fra  hvis  Bagside 
der  var  Udsigt  over  Peneios-Dalen  med  dens  Træklynger, 
Marker  og  fjærne  Byer.     Dalen  omsluttedes  af  de  lang- 

strakte  Skollisbjerge  og  af  Erymanthos's  vældige  Højde- 
ryg, over  hvilken  man  langt  borte  øjnede  Lampeias 
skinnende  Snetop. 

Dagen  efter  Drikkelaget  hos  Aristotimos  blev  der 
ved  dette  Hus  hen  imod  Aften  ført  en  hviskende 
Samtale. 

Mikka,  eneste  Datter  af  Husets  Ejer,  Filodemos, 
stod  halv  skjult  inden  for  et  Glughul  i  det  bageste  Udbur 
af  Bygningen  og  talte  med  Kylon,  en  ung  Mand  af 
fornem  Byrd.  Han  red  paa  en  sort  thessalisk  Hingst, 
som  han  havde  tvunget  tæt  ind  til  Muren  for  bedre  at 
kunne  vexle  et  Par  Ord  med  den  unge  Jomfru. 

»Nej,  nej,  spøg  ikke!«  udbrød  Mikka,  »Jeg  ryster 
endnu,  naar  jeg  tænker  derpaa.« 

»Hvor  mødte  Du  ham?« 

»Ved  Vejen  til  Kyllene.  Jeg  havde,  ledsaget  af 
Satyros,  besøgt  Farmoders  Grav  for  at  binde  en  Olie- 
kande til  Cypressen  .  .  .  Det  er  i  Dag  hendes  Dødsdag.« 

»Er  Du  vis  paa,  at  det  var  Lucius?« 

»Ingen  anden  har  en  saadan  Skramme.« 

»Og  han  lo  til  Dig  og  tilkastede  Dig  et  Haandkys?  .  .  . 
Lad  ham  vogte  sig,  den  Usling!« 

»Der  er  sket,  hvad  værre  er!  En  af  hans  Bue- 
skytter sneg  sig  nylig  rundt  om  Huset.  Satyros  kløvede 
Brænde  paa  Stenblokken  uden  for,  og  paa  Bueskyttens 
Spørgsmaal  svarede  den  enfoldige  Karl,  at  jeg  boede  her.« 

Kylon  betragtede  hende  ømt. 

Den  unge  Jomfru,  som  stod  halv  skjult  i  Skyggen 
inden  for  Glughullet,  tog  sig  henrivende  ud.  Hun  havde 
kastet  et  blaat  Klæde  over  sit  glinsende  sorte  Haar; 
hendes  mørke  Øjne,  som  stod  fulde  af  Taarer  efter 
Sindsbevægelsen,  straalede  af  Hengivenhed,  i  det  hun 
løftede  dem  op  til  den  statelige  Rytter,  og  hendes  fyldige 
hvide  Arme  syntes  i  Skumringen  dobbelt  blændende. 
Men  hvad  der  mere  end  alt  andet  bedaarede  Kylon  var 
den  yndefulde  Maade,  hvorpaa  hun  løftede  Hovedet  og 
saa'  op  til  ham,  naar  han  talte,  —  nej,  aldrig  havde  han 
været  saa  indtagen  i  nogen  Kvinde! 

Kylon  bøjede  sig  frem  over  Hestens  Hals,  greb  den 
unge  Piges  Haand,  som  hvilede  paa  Kanten  af  Glug- 
hullet, og  holdt  den  lidt  i  sin. 

Mikka  vendte  ikke  Øjnene  fra  ham. 

Hans  krøllede  sorte  Haar  tegnede  sig  skarpt  mod 
den  blaagraa  Aftenhimmel,  og  hans  hvide  Kappe  faldt 
i  prægtige  Folder  ud  over  Hestens  Kryds.  Hver  Gang 
det  utaalmodige  Dyr  skrabede  i  Jorden  og  slog  med 
Nakken,  fulgte  Rytteren  dets  Bevægelse  med  en  Smidig- 
hed, som  enhver  Kvinde  vilde  have  beundret. 

Haand  i  Haand  betragtede  de  to  unge  Folk  hin- 
anden. Pigen  saa'  sig  spejdende  om,  og  i  det  hun  steg 
op  paa  et  indre  Fremspring  af  Muren,  stak  hun  sit 
smukke  Hoved  ud  af  Glughullet.  Kylon  bøjede  sig  let, 
og  de  elskendes  Læber  mødtes  i  et  flygtigt  Kys. 

Efter  denne  uventede  Bevægelse  var  Hesten  næsten 
ikke  til  at  styre.  Kylon  havde  al  sin  Færdighed  behov 
for  endnu  et  Øjeblik  at  tvinge  den  ind  til  Huset. 

»Vær  uden  Frygt,  Mikka!«  sagde  han.  »Der  vil 
snart  ske  store  Ting!« 

»Hvor  Du  siger  det  besynderligt,  Kylon!  Hvad 
mener  Du?     Skjul  Intet  for  mig.« 

»Den  vise  Hellanikos  mener,  at  Voldsherskerens 
Dage  ere  talte.« 

»Hellanikos?. . .    Det  er  jo  en  gammel  affældig  Mand.« 

»Sandt  nok!  Men  han  har  en  stærk  Sjæl  i  et  svagt 
Legeme.  Muligt  vil  Frelsen  komme  fra  ham  .  .  .  Dog, 
jeg  tør  ikke  sige  mere.« 

»Ak!«  udbrød  Mikka  med  et  Suk,  »hvorfor  er  jeg  ikke 
en  Datter  af  et  rigt  Hus? .  .  .    Dine  Forældre  vilde  da  .  .  .« 

»Stol  paa  mig,  Mikka!«  afbrød  Kylon  hende.  »Alt 
vil  vende  sig  til  det  gode.« 

Og  dermed  gav  han  sin  Hest  Tøjlen  og  forsvandt 
ad  den  Vej,  der  førte  til  det  Indre  af  Byen. 

IV. 

mcius. 

Næppe  var  Mikka  bleven  ene,  før  hun  ilede  over  i 
den  Del  af  Huset,  hvor  hendes  Forældre  opholdt  sig. 

I  Forhallen  stod  en  Mand  med  en  blank  Staalhjælm ; 
i  Haanden  holdt  han  en  Asketræs-Bue,  til  hvilken  han 
støttede  sig. 

Mikkas  Aandedræt  blev  lidt  kort,  og  hendes  Hjærte 
begyndte  at  banke. 

Inde  i  Stuen  var  Lampen  tændt. 

Fil  o  dem  os,  hendes  Fader,  en  gammel  hvidhaaret 
Mand,  sad  i  en  Armstol  og  holdt  en  Voxtavle  op  for 
Lyset.  Han  søgte  at  læse,  hvad  der  stod  paa  den,  men 
hans  Hænder  rystede,  og  Stregerne  løb  i  ét  for  hans 
Øjne. 

Moderen  stod  bag  ved,  bøjet  over  hans  Skulder; 
hun  var  bleg,  og  i  det  Datteren  traadte  ind,  fæstede  hun 
et  bekymret  Blik  paa  hende. 

Mikka  tog  Tavlen  af  Faderens  Haand  og  læste: 

»Luctus  ønsker  at  tale  med  Mikka,  Filodemos's 
Datter.     Jomfruen  maa  følge  Sendebuddet.«. 

Der  opstod  en  dyb  Tavshed. 

Moderen  slog  Hænderne  sammen  i  stum  Fortvivlelse. 

Faderen  søgte  at  rejse  sig,  men  sank  tilbage  i 
Stolen.    Det  varede  lidt,  inden  han  var  i  Stand  til  at  tale. 

»Vi  kan  ikke  sætte  Magt  imod  Magt,«  mumlede 
han  tonløst.      » Mikka  maa  adlyde.« 

Den  unge  Pige  kastede  Voxtavlen  fra  sig,  saa  at 
den  fløj  hen  ad  Flisegulvet. 

»Fader!«  udbrød  hun,  i  det  hun  faldt  Oldingen  til 
Fode  og  omfavnede  hans  Knæ,  »lad  mig  hellere  dø! 
Beskyt  min  Jomfrustand  og  tillad  ikke,  at  den  krænkes 
paa  en  saa  skjændig  Maade.« 

Da  lød  der  en  Støj  ved  Indgangen. 

Sendebuddet  stod  i  Døren;  han  stødte  Buen  haardt 
i  Gulvet. 

»Hvad  skal  jeg  svare?«   spurgte  han. 

Mikka  løftede  Hovedet  og  vendte  sig  om  imod  ham. 
Hun  var  lige  saa  bleg  som  Moderen,  og  hendes  sorte 
Øjne  skinnede  med  en  egen  Glans. 

»Kom,  smukke  Jomfru!«  sagde  Bueskytten  og  ud- 
strakte Haanden  imod  hende. 

»Aldrig!«  svarede  Mikka  fast  og  løftede  Øjnene  mod 
Himlen,  som  om  hun  tog  Guderne  til  Vidne. 

Sendebuddet  drejede  sig  rundt  paa  Hælen  og  fjærnede 
sig  med  raske  Skridt. 

»Ve  os!«  udbrød  Faderen,  »dette  vil  blive  til  sand 
Ulykke  for  os  alle!« 

Moderen  sank  ned  paa  en  Stol  og  tilhyllede  sit 
Aasyn. 

Mikka  skjulte  Ansigtet  i  Faderens  Skjød,  og  i  det 
hendes  tilbagetrængte  Følelser  skaffede  sig  Luft,  brød 
hun  ud  i  en  krampagtig  Hulken. 

Lucius  var  imidlertid  gaaet  Sendebuddet  i  Møde. 

Da  han  hørte  Jomfruens  Svar,  ilede  han  hen  til 
Filodemos's  Hus,  skød  Dørvogteren  til  Side  og  trængte  ind. 

Han  fandt  Mikka  liggende  med  Hovedet  i  Faderens 
Skjød. 

»Følg  mig,  Jomfru !«   sagde  han  bydende. 

Mikka  saa'  sky  op  paa  ham.  Hans  Ansigt  blussede 
af  Fuldskab  og  Vrede. 

»Aldrig!«   svarede  hun  sagte,  men  bestemt. 

Da  rev  Barbaren  hendes  Klædning  ned  om  hende, 
greb  en  Stok,  som  stod  ved  Faderens  Stol,  og  slog 
ubarmhjærtig  løs  paa  hende. 

Mikka   udholdt  Slagene  uden  at  udstøde  en  Klage. 

Hendes  Forældre  anraabte  Guder  og  Mennesker  om 
Hjælp  og  vred  Hænderne  i  Fortvivlelse  over  denne 
grusomme  Udaad 

»Saa!«  raabte  Lucius  forpustet  og  kastede  Stokken, 
»nu  er  Du  vel  mere  myg,   min  skjønne!...     Kom!« 

Mikka  værdigede  ham  intet  Svar. 

»Véd  Du,  hvem  jeg  er?«  udbrød  Lucius,  og  Aarerne 
svulmede  paa  hans  Pande.  »Alle  skjælve  for  Volds- 
herskeren  Aristotimos;  men  Aristotimos  skjælver  igjen 
for  mig.     Jeg  er  Lucius,  Anfører  for  Lejetropperne.« 

Mikka  holdt  sig  ubevægelig,  som  om  hun  Intet 
havde  hørt. 

Da  trak  Lucius  i  rasende  Lidenskab  sit  Sværd;  og 
med  Ordene:  »Saa  far  til  Hades!«  stødte  han  efter  Pigens 
blottede  Ryg.  Men  usikker  som  han  var,  gled  hans 
Fod  paa  Voxtavlen,  saa  at  Stødet  traf  hende  i  Siden, 
hvor  Blodet  piblede  frem  paa  den  lyse  Dragt. 

»Ve  mig!  jeg  er  Dødsens!«  stammede  Mikka  og 
sank  ned  i  Faderens  Skjød. 

Uden  at  ænse  Lucius  mere,  end  han  havde  ænset 
hende,  ilede  Moderen  sin  Datter  til  Hjælp.  Ved  Synet 
af  Blodet,  som  i  en  tynd  Straale  løb  ned  over  Klæd- 
ningen, hævede  hun  Øjnene  mod  Himlen  og  udbrød 
jamrende : 

»Men  er  der  da  ingen  Guder!« 

Lucius  stak  Sværdet  i  Skeden  og  ravede  ud  af  Huset. 

V. 
MEGISTO. 

Den  følgende  Morgen  lod  Voldsherskeren  Aristotimos 
udraabe,  at  de  Kvinder,  som  ønskede  at  følge  efter  de 
otte  Hundrede  bortdragne  Mænd,  kunde  forlade  Byen 
og  medtage  saa  meget  af  deres  Ejendom,  som  de  vilde. 

Denne  Tilladelse,  der  kom  helt  uventet,  vakte  stor 
Glæde.  Over  sex  Hundrede  Kvinder  besluttede  at  gjøre 
Brug  af  den. 

Da  Aristotimos  mærkede,  hvor  godt  Budskabet  blev 
optaget,  gav  han  Befaling  til,  at  alle  Kvinderne  skulde 
rejse  paa  én  og  samme  Dag.  Han  vilde  da  selv  give 
dem  sikkert  Lejde. 

Ingen  forstod  denne  Velvilje,  da  Aristotimos  ellers 
ikke  yndede  nogen  Formindskelse  i  Borgernes  Tal  eller 
Ejendom. 

Ved  den  bestemte  Tid  samledes  Kvinderne  paa  en 
fri  Plads  inden  for  Stadsporten.  Det  var  et  langt,  broget 
Tog;    nogle    indfandt   sig   paa   Kjøretøjer   af  alle   Slags, 

andre  red  paa  Æsler  eller  Muldyr,  og  mange  kom  til 
Fods.  De  vare  alle  belæssede  med  deres  kostbareste 
Ejendele,  og  næsten  alle  havde  Børn  paa  Armen  eller 
ved  Haanden. 

Medens  de  ventede,  brød  en  Hob  Lejetropper  frem 
fra  de  tilstødende  Gader. 

»Bliv,  bliv!«  raabte  de  allerede  paa  Afstand,  og  da 
de  kom  nærmere,  befalede  de  Kvinderne  at  gjøre  om- 
kring. Derpaa  greb  de  Lastdyrene  i  Tøjlerne  og  vendte 
dem  og  Vognene.  Dette  gik  ikke  for  sig  med  Lempe, 
men  i  Huj  og  Hast,  og  blandt  den  tætpakkede  Skare 
opstod  der  den  vildeste  Forvirring.  Børn  faldt  ud  af 
Vognene,  og  Mødrene  udstødte  hjærteskjærende  Skrig 
ved  at  se  deres  Smaa  blive  overkjørte  eller  søndertraadte 
af  Lastdyrenes  Hove.  Men  langt  fra  at  tillade  Mødrene 
at  komme  Børnene  til  Hjælp,  drev  de  raa  Krigsfolk  Kvin- 
derne frem  med  Skrig  og  Piskeslag,  saa  at  de  bageste, 
ligesom  det  sker  blandt  en  Flok  Faar,  af  al  Magt 
trængte  paa  de  forreste.  Paa  denne  Maade  førte  Leje- 
tropperne  dem  alle  til  Raadhuset,  hvor  de  indespærrede 
dem  i  Søjlegaarden  og  de  tilstødende  Rum. 

Men  Kvindernes  Ejendom,  de  vel  indpakkede  Kostbar- 
heder, som  vare  efterladte  i  Vognene  eller  laa  strøede 
hen  ad  Vejen,  dem  maatte  Krigsfolkene  bringe  til 
Aristotimos;  thi  Lejetroppernes  Befalingsmænd,  som 
vidste,  hvor  tyvagtige  deres  Folk  vare,  holdt  vaagent 
Øje  med  dem. 

Denne  voldsomme  Fremfærd  mod  Kvinderne  vakte 
den  største  Harme  i  Byen.  Der  blev  ikke  talt  om  andet 
mellem  Mand  og  Mand. 

Da  Aristotimos  op  ad  Dagen  viste  sig  paa  Torvet, 
omgiven  af  sin  Vagt,  traadte  »de  Sexten«  ham  i  Møde. 

Det  var  en  Skare  hellige  Kvinder,  som  vare  viede 
til  Bakchos's  Tjeneste  og  indtog  en  høj  Rang  blandt 
Landskabets  Præstestand.  De  vare  alle  hvidklædte,  bare 
hellige  Hovedbind  med  mystiske  Tegn  og  havde  Olie- 
grene  i  Haanden.  Efter  at  Drabanterne  ærbødig  vare 
vegne  til  Side,  bleve  de  en  Stund  staaende  foran 
Aristotimos,  i  det  de  holdt  Oliegrenene  frem  for  at  paa- 
byde Stilhed  og  Ærefrygt. 

Men  ved  det  første  Ord  om,  at  de  vilde  gaa  i  For- 
bøn for  Kvinderne,  vendte  Aristotimos  sig  bort  og  skjændte 
paa  Drabanterne,  fordi  de  havde  tilladt  »de  Sexten«  at 
nærme  sig.  Derpaa  lod  han  med  Stød  og  Slag  de 
hellige  Kvinder  jage  bort  fra  Torvet  og  paalagde  hver 
af  dem  en  Bøde  af  to  Talenter*). 

Næppe  havde  Bevægelsen  over  dette  Optrin  sat  sig, 
før  der  indløb  et  Budskab,  som  paa  ny  vakte  Røre  i 
Byen. 

De  otte  Hundrede  Borgere,  der  under  Skin  af  et 
Sørgetog  vare  flygtede  med  den  rige  Ætoler  Toredorax, 
havde  i  Stedet  for  at  begive  sig  til  Ætolien  bemægtiget 

sig  Borgen  Anymone,  en  fast  Plads  med  en  fortrinlig 
Beliggenhed  til  derfra  at  begynde  Fjendtligheder. 

Ved  Efterretningen  herom  blev  Aristotimos  ikke 
lidet  forskrækket.  Han  indsaa,  at  han  umuligt  kunde 
forhindre,  at  en  Mængde  Borgere  fra  Elis  hemmelig  be- 
gav sig  til  Flygtningene  for  at  gjøre  fælles  Sag  med 
dem.  Han  vidste  fremdeles,  at  han  havde  mange  Fjender, 
ikke  alene  i  Byen,  men  i  den  Del  af  Landet,  som 
kaldtes  »det  hule  Elis«.  En  Opstand  kunde  derfor 
blive  farlig. 

Ved  Raab  paa  Gaden  og  ved  Samtaler  mellem 
Krigsfolkene  kom  de  sex  Hundrede  Kvinder,  som  vare 
indespærrede  i  Raadhuset  snart  i  Kundskab  om,  hvad 
der  var  sket.  De  vare  dog  saa  langt  fra  at  glæde  sig  over 
Besættelsen  af  Anymone,  at  den  tvært  imod  voldte 
dem  megen  Bekymring.  Vel  beundrede  de  Mændenes 
Raskhed  til  at  handle,  men  da  de  selv  vare  satte  under 
Bevogtning  som  Gisler,  troede  de  at  have  alt  at  frygte. 

Ganske  anderledes  forholdt  det  sig  med  Børnene. 
I  deres  barnlige  Sorgløshed  havde  de  allerede  glemt  de 
smaa,  der  vare  komne  under  Hjulene.  Glade  over  at 
være  samlede  i  et  usædvanligt  stort  Antal  gjorde  de 
snart  Bekjendtskab  med  hverandre  og  delte  sig  i  flere 
Hold.  Drengene  begyndte  strax  at  brydes,  og  da  Vagt- 
mandskabet morede  sig  over  dem  og  syntes  velvillig 
stemt,  fulgte  Børnene  deres  Hjærters  Lyst  og  gave  sig  til 
at  lege. 

Dronningen  af  Kyrene.  c 

Som  altid  ved  saadanne  Lejligheder  vare  Smaa- 
pigerne  de  kjækkeste. 

»Lad  os  danse  i  Ring!«  raabte  nogle  af  dem. 
Derpaa  toge  de  hverandre  i  Hænderne  og  snurrede  sig 
rundt  i  en  Kreds.    Naar  det  ikke  gik  hurtig  nok,  raabte  de : 

»Flink,  I  Maliader!   flink,  I  Rhøer!  flink,  I  Meliske!« 

Det  var  uden  Tvivl  ældgamle  Navne  paa  Nymfer. 
Men  hvad  der  sigtedes  til,  vidste  ingen.  Sagnene  vare 
forstummede  i  Aarhundredernes  Løb;  kun  Navnene  havde 
holdt  sig  fra  Slægt  til  Slægt  i  Børnenes  Mund. 

Pludselig  raabte  en  af  Drengene: 

»Lad  os  lege  Glansflue!« 

»Ja,  ja!«   svarede  flere  andre  og  klappede  i  Hænderne. 

En  af  dem  blev  bunden  for  Øjnene.  Han  drejede 
sig  rundt  under  Raabet:  »Jeg  vil  jage  en  Glansflue!« 
Dertil  svarede  de  andre:  »Du  kan  jage  den,  men  ikke 
fange  den!«  og  saa  drillede  de  ham  ved  at  stikke  til 
ham  og  ved  at  holde  Tørklæder,  Læderremme  og  lig- 
nende frem. 

»Glansflue!«  gjentog  en  større  Dreng,  »det  er  godt 
for  de  smaa  .  .  .  Nej,  lad  os  lege  Konge!  Jeg  vil  være 
Kongen!  I  andre  ere  mine  Krigere,  Hoffolk  og  Borgere. 
Hver  skal  faa  sit  at  bestille!« 

Men  ligesom  Legen  begyndte,  opstod  der  en  Støj 
i  Forhallen. 

Aristotimos  traadte  ind  i  Søjlegaarden,  ledsaget  af 
nogle  af  de  fornemste  Borgere.    Han  var  iført  en  tarvelig 


Kylon  og  Mikka.  57 

mørkebrun  Dragt;  kun  Guldbaandet  om  Panden  antydede 
hans  høje  Stilling. 

Paa  hans  Aasyn  læstes  Uro  og  Bekymring. 

Han  gik  tværs  over  Søjlegaarden  og  traadte  ind  i 
den  Hal,  der  var  anvist  de  rigeste  og  mest  ansete  Hus- 
fruer.    Hans  Ledsagere  holdt  sig  noget  tilbage. 

Aristotimos  saa'  sig  langsomt  om  i  Kredsen. 

De  fornemste  Kvinder  sad  paa  de  faa  Stole,  der 
fandtes;  de  andre  laa  lejrede  rundt  om,  som  de  kunde 
bedst. 

•Husfruer!«  sagde  han,  »I  maa  skrive  til  Eders  Mænd, 
at  de  skulle  forlade  Landet .« 

Ingen  svarede. 

Kvinderne  vare  alle  som  én  forbitrede  over,  at 
han  havde  brudt  sit  Ord  og  i  Stedet  for  at  give  dem 
sikkert  Lejde,  havde  plyndret  dem  og  ladet  dem  inde- 
spærre som  Gisler.  Vreden  indgød  dem  Mod,  og  de 
gav  ved  Øjekast  hverandre  at  forstaa,  at  de  ikke  vilde 
lade  sig  skræmme  af  Trusler. 

»Gjøre  I  det  ikke«,  tilføjede  Voldsherskeren  barsk, 
»vil  jeg  først  lade  Eders  Børn  dræbe  og  derpaa  lade 
Eder  selv  ombringe  paa  den  forsmædeligste  Maade.« 

Megisto,  den  mest  ansete  af  Stadens  Husfruer, 
den,  for  hvis  Viljestyrke  de  andre  bøjede  sig,  var  saa 
langt  fra  at  blive  forskrækket,  at  hun  ikke  engang  vilde 
rejse  sig  for  Aristotimos.  Alene  ved  sit  Blik  holdt  hun 
de  andre  i  Ave,    saa  at  ingen  vovede  at  vise  sig  mere 

ærbødig  end  hun  selv.  Hun  var  gift  med  Timoleon,  en 
af  de  første  Øvrighedspersoner  i  Byen,  og  var  en  endnu 
smuk  Kone  af  høj  og  statelig  Væxt. 

Siddende  gav  hun  Voldsherskeren  følgende  Svar: 

»Var  Du  en  forstandig  Mand,  vilde  Du  ikke  tale 
til  Kvinder  om  deres  Mænd,  men  vende  Dig  til  Mændene 
selv  som  til  vore  Herrer.  Mener  Du  derimod  ikke  at 
kunne  skuffe  dem,  og  vil  Du  søge  at  skuffe  dem 
ved  os,  saa  tro  blot  ikke,  at  vi  for  anden  Gang  ville 
lade  os  bedrage.  Tro  heller  ikke,  at  hine  tænke  saa 
slet,  at  de  af  Medlidenhed  med  deres  Hustruer  og  Børn 
skulde  ofre  Fædrelandets  Frihed.  Thi  at  miste  os  — 
som  de  allerede  nu  maa  undvære  —  kan  ikke  være 
noget  stort  Onde  for  dem  i  Sammenligning  med  den 
Lykke  at  befri  deres  Medborgere  for  din  Grusomhed  og 
dit  Overmod.« 

Aristotimos's  Ansigt  var,  medens  Megisto  talte,  blevet 
mere  og  mere  mørkt.  Hans  Haand  famlede  krampagtig 
ved  Dolken  i  hans  Bælte. 

Der  gik  en  Stund,  inden  han  aabnede  Munden. 

»Bring  hendes  Barn  hid!«  sagde  han  derpaa  i  en 
Tone,  som  bragte  de  omstaaende  til  at  gyse. 

Et  Par  Drabanter  fjærnede  sig  for  at  søge  efter 
Drengen. 

I  samme  Øjeblik  hævede  der  sig  fra  den  anden 
Side  af  Søjlegaarden  barnlig  Jubel.     Megisto  bøjede  sig 

frem  og  lyttede.    Maaske  havde  hun  troet  at  kjende  sit 
Barns  Stemme  iblandt  de  mange  andre. 

Smaadrenge  og  Smaapiger  sang  i  Chor: 
»Chelikelone,    Chelikelone !    hvad  bestiller  Du  midt 
i  Kredsen?« 

En  klar  Pigestemme  svarede: 
»Jeg  væver  Uld  med  Islæt  fra  Milet.« 
Atter  sang  Smaadrengene  og  Smaapigerne  i  Chor: 
»Men  din  Sønnesøn,    hvordan  fandt  han  sin  Død?« 
Den  klare  Pigestemme  svarede: 
»Fra   sin   hvide  Hest  sprang  han  i  det  dybe  Hav.« 
Pludselig   lød    der   et   Par   halvt    undertrykte   Skrig. 
Uden   Tvivl   havde    Vagtmandskabet    uddelt    nogle   Puf 
med  Spydskafterne  for  at  faa  Børnene  til  at  tie. 

Inde  i  Hallen  blev  Tavsheden  mere  og  mere  tryk- 
kende. Alle  ventede  paa,  hvad  der  vilde  komme.  Man  saa' 
ud  efter  Drabanterne,  som  skulde  bringe  den  lille  Dreng. 
Da  rejste  Megisto  sig.  Hun  var  dødbleg,  og  som 
hun  stod  der  i  sin  hvide  Dragt,  var  der  noget  af  en 
Billedstøttes  Højhed  over  hende. 

»Alkeides!«  kaldte  hun,  saa  at  det  lød  vidt  ud 
imellem  Søjlerne. 

Et  Øjeblik  efter  kom  en  Dreng  paa  sex,  syv  Aar 
springende.  Hans  Kinder  blussede,  hans  Øjne  straalede, 
og  med  sit  krøllede  sorte  Haar  lignede  han  en  af  Sagnets 
smaa  Eroter. 

Megisto  lagde  Haanden  paa  hans  Hoved. 

>Kom,  mit  Barn!«  sagde  hun  højt  nok  til  at  høres 
af  alle.  »Lad  Dig  —  inden  Du  endnu  kan  føle  og  for- 
staa  det  —  befri  fra  det  haarde  Voldsherredømme!  Det 
vilde  være  rnig  en  større  Sorg  at  se  Dig  i  uværdigt 
Slaveri  end  at  se  Dig  død.« 

Rystende  af  Harme  trak  Aristotimos  sin  Dolk  og 
styrtede  som  rasende  løs  paa  hende;  men  Kylon,  der 
befandt  sig  blandt  hans  Ledsagere,  traadte  rask  imellem 
og  holdt  hans  Haand  tilbage. 

»Fat  Dig,  Herre!«  raabte  han,  »begaa  ikke  en 
Handling,  der  er  uværdig  for  en  Fyrste,  som  har  lært 
at  herske.« 

Aristotimos  stirrede  paa  ham  med  vildt  opspilede 
Øjne.  Da  han  opdagede,  at  det  var  Kylon,  blev  han 
roligere  og  lod  sig  tale  til  rette.  Han  ansaa  Kylon  for 
tro,  fordi  han  vidste,  at  dennes  Fader  i  sin  Tid  havde 
lidt  en  ilde  Medfart  af  Folket. 

Som  vaagnende  af  en  Rus  stak  Aristotimos  Dolken 
i  Skeden  og  fjærnede  sig  med  sine  Ledsagere. 

Han  mælede  ikke  et  Ord,  men  knyttede  Hænderne 
og  bed  sig  i  Skjægget.  Han  følte,  at  han  havde  lidt  et 
Nederlag  over  for  Kvinderne. 

VI. 
TEGNE  T. 

Der  var  forløbet  nogle  Timer  efter  Besøget  i  Raad- 
huset;  det  var  henimod  Middag. 

Fra  den  tindrende  blaa,  skyfri  Himmel  sendte  Solen 
sine  brændende  Straaler  ned  over  Byen.  Ikke  et  Blad 
rørte  sig  paa  Træerne  i  Herskerboligens  Have;  Luften 
dirrede  af  Varme  imellem  Husene,  og  Øjnene  blændedes 
af  det  straalende  Solskin,  der  kastedes  tilbage  fra  de 
lyse  Veje  og  Mure. 

Hvor  der  fandtes  en  Smule  Skygge,  laa  de  Land- 
boer, der  vare  komne  til  Byen,  og  døsede  paa  Jorden. 
Alle,  baade  Mænd  og  Kvinder,  havde  et  Klæde  over 
Ansigtet  og  lænede  sig  op  til  de  hvilende  Æsler  eller 
Muldyr.  Det  eneste,  der  rørte  sig  i  en  saadan  Klynge, 
var  Lastdyrenes  Haler  og  Øren,  som  kæmpede  en  stadig 
Kamp  med  Fluerne. 

Stadens  Beboere  holdt  sig  inde  i  Husenes  halvmørke 
Rum;  paa  Gader  og  Veje  saas  kun  Slaver  og  Slavinder, 
som  havde  Ærender  at  besørge,  samt  nogle  enkelte 
Borgere,  hvis  Forretninger  tvang  dem  til  at  færdes  ude 
til  Trods  for  den  næsten   utaalelige  Hede. 

Aristotimos  og  hans  Hustru  havde,  under  Tilbe- 
redelserne til  Maaltidet,  søgt  Hvile  i  det  fælles  Thalamos, 
Sovekammer.  Der  var  stille  i  Huset.  Kun  Kogemesteren 
og  de  sikeliske  Kokke  færdedes  i  de  fjærnere  liggende 
Rum. 

Da  lød  der  med  ét  høje  Raab  paa  Gaden,  og  kort 
efter  bragte  et  forfærdeligt  Bulder  paa  Taget,  netop  lige 
over  Sovekamret,  Aristotimos  til  at  fare  op  fra  Løj- 
bænken  og  styrte  ud  af  Huset. 

Et  Par  af  hans  Drabanter  stod  uden  for. 

»Se,  Herre,  se!«  udbrød  den  ene  og  pegede  op  i 
Luften. 

Aristotimos  saa'  en  mægtig  Fugl  svinge  sig  bort 
med  langsomme  Vingeslag. 

»Ørnen!«  tog  den  anden  Drabant  Ordet,  i  det  han 
holdt  Spydet  an,  »fløj  —  højt,  højt  til  Vejrs  —  i  store 
Kredse  hen  over  Huset.  Pludselig  stod  den  stille  i  Luften 
med  svirrende  Vinger  og  lod,  ligesom  forsætlig,  en  stor 
Sten  falde  ned  paa  Taget.« 

»Forunderligt!«  mumlede  Aristotimos  blegnende, 
»hvad  skal  dette  Tegn  betyder« 

Og  han  lod  øjeblikkelig  gaa  Bud  til  en  Sandsiger, 
som  han  plejede  at  raadføre  sig  med  i  offentlige  Sager. 

Sandsigeren,  en  gammel,  krumrygget  Mand  med  en 
kløgtig  Mine,  hørte  opmærksomt  paa  Beretningen  om 
det  skete.  Derpaa  bøjede  han  sig  dybt  for  Aristotimos 
og  sagde: 

»Vær  ved  godt  Mod,  Herre!  Tegnet  betyder,  at 
Zeus  vil  oprejse  Dig  og  skaffe  Dig  Bistand.« 

Men  til  de  Medborgere,  paa  hvem  han  troede  at 
kunne  stole,   udtalte  han  sig  paa  en  hel  anden  Maade. 

»Giv  Agt!-  hviskede  han,  »Straffen  svæver  over 
Voldsherskerens  Hoved !  Den  truer  med  at  bryde  ind 
over  ham.« 

Disse  Ord  kom  blandt  andre  Hellanikos  for  Øre. 
Han    havde    tidligere   hørt    til    de    mest    indflydelsesrige 

Borgere  i  Byen;  men  da  han  havde  mistet  begge  sine 
Sønner  og  var  saa  svag,  at  hans  Hænder  rystede,  ringe- 
agtede Aristotimos  ham  som  en  Mand,  der  Intet  kunde 
foretage  imod  ham.  Han  vidste  ikke,  hvor  stærk  en 
Sjæl  der  boede  i  dette  affældige  Legeme. 

Flere  unge  Mennesker,  som  havde  været  Venner  af 
Hellanikos's  Sønner,  saa'  med  Højagtelse  op  til  den 
ældre  Mand  og  kom  jævnlig  til  ham  for  at  lytte  til  hans 
vise  Tale.  Dette  gjaldt  især  om  fire  Ynglinge  af  ædel 
Byrd :  Kylon,  Thrasybulos,  Chilon  og  Lampis. 

»Unge  Venner!«  tog  Hellanikos  Ordet,  da  disse 
henimod  Aften  vare  samlede  hos  ham,  »have  I  hørt  det 
nyeste  Budskab?...  Manden  med  Jærnknæet*)  sender 
Aristotimos  Hjælp.  Feltherren  Krateros  iler  ham  til 
Undsætning  med  en  anselig  Magt.  Han  er  lejret  ved 
Olympia,  —  kun  en  Dagsrejse  herfra.« 

»Saa  er  det  ude  med  os!«  udbrød  Thrasybulos 
blegnende. 

»Ikke  saa  ængstelig!«  sagde  Hellanikos  opmuntrende 
og  klappede  ham  paa  Armen. 

»Jeg  er  af.  en  anden  Mening,«  vedblev  han  med  et 
roligt  Smil.  »I  Nat  viste  den  yngste  af  mine  Sønner 
sig  for  mig  i  et  Drømmesyn.  Han,  den  altid  glade  og 
tilfredse,  var  som  forvandlet.  Langsomt  og  højtideligt 
traadte   han    hen    til    mit   Leje;    jeg   saa'    ham    bevæge 


*)  Antigonos  Gonatas,   Konge  i  Makedonien. 

Læberne  og  hørte  ham  sige:  »Hvordan  gaar  det  til,  o 
Fader,  at  Du  sover  i  denne  Time?  I  Morgen  skal  Du 
blive  Anfører  i  Staden!«  .  .  .  Efter  dette  Syn  er  jeg 
som  forvandlet.  Alderen  tynger  mig  ikke  mere,  og  min 
Frygt  er  bleven  til  Haab.  Ja,  mine  Venner,  fat  Mod! 
Befrielsens  Time  er  nær!« 

»Stol  ikke  for  trygt  derpaa!«  gjenmælede  Thrasy- 
bulos,  »Aristotimos  er  en  dygtig  Mand  —  husk  blot, 
hvorledes  han  kom  til  Magten!  Hvor  snildt  forstod  han 
ikke  —  han,  den  fattige  Folketaler  —  at  benytte  sig 
af  Striden  mellem  Folket  og  de  ædle  Slægter!  Ved 
sine  Udfald  mod  de  fornemme  opflammede  han  Mængden 
og  vandt  Dag  for  Dag  flere  Venner  og  Tilhængere.  Nu 
foregav  han  at  blive  tragtet  efter  Livet.  Da  stillede 
man  et  Antal  bevæbnede,  en  Art  Livvagt,  til  hans 
Raadighed.  Den  brugte  han  til  at  undertrykke  Mod- 
standerne, og  da  han  følte  sig  stærk  nok  til  at  beherske 
Elis,  sluttede  han  Forbund  med  Kong  Antigonos,  som 
efter  Pyrrhos's  Død  var  Herre  over  Peloponnes.  Næppe 
var  det  sket,  før  han  indkaldte  Lejetropper,  og  hvem 
maatte  lønne  dem?  —  Folket,  Folket!  Ved  Zeus,  et 
kløgtigt  Paafund,  at  beskatte  Borgerne  til  deres  egen 
Undertrykkelse ! « 

»Men,«  vedblev  Hellanikos,  »da  var  det  ogsaa  ude 
med  Aristotimos'  Klogskab  og  Besindighed.  Nu  gav 
han  sine  onde  Lidenskaber  Tøjlen.  Hvor  rasede  han 
ikke  mod  Byens  Borgere!     Nogle  ombragte  han,  andre 

jog  han  i  Landflygtighed,  og  atter  andre  udsugede  han 
til  sidste  Hvid.  I  det  halve  Aar,  han  har  hersket,  har 
han  tifold  fortjent  Døden!« 

»Den  Dag,  han  udaander, «  udbrød  Lampis,  »vil  et 
Befrielsens  Suk  lyde  gjennem  hele  Elis!« 

»Nuvel!«  vedblev Hellanikos,  »kjenderjegAristotimos 
ret,  vil  han  næppe  erfare,  at  Krateros  kommer  ham  til 
Hjælp,  før  han  i  lutter  Overmod  vil  lade  al  Forsigtighed 
fare.  Det  gjælder  kun  om  at  benytte  den  belejlige 
Stund;  thi  Krateros  vil  snart  være  her.« 

»Du  véd,«  tog  Kylon  Ordet,  »at  jeg  hidtil  har  holdt 
Eder  tilbage;  men  nu,  da  hans  Drabantfører  Lucius 
endog  har  begyndt  at  myrde  Kvinder,  nu  er  jeg  Eders 
med  Liv  og  Sjæl.  Hvad  vil  Du,  o  Hellanikos,  at  vi 
skulle  gjøre?« 

»Jeg  vil,  at  I,  Ynglinge,  i  Morgen  skulle  møde  paa 
Torvet  med  Sværd  skjulte  under  Kapperne.  Naar  jeg 
anser  Tiden  for  belejlig,  skal  jeg  give  Eder  Tegn.« 

»Er  Voldsherskeren  først  fældet,«  bemærkede  Chilon, 
»ville  alle  Byens  Borgere  slutte  sig  til  os.  De  otte 
Hundrede  fordrevne  ville  vende  tilbage  fra  Borgen  Any- 
mone,  og  Lejetropperne  ville  søge  Tjeneste  andetsteds, 
maaske  hos  Makedonerne.« 

»Men  Feltherren  Krateros  r . . .«  spurgte  Thrasybulos. 
som  altid  nærede  Betænkeligheder. 

»Ham  frygter  jeg  ikke!«  udbrød  Hellanikos.  »Haner 
Hellener  nok  til  i  sit  Hjærte  at  billige,  hvad  vi  have  gjort.« 


j5  Kylon  og  Mikka. 

VII. 
STRAFFEN. 

Mellem  Torvets  Templer  og  Søjlehaller  gik  Handelen 
den  følgende  Morgen  sin  vante  Gang.  Skjænkeværterne, 
som  solgte  forfalsket  Vin,  Konerne,  der  gik  om  med 
Brød,  Kransehandlerinderne,  om  hvem  de  unge  Men- 
nesker flokkedes,  alle  havde  travlt  med  at  udkramme 
deres  Varer  for  Landboerne  og  Byens  Borgere.  Roligere 
forholdt  de  større  handlende  sig.  De  nøjedes  med  at 
udstille  lange  Rækker  af  Prøver  under  stribede  Solsejl, 
hvor  de  toges  i  Øjesyn  af  Forretningsmændene  paa 
Vejen  til  og  fra  Skrivernes  og  Vexellerernes  Smaaborde. 
Overalt  blev  der  vejet,  maalt,  kjøbslaaet,  snakket  og  let. 

Da  gjaldede  Trompetstød  hen  over  Pladsen;  de  offent- 
lige Udraabere  løftede  deres  Stave,  og  i  den  pludselig 
indtrædende  Tavshed  lød,  højt  og  lydelig,  følgende  Ord : 

»Aristotimos,  Hersker  i  Elis,  forkynder  Folket,  at 
Krateros,  hans  Forbundsfælle  Kong  Antigonoss  Felt- 
herre, i  Nat  er  brudt  op  fra  Olympia  og  hen  i  mod 
Aften  vil  ankomme  her  til  Staden  med  en  anselig  Krigs- 
magt. Krateros  vil  lejre  sig  udenfor  Ladon- Porten. 
Borgerne  maa  have  alt  i  Beredskab.« 

Disse  Ord  vakte  et  ubeskriveligt  Rore.  Xogle  af 
de  handlende  glædede  sig  ved  Udsigten  til  en  stor 
Fordel,  men  andre  frygtede  for,  at  Krigsfolkene  vilde 
tage  alt  med  Magt. 

Da  aabnede  Rækkerne  sig.  Der  viste  sig  et  Par 
Drabanter,  som  med  fældede  Lanser  skaffede  Plads. 
Efter  dem  kom  Aristotimos,  ledsaget  af  Lucius.  Volds- 
herskeren  nærmede  sig  med  Værdighed;  han  havde  et 
Guldbaand  om  Haaret,  og  Purpurkappen  hang  løst  om 
ham.  Han  syntes  at  gotte  sig  over  den  Opsigt  og 
Skræk,  hans  Budskab  vakte,  og  hans  stikkende  sorte 
Øjne  fløj  spejdende  fra  den  ene  til  den  anden  af  de 
samtalende  Klynger. 

I  det  han  traadte  ind  under  de  mægtige  Plataner 
midt  paa  Torvet,  kom  Hellanikos  frem  bag  en  af  de 
tykke  Træstammer.  Ved  at  se,  at  Aristotimos  kun  var 
ledsaget  af  tre  Personer,  udbrød  han  højt: 

»Guderne  være  prisede!    Hvad  jeg  haabede,  er  sket  « 

Derpaa  vendte  han  sig  om  mod  en  Klynge  af  Mænd, 
hvis  mørke  Skikkelser  næsten  vare  ukjendelige  for  enhver, 
som  fra  Solskinnet  kom  ind  i  den  dybe  Skygge  under 
Træerne. 

»Tapre  Mænd!:  raabte  han  med  høj  Røst  og  ud- 
bredte Armene  imod  dem.  »Hvi  tøve  I  med  —  her, 
midt  i  Fædrenestaden  —  at  kæmpe  paa  den  herligste 
Skueplads!« 

Da  drog  Kylon  sit  Sværd  og  for  ind  paa  Lucius. 

» Kvindemorder ! «  udbrød  han, » din  Time  er  kommen. « 

»Af  Vejen,  Dreng!«   svarede  Lucius  barsk. 

Men  inden  den  svære  Mand  var  kommen  i  Fægter- 
stilling, havde  Kylon  med  lige  saa  megen  Behændighed 

som  Kraft  jaget  Sværdet  ind  mellem  Læderpanseret  og 
Laarskinnerne. 

Lucius  slap  sit  Værge  og  faldt  bag  over  til  Jorden 
med  et  højt  Skrig.  Hans  Øjne  rullede  vildt,  og  hans 
højre  Haand  borede  sig  krampagtig  ned  i  Støvet,  der 
som  en  Damp  hvirvlede  op  mellem  hans  Fingre. 

Drabanterne  stode  som  lammede  af  Skræk.  Kylon 
og  et  Par  af  hans  Venner  dreve  dem  uden  Vanskelighed 
paa  Flugt. 

Aristotimos  saa'  sig  næppe  alene,  uden  andet  Vaaben 
end  sin  Dolk,  før  han  lod  Purpurkappen  falde  og  med 
overraskende  Hurtighed  flygtede  ind  i  Zeus's  Tempel. 

Sagen  var  nu  kommen  for  vidt  til,  at  Hellanikos's 
Venner  kunde  blive  staaende  ved  halvgjort  Gjerning. 

Nu  gjaldt  det  deres  eget  Liv. 

Uden  at  lade  sig  afholde  af  Frygt  for  Stedets 
Hellighed   ilede  Lampis  og  Thrasybulos  ind  i  Templet. 

Der  samledes  flere  og  flere  af  Torvegjæsterne  uden 
for.  Da  lød  der  et  halvt  undertrykt  Skrig  fra  det  Indre 
af  Helligdommen.  Kort  efter  kom  de  to  Ynglinge  ud 
og  kastede  Voldsherskerens  blodige  Lig  paa  Torvet,  i 
det  de  med  høje  Raab  kaldte  Borgerne  til  Frihed. 

Rygtet  om  det  skete  udbredte  sig  med  utrolig  Hast 
over  Byen,  Vagtmandskabet  forlod  Raadhuset,  og  de 
der  indespærrede  Kvinder,  iblandt  dem  Megisto,  ilede 
til  under  Glædesskrig  og  Jubel. 

I  et  Nu  havde  de  plyndret  Kransehandlerindernes 
Boder  og  prydet  Mændene  med  Blomsterbaand.  Der- 
efter tog  Hoben  under  vilde  Skrig  Vejen  til  Volds- 
herskerens  Bolig.  Uden  for  det  ægteskabelige  Sove- 
kammer sad  en  gammel  Slavinde  paa  Jorden,  med  Ansigtet 
skjult  i  sine  Hænder.  Hun  fortalte  grædende,  at  hendes 
Herskerinde,  Stratonike,  paa  Budskabet  om,  at  Folket 
vilde  storme  Huset,  havde  lukket  sig  inde  og  taget  sig 
af  Dage. 

»Ulykkelige  Moder!*  tilføjede  hun  hulkende,  »hun 
tænkte  kun  paa  sine  Børn  .  .  .  Hun  haabede  ved  sin  Død 
at  forsone  de  rasende,  saa  at  hendes  Døtre  maatte 
blive  skaanede.« 

Men  Mængden  hørte  ikke  paa  Slavinden. 

Man  rev  de  to  unge  Jomfruer  ud  af  Jomfruburet  og 
slæbte  dem  ud  paa  Vejen  for  at  pine,  mishandle  og 
dræbe  dem. 

Fulgt  af  et  Par  andre  Husfruer  traadte  Megisto  de 
ophidsede  i  Møde: 

»Afstaa  fra  denne  Udaad!«  sagde  hun.  »Ville  1 
være  et  frit  Folk,  maa  I  ikke  tillade  Eder  saadant  eller 
handle  lige  saa  grumt  som  Voldsherskeren  selv.« 

Disse  Ord  i  Forening  med  den  Anseelse,  hun  nød, 
gjorde  Indtryk  paa  Mange.  Men  Hadet  til  Aristotimos 
var  saa  stort,  at  hendes  Forbønner  kun  frugtede  lidet. 
Alt,  hvad  hun  kunde  udrette,  var,  at  man  besluttede  at 

afstaa  fra  enhver  Mishandling,  og  at  det  blev  Pigerne 
tilladt  at  tage  sig  af  Dage,  som  de  selv  vilde. 

De  bleve  derfor  førte  tilbage  til  Jomfruburet,  hvor 
man  befalede  dem  at  dræbe  sig. 

»Gjør  det  kort!      tilføjedes  der.      »Folket  venter!« 

En  ældre  Slavinde,  som  havde  været  Pigernes  Amme, 
satte  sig  paa  Tærskelen.  Hun  paakaldte  Guderne  og 
vred  Hænderne  i  hjælpeløs  Fortvivlelse. 

Megisto  stillede  sig  uden  for  den  lukkede  Dør. 
Taarene  løb  ned  over  hendes  Kinder,  og  hun  var  lige 
saa  bleg  som  de  unge  Piger  selv. 

Da  disse  nu  vare  alene  i  det  lille  Rum,  og  Befalingen 
skulde  fuldbyrdes,  tilhyllede  Slavinden  sit  Aasyn. 

Myro,  den  ældste  af  Jomfruerne,  løste  sit  Bælte  og 
bandt  det  om  sin  Hals.  Derpaa  omfavnede  hun  sin 
Søster,  holdt  hende  ud  fra  sig  og  betragtede  hende  med 
et  Blik  saa  fuldt  af  Medlidenhed  og  Sorg,  som  om 
hendes  Hjærte  skulde  briste. 

»Guderne  være  os  naadige!«  mumlede  hun  med 
bævende  Læber.  Derefter  fattede  hun  sig  lidt  og  til- 
føjede i  en  roligere  Tone:  »Giv  nøje  Agt,  Stefanion,  og 
gjør,  hvad  Du  sér  mig  gjøre,  for  at  vi  ikke  skulle  dø 
paa  en  skammelig  og  for  os  begge  uværdig  Maade.« 

Men  Stefanion,  den  yngste  af  Pigerne,  slog  sine 
Arme  om  Søsterens  Hals,  og  i  det  hun  greb  efter  Bæltet, 
sagde  hun  hulkende: 

»Myro,  — jeg  beder  Dig,  jeg  beder  Dig  indstændig! 
—   lad  mig  dø  først!« 

.  Myro  tog  Stefanions  Hoved  imellem  begge  sine 
Hænder  og  kyssede  hende  ømt  paa  hendes  smukke 
brune  Haar. 

»Jeg  har  aldrig  afslaaet  Dig  en  Bøn,«  sagde  hun, 
»og  jeg  vil  ogsaa  nu  gjøre  Dig  til  Behag.  Jeg  vil  blive 
tilbage  og  taale,  hvad  der  er  haardere  end  Døden,  — 
at  se  Dig,  Søster,   udaande  først.« 

Og  nu  viste  hun  Stefanion,  hvorledes  hun  skulde 
knytte  Bæltet. 

Derefter  vendte  hun  sig  bort. 

Hun  hørte  en  sagte  Puslen  bag  sig;  derpaa  blev 
alt  stille. 

Det  var,  som  om  Forfærdelsen  lammede  hendes 
inderste  Sjæl.  Hjærtet  standsede  i  hendes  Bryst,  og  en 
Gysen  gik  hende  til  Marv  og  Ben. 

Hun  ventede  endnu  en  Stund. 

Da  alt  vedblev  at  være  tyst  som  Graven,  samlede 
hun  sine  sidste  Kræfter.  Med  bortvendt  Aasyn  omfattede 
hun  Søsterens  endnu  varme  og  bøjelige  Legeme,  bar 
det  hen  paa  Løjbænken  og  bedækkede  det  med  et  Tæppe. 

Derpaa  aandede  hun  dybt  og  løftede,  ligesom  i 
tavs  Anklage,  Øjnene  mod  Himlen. 

Kort  efter  aabnede  hun  Døren  paa  Klem,  og  da 
hun  saa'  Megisto  staa  uden  for,  sagde  hun  med  en  for- 
underlig Rolighed  til  hende: 

Dronningen  af  Kyrene.  6 

»Jeg  beder  Dig,  kjære,  drag  Omsorg  for,  at  jeg 
ikke  efter  Døden  bliver  behandlet  paa  en  usømmelig 
Maade.« 

Megisto  bøjede  Hovedet;  hun  var  ikke  i  Stand  til 
at  tale.  Gjennem  Dørsprækken  havde  hun  set  nok  til 
at  bemærke,  at  Myro  var  lige  saa  hvid,  som  om  hun 
var  staaet  op  af  Graven. 

Nogle  Øjeblikke  efter  var  alt  forbi. 

Megisto  lagde  Myros  afsjælede  Legeme  ved  Siden 
af  Stefanions  og  drog  Tæppet  over  begge  Søstre. 

Mængden  lod  sig  ikke  længer  styre.  Nogle  af  de 
mest  ophidsede  trængte  ind  i  Jomfruburet. 

Ved  Synet  af  de  to  blege,  endnu  i  Døden  smukke 
Ansigter,  der  hvilede  ubevægelige  paa  den  samme  Pude, 
gik  der  en  højtidelig  Gysen  igjennem  dem. 

Og  da  Slavinden  med  jævne  Ord  fortalte  om 
Pigernes  sidste  Øjeblikke,  da  var  ingen  saa  haard  eller 
en  saa  uforsonlig  Fjende  af  Voldherskeren,  at  han  ikke 
følte  sig  dybt  bevæget. 

En  gammel  Visdomslærer,  som  tilfældig  var  kommen 
til,  traadte  sagte  hen  til  Lejet  og  spurgte  med  dæmpet 
Røst:    Men  var  det  ogsaa  nødvendigt,  at  Pigerne  døde?« 

Ingen  dristede  sig  til  at  svare.  Men  flere,  og 
iblandt  dem  maaske  netop  de,  som  med  de  vildeste 
Skrig  havde  forlangt  Jomfruernes  Død,  tørrede  en  Taare 
af  Øjet  og  listede  sig  stille  bort. 

VIII. 
I  MIKKAS  HJEM. 

Hos  Filodemos  havde  man  ikke  skjænket  de  offentlige 
Begivenheder  synderlig  Opmærksomhed.  Forfærdet  over 
at  se  Mikka  saaret  og  blødende  havde  Moderen  strax 
ladet  deres  Nabo,  en  Forhandler  af  Lægemidler,  hente. 
Det  var  en  ældre  Mand  med  et  Ræveansigt  og  en 
honningsød  Mine.  Han  havde  næppe  formaaet  at  standse 
Blodet,  men  til  Gjengjæld  havde  han  søgt  at  lægge  sin 
Viden  for  Dagen  paa  anden  Maade. 

Rystende  paa  Hovedet  havde  han  trukket  Filodemos 
hen  i  en  Krog  og  hvisket  til  ham: 

»Din  Datter  svæver  i  stor  Fare.  Under  Stjærnernes 
forud  bestemte  Omløb  maa  Kronos's*)  fordærvelige  Skin 
være  trængt  ind  i  dit  Hus.« 

Han  havde  derpaa  brændt  purpurfarvet  Uld,  saa  at 
Fader,  Moder  og  Datter  næsten  vare  blevne  kvalte  af 
Røgen,  og  samtidig  dermed  havde  han  begyndt  at  frem- 
mumle de  sælsomste  Besværgelser. 

Men  Filodemos,  en  jævn,  fornuftig  Mand,  syntes 
ikke  om  disse  Ophævelser. 

»Hvor  kan  Du  fæste  Lid  til  denne  Tusendkunster?« 
spurgte  han  med  dæmpet  Røst  sin  Hustru.  »Han  sælger  jo 
ikke  alene  Lægemidler,  men  Gift,  Sminke  og  Brændeglas.« 

•)  Saturn. 

Og  dermed  skyndte  han  sig  at  betale  ham  hans 
Løn  for  at  blive  ham  kvit. 

Medens  dette  foregik,  havde  han  allerede  ladet  en 
yngre  Læge  hente.  Denne  havde  ledsaget  en  kæmpende 
Hær  og  optraadte  paa  en  hel  anden  Maade.  Han  rensede 
Saaret  for  Blodet  og  undersøgte  det  nøje;  derpaa  er- 
klærede han,  at  Stødet  var  blevet  ført  med  usikker 
Haand,  —  Sværdets  Spids  var  gleden  af  og  havde  kun 
flænget  Kjødet.  I  sig  selv  var  Saaret  ikke  farligt;  men 
i  den  stærke  Varme  kunde  der  opstaa  Saarfeber.  Han 
foreskrev  kølende  Midler,  lovede  daglig  at  se  til  Jomfruen 
og  vilde  ikke  modtage  Lægepenge  før  efter  endt  Be- 
handling. 

Filodemos  betragtede  de  Smaaflasker,  han  havde 
efterladt. 

»Se!«  sagde  han  fornøjet  og  gned  Hænderne,  »se, 
hvor  snildt  der  paa  hver  Flaske  er  vedhængt  et  Bly- 
stempel med  Lægens  Navn  og  Angivelse  af  Lægemidlets 
Brug  og  Sammensætning!  .  .  .  Det  er  en  ganske  anden 
Mand  end  hin  Tusendkunstner!« 

Filodemos's  gode  Tro  blev  ikke  beskæmmet;  Mikkas 
Helbredelse  gik  hurtig  frem  ad. 

I  den  Anledning  indfandt  Borgerne  sig,  en  efter 
anden,  for  at  lykønske  ham.  Nu,  da  der  var  indtraadt 
roligere  Forhold,  vendte  Medlidenheden  sig,  som  rimeligt 
var,  mod  det  sidste  Offer  for  Voldsherredømmets  Vilkaar- 
lighed.      Mikka,    som   hidtil   havde   levet  stille  og  ube- 

mærket,  blev  pludselig  den  mest  yndede  og  mest  om- 
talte Person  i  Byen.  Forstanderinden  for  de  sexten 
hellige  Kvinder  lod  høre  til  hende,  og  Husmødrene 
bragte  hende  en  saa  stor  Overflod  af  Frugter  og  Bag- 
værk, at  hun  vilde  være  bleven  syg,  dersom  hun  skulde 
have  smagt  paa  alt. 

Denne  almindelige  Deltagelse  medførte  dog  ogsaa 
en  Ulempe.  Nu,  da  Opmærksomheden  var  saa  stærkt 
henledet  paa  Mikka,  kom  et  og  andet  for  Dagen,  som 
hun  helst  havde  ønsket  skjult.  I  Særdeleshed  havde 
man  travlt  med  Kylons  hyppige  Ridt  forbi  Huset  i  Tus- 
mørket. En  Slavinde  havde  set  ham  holde  ved  Glug- 
hullet. »Det  var  ikke  for  at  fange  Flaggermus!«  sagde 
hun  leende. 

Maaske  havde  ogsaa  Eu rykrates,  Kylons  Fader, 
faaet  Nys  om  Sagen.  Inden  han  gik  hen  at  lykønske 
Filodemos,  lod  han  Sønnen  kalde. 

»Kylon,«  sagde  han,  i  det  han  med  Velbehag  be- 
tragtede den  smukke,  hvidklædte  Yngling  med  de  paa 
én  Gang  fine  og  kraftfulde  Lemmer,  »som  jeg  har  er- 
faret, agter  Byen  at  belønne  din  raske  Daad.  Thi  ved 
at  dræbe  Lucius  gav  Du  Tegnet  til  at  fælde  Volds- 
herskeren.  Man  vil  indskrive  dit  Navn  blandt  Stadens 
Velgjørere  og  skjænke  Dig  en  Jordlod  og  en  Sum  Penge  . . . « 

»Thrasybulos  og  Lampis  have  gjort  mere  end  jeg,« 
faldt  Kylon  sin  Fader  i  Talen.  »Jeg  modtager  Intet, 
før  .   .   .« 

Eurykrates  smilede  over  Sønnens  Iver. 

»Berolige  Dig,  berolige  Dig!«  afbrød  han  ham. 
»Dine  Venner  ville  ikke  blive  glemte  .  .  .  Du  kan  trygt 
modtage,  hvad  der  bydes  Dig.  Men,  ej  sandt?  det  er 
billigt,  at  jeg,  din  Fader,  føjer  min  Skjærv  til  den 
offentlige  Gave.  Sig  frem,  min  kjære  Dreng,  har  Du 
intet  Ønske?  .  .  .« 

Kylon  blev  blussende  rød. 

Han  tav  et  Øjeblik;  derpaa  greb  han  Faderens  Haand 
og  kyssede  den  med  sønlig  Hengivenhed. 

»Fader,«  stammede  han  forvirret,  »lad  mig  tilstaa 
det!     Jeg  elsker  Mikka,  Filodemos's  Datter.« 

»Nu  vel!«   sagde  Eurykrates  opmuntrende. 

»Pigen  er  ikke  rig,  ikke  af  anset  Slægt,  men  hun 
er  smuk  og  god  og  har  mig  af  Hjærtet  kjær.  Gjør  os 
begge  lykkelige,  opfyld  vort  varmeste  Ønske!  Giv  dit 
Samtykke  til,  at  jeg  fører  hende  hjem  som  Brud!« 

Eurykrates  truede  ad  ham  med  Fingeren. 

»Ej,  ej!«  udbrød  han,  »det  var  derfor,  Du  skulde 
ride  i  Tusmørket.« 

Kylon  slog  Øjnene  ned. 

»Men,  min  Søn,«  vedblev  Eurykrates,  »har  Du  ogsaa 
nøje  overvejet  Sagen?  .  .  .  Mindes  Du,  hvad  en  af  vore 
navnkundige  Mænd  har  sagt:  »Der  plejer  at  fremvoxe 
meget  Uheld  for  Menneskene  af  Kjærlighed«?  Glem 
heller  ikke  Ordsproget:  »En  Kvinde  er  altid  en  Ulykke, 
og  naar  Kvinden  er  hæslig,  er  Ulykken  dobbelt«.« 

Kylon  smilede. 

»Jeg  mindes  kun  ét,«  svarede  han. 

»Og  det  er?« 

»At  den  samme  navnkundige  Mand  har  skrevet: 
»For  Menneskene  gives  der  kun  én  Ting,  som  kommer 
Livet  lig  i  Værd  —  Lykke  i  Kjærlighed«.« 

Eurykrates  lo. 

»Ved  Zeus,«  sagde  han,  »Du  fattes  ikke  Svar! 
Eros  taler  af  din  Mund!  ...  og  hvo  tør  vel  modsætte  sig 
den  lille  Gud?« 

Derefter  tilføjede  han: 

»Jeg  gaar  hen  til  Filodemos.     Du  kan  følge  mig!« 

Kylon  trykkede  med  overstrømmende  Hjærtelighed 
Faderens  Haand. 

Eurykrates  var  en  temmelig  høj,  noget  svær  Mand 
med  graanende  Haar,  fine  Træk  og  megen  Værdighed 
i  Miner  og  Bevægelser.  Han  hørte  til  de  rigeste  Borgere 
i  Elis  og  var  derhos  af  ædel  Byrd. 

Da  han,  ledsaget  af  Sønnen,  traadte  ind  til  Filodemos, 
blev  denne  synlig  overrasket.  Han  rejste  sig  ved  Hjælp 
af  sin  Stok  fra  Armstolen  og  traadte  sine  Gjæster  et 
Par  Skridt  i  Møde. 

»Byd  os  ikke  velkomne!«  sagde  Eurykrates  spøgende. 
»Andre  komme  til  Huset  med  Gaver,  men  vi  komme 
for  at  fratage  Dig  noget,  og  det  endog  det  kjæreste, 
Du  ejer.« 

Filodemos  tav  og  gjorde  store  Øjne. 

Kylon  kom  ham  til  Hjælp. 

»Kjære  Filodemos,«  sagde  han  til  ham,  i  det  han 
lagde  Haanden  paa  hans  Arm,  »jeg  elsker  din  Datter 
Mikka.« 

»Og  jeg,«  tilføjede  Eurykrates,  »anholder  om  hende 
som  Hustru  for  min  Søn.« 

Filodemos  slog  Hænderne  sammen  af  Forbavselse 
og  Glæde.  Stokken  slap  fra  ham,  og  da  Kylon  tog 
den  op,  glemte  han  at  takke. 

Den  gamle  Mand  saa'  helt  forstyrret  ud. 

»Sosias!«  raabte  han  til  en  Slave,  der  vandede  Flise- 
gulvet i  Søjlegaarden,  »hent  min  Hustru  ...  hun  maa 
komme  strax!« 

»En  Ære  ...  i  Sandhed  en  stor  Ære  for  mit  Hus!« 
stammede  han,  rystende  over  alle  Lemmer.  »Men  ét 
bør  jeg  dog  sige.  I  de  onde  Tider  har  jeg  mistet 
meget  .  .  .  Jeg  kan  kun  give  min  Datter  en  ringe  Med- 
gift og  et  tarveligt  Udstyr.« 

»Derom  spørger  Kylon  ikke,«  sagde  Eurykrates  be- 
roligende. »Det  er  kun  Pigen  selv,  han  begjærer.  Og 
efter  hvad  der  siges,  er  Mikka  en  saa  skjøn  Jomfru,  at 
jeg  fuldt  vel  forstaar,  at  min  Søn  kan  ønske  at  ægte 
hende  ogsaa  uden  Medgift.« 

I  dette  Øjeblik  traadte  Filodemos's  Hustru  ind  fra 
Søjlegaarden. 

Hun  var  allerede  bleven  forbavset  ved  Opfordringen 
til    at    komme   strax,    og   ved   at   se    Gjæsterne,    Fader 

og  Søn,  sammen,  anede  hun  halvt  om  halvt,  hvad  der 
var  sket. 

Da  Filodemos  med  en  Sejerherres  Mine  underrettede 
hende  om  de  besøgendes  Ærende,  forstod  hun  ogsaa, 
ulige  bedre  end  han,  at  bevare  den  ydre  Anstand. 

Et  Par  smaa  røde  Pletter  paa  hendes  Kinder  var 
det  eneste,  der  vidnede  om  den  glade  Overraskelse, 
hun  følte. 

»Vor  Datter  Mikka,«  sagde  hun  med  moderlig 
Værdighed,  »er  en  god,  vel  oplært  Pige,  som  kan  skikke 
sig  i  ethvert  Hus.  Jeg  haaber  derfor,  Eurykrates,  at 
dette  Ægteskab   vil   blive  til  sand  Lykke  for  din  Søn.« 

»Kjære  Venner,«  vedblev  Eurykrates,  henvendt  til 
begge  de  gamle  Folk,  »hvis  det  kan  ske,  ønskede  jeg 
meget  at  se  Eders  Datter  .  .  .  Kylon  kan,  om  T  saa  synes, 
blive  her.« 

Det  Rum,  hvori  Mikka  befandt  sig,  var  ikke  langt  borte. 

Da  Eurykrates  traadte  ind,  ført  af  den  gamle  Kone, 
medens  Manden  kom  rokkende  bag  efter  ved  sin  Stok, 
tilhyllede  Mikka  sig  tugtig  med  Tæppet,  som  hun  paa 
Grund  af  Varmen  havde  ladet  synke  ned  om  Skulder 
og  Barm. 

Ved  første  Blik  paa  hendes  smukke  jomfruelige,  endnu 
lidt  blege  Aasyn  følte  Eurykrates  sig  velvillig  stemt. 

Tæt  ved  Lejet  stod  et  lille  Bord,  som  var  helt  be- 
dækket med  Bagværk  af  alle  Former,  lige  fra  Pyramider 
til  Efterligninger  af  Heste  og  Fugle. 

Mikka  kjendte  Kylons  Fader  af  Udseende.  Da  hun 
saa'  ham  træde  ind,  steg  en  svag  Rødme  op  i  hendes 
Kinder. 

»Smukke  Jomfru,«  sagde  Eurykrates  smilende,  i  det 
han  pegede  paa  Bordet  med  de  mange  Gaver,  »jeg  be- 
skæmmes, naar  jeg  ser,  hvad  andre  have  bragt  .  .  . 
For  ikke  at  komme  tomhændet,  vil  jeg  skjænke  Dig  en 
Slave. « 

»En  Slave?«   gjentog  Mikka  forvirret. 

»Ja,«  svarede  Eurykrates,  »en  Slave  ...  men  pas 
paa,  at  Slaven  ikke  bliver  Herre!« 

Med  disse  Ord  løftede  han  spøgende  Fingren  og 
forlod  Værelset. 

De  gamle  Forældre  vexlede  et  Øjekast  som  et  Par 
sammensvorne. 

Mikka  opfangede  dette  Blik. 

»Moder,  er  det  sandt?«  udbrød  hun,  og  hendes 
mørke  Øjne  straalede  af  Forventning  og  Haab. 

Men  Moderen  fik  ikke  Tid  til  at  svare. 

Kylon,  hvem  Eurykrates  havde  hentet,  knælede 
pludselig  ved  Lejet. 

Mikka  løftede  Hovedet;  hendes  Kinder  blussede,  og 
en  fyldig,  blændende  hvid  Arm  kom  frem  fra  Tæppet 
for  at  møde  Kylons  Haand. 

Ved  Synet  af  denne  Arm  kneb  Eurykrates  Kylon 
i  Kinden. 

»Lykkelige  Dreng!«  sagde  han,  »var  Du  ikke  min 
Søn,  kunde  jeg,  ved  Zeus,  misunde  Dig.« 

Mikkas  Moder  foldede  Hænderne  og  mumlede  halv 
højt: 

»Guderne  have  vendt  alt  til  det  Gode!« 

»Ja,«  tilføjede  Mikka  med  Glædestaarer  i  de  mørke 
Øjne,  »hvor  sælsomt!  Det  Saar,  som  skulde  have  bragt 
mig  Døden,  er  blevet  Vejen  til  Held  og  Lykke.« 

Den  171de  Olympiades  4de  Aar  (93  f.  Chr.). 


INDLEDNING. 


Ti 


FORDUM    OG    NU. 


il  de  mærkeligste  af  Kykladerne  hører  den  syd- 
vestligste 0  i  Gruppen,  Thera.  Oprindelig  hed  den 
Kalliste,  den  skjønneste;  nu  bærer  den  Navnet  Santorini. 
Stejle  som  Klinter  sænke  dens  otte  til  tolv  Hundrede 
Fod  høje  Sider  sig  ned  i  Havet;  Øen  er  halvmaane- 
formet  og  danner  i  Forening  med  den  mindre  Naboø 
Therasia  en  paa  to  Steder  brudt  Ring,  der  omslutter  et 

Vand,  om  hvilket  der  fra  de  ældste  Tider  er  blevet 
paastaaet,  at  intet  Skibs  Anker  kan  naa  Bund  deri. 
Hvor  æventyrligt  dette  end  lyder,  forholder  det  sig 
rigtigt.  Øen  er  af  vulkansk  Oprindelse,  og  Vandet 
imellem  den  og  dens  Naboø  dækker  et  sunket  Krater. 
Therasia  er  en  Levning  af  dettes  Vestside,  imedens 
Thera  dannes  af  den  østlige  Kraterrand.  Øen  er  en  af 
de  frugtbareste  i  Archipelet  og  var  i  Oldtiden  stærkt 
befolket. 

I  Henhold  til  et  Udsagn  af  det  delfiske  Orakel 
bosatte  udvandrende  Theræere  sig  i  det  syvende  Aar- 
hundrede  f.  Chr.  i  det  nordlige  Libyen  paa  Øen  Plateia, 
hvor  de  viede  deres  Nybygd  til  Apollon.  Anføreren, 
en  Mand  af  Minyernes  berømte  Slægt,  blev  som  Barn 
kaldt  Battos,  den  stammende,  og  dette  Navn  beholdt 
han,  da  Ordet  Battos  i  Libyernes  Sprog  betød  Konge. 
Efter  nogle  Aars  Forløb  anlagde  Theræerne  Byen 
Kyrene,  en  ved  Skibsfart  og  Handel  opblomstrende 
Stad.  Den  drog  snart  talrige  Hellenere  til  sig  og  ud- 
strakte sit  Herredømme  over  Kyrenaike  eller  Pentapolis, 
de  fem  Stæders  Land. 

I  Modsætning  til  de  omliggende  mere  eller  mindre 
ufrugtbare  Landskaber  var  Kyrenaike  Frodigheden  selv. 
Der  avledes  især  Hvede,  Olie,  Vin,  Krydderplanter, 
Dadler  og  Honning. 

Kun  én  Landeplage  hjemsøgte  disse  rigt  velsignede 
Egne.      Naar  det  mindst  ventedes,    formørkedes  Solen. 

Det  saa'  ud,  som  om  et  umaadeligt  Sejl,  hist  og  her 
med  store  Rifter  og  Huller,  blev  trukket  hen  over  Himlen. 
Der  hørtes  en  svirrende  Lyd,  og  med  ét  viste  Luften 
sig  opfyldt  med  Myriader  af  Græshopper,  der  som  en 
levende  Nedbør  naaede  fra  Himmel  til  Jord  og  faldt 
saa  tæt  som  Hagl,  saa  at  de  i  tykke  Lag  bedækkede 
Markerne.  Et  saadant  Tog  fortærede  alt  paa  milevide 
Strækninger.  Det  aad  baade  Ax  og  Straa,  afgnavede 
Træernes  og  Buskenes  Blade  lige  til  de  haarde  Ribber, 
ja  det  skaanede  ikke  en  Gang  de  usleste  Straahytter. 
Men  under  dette  lykkelige  Himmelstrøg  bleve  saadanne 
Tab  snart  forvundne. 

Landet  var  den  Gang  tæt  beboet.  Dets  Indre 
rummede  en  Mængde  Folkestammer  som  Araukeler, 
Absytter,  Barkitter,  Psyller,  Nasamoner  o.  fl. 

Under  Ptolemæos  Soter,  Lagos's  Søn,  bleve  By  og 
Land  undertvungne  af  Ægypterne.  Apion,  den  sidste 
Ptolemæer  i  Kyrenaike,  indsatte  Romerne  til  Arvinger. 
I  nogen  Tid  tilstode  de  Landet  Frihed  og  gjorde  det 
derpaa,  forenet  med  Kreta,  til  Provins. 

Omtrent  to  Mil  fra  Kysten  laa  den  fra  Thera  grund- 
lagte Hovedstad  Kyrene.  Den  var  anlagt  i  en  herlig 
Egn  ved  Kilden  Kyre  og  forsvaredes  af  en  fast  Borg, 
Akropolis.  Staden  var  smykket  med  prægtige  Hellig- 
domme, deriblandt  et  stort  Apollontempel,  til  hvilket 
Battos  lod  anlægge  en  brolagt  Vej. 

Men  denne  blomstrende  helleniske  Stat  tog  en  brat 
Ende. 

Under  Trajan  gjorde  de  i  Hobetal  indvandrende 
Jøder  Oprør  og  anrettede  i  Følge  Historiens  Vidnesbyrd 
et  forfærdeligt  Blodbad  paa  Tusender  og  atter  Tusender 
af  Kyrenæere  og  Romere,  indtil  de  omsider  bleve  over- 
vundne. 

Siden  hin  Tid  har  Landet  været  affolket. 


Den,  der  i  vore  Dage  besøger  den  østlige  Del  af 
Tripolis,  de  gamles  Kyrenaike,  finder  der  en  af  de 
ejendommeligste  Egne  i  Nordafrika. 

Fra  det  lave  Kystland  hæver  Højlandet  sig  i  tre, 
fire  mægtige  Afsatser  eller  Trin  op  til  den  indre  Høj- 
slette, Barka.  Oppe  fra  den  søger  Blikket  forgjæves 
i  en  vid  Kreds  efter  Mennesker,  Dyr,  Boliger,  Marker, 
Træer,  Veje  og  Vandløb. 

Der  ses  intet  af  alt  dette,  —  overalt  kun  et  tæt 
afsvedet,  gulbrunt  Græs. 

Farverne  i  dette  Landskab  ere  ikke  mere  afvexlende 
end  Gjenstandene  selv. 

Under  den  afrikanske  Himmels  blændende  Azur 
øjnes  mod  Nord  en  Stribe,  lige  saa  tindrende  som  blaa 
Ild  i  et  Fyrværkeri,  —  det  er  Middelhavets  blanke  Spejl. 
For  øvrigt  udbreder  det  afsvedne  Græs  til  alle  Sider 
sit  ensformige,  gulbrune  Tæppe;    kun  længst  mod  Syd 

skimtes  et  i  en  egen  Solglans  flimrende  hvidgult  Baand. 
Det  er  Ørkenen  Fezzan. 

Denne  Simpelhed  i  Farvetoner  i  Forening  med 
Mangelen  af  alt,  hvad  Øjet  er  vant  til  at  se,  giver  dette 
Landskab  et  besynderlig  ophøjet,  men  tillige  forladt  og 
tungsindigt  Præg. 

Kun  et  eneste  Sted  afbrydes  Ensformigheden. 

Omtrent  to  Mil  fra  Kysten,  paa  Højslettens  nederste 
Afsats,  opdages  en  mørk  Plet  i  Græshavet.  Paa  Af- 
stand tager  den  sig  ud  som  Klippeblokke,  der  rage  op 
af  Jorden;  men  betragtede  paa  nærmere  Hold  vise 
Stenene  sig  at  være  tildannede  af  Menneskehaand.  Blandt 
Grus  og  Skjærver  findes  her  Brudstykker  af  Marmorfliser, 
Led  af  omstyrtede  Søjler,  Levninger  af  forvitrede  Archi- 
traver,  ja  endog  staaende  Tempelrester  og  Gravkamre 
med  Malerier.  Det  er  med  ét  Ord  Ruiner  af  den  fordum 
saa  stolte  By  Kyrene. 

En  trykkende  Tavshed  hviler  over  denne  Plet,  hvor 
en  stor  og  folkerig  Stad  i  sin  Tid  udfoldede  sit  rast- 
løse Liv. 

Den  eneste  Lyd,  der  høres,  er  en  underlig  spæd, 
bævende  Tone,  omtrent  som  et  Stød  i  en  Barnetrompet, 
efterfulgt  af  en  svag  klokkeren  Klang  som  Akkorder 
fra  en  Æolusharpe.  Disse  Toner  hidrøre  fra  Ørken- 
dompappen eller  Ørkentrompeteren,  en  lille  Sangfugl 
med  et  papegøjeagtigt  skarlagenrødt  Næb  og  en  prægtig 
atlaskesgraa   og   rosenrød   Fjerdragt.      Ligesom   de    be- 

kjendte  grønne  italienske  Firben  udgjøre  Pompejis  eneste 
nulevende  Beboere,  saaledes  er  Ørkendompappen  det 
eneste  levende  Væsen,  der  færdes  blandt  det  gamle 
Kyrenes  Ruiner.  Fuglens  Stemme  passer  i  sin  Sælsom- 
hed til  de  besynderlige  Omgivelser.  Naar  den  høres  i 
Afstand,  er  det,  som  om  længst  henfarne  Aander  svarede 
hinanden  gjennem  Stedets  Ensomhed  og  Stilhed. 

Ødelæggelsen  af  disse  Oldtidslevninger  er  vel  be- 
tydelig, men  ikke  større,  end  at  en  Indskriftsamler 
kan  gjøre  en  rig  Høst  og  vinde  meget  Udbytte  for  sin 
Videnskab. 

Et  enkelt  Marmorminde  fortjener  særlig  at  omtales. 

Et  Stykke  fra  Ruinerne,  ikke  langt  fra  den  usle 
arabiske  Landsby  Krenneh,  rager  en  sønderbrudt  Sten 
op  af  Jorden  ved  et  Sted,  hvor  der  findes  kjendelige 
Rester  af  en  antik  Vej.  Langs  Stenens  øverste  Rand 
er  der,  under  en  fremspringende  Liste,  udhugget  Vædder- 
hoveder, forbundne  med  Blomsterbaand,  —  en  Udsmyk- 
ning, der  var  hyppig  paa  helleniske  Altere.  Hele  det 
venstre  Hjørne  er  afhugget,  og  som  Følge  deraf  mangle 
de  første  Bogstaver  i  hver  Linie  paa  det  endnu  bevarede 
Brudstykke. 

Den  beskadigede  Indskrift  lyder  saaledes : 

HTA&IAA 

TE1PA 

OyJjOl 

Det  er  ikke  vanskeligt  at  udfylde  det  manglende. 
Der  har  utvivlsomt  staaet: 

APHTAibLAA 

2&TELPA 
THZ  T10A102 

I  Oversættelse : 

ARETAFILA, 

BYENS 
BEFRIERSKE. 

Navnet  er,  som  man  ser,  ikke  mindre  lemlæstet 
end  Alteret  selv.  Heldigvis  have  Bogsamlingernes 
Pergament-Kodexer  holdt  sig  bedre  end  Stenen;  deres 
Indhold  er  igjen  gaaet  over  i  Bogtryk.  Takket  være 
denne  Omstændighed  vide  vi  endnu  den  Dag  i  Dag, 
hvem  hin  Aretafila  var. 

Om  hende  handler  den  følgende  Fortælling. 


I. 
EN  NY  ATALANTA*). 

Paa  den  nederste  Afsats  af  Højlandet,  i  Læ  af  den 
stejle  Skrænt  op  til  de  øverste  Afsatser,  laa  Konge- 
gaarden    i  Kyrene.      Det   var  en  Samling  af  Bygninger 


*)  Jægerinden  Atalama  udmærkede  sig  bl.  a.   ved  sit  smukke  Løb. 

med  tykke  Mure,  beregnede  paa  at  give  Kølighed  og 
Skygge.  Foran  Kongegaarden,  ligeledes  paa  Højlandets 
nederste  Trin,  strakte  der  sig  i  nordlig  Retning  en 
prægtig  Have,  vel  beskyttet  mod  Ørkenvinden  ved  det 
bratte  Affald  af  Højsletten.  Her  trivedes  med  en  Frodig- 
hed uden  Lige  Morbærfigen ,  Plataner,  Asketræer  og 
Stenege,  og  op  over  deres  Kroner  hævede  sig  hist  og 
her  som  Plantevæxtens  Fyrster  slanke  Palmer  og  himmel- 
stræbende Cypresser. 

En  smuk  Sommerdag  i  den  171de  Olympiades  fjerde 
Aar  —  93  f.  Chr.  —  gik  en  ung  Mand  i  en  hvid 
Kappe,  og  med  et  let  hvidt  Klæde  om  Hovedet  ned  fra 
Kongegaarden  gjennem  Havens  Midtgang.  Hans  Hold- 
ning var  stolt  og  bydende,  og  hans  solbrændte  Ansigt 
vilde  have  været  smukt,  dersom  et  Par  alt  for  stærke 
Øjenbryn  ikke  havde  givet  det  et  haardt  og  egenraadigt 
Udtryk.  Ogsaa  i  hans  Gang  sporedes  der  en  tidlig 
Fasthed,  som  svarede  til  Udtrykket  i  hans  Ansigt.  Af 
Dragtens  Finhed  og  af  de  guldindvirkede  Sandaler,  som 
med  Purpurremme  vare  fæstede  til  hans  veldannede 
Fødder  og  Ben,  var  det  let  at  se,  at  han  hørte  til  den 
kyrenaiske  Ungdoms  Blomst  og  var  en  Søn  af  en  anset 
Slægt.  Hans  Navn  var  Leandros,  og  han  var  en 
Broder  til  Nikokrates,  som  ved  den  Tid  havde  op- 
kastet sig  til  Enehersker  i  Kyrenaike  og  taget  Bolig  i 
Kongegaarden  i  Kyrene. 

Det  var  hen  imod  Solens  Nedgang.  Den  vestlige 
Himmel  glødede  i  den  libyske  Aftenrødes  Pragt  og 
kastede  et  Skjær  som  Gjenskinnet  af  en  Ildebrand  ind 
mellem  Træstammerne. 

Fra  den  lavere  Del  af  Byen  for  Enden  af  Haven 
lød  en  forvirret  Summen  af  Vognkjørsel,  fjærne  Raab, 
Æselskryden,  Hundeglam  og  Sang;  men  i  Haven  selv 
var  alt  stille,  der  hørtes  kun  Aftenvindens  Susen  i 
Træerne  og  den  melodiske  Rislen  af  en  Kilde,  som  ud- 
gød sig  i  et  Marmorbækken. 

Paa  en  Græsplet  imellem  Roser  i  den  smukkeste 
Del  af  Anlæget  laa  en  Rundbygning,  i  hvilken  Konge- 
gaardens  Kvinder  plejede  at  søge  Skygge  i  de  sene 
Eftermiddagstimer. 

Her  hen  styrede  Leandros  sine  Skridt.  I  det  han 
gik  om  til  Indgangen,  stødte  han  til  et  gyldent  Bur, 
som  hang  ned  fra  en  Jærnstang  mellem  to  Piller.  Buret 
kom  i  stærk  Svingning.  Dets  Beboer,  en  graa  Papegøje, 
udstødte  et  gjennemtrængende  Skrig;  strax  efter  aabnede 
den  Vingerne,  holdt  dem  i  en  afrundet  Stilling  ud  fra 
Kroppen,  udbredte  Halen  som  en  Vifte  og  skreg  i  en 
kaldende  Tone:   »Irasa,  Irasa!   kom,  kom!« 

»Hvad  er  der,  min  Fugl?«  svarede  en  frisk,  ung- 
dommelig Pigestemme  fra  det  Indre  af  Bygningen,  og  i 
næste  Øjeblik   viste    et  forunderligt  Væsen  sig  i  Døren. 

Var  det  et  Barn  eller  en  Jomfru?  Skikkelsen  var 
lille   af  Væxt   og  Legemsformerne  ikke  fuldt  udviklede. 

Dragtens  fremmedartede,  halvt  ægyptiske  Snit  mindede 
om,  at  Landet  i  lang  Tid  havde  staaet  under  Ptolemæernes 
Herredømme.  Den  unge  Pige  bar  et  ejendommeligt 
Hovedtøj  med  brede  blaa  og  hvide  Striber;  to  Flige, 
som  stode  frem  bag  Ørene,  dannede  en  Ramme  om 
Ansigtet  og  naaede  helt  ned  paa  Skuldrene.  Om  Halsen 
havde  hun  et  Smykke  i  samme  Stil  som  de  oldægyptiske 
Onsek,  —  et  mere  end  haandsbredt  Halsbaand,  som 
var  hæftet  sammen  paa  Skuldrene  og  bedækkede  det 
øverste  af  Brystet.  Det  bestod  af  kredsformede  Rækker 
af  Smaafigurer:  Blomster  med  korsstillede  Blade,  sprin- 
gende Løver  og  Antiloper,  siddende  Guldulve,  Høge, 
Gribbe  og  vingede  Slanger.  Alle  disse  Prydelser  vare 
af  drevent  Guld  og  ved  næsten  usynlige  Ringe  fæstede 
til  et  Underlag  af  tykt  blaat  Tøj.  Den  temmelig  snævre 
Kjortel  blev  holdt  sammen  af  et  Bælte  af  samme  Farve 
som  Hovedtøjet;  det  gik  to  Gange  om  hende  og  var 
paa  Underlivet  bundet  i  en  løs  Knude,  hvis  lange  Ender 
naaede  neden  for  Knæet.  Kjortelen  bestod  af  fint  hvidt 
Linned,  og  i  det  hun  fra  Indgangen  traadte  ud  i  det 
røde  Aftenskjær,  viste  det  ungdommelige  Legeme  sig 
som  et  let  Skyggerids  inden  for  det  tynde  Tøj.  Thi 
ligesom  den  brændende  libyske  Sol  havde  lært  Hellenerne 
at  svøbe  et  let  Klæde  om  Hovedet,  havde  den  lært 
deres  Kvinder  at  nøjes  med  en  enkelt  Klædning.  Om 
Haandleddene  bar  det  unge  Væsen  brede  Baand  af 
samme  Farve  som  Bæltet  og  Hovedtøjet;  for  øvrigt  vare 

de  spinkle  Arme  belæssede  med  kostbare  Slangearm- 
baand  af  Guld. 

Lige  saa  fremmedartet  som  Dragten  var  Pigens  Ansigt. 
Det  var  Chams  Børns  Træk,  —  den  kun  lidet  frem- 
trædende Næse,  de  svulmende  Læber,  den  korte,  til- 
bagevigende  Hage,  de  højtsiddende  Øren  og  de  aflange, 
mandelformede  Øjne  med  store,  sorte,  gazelleagtige  Øjen- 
stene  og  lange  Frynser  af  sorte  Silkehaar,  —  kort  sagt 
en  ejendommelig,  kun  halvt  udviklet  Skjønhed,  der 
i  al  sin  Oprindelighed  mindede  om  Præget  paa  en  slidt 
Mønt;  derhos  en  brunlig  mauriskblød  Hud  med  livlig 
Rødme  paa  Kinderne. 

Den  stive  ægyptiske  Pynt  var  beregnet  paa  en  af 
en  mægtig  Præstestand  ordnet  Ceremonitjeneste,  i  hvilken 
de  langsomme  og  højtidelige  Bevægelser,  som  høre  Op- 
toget til,  vare  fremherskende.  Men  da  den  unge  Pige, 
om  hvem  her  er  Tale,  var  opfyldt  af  et  saa  spillende 
Liv,  at  det  syntes  hende  umuligt  at  staa  stille,  var  hun 
stadig  i  Strid  med  sin  Paaklædning  og  maatte  idelig 
rette  paa  den. 

Næppe  var  hun  kommen  uden  for  Indgangen,  før 
hun  sprang  Leandros  i  Møde  og  gav  ham  Haanden. 

»Vær  hilset,  smukke  Frænke!     sagde  denne. 

»Vær  hilset,  Farbroder!«  svarede  hun  smilende,  i 
det  en  Perlerad  af  hvide  Tænder  tittede  frem  bag  de 
yppige,  røde  Læber.  Og  nu  begyndte  hun  at  sladre 
saa   lystig   som    en   lille   Skade.        Farbroder!«    gjentog 

hun  leende,  »jeg  maa  nok  kalde  Dig  saaledes,  skjønt 
din  Broder  ikke  er  min  rette  Fader,  ligesaa  lidt  som 
Aretafila  er  min  rette  Moder.  Men  lige  meget !  .  .  . 
min  rigtige  Moder,  Ægypterinden,  pryglede  mig  hver 
Dag,  men  den  søde  Aretafila  har  aldrig  slaaet  mig. 
Og  naar  de  kalde  hende  Dronningen  af  Kyrene«,  — 
her  gjorde  hun  en  dyb  Knæbøjning,  —  »eller  den  li- 
byske Aspasia,  saa  hopper  Hjærtet  i  mig  ved  Tanken 
om,  at  hun,  der  er  klogere  og  visere  end  alle  Mænd, 
holder  af  mig  og  kalder  mig  sin  Datter,  skjønt  jeg 
kun  er  et  Barn  af  hendes  første  Mand  med  hans  første 
Hustru.« 

Leandros,  for  hvem  alt  dette  ikke  var  nyt,  tog  sig 
vel  i  Vare  for  at  afbryde  Pigen,  men  morede  sig  med 
at  høre,  hvor  hun  kunde  lade  Munden  løbe. 

Imedens  hun  rettede  paa  Smaafigurerne  paa  Hals- 
smykket, hvis  Gribbe  og  vingede  Slanger  havde  grebet 
fat  i  hverandre  under  Knæbøjningen,  gik  der  som  en 
Skygge  over  hans  Ansigt. 

Det  faldt  ham  ind,  at  dette  glade  Barns  Fader, 
den  rige  Fædimos,  et  Par  Aar  før  var  bleven  ombragt 
af  hans  Broder,  Voldsherskeren  Nikokrates,  --en  Mord- 
gjerning,  med  hvilken  denne  havde  haft  et  dobbelt  For- 
maal,  dels  at  faa  Penge  til  at  betale  de  Lejetropper, 
der  tjente  ham  til  Livvagt,  og  dels  at  kunne  ægte  hans 
Enke,  den  almindelig  beundrede  Aretafila. 


Dronningen  af  Kyrene.  IQ7 

Men  Irasa,  —  som  Papegøjen  havde  kaldt  den  unge 
Pige,  —  lagde  ikke  Mærke  til  Udtrykket  i  Leandros's 
Ansigt. 

»Se!«  sagde  hun  og  pegede  mod  Vest,  hvor  den 
Store  Syrte,  den  største  Bugt  paa  Nordafrikas  Kyst, 
udbredte  sig  for  dem,  afspejlende  Solnedgangens  Pragt. 
»Har  Du  gode  Øjne,  Leandros?  Kan  Du,  langt,  langt 
borte,  ude  ved  Kysten,  skimte  som  en  Række  mørke 
Jordbølger  foran  det  luerøde  Vand?  Det  er  Thines  tu 
Herakleos  (Herakles's  Sandhøje  eller  Klitter).  Merøbos, 
den  store  æthiopiske  Slave,  har  været  der.  Han  siger, 
at  det  er  det  morsomste,  man  kan  se.  Hele  Strand- 
bredden ligger  fuld  af  hvide  og  plettede  Skaller  og 
Snækker,  saa  prægtige,  at  de  kunne  bruges  til  Smykker. 
Du  maa  kjøre  der  ud  med  Moder  og  mig.« 

Leandros  smilede. 

»Aretafila  har  andet  at  tage  Vare.  Hendes  Tid  er 
kostbar.« 

»Hvad  mener  Du?« 

»Hun  har  travlt  med  Statssager.« 

»Statssager  .  .  .  Statssager?«  gjentog  Irasa,  som  om 
Ordet  var  hende  ganske  fremmed.  »Hvad  er  Statssager?« 
sagde  hun  og  saa'  Leandros  ind  i  Ansigtet  med  sine 
store,  sorte  Øjne.     »Farbroder,  nævn  mig  en  Statssag!« 

»Naar  Ana  bos,  Fyrsten  over  de  indre  libyske 
Stammer,  spørger,  om  han  maa  lade  en  Hær  drage 
gjennem  Nabolandet,  er  det  en  Statssag.« 

»Er  Statssager  altid  noget  saadantr«  udbrød  Irasa 
og  slog  Hænderne  sammen,  saa  at  Fligene  paa  hendes 
Hovedtøj  vendte  sig.  »Guder,  hvor  gider  da  Aretafila 
befatte  sig  dermed  ?  .  .  .  Hvorfor  bliver  hun  ikke  ved 
sin  Væv?  hun,  som  kan  væve  saa  smukt!  Er  ikke 
Pynt  meget  lysteligere  ?  Den  er  ikke  alene  i  sig  selv 
skjøn,  men  gjør  den,  der  bærer  den,  skjønnere.« 

Leandros  lo. 

»Barn!«  sagde  han  med  Liv,  »Du  taler  jo  som  en 
af  de  syv  Vise.« 

Og  han  udstrakte  Armene  imod  hende;  men  hun 
smuttede  fra  ham  som  en  Slange,  og  med  Udbruddet: 
»Guder,  det  bliver  mørkt!  jeg  maa  ind  til  Moder! 
fløj  hun  som  en  Pil  op  ad  Midtgangen  uden  at  bryde 
sig  det  mindste  om,  at  hele  hendes  Pynt  kom  i 
Uorden. 

Men  Leandros  stirrede  efter  den  lette,  ungdomme- 
lige Pigeskikkelse ,  og  da  Irasa  endnu  kun  var  faa 
Skridt  borte,  udbrød  han  højt: 

»Ved  Apollon,    Atalanta  selv  løb  ikke  skjønnere!« 

II. 

VOLDSHERSKEREN  NIKOKRATES. 

Imedens  Leandros  spøgte  med  Irasa  uden  for  den 
lille  Rundbygning  i  Haven,  foregik  der  et  Optrin  af 
en  hel    anden  Art  i  et  af  Værelserne  i  Kongegaarden. 

Dette  Værelse  var  en  ikke  synderlig  stor,  men 
kølig  Hal  med  Flisegulv  og  Stenpiller.  Ud  mod  Haven 
var  Rummet  aabent;  kun  en  Stenbrystning  gik  fra 
Væg  til  Væg  mellem  de  Piller,  som  bare  Loftet  og  det 
fremspringende  Tag.  Der  var  dog  nu,  hen  ad  Aften, 
trukket  klare  Forhæng  for,  i  den  Hensigt  at  holde  Myg 
og  stikkende  Fluer  borte. 

I  denne  Hal  befandt  der  sig  to  Kvinder. 

Den  ene  hvilede  paa  en  Løjbænk,  som  var  stillet 
op  mod  Bagvæggen,  lige  over  for  det  klare  Forhæng; 
den  anden  sad  paa  et  babylonisk  Tæppe,  der  var  ud- 
bredt paa  Flisegulvet  foran  Løjbænken. 

Den  første  af  dem  havde  ret  gjort  sig  det  mage- 
ligt mellem  de  svulmende,  baldyrede  Puder.  Hun  laa 
med  Armene  op  over  Hovedet  og  Fingrene  flettede 
ind  i  hverandre.  De  blanke  Guldarmbaand  havde  hun 
strøget  af  og  ladet  trille  ned  paa  Tæppet;  Agraffen  i 
Halsen  havde  hun  aabnet,  og  Benene  havde  hun  trukket 
op  under  sig,  saa  at  kun  Spidsen  af  en  lille  Fod,  saa 
hvid  som  Elfenben,  stak  frem  under  Klædningen.  De 
guldindvirkede  Sandaler  laa  med  løste  Remme  paa 
Tæppet;  ja  selv  Halssmykket  var  henslængt  der,  som 
om  dets  Ejerinde  paa  den  brændende  hede  Dag  ikke 
havde  kunnet  taale  noget  fremmed,  ikke  en  Gang  det 
kølende  Metal. 

Varmen  havde  dysset  hende  i  en  let  Slummer,  og  som 
hun  laa  der,  var  der  god  Lejlighed  til  at  betragte  hende. 

Hun  var  lille  af  Væxt,  og  skjønt  hun  kun  syntes 
at  være  syv,  otte  og  tyve  Aar,  havde  Ungdommens 
Friskhed  veget  Plads  for  en  bleg,  voxagtig  Farve. 
Selv  i  Søvne  var  der  et  Spor  af  Kummer  udbredt 
over  hendes  Ansigt  som  efter  tunge  Sorger  og  Lidelser. 
Desuagtet  vilde  ingen  have  betænkt  sig  paa  at  kalde 
hende  smuk;  thi  Trækkene  havde  bevaret  hele  den 
milde  og  rene  Skjønhed,  som  fulgte  Hellenerne  i  deres 
Udlændighed,  endog  længe  efter  Blandingen  med  andre 
Folkeslag. 

Pludselig  udstødte  hun  et  Suk  og  slog  Øjnene  op. 
Nu  saa'  man  først  ret  under  hendes  halvt  uvilkaarlige 
Bevægelser,  hvor  ødselt  Naturen  havde  udstyret  dette 
lille  Legeme.  Som  det  ikke  sjældent  er  Tilfældet  med 
smaa  Kvinder,  var  hun  overordentlig  velskabt.  I  det 
hun  strakte  sig  efter  Søvnen,  kom  der  et  Par  xAnkler 
til  Syne,  der  ligesom  hendes  Arme  vare  saa  blødt  af- 
rundede, som  det  i  Reglen  først  er  Tilfældet,  naar  en 
Kvinde  staar  i  sin  Udviklings  højeste  Glans.  Og  i  det 
Klædningen  ved  Armenes  Bevægelse  aabnede  sig  i 
Halsen,  viste  der  sig  et  Glimt  af  en  Barm  saa  fuld  og 
svulmende,  at  det  ikke  kunde  drages  i  Tvivl,  at  hendes 
Legemsformer,  som  saa  ofte  hos  Sydens  Kvinder,  havde 
bibeholdt  deres  fulde  Fasthed,  selv  efter  at  Ungdom- 
mens Friskhed  var  borte. 

Hendes  smukke  sorte  Haar  laa  i  tre,  fire  bløde 
Bølger   hen    forbi  Tindingerne,    hvor    en    gul   Rose   var 

stukken  i  det,  og  hendes  regelmæssige  Ansigtstræk 
oplivedes  af  et  Par  Øjne  som  Irasas,  —  store  mandel- 
formede Gazelleøjne  med  fint  henpenslede  Øjenbryn 
og  lange  silkeagtige  Øjenhaar.  Intet  Under  derfor,  at 
hendes  Ydre  tildrog  sig  Opmærksomhed  selv  i  et  Land, 
hvor  Skjønhed  ikke  var  sjælden.  Hvad  hendes  Klæde- 
dragt angik,  var  den  saa  simpel  som  vel  muligt.  Hun 
bar  kun  en  ærmeløs  Kjortel  af  fint,  hvidt  Linned,  der 
om  Livet  blev  holdt  sammen  af  et  sort  og  hvidt  Bælte. 

Den  anden  af  de  to  Kvinder,  den,  der  sad  paa 
Tæppet  foran  Løjbænken,  var  derimod  af  høj  og  an- 
selig Væxt  og  syntes  at  være  henved  et  halvt  hundrede 
Aar  gammel.  Ogsaa  hun  havde  vistnok  været  smuk, 
men  havde  med  Alderen  faaet  graasprængt  Haar,  skarpe 
Træk  og  en  Mængde  Rynker.  Hun  bar  en  ensfarvet 
graa  Dragt  uden  Ærmer,  passende  for  en  ældre  Slav- 
inde. Under  Herskerindens  Slummer  havde  hun  siddet 
ubevægelig  som  en  Sfinx,  med  Knæene  trukne  op 
under  Hagen  og  Armene  slaaede  om  begge  Benene, 
aabenbart  hensunken  i  dybe,  og  som  det  syntes,  meget 
alvorlige  Tanker.  Men  næppe  havde  den  paa  Løj- 
bænken  hvilende  slaaet  Øjnene  op,  før  hun  skiftede 
Stilling  og  betragtede  hende  med  et  ømt,  næsten 
moderligt  Blik. 

»Barn!«  sagde  hun,  »nylig  jamrede  Du  Dig  i 
Søvne  .  .  .  Nu  har  Du  atter  drømt.  Bort  med  disse 
urolige  Tanker!  ...  de  tage  Livet  af  Dig.« 

Den  yngre  syntes  ikke  at  høre  hende.  Hun  strøg 
sig  med  Haanden  over  Panden. 

»Besynderligt!«  mumlede  hun,  »altid  den  samme 
Drøm   ...  til  sidst  vover  jeg  næppe  at  sove.« 

»Hvad  har  Du  da  drømt,  min  Fila?«  (Fila  var  et 
Kjælenavn,  en  fortrolig  Forkortelse  af  Aretafila.)  >Til 
mig,  din  gamle  Amme,  kan  Du  vel  sige  det.« 

»Sige  hvilket?«   spurgte  den  yngre  adspredt. 

»Ih!  hvad  Du  har  drømt.« 

Den  adspurgte  tav  og  stirrede  aandsfraværende 
hen  for  sig.  Derefter  gik  der  en  Gysen  igjennem 
hende. 

»Jeg  saa'  ham  igjen  .  .  .«  mumlede  hun  næppe 
hørligt. 

»Fædimos,  din  første  Husbond?« 
Som  Du  siger,«   svarede  Aretafila 

Efter  et  Ophold  tilføjede  hun  med  Angst  i  Stem- 
men: »Han  stod  ved  et  sort  Vand.  Der  var  mørkt 
omkring  ham;  alt  var  som  tilsløret  af  Taage  og  Skyer. 
Han  selv  saa'  bleg  og  skyggeagtig  ud.  »Hvor  længe 
skal  jeg  vente  her  paa  dette  Rædslernes  Sted?«  mumlede 
han.  »Jeg  vansmægter!«  Da  syntes  jeg,  at  der  skød 
et  Træ  med  herlige  Frugter  op  foran  mig.  Jeg  plukkede 
en  af  Frugterne  for  at  række  ham  den  ;  men  hvor  for- 
færdedes jeg  ikke,  da  der  fra  det  Sted,  hvor  Frugt- 
stilken var  afreven,  faldt  store  Bloddraaber  til  Jorden! 
I  min  Skræk  tabte  jeg  Frugten.     Da  klagede  Fædimos 

atter:  »Jeg  vansmægter!«  Opfyldt  af  Medlidenhed  greb 
jeg  et  Bæger,  der  stod  paa  en  Stenblok,  og  øste  Vand 
af  Floden.  Men  i  det  jeg  vilde  række  ham  det,  bruste 
Vandet  op  og  overstænkede  mine  Fingre  og  Arme. 
Hver  Draabe  var  lunken.  Jeg  saa'  ned,  —  det  var 
Blod!  Da  udstødte  jeg  et  Skrig  og  segnede  om. 
Men  i  mit  Øre  lød  det  endnu  en  Gang,  saa  fjærnt 
som  fra  en  anden  Verden:  »Jeg  vansmægter!«  Og  jeg 
kjendte  tydelig  Fædimos's  Røst,  skjønt  den  lød  saa 
svag  som  et  Aandepust.< 

Begge  Kvinderne  tav. 

Kort  efter  udbrød  Aretafila:  »Hvorfor  altid  drømme 
om  Blod?  ...  Jeg  kar  jo  Intet  at  bebrejde  mig;  jeg 
har  jo  aldrig  udgydt  Blod.« 

»Fila,«  tog  Ammen  Ordet,  »Drømme  sigte  ikke 
altid  til  det  forbigangne;  de  kunne  ogsaa  varsle  om 
det  tilkommende.« 

Aretafila  sprang  op  fra  Lejet. 

»Alkestis,  hvad  mener  Du?«  spurgte  hun  bleg- 
nende. 

Slavinden  rejste  sig  ligeledes. 

»Jeg  mener,«  sagde  hun  lidenskabelig,  »at  Niko- 
krates,  din  Husbond,  har  ombragt  din  første  Mand; 
jeg  mener,  at  han  har  ægtet  Dig  imod  din  Vilje;  jeg 
mener,  at  han  er  en  Voldshersker,  et  Uhyre,  en  Svøbe 
for  Menneskeheden !  Raser  han  ikke  værre  end  Pesten 
mod    Borgerne?      Nogle    jager    han    i    Landflygtighed, 

andre  kaster  han  i  Fængsel,  og  atter  andre  dræber 
han,  naar  de  staa  ham  i  Vejen.  Og  samtidig  dermed 
befaler  Umennesket,  at  ingen  maa  forlade  Staden  uden 
hans  Vilje.« 

»Jeg  véd  det,  jeg  véd  det,  svarede  Aretafila  i  en 
dæmpet  Tone.  »Men  mig  har  han  dog  kjær.  Han, 
der  er  saa  haard  og  grusom  mod  andre,  er  mild  og 
eftergivende  mod  mig  og  lægger  megen  Magt  i  mine 
Hænder  .  .  .  Ogsaa  jeg  sørger  dybt  over  mit  uforskyldt 
lidende  Fædreland;  men  .  .  .« 

»Fila,  Fila!  dit  Hjærte  er  svagt,  lige  saa  svagt  som 
din  Forstand  er  skarp.  Du  er  klog,  Du  har  Indsigt  i 
Statssager,  endog  mere  end  mangen  Mand.  Men  ét 
mangler  Du,  —  Mandens  ModU 

»Hvad  vil  Du,  at  jeg  skal  gjøre?  .  .  .  jeg,  en 
Kvinde,  jeg,  som  staar  ganske  ene!« 

»Jeg  vil,  at  Du  skal  indse,  hvor  manges  Liv  der 
frelses,  naar  hin  ene,  hint  Tugtens  Ris,  gaar  til  Grunde. 
Har  Du  glemt,  hvad  der  skete  i  din  egen  Nærhed? 
Mindes  Du  ikke  hin  unge  korinthiske  Billedhugger, 
som  en  Aften,  med  Fare  for  sit  Liv,  sneg  sig  ind  i 
Haven  for  at  se  Dig  tage  Bad  i  Marmorbækkenet  ? 
Lod  hin  rasende  ikke  hans  Øjne  udstikke  i  dit  Paasyn 
og  lod  han  ham  ikke  derefter  spidde  levende  paa  en 
Pæl!   .  .  .f 

»Ti,  ti!«  raabte  Aretafila  gysende  og  vendte  An- 
sigtet bort. 

»Og  dog  nøler  Du!  Dog  betænker  Du  Dig  paa 
at  frelse  Dig  og  Landet!  Jeg  er,  som  Du  véd,  en 
Thessalerinde  af  Fødsel.  Lad  mig  fortælle  Dig,  hvad 
hvert  Barn  i  min  Hjemstavn  kjender,  —  Thebes 
modige  Bedrift!  Ogsaa  hun  var  gift  med  en  Volds- 
hersker  og  blev  ligesom  Du  med  vild  Skinsyge  elsket 
af  Uhyret.  Men  hun  stolede  hverken  paa  ham  eller 
hans  Ømhed;  hun  vidste,  at  hendes  Liv  hang  i  en 
Traad.  En  Dag  sagde  hun  til  sine  tre  Brødre,  at 
Alexandros,  —  det  var  Voldherskerens  Navn,  —  havde 
ondt  i  Sinde  imod  dem.  De  besluttede  da  at  komme 
ham  i  Forkjøbet  .  .  .« 

»Hvad  gjorde  de?«  spurgte  Aretafila  aandeløs. 

Alkestis  lod  sig  ikke  forstyrre. 

»Om  Aftenen,«  fortsatte  hun,  »beholdt  Thebe 
Brødrene  hos  sig.  Alexandros  drak  det  ene  Bæger 
efter  det  andet;  Sveden  stod  ham  paa  Panden,  og  hans 
Øjne  bleve  sløve.  Han  længtes  efter  Hvile.  Da  han 
levede  i  en  evig  Frygt  og  ikke  forlod  sig  paa  sin  Liv- 
vagt, sov  han  paa  Højenloftet  og  trak  Stigen  op  efter 
sig.  Her  lod  han  sig  om  Natten  bevogte  af  en  Ynd- 
lingsslave  og  en  stor  Hund.  Efter  at  have  fjærnet 
Slaven  og  Hunden  hentede  hun  Brødrene  og  steg  op 
paa  Højenloftet  med  dem.  Voldsherskeren  sov  allerede; 
han  snorkede  med  aaben  Mund,  og  under  det  tynde 
Tæppe,  han  havde  trukket  over  sig,  saas  Omridsene  af 
hans    mægtige   Skikkelse.      Da   tog   Thebe   det   blanke 

Sværd,  som  hang  paa  Væggen  over  Hovedenden  af 
Lejet.  I  denne  afgjørende  Stund  syntes  Brødrenes 
Mod  at  svigte  ved  Synet  af  den  frygtede  Alexandros. 
Thebe  greb  da  en  Khitar,  som  laa  henslægt  paa  Gulvet, 
og  truede  med  at  vække  den  sovende,  hvis  de  be- 
tænkte sig  længere.  Nu  styrtede  de  sig  over  ham  og 
gjennemborede  ham  .  .  .  Men  i  Byen  Feræ  blev  der  en 
umaadelig  Glæde.  Borgerne  stimlede  sammen  paa 
Torvet.  De  bekransede  Thebe  og  smykkede  hende 
med  Blomsterbaand.  Derefter  bare  de  hende  paa  deres 
Skuldre  rundt  i  Byen  og  tiljublede  hende  som  Fædre- 
landets Befrierske.  Se,  saaledes  handlede  for  lange 
Tider  siden  en  modig  Kvinde  i  Thessalien,  —  en 
Kvinde,  der  befandt  sig  i  samme  Stilling  som  Du.« 

»Sagen  var  en  anden,  svarede  Aretafila.  »Thebe 
havde  Brødre.« 

I  dette  Øjeblik  blev  Døren  reven  op,  og  Irasa 
stormede  ind,    varm    og  forpustet  efter  sit  hurtige  Løb. 

Hele  hendes  brogede  Pynt  var  i  Uorden. 

»Men  Barn,«  sagde  Aretafila,  »hvorledes  ser  Du 
dog  ud?« 

Og  dermed   drog  hun  det  viltre  Pigebarn  til  sig. 

Medens  hendes  moderlige  Hænder  rettede  paa 
Hovedtøjet,  Halssmykket  og  Bæltet,  lagde  Irasa  Armen 
om  hendes  Skulder  og  fortalte  med  stor  Tungefærdig- 
hed om  sin  Samtale  med  Leandros. 


Dronningen  af  Kyrene.  \\j 

»Den  indbildske  Farbroder!«  udbrød  hun  og  lo, 
saa  hendes  smaa  hvide  Tænder  glimtede  frem.  »Han 
begyndte  med  at  løbe  paa  Papegøjens  Bur,  saa  at  den 
graa  skreg  af  alle  Kræfter.  Og  véd  Du  hvad?  han 
vilde  ikke  kjøre  Dig  og  mig  ned  til  Herakles's  Sand- 
høje. Han  svarede,  at  Du  havde  travlt  med  Statssager. 
Jeg  forstod  godt,  at  det  var  noget  kjedsommeligt. 
Moder  skulde  blive  ved  sin  Væv,  sagde  jeg;  Pynt  er 
ikke  alene  skjøn,  men  gjør  den,  der  bærer  den,  skjønnere. 
Da  lo  Leandros,  den  stolte  Dreng,  og  sagde,  at  jeg 
talte  som  en  af  de  syv  Vise.  Ja,  tænk  Dig,  Moder! 
Han  vilde  omfavne  og  kysse  mig.  Men  jeg  smuttede 
fra  ham  og  sagde,  at  jeg  maatte  op  til  Dig.  Saa 
mumlede  han  noget,  som  han  troede,  jeg  ikke  hørte; 
men  jeg  hørte  det  alligevel  « 

»Hvad  sagde  han  da,  Barn?«  spurgte  Aretafila 
smilende,  i  det  hun  klappede  Irasa  paa  hendes  bløde 
Kind. 

Irasa  tav.  Hun  slog  Øjnene  ned  og  satte  ligesom 
forlegne  Børn  den  ene  Fod  oven  paa  den  anden.  »Nej!« 
udbrød  hun  ganske  højt,  »det  er  alt  for  tosset  .  .  .  jeg 
kan  ikke  sige  det!« 

»Naa,  Barn!«  sagde  Aretafila  opmuntrende  og 
kyssede  hende  paa  Panden. 

Irasa  rødmede,  og  med  en  lille  forskræmt  Bevægelse 
skjulte  hun  Hovedet  ved  Moderens  Bryst. 

»Han  sagde,«  mumlede  hun  næppe  hørlig:  »Ved 
Apollon,  Atalanta  selv  løb  ikke  skjønnere!« 

Aretafila  og  Ammen  vexlede  et  hurtigt  Blik. 
»Her  have  vi  en  Hjælper!«  hviskede  den  sidste. 

III. 

DAMOKLES'S    SVÆRD. 

Den  følgende  Dag  stod  Voldsherskeren  Nikokrates 
ved  en  af  Lysaabningerne  i  Muren  paa  et  Værelse  i 
øverste  Stokværk  af  Kongeborgen.  Han  havde  draget 
det  klare  Forhæng  til  Side  og  saa'  ud  over  Haven  og 
den  lavere  liggende  By. 

Tæt*  foran  ham  stod  hans  Hustru  Aretafila.  Han 
havde  lagt  Armen  om  hendes  Liv;  men  hun  naaede 
ham  næppe  til  Brystet,  og  den  høje,  statelige  Mand 
maatte  bøje  sig  ned  imod  hende  for  at  holde  hende 
omfavnet. 

Herskeren  i  Kyrene  kunde  vel  omtrent  være  fyrre- 
tyve Aar.  Han  havde  et  tyndt  sort,  lidt  graasprængt 
Haar,  som  laa  glat  paa  Hovedet  undtagen  i  Nakken, 
hvor  det  dannede  en  Bukkel;  det  var  omvundet  med 
et  brunt,  guldindvirket  Baand,  hvis  Ender  hang  ham 
ned  ad  Ryggen.  Det  mest  paafaldende  ved  hans  Person 
var  en  ualmindelig  høj ,  tilbageskraanende  Pande  som  i 
Forening  med  et  Par  sorte,  buskede  Øjenbryn  gav  ham 
et     skæbnesvangert     Udseende    af    Egenraadighed     og 

Grumhed;  hans  lige  Næse  havde  et  Par  højst  bevæge- 
lige Næsebor,  ud  af  hvilke  der  groede  Haar,  og  halvt 
skjulte  i  det  graasprængte  Skjæg  saas  to  smalle  Læber, 
der  sluttede  sig  sammen  med  en  Fasthed,  som  for- 
højede det  egenmægtige  Udtryk  i  hans  Aasyn.  Han 
bar  en  lang,  brun  Kjortel,  hvori  der  var  indvævet  et 
Par  Længdestriber  af  den  kostbare  gule  Byssos;  den 
stod  aaben  fortil  og  lod  hans  haarbegroede  Bryst  komme 
til  Syne.  Bæltet,  som  han  for  Varmens  Skyld  havde 
taget  af,  holdt  han  i  Haanden  og  vedblev  med  en  ad- 
spredt Mine  at  slaa  sig  over  Læggen  med  det,  den 
ene  Gang  efter  den  anden. 

Det  var  hen  ad  Aften. 

I  det  begyndende  Tusmørke  viste  alle  Gjenstande 
sig  i  et  besynderligt,  drømmeagtigt  Skjær,  uden  Lys  og 
uden  Skygge.  Havens  Træer  tegnede  sig  som  fint 
udskaarne  Skyggerids  mod  den  blaagraa  Aftenhimmel. 
Nede  i  den  lavere  Del  af  Byen  skinnede  enkelte  Lys, 
og  oppe  paa  Akropolis  tindrede  et  Par  smaa  røde 
Punkter,  som  bevægede  sig,  men  saa  langsomt,  at  det 
næppe  var  til  at  se.  Det  var  Vagtmandskabets  Fakler 
paa  den  natlige  Rundes  første  Gang  om  Muren. 

Ude  paa  Sletten  bag  Byen  skimtedes  en  Vej,  som 
dog  snart  tabte  sig  for  Øjet.  Langt,  langt  borte  i 
samme  Retning  saas,  betydelig  formindsket  ved  Af- 
standen, et  Virvar  af  Tage,  Mure  og  Taarne,  der  viste 

sig  som  mørke  Ujævnheder  mod  Middelhavets  lysende 
Flade.     Det  var  Kyrenes  Havnestad  Apollonia. 

En  dæmpet,  utydelig  Støj,  ikke  ulig  Havets  Brusen, 
naaede  op  til  Kongeborgen  fra  den  lavere  Del  af  Byen. 
I  Haven  var  alt  stille;  der  hørtes  kun  Kildens  Rislen. 
Som  det  eneste  Liv  i  Tavsheden  svævede  talrige 
lysende  Biller,  saa  klare  som  Stjærner,  med  en  egen 
Langsomhed  fra  Busk  til  Busk. 

Ikke  et  Blad  rørte  sig  paa  Træerne;  selv  Skyerne 
stode  saa  ubevægelige  paa  Himlen,  som  om  de  havde 
lagt  sig  til  Hvile. 

Der  var  en  saa  dyb  Stilhed  og  Fred  udbredt  over 
denne  sydlandske  Aften,  at  selv  det  sagte  Smæk  af 
den  Rem,  hvormed  Nikokrates  slog  sig  over  Benet, 
klang  som  en  forstyrrende  Mislyd. 

Aretafila  udstrakte  med  en  afværgende  Bevægelse 
sin  Haand. 

Nikokrates  holdt  strax  op,  og  hans  Hustrus  smaa, 
hvide  Fingre  trykkede  til  Tak  den  store,  brune  Haand, 
der  hvilede  paa  hendes  Lænd. 

Ved  Synet  af  den  vidtstrakte  By,  der  om  faa 
Timer  skulde  gaa  til  Ro,  vaagnede  der  en  egen  mild 
Følelse  i  Aretafilas  Bryst. 

»Hvor  alt  dog  er  stille  og  fredeligt!«  hviskede 
hun.  »Hvem  skulde  tro,  at  der  gaves  Nød  og 
Jammer?« 

»Tys!«  faldt  Nikokrates  hende  i  Talen,  >jeg  hører 
Støj!  der  er  Uro  i  Byen!«  Og  hans  Næsebor  udvidedes 
som  hos  en  Sporhund,  der  lugter  Blod. 

Kort  efter  lød  Støjen  nærmere. 

Der  hørtes  vilde  Skrig,  Raab  og  højrøstet  Tale 
som  fra  en  forbitret  Mængde. 

Pludselig  viste  der  sig  paa  Vejen  uden  for  Have- 
muren en  stor  Folkehob,  i  hvilken  en  Flok  bevæbnede 
slæbte  af  med  en  Borger  paa  omtrent  et  halvt  Hundrede 
Aar.  Manden  syntes  at  have  gjort  Modstand;  hans 
Klæder  vare  sønderrevne,  og  Blodet  løb  ham  ned  over 
Ansigtet.  Han  ansaa  uden  Tvivl  sin  Skæbne  for  af- 
gjort; thi  uden  Spor  af  Frygt  gav  han  sit  Had  til 
Voldsherskeren  Luft  og  opfordrede  med  rasende  Fagter 
Mængden  til  at  dræbe  Uhyret  for  at  befri  By  og  Land. 
En  ældre  Kvinde,  vistnok  hans  Hustru,  søgte  forgjæves 
at  tysse  paa  ham  og  gav  ved  Miner  at  forstaa,  at  den 
ulykkelige  var  gaaet  fra  Sans  og  Samling. 

Der  var  noget  saa  rørende  ved  hendes  Omsorg 
for  Manden,  at  Aretafila  fik  Taarer  i  Øjnene  ved  at  se 
derpaa. 

»Stakkels  Kvinde!«  udbrød  hun,  »hvilken  Sjæle- 
angst lider  hun  ikke!  ...  Slip  Manden  løs  for  hendes 
Skyld. « 

Nikokrates  agtede  ikke  paa  sin  Hustrus  Ord  Han 
bemærkede,  at  en  Sten  kom  flyvende  mod  en  af  de 
bevæbnede. 

Den  paagjældende  saa'  det  dog  i  rette  Tid  og 
bødede  for  sig  med  Skjoldet.  Næsten  i  samme  Nu 
blev  en  anden  af  Folkene  truffen  i  Hovedet  af  en  Sten. 
Hjælmen  holdt;  men  Slaget  var  saa  voldsomt,  at 
Karlen  blegnede  og  vilde  være  segnet  om ,  hvis  de 
andre  ikke  havde  støttet  ham.  Der  opstod  en  let 
Forvirring  i  Rækkerne,  og  Toget  standsede  et  Øjeblik. 
Den  anholdte  søgte  strax  at  benytte  sig  deraf  til  at 
slide  sig  løs,  hvad  dog  ikke  lykkedes  ham. 

»Ret  saa!«  udbrød  Nikokrates,  »hold  godt  fast! 
Det  skal  snart  være  forbi  med  ham.« 

Aretafila  gyste. 

Med  en  let  Bevægelse  frigjorde  hun  sig  fra  den 
Haand,  der  hvilede  paa  hendes  Lænd. 

»Nikokrates,«  sagde  hun,  »jeg  beder  Dig  ...  Slip 
ham  løs  for  hin  Kvindes  Skyld,  der  følger  ham  saa  tro.  c 

»For  Kvinders  Skyld  gjør  jeg  ikke  meget,«  svarede 
Voldsherskeren  tørt. 

»Maaske  bliver  Manden  din  Ven,  naar  Du  frigiver 
ham,«  fortsatte  Aretafila.  »Men  selv  om  han  vedbliver 
at  hade  Dig,  hvad  skader  det  saa?  Ere  ikke  alle  imod 
Dig,  og  holder  Du  Dig    ikke    alene  ved  Yaabenmagt? 

Nikokrates  traadte  et  Skridt  frem  og  stirrede 
hende  ind  i  Ansigtet  med  et  Blik,  der  bragte  hendes 
Blod  til  at  isne. 

For  første  Gang  følte  hun  sig  ikke  sikker  over  for 
sin  Husbond. 

»Ti!«  sagde  Nikokrates  med  sammenbidte  Læber, 
og  han  lagde  langsomt  til:    »Det  tjener  Dig  bedst.« 

Dermed  pegede  han  paa  Døren. 

Aretafila  forlod  ham  uden  at  sige  et  Ord. 

Men  endnu  længe  efter  foresvævede  Nikokrates's 
Aasyn  hende  som  en  ond  Drøm.  Hun  saa'  det  uheld- 
varslende  Glimt  i  hans  mørke  Øjne,  hun  saa?  hans 
Næsebor  udvide  sig  som  paa  et  Rovdyr.  Det  var, 
som  om  Damokles's  Sværd  hang  over  hendes  Hoved. 

Der  foregik  en  hel  Omvæltning  hos  hende;  hun 
følte  sit  Hjærte  blive  haardt  og  koldt. 

»Han  er  en  Tiger!«  mumlede  hun.  »Hans  Blod- 
tørst er  umættelig.« 

Og  i  det  hun  krampagtig  knyttede  Haanden,  til- 
føjede hun  med  en  tonløs  Hvisken: 

»Nu  forstaar  jeg  Dig,  Thebe!  ...  nu  nøler  jeg 
ikke  længer.« 

IV. 
FIRE    SMAA    FLASKER. 

Efter  at  have  forladt  Nikokrates  tænkte  Aretafila 
nøje  over  sin  Stilling. 

»De  forviste,«  sagde  hun  ved  sig  selv,  »ere  svage 
og  opfyldte  af  Frygt;  de  leve  spredte  hver  paa  sit 
Sted  ...  af  dem  er  der  intet  at  vente.  Vil  jeg  frelse 
Stad    og    Land,    maa   jeg    forlade    mig    paa   mig   selv. 


124  Dronningeu  af  Kyrene. 

Men  jeg  —  en  Kvinde  —  kan  ikke  kæmpe  mod  en 
Mand.  Vil  jeg  efterligne  Feræerinden  Thebes  navn- 
kundige Bedrift,  maa  jeg  vælge  et  andet  Middel  end 
Sværd  og  Dolk.  Jeg  har  ikke  som  hun  nære  Slægt- 
ninge og  Forbundsfæller;  jeg  staar  alene  .  .  .  jeg  maa 
gribe  til  Kvindens  Vaaben  og  udrydde  Landets  Svøbe 
ved  Gift.« 

Næppe  var  hendes  Beslutning  fattet,  før  hun  lod 
sin  Amme,  Alkestis,  kalde. 

Den  gamle  havde  tillige  med  et  Par  jævnaldrende 
Slavinder  smagt  paa  en  hed  sikelisk  Vin,  som  For- 
handleren, en  fiffig  Sikeliot,  havde  skjænket  for  den 
formaaende  Del  af  Tyendet.  Hun  var  derfor  mod 
Sædvane  i  oprømt  Lune.  Med  Armene  over  Kors  paa 
Brystet  trommede  hun  Takten  til  en  gammel  Melodi,  i 
det  hun  halv  højt  nynnede : 

Gnieren  Deinarchos  vilde  sig  hænge ; 

Men  Strikken  kosted  en  Styver  blank,    — 

Da  sprang  han  i  Vandet.      »Der  spared  jeg  de  Penge!« 

Mumled  han  selvtilfreds  og  sank. 

Aretafila  traadte  hende  et  Par  Skridt  i  Møde  og 
greb  hende  fast  om  Armen. 

»Du  er  en  Thessalerinde ,«  sagde  hun,  Du  har 
tjent  i  Hypata,  hvor  det  vrimler  af  Troldkvinder  og 
Hexe  .  .  .  Kan  Du  lave  en  sikkert  virkende  Gift?« 

Ammen  gjorde  store  Øjne  og  stod  en  Stund  som 
maalløs.     Derpaa  smaalo  hun. 

»Nu  har  jeg  Dig,  Fila,  som  jeg  ønsker  Dig,« 
mumlede  hun  og  kyssede  sin  Herskerindes  Haand. 
»Jeg  vidste  det  nok,«  tilføjede  hun,  »Du  kunde  ikke 
vakle  mellem  dit  lidende  Fædreland  og  et  Uhyre,  værre 
end  Minotauros.« 

»Værre  end  Minotauros?«  gjentog  Aretafila  spør- 
gende. 

»Ja,  i  Sandhed  .  .  .  Minotauros  slugte  kun  fremmede, 
hvorimod  Nikokrates  ombringer  sine  egne.« 

Ved  disse  Ord  saa'  Ammen  sin  Herskerinde  ind  i 
Ansigtet 

»Ih!«  udbrød  hun  forbavset,  »hvor  Du  er  bleg, 
Fila!   .  .  .  langt  blegere  end  sædvanlig.« 

Og  i  det  hun  lod  Stemmen  synke,  tilføjede  hun : 

»Du  har  set  Sværdet  blinke  over  dit  Hoved.« 

Aretafila  svarede  ikke. 

»Kan  Du  lave  en  sikker  Gift?«   gjentog  hun. 

»Flere,  om  Du  vil  ...  langsomt  virkende,  hurtig 
dræbende  ...  Vi  maa  prøve  dem  paa  Dyr.« 

Aretafila  stirrede  tankefuldt  hen  for  sig. 

»Der  er  ét,  som  sætter  mig  i  Forlegenhed,  mumlede 
hun.  »Hvor  og  i  hvilken  Del  af  Huset,  skulle  vi  til- 
berede det  nødvendige  ?  Vil  det  ikke  mærkes ,  vil  det 
ikke  give  Lugt?« 

Hun  tænkte  paa,  at  der  i  Kongeborgen  som  i  alle 
helleniske  Huse  kun  fandtes  faa  eller  ingen  Værelser 
med    Dør     undtagen     det    ægteskabelige    Sovekammer. 

Saa  godt  som  alle  andre  Rum  vare  kun  lukkede  med 
Forhæng. 

»Bah!«  sagde  Alkestis,  som  var  glad  ved  at  have 
opnaaet,  hvad  hun  vilde,  »kommer  der  ilde  Lugt,  bruge 
vi  saa  meget  mere  Røgelse.« 

I  de  følgende  Dage  blev  der  i  Stilhed  truffet  For- 
beredelser. Alkestis  samlede  Urter  og  lod  gjøre  Ind- 
kjøb  hos  en  Forhandler  af  Lægemidler.  Derefter  blev 
der  sat  en  simpel  Trefod  til  at  koge  paa  ind  i  et  af- 
sides liggende  Rum.    Her  syslede  Alkestis  Nat  og  Dag. 

En  Morgenstund  hentede  hun  Aretafila  og  viste 
hende  fire  smaa  Flasker  med  vandklare  eller  forskjellig 
farvede  Vædsker. 

For  ikke  at  spilde  Tiden  blev  deres  Virkning 
prøvet  paa  Dyr,  der  vare  holdte  i  Beredskab.  En  Due 
fik  næsten  øjeblikkelig  Skum  om  Næbet;  den  gjorde 
krampagtige  Bevægelser  med  Halsen,  aabnede  Vingerne 
og  faldt  død  om.  En  Hare  levede  omtrent  en  Time 
efter  at  have  faaet  Giften ;  den  blev  mere  og  mere 
sløv  og  sov  stille  hen.  Et  Gedekid  levede  knap  saa 
længe  og  døde  under  voldsomme  Trækninger.  En  ung 
Hund  foraarsagede  dog  uforudsete  Vanskeligheder.  Da 
Giften  begyndte  at  virke,  syntes  den  at  faa  utaalelige 
Bugsmerter;  den  løftede  Hovedet  og  hylede  af  alle 
Kræfter,  saa  at  det  hørtes  over  hele  Huset.  Dette 
gjentog  sig  tre  Gange. 

Sidste  Gang  stak  en  kæmpemæssig  æthiopisk  Slave, 
Merøbos,  sit  sorte  Fjæs  ind  bag  Dørforhænget. 

»Hvad   gaar  her   for   sig?«    sagde   han   i   en    barsk 
Tone  til  Alkestis. 

Denne   traadte   et   Skridt   til    Side    og   lod  ham  se, 
at  Aretafila  var  til  Stede. 

Slaven  bøjede  sig  dybt  med  Hænderne  korslagte 
over  Brystet. 

»Hunden  er  bleven  syg,«  sagde  Aretafila  ligegyldig, 
og  Merøbos  trak  sig  tilbage. 

Næppe  var  han  forsvunden,  før  hun  med  en  for- 
færdet Mine  greb  Alkestis  om  Armen. 

»Aa!«  hviskede  hun,«  jeg  ryster  over  hele  mit 
Legeme  .  .  .  Gid  dette  ikke  maa  blive  til  sand  Ulykke!« 

Ammen  strøg  kjærtegnende  hen  over  hendes  sorte 
Haar. 

»Fat  Dig,  Barn!«  sagde  hun,  »fat  Dig!  .  .  .  Frygter 
Du  for  Nikokrates?« 

Aretafila  løftede  afvisende  Haanden. 

»Nej,«  svarede  hun,  »selv  om  han  saa',  hvad  her  gaar 
for  sig,  skulde  jeg  vel  frelse  os.  Jeg  har  endnu  megen 
Magt  over  ham  og  kunde  vel  lede  ham  paa  Vildspor.« 

»Hvem  frygter  Du  da,  kjære?* 

»Hans  Moder  Kalbia.  Hun  er  ikke  mindre  haard 
og  blodtørstig  end  Sønnen,  og  i  Hj ærtet  hader  hun 
mig  og  er  skinsyg  paa  mig  for  den  Indflydelse,  jeg 
udøver  paa   Nikokrates.      Vidste   hun,    hvad    her   sker, 

vilde  vi  være  fortabte  .  .  .  Sønnen  ser  med  hendes  Øjne, 
og  naar  hun  fortalte  alt  paa  sin  Vis,  vilde  han  blive 
rasende  og  i  sin  første  Harme  lade  os  henrette  paa 
den  forsmædeligste  Maade.« 

Alkestis  saa'   betænkelig  ned  for  sig. 

»Naar  blot  Merøbos  ikke  sladrer,  *  sagde  hun.  >Vi 
maa  kjøbe  ham.« 

»Jeg  er  bange,  det  er  for  silde,«  svarede  Aretafila. 
»Den  store  Æthioper  vil  gjærne  indynde  sig  hos  Kalbia 
for  at  staa  vel  anskreven  hos  Nikokrates.  Han  vil 
sikkert  fortælle  hende  om  Hundens  Sygdom,  og  hvis 
hun  har  hørt  dens  Hylen  og  fatter  Mistanke,  vil  hun 
gribe  det  første  Paaskud  til  at  komme* 

»Saa  lad  os  skjule  alt,  sagde  Alkestis  og  satte 
den  plumpe  Jærn-Trefod  ind  i  en  Fordybning  i  Muren, 
hvor  den  stod  i  Skygge  og  kun  faldt  lidet  i  Øjnene. 

Derefter  lagde  hun  de  døde  Dyr  sammen  i  en  Hob 
og  kastede  et  Klæde  over  dem. 

Men  i  sin  Skyndsomhed  glemte  hun  det  vigtigste, 
—  de  smaa  Flasker  med  klare  og  farvede  Vædsker. 
Dem  lod  hun  rolig  henstaa  paa  et  lille,  lavt  Skab. 

V. 

KALBIA. 
Aretafilas  Bekymringer  viste  sig  snart  vel  grundede; 
thi   næppe   vare   disse    Forberedelser   til   Ende,    før  der 
hørtes  faste  Trin   uden  for. 

Dørforhænget  blev  løftet,  og  ind  traadte  den,  hvem 
hun  i  dette  Øjeblik  frygtede  mest  af  alle,  hendes  Sviger- 
moder og  hemmelige  Fjende  Kalbia,  Voldsherskeren 
Nikokrates's  Moder,  en  rænkefuld  Kvinde,  som  ved  sine 
snilde  Raad  havde  hjulpet  Sønnen  til  fyrstelig  Magt, 
men  ogsaa  bar  stor  Skyld  for  hans  Misbrug  af  Magten. 
Efter  hendes  Tilskyndelse:  »Slaa  til!  brug  Sværdet! 
gjør  Dig  frygtet!«  havde  han  begyndt  at  skille  sig  af 
med  sine  Fjender,  og  da  Følgen  heraf  var,  at  han 
levede  i  stigende  Angst  for  de  ombragtes  Venner, 
havde  hun,  langt  fra  at  holde  ham  tilbage,  tvært  imod 
opmuntret  ham  til  nye  Voldsgjerninger.  »Intet  Purpur 
uden  Blod!«  plejede  hun  at  sige.  »Den  første  Svag- 
hed hos  en  Hersker,  er  det  første  Skridt  paa  Vejen  til 
Hades.« 

Den  indtrædende  var  en  Kvinde  paa  nogle  og 
tresindstyve  Aar.  Hun  var  høj  og  rank,  snarere  mager 
end  fed  og  førte  sig  med  en  Dronnings  Værdighed. 
En  dyb  Alvor  og  Strænghed  var  udbredt  over  hendes 
blege  Aasyn;  hendes  storladne,  men  ikke  uskjønne 
Træk  mindede  om  en  Maske,  hugget  i  Sten.  Det  ejen- 
dommeligste ved  hende  var  hendes  Øjne.  Øjenlaagene 
vare  tynde  og  slappe  som  hos  visse  Krybdyr;  men 
under  dem  tindrede  der  et  Par  smaa  sorte  Øjne,  som 
havde  bibeholdt  hele  deres  Liv  og  syntes  at  bore  sig 
ind  i  alt  og  alle.  Hvad  hendes  Dragt  angik,  var  den  i  en- 
hver Henseende  passende  for  en  ældre  Husfrue.    Hovedet 

var  bedækket  med  et  mørkt  Klæde,  der  sluttede  saa 
tæt,  at  hendes  graa  Haar  ikke  kom  til  Syne.  En  lang 
Kjortel  af  brun  milesisk  Uld,  prydet  med  gule  Stik- 
ninger, omgav  i  maleriske  Folder  hendes  ranke  Skikkelse. 
Om  de  magre  Arme,  der  stak  frem  af  vide  Halværmer, 
bar  hun  prægtige  Armbaand,  og  over  Panden  et  tre- 
kantet Smykke  af  blankpoleret  Staal,  indlagt  med 
Guld.  Alt  i  alt  var  det  en  mægtig,  statelig  Kvinde; 
men  ingen  nærmede  sig  hende  med  Tillid. 

I  det  Kalbia  traadte  ind,  veg  Alkestis  sky  til  Side 
med  en  dyb  Bøjning. 

Aretafila  gik  hende  et  Par  Skridt  i  Møde. 

Kalbia  tog  med  en  afmaalt  Bevægelse  hendes 
Hænder,  drog  hende  køligt  til  sig  og  kyssede  hende 
paa  medisk  Vis  paa  Hovedet. 

»Kjære,«  sagde  hun  med  en  Stemme,  som  havde 
en  overraskende  dyb  Klang,  »jeg  hører,  en  Hund  er 
syg  her.  Det  er  dog  vel  ikke  Thymos,  din  hvide 
italiske  Mynde,  som  Du  elsker  saa  højt?« 

»Nej,«  svarede  Aretafila,  i  det  hun  rolig  udholdt 
Kaibias  stikkende  Blik.  »Det  var  en  fremmed  Hund, 
som  kom  tilløbende.  Den  var  saa  forsulten,  at  jeg 
beholdt  den.     Dyret  maa  have  forslugt  sig  .  .  .« 

Kalbia  saa'  sig  om  med  et  spejdende  Blik.  Hun 
syntes  ikke  tilfreds  med  denne  Forklaring. 

»Ej!«  udbrød  hun  pludselig  med  en  forbavset  Mine, 
i    det    hun    traadte    hen    til    den   Fordybning   i   Muren, 

hvor  Alkestis  havde  søgt  at  skjule  Trefoden,  »hvad  ser 
jeg?  ...  en  simpel  Jærn-Trefod!  Hvor  kommer  den 
her?  .  .  .  Véd  Du  ikke,«  vedblev  hun,  henvendt  til 
Alkestis,  »at  en  saadan  har  sin  Plads  ved  Arnen,  hvor 
man  koger  og  steger?  I  Værelserne  bruges  kun  Tre- 
fødder af  korinthisk  Erts  eller  gyldne  Trefødder  til 
Pynt.  * 

Alkestis  svarede  ikke,  men  bøjede  sig  i  Tavshed. 
Hun  havde  til  sin  Forfærdelse  opdaget,  at  hun  havde 
glemt  at  borttage  de  smaa  Flasker,  de  farligste  og 
uforkasteligste  Beviser  af  alle. 

Men  inden  hun  fik  Tid  til  at  nærme  sig  dem, 
rørte  det  sig  pludselig  i  den  Dynge  af  Dyr,  hun  havde 
tildækket  med  et  Klæde.  Hunden,  som  hun  havde 
anset  for  død,  havde  kun  været  bevidstløs.  Nu  støn- 
nede den  med  ét  højt  og  strakte  alle  fire  Ben  fra  sig 
i  de  sidste  Trækninger.  Ved  denne  Bevægelse  blev 
Duen  reven  med,  saa  at  dens  Hale  stak  frem  ander 
Klædet. 

»Hvad  foregaar  her  dog?«  spurgte  Kalbia  studsende, 
og  hendes  dybe  Stemme  lød  endnu  haardere. 

Alkestis  vilde  gribe  Lejligheden  til  at  snappe  de 
smaa  Flasker.     Men  Kalbia  havde  Øjnene  med  sig. 

»Hvad  har  Du  der?«  spurgte  hun  strængt  og  tog 
Flaskerne  fra  hende. 

»Lægemidler,  kjøbte  i  Boden  neden  for,«  stammede 
Alkestis,    og    i    det   hun   opbød   alt   sit   Mod,    tilføjede 

hun:  »De  to  Flasker  ere  for  Bryst  og  Mave,  og  de  to 
andre  for  Gigt  og  Lændeværk.« 

»Tag  det  Klæde  bort!«  befalede  Kalbia. 

Alkestis  nølede,  men  maatte  adlyde. 

Ved  Synet  af  de  døde  Dyr  traadte  Voldsherskerens 
Moder  et  Skridt  tilbage. 

»Ej,  ej!«  udbrød  hun  spottende,  »som  det  synes, 
have  dine  Lægemidler  ikke  bekommet  Dyrene  vel.« 

Dernæst  saa'  hun  fra  Smaaflaskerne  hen  til  Trefoden. 

»Ah!«   mumlede  hun,   »nu  forstaar  jeg  alt  .  .  .« 

Og  i  det  hun  vendte  sig  om  imod  Aretafila,  til- 
føjede hun  koldt : 

»Her  foregaar  skjønne  Ting!  Min  Søn  skal  strax 
blive  underrettet  derom.« 

Og  med  et  tilintetgjørende  Blik  forlod  hun,  dybt 
oprørt,  sin  Svigerdatter  uden  at  levne  hende  Tid  til 
nogen  Forklaring. 

VI 

EN    VANSKELIG    STUND. 

Det   første,    Kalbia   foretog  sig,    var  at  lade  Niko- 

krates's  Læge  hente. 

Hun  rakte  ham  de  smaa  Flasker  med  de  Ord : 
»Undersøg  disse  Vædsker  og  bring  mig  en  skriftlig 

Beretning.    Blot  nogle  Ord  om,  at  det  er  Gift  .  .  .  Men 

saa  hurtig,  som  ske  kan!« 

Derefter  begav  hun  sig  til  sin  Søn. 

Hun  fandt  ham  hvilende  halv  nøgen  paa  et  Pur- 
purhynde. Han  havde  en  Krans  om  Haaret  og  fordrev 
Tiden  ved  Brædtspil  med  Husmesteren,  en  ældre,  duk- 
nakket Mand  af  et  sledsk  og  indsmigrende  Udseende. 

Paa  et  Bord  ved  Siden  stod  en  Blandingskumme 
med  Øsekar  og  to  gyldne  Bægre. 

Kalbia  gik  lige  hen  til  Nikokrates. 

»Min  Søn!«  for  det  ud  af  hende,  »jeg  har  længe 
sagt  det!     Du  nærer  en  Slange  ved  din  Barm.« 

Nikokrates  støttede  Albuen  mod  Hyndet  og  satte 
sig  halv  opret.  Det  undrede  ham  at  se  den  afmaalte 
Kalbia  saa  oprørt. 

»Hvad  er  der?«  spurgte  han. 

»Ikke  andet,«  svarede  Kalbia,  dirrende  af  Sinds- 
bevægelse, »end  at  der  her  —  i  dit  eget  Hus  —  be- 
redes Gift  til  Dig  af  din  egen  Hustru!« 

Nikokrates  rettede  sig  forbavset  op  paa  Lejet; 
men  strax  efter  rystede  han  paa  Hovedet  med  et 
vantro  Smil. 

Da  fortalte  Kalbia  ham  med  flydende  Tunge,  hvad 
hun  havde  opdaget.  Hendes  Beretning  om  Jærn-Tre- 
foden,  de  døde  Dyr  og  de  smaa  Flasker  var  vel  skikket 
til  at  gjøre  Indtryk  paa  en  Voldshersker. 

Nikokrates's  Øjenbryn  trak  sig  sammen,  og  hans 
Næsebor  udvidedes  paa  den  ham  egne  Maade. 

»Vædskerne  blive  i  denne  Stund  undersøgte,« 
vedblev  Kalbia,  »og  forholder  alt  sig,  som  jeg  mener, 
saa  lad  Aretafila  henrette,  i  Kraft  af  de  foreliggende 
Beviser.« 

Men  Moderens  Tale  lød  fremmed  i  Nikokrates's 
Øren.  Ved  Tanken  om  saadanne  Yderligheder  vaag- 
nede  hans  Kjærlighed  til  Aretafila  i  sin  fulde  Styrke 
og  betog  ham  al  Evne  til  at  fatte  en  voldsom  Beslut- 
ning. 

»Aretafila  .  .  .  Giftblanderske!«  mumlede  han  ved 
sig  selv.    »Hun,  det  Barn!  ...  et  Legetøj  i  min  Haand!« 

Og  ved  at  forestille  sig  hendes  milde  Aasyn  fore- 
kom denne  Beskyldning  ham  saa  komisk,  at  han,  den 
ubændige  Hersker,  som  aldrig  tog  Hensyn  til  andre, 
glemte  Moderens  Sindsoprør  og  brast  i  Latter. 

Men  i  Kaibias  sorte  Øjne  gnistrede  der  et  Vredes- 
lyn.  Hun  kjendte  Sønnen  og  vidste,  hvor  vidt  hun 
turde  gaa;  men  denne  Gang  løb  Lidenskaben  af  med 
hende. 

»Hvad!«  udbrød  hun,  »kan  et  glat  Kvindeansigt  i 
den  Grad  bedaare  Dig,  da  er  Du,  ved  Hera,  en  større 
Pjalt,  end  jeg  havde  troet.« 

Nikokrates  sprang  op  fra  Lejet  og  slog  i  Bordet, 
saa  at  Brædtspillets  sorte  og  hvide  Stene  dansede  hen 
ad  Flisegulvet. 

»Ti!«  raabte  han  bydende,  »Du  glemmer,  at  kun 
én  raader  her,   og  at  jeg  er  denne  ene!« 

Husmesteren  trak  sig  sky  tilbage,  dukkende  sig 
som  en  Pilevaand  for  Stormen. 

Nikokrates  vendte  sig  om  imod  ham. 

»Hent  min  Hustru  Aretafila!«  sagde  han  kort. 

Næppe  var  han  alene  med  Moderen,  før  han  greb 
hende  fast  om  Armen. 

»Styr  din  Tunge!«  sagde  han,  »hvis  Du  vil,  at  jeg 
skal  styre  min.« 

Derefter  tav  de  begge. 

Det  var  som  to  Tigre  i  ét  Bur.  De  nære  gjen- 
sidig  grundet  Agtelse  for  hinandens  Tænder  og  Kløer, 
og  om  de  end  kunne  fare  op  og  knurre  ad  hinanden, 
indskrænke  de  sig  dog  klogelig  til  at  iagttage  en 
væbnet  Aarvaagenhed. 

Kort  efter  blev  Dørforhænget  løftet,  og  Aretafila 
traadte  ind,  ledsaget  af  Husmesteren. 

Hun  var  bleg,  men  fattet  og  rolig  og  bar  som 
sædvanlig  en  simpel  hvid  Klædning. 

Medens  Husmesteren  samlede  Brædtspil -Stenene 
op,  betragtede  Nikokrates  med  ufordulgt  Velbehag 
Aretafilas  lille,  fintbyggede  Skikkelse. 

Det  var  Kalbia  for  meget;    hun  rømmede  sig  højt. 

»Aretafila,«  tog  Nikokrates  med  Alvor  Ordet,  »min 
Moder  har  fortalt  mig  alt.     Hvad  har  Du  at  sige?« 

»Intet,  ved  Guderne!«  svarede  Aretafila  med  saa 
stor  Højhed,  at  hendes  lille  Person  syntes  at  voxe. 
»Du    vil    dog   vel    ikke,    at  jeg  skal   tale   i  disses  Paa- 

hør?  ...  I  en  Stund  som  denne  kan  en  Hustru  have 
meget  at  betro  sin  Husbond,  men  kun  ham  alene.« 

»Slange!«  mumlede  Kalbia  mellem  Tænderne. 

Nikokrates  strøg  sit  Skjæg  og  syntes  at  betænke  sig. 

»Ved  Apollon,«  sagde  han,  »din  Begjæring  er 
rimelig.     Ske,  som  Du  vil!« 

Og  dermed  gav  han  sin  Moder  og  Husmesteren 
Tegn  til  at  fjærne  sig. 

Kalbia  rejste  sig  stift  og  tilkastede  i  Forbigaaende 
sin  Modstanderske  et  knusende  Blik. 

Aretafila  var  klog  nok  til  ikke  at  røbe  den  ringeste 
Glæde  over  sin  Sejr. 

Hvor  kort  Tid  der  end  var  forløbet  imellem  de 
skete  Opdagelser  og  det  Øjeblik,  da  hun  blev  hentet 
af  Husmesteren,  havde  hun  allerede  lagt  sin  Plan. 
Først  og  fremmest  havde  hun  indset,  at  det  kun  vilde 
skade  hendes  Sag,  i  Fald  hun  søgte  at  benægte,  at 
Flaskernes  Indhold  var  Gift.  Hun  byggede  derfor  sit 
Forsvar  paa  et  Grundlag,  som  vel  ikke  bragte  hende 
til  at  staa  hel  brødefri,  —  hvad  heller  ikke  vilde  have 
fundet  Tiltro,  —  men  som  frembød  den  dobbelte  For- 
del, ikke  let  at  kunne  modbevises  og  tillige  at  rense 
hende  for  den  farligste  Anklage,  den  at  have  villet  be- 
røve Nikokrates  Livet. 

Efter  at  Ægtefællerne  vare  blevne  ene,  forlob  der 
en  Stund  i  trvkkende  Tavshed. 

Da  faldt  Aretafila  sin  Husbond  til  Fode,  i  det  hun, 
ikke  uden  en  vis  Værdighed,  omfavnede  hans  Knæ. 

»Nikokrates,«  sagde  hun,  »Du  tror  dog  ikke  det 
forfærdelige,  som  hin  Kvinde,  din  Moder,  beskylder 
mig  for!  Jeg  vil  strax  give  Dig  et  Bevis  paa,  at  jeg 
taler  Sandhed,  —  det  være  langt  fra  mig  at  nægte, 
at  Vædskerne  i  de  smaa  Flasker  er  Gift  .  .  .  deri  har 
Kalbia  Ret;  men  hun  har  Uret,  naar  hun  tror,  at  jeg 
vil  anvende  Giften  mod  Dig.  Nej,  Sagen  er  en  ganske 
anden!  Jeg  har  uden  dit  Vidende,  min  Husbond,  — 
saa  at  sige  bag  din  Ryg  —  en  haard  Kamp  at  bestaa. 
Din  Kjærlighed,  som  mange  misunde  mig,  den  An- 
seelse, jeg  nyder,  og  den  Magt,  Du  har  lagt  i  mine 
Hænder,  har  paadraget  mig  onde  Kvinders  Had.  Jeg 
véd,  at  de  tragte  mig  efter  Livet,  og  af  Frygt  for 
deres  Gift  og  truende  Anslag  har  jeg  søgt  at  komme 
dem  i  Forkjøbet.  Jeg  har  derfor  pønset  paa  Midler 
derimod.  Det  er  muligt,  at  Du,  en  Mand,  vil  finde 
dem  taabelige  og  kvindagtige;  men  som  paatvunget 
Selvforsvar  fortjene  de  dog  ikke  Døden.  Burde  efter 
din  Mening  en  Kvinde,  som  higede  efter  at  blive  mere 
lidenskabelig  elsket,  end  hun  bliver,  straffes  med  Døden 
for  de  Elskovsdrikke  og  Tryllekunster,  hun  kunde  tage 
sin  Tilflugt  til?« 

Og  inden  Nikokrates  kunde  forhindre  det,  havde 
hun  bedækket  hans  Haand  med  Kys. 

Spændingen  og  Angsten  over  den  Stilling,  hvori 
hun  befandt  sig,  havde  skærpet  hendes  Evner.  Hun 
havde  som  en  dygtig  Skuespiller  talt  sig  varm.  Hendes 
smukke  Træk  straalede  af  Liv,  Øjnene  stode  fulde  af 
Taarer,  og  Læberne  glødede.  Haaret  var  under  hendes 
lidenskabelige  Bevægelser  gaaet  op  og  bedækkede  med 
sine  glinsende  Strømme  hendes  Skuldre  og  Ryg. 
Klædningen  var  gleden  til  Side  i  Halsen,  og  som  hun 
laa  der,  knælende  for  sin  Husbond,  nød  hans  Øjne  en 
farlig  Frihed  til  at  følge  den  yppige  Svulmen  af  en 
Barm,  hvis  faste  Fylde  blev  dobbelt  fristende  ved  at 
ses  fra  oven.  Der  var  noget  ved  denne  fuldstændige 
Hengivelse,  som  tydeligere  end  Ord  sagde:  »Hvor  kan 
Du  mistænke  mig?     Ser  Du  da  ikke,  at  jeg  er  din?« 

Det  var  en  vanskelig  Stund  for  Nikokrates.  Han 
aandede  tungt,  hans  Blod  var  i  et  sødt  Oprør,  og  hans 
Hjærte  bankede,  som  om  det  skulde  sprænges.  Han 
var  paa  Nippet  til  at  begaa  en  eller  anden  Overilelse, 
der  vilde  have  tilintetgjort  hans  Værdighed  som  Hersker 
og  Dommer,  —  da  der  helt  uventet  hændtes  en  ganske 
simpel  Ting.  Drabanterne  uden  for  bleve  afløste,  og 
den  krigerske,  gungrende  Lyd  af  Spydstagerne,  som 
bleve  stødte  imod  Gulvets  Fliser,  bragte  Nikokrates  til 
at  fare  sammen  paa  Løjbænken.  Han  vaagnede  pludselig 
af  sin  Rus  og  saa'  fast  paa  Aretafila.  I  hendes  store, 
sorte  Øjne  var  der  inderst  inde  et  iagttagende,  spejdende 

Udtryk,  en  Slange  paa  Lur,  som  saa  at  sige  blev  greben 
paa  fersk  Gjerning. 

Nikokrates  skød  hende  fra  sig,  og  i  det  han, 
pludselig  afkølet,  rejste  sig,  tvang  han  hende  til  at 
gjøre  det  samme.  Han  tog  hende  ved  Haanden  og 
førte  hende  hen  til  Døren. 

Her  traf  han  sin  sorte  Livslave,  den  store  Æthioper 
Merøbos,  som  med  en  dyb  Bøjning  rakte  ham  et 
sammenfoldet  Papyrosblad. 

»Fra  den  høje  Husfrue  Kalbia,«  sagde  Slaven. 

Medens  han  fjærnede  sig,  gjennemløb  Nikokrates 
de  faa  Linier,  der  stode  skrevne  paa  Bladet;  derpaa 
rakte  han  det  uden  at  sige  et  Ord  til  Aretafila.  Ved 
at  se  Lægens  Underskrift  gættede  hun  øjeblikkelig,  at 
det  var  en  Erklæring  om,  at  de  smaa  Flasker  inde- 
holdt Gift. 

»En  unyttig  Undersøgelse!«  udbrød  hun  smilende. 
»Jeg  har  jo  aldrig  lagt  Skjul  paa,  hvad  der  var  i 
Flaskerne.« 

Og  hun  følte  en  let  forklarlig  Glæde  over,  at  dette 
Vaaben  i  Kaibias  Haand,  hvoraf  denne  uden  Tvivl 
havde  ventet  sig  store  Ting,  faldt  magtesløst  til 
Jorden. 

Hun  fæstede  sine  Øjne  paa  Nikokrates  med  et 
langt  Blik,  som  sagde:  »Det  skal  ikke  lykkes  hende 
at  adskille  os!« 

Men  Nikokrates  var  paa  sin  Post. 

>Jeg  har  hørt  Dig,«  sagde  han  tørt,  »i  Morgen  skal 
Du  erfare  min  Beslutning.« 

Dermed  løftede  han  Dørforhænget,  satte  hende 
lempelig  uden  for  og  lod  Forhænget  falde  til  efter 
hende. 

VII. 

EN    PRØVESTEN. 

Kalbia  var  to  Gange  bleven  slaaet  af  Marken. 
Aretafila  havde  med  et  Par  Ord  sat  igjennem,  at  hun 
blev  fjærnet  fra  et  Optrin,  som  hun  havde  glædet  sig 
til  at  overvære,  og  Aretafila  havde,  ligeledes  med  et 
Par  Ord,  foregrebet  hele  Virkningen  af  Lægens  Er- 
klæring. 

Men  Kalbia  tabte  ikke  Modet. 
I    Krigen    vexler  Lykken,«     sagde     hun    ved    sig 
selv.     »I  Dag  sejre  Danaerne,  i  Morgen  Troerne.     Kun 
Taalmodighed!    .  .  .    Ogsaa    for    mig    kommer   vel    den 
gunstige  Time.« 

Da  hun  gjennem  sin  Søn  erfarede,  paa  hvilken 
Maade  Aretafila  havde  søgt  at  rense  sig,  trak  hun  paa 
Skuldrene. 

»Ret  klogt,  ved  Guderne!«  sagde  hun.  > Aretafila 
har  været  oprigtig,  talt  Sandhed;  hun  indrømmer,  at 
det  var  Gift.  Derfor  fortjener  hun  stor  Tak;  thi  det 
lader  sig  ikke  nægte.  Giften  skulde  dog  ikke  have 
været    bestemt    for   Dig,    men    for    andre,    —    det    kan 

være,  og  det  kan  ikke  være  .  .  .  Hvo  kan  læse  i  Hjærterne, 
hvo  kan  bevise  eller  modbevise,  hvad  en  anden  har  i 
Sinde?  Ret  klogt,  ret  klogt!  .  .  .  Kun  ét  er  sikkert,  — 
der  er  brygget  Gift!  Og  det  synes  mig,  ved  Hera,  dog 
magtpaaliggende  at  faa  at  vide,  mod  hvem  den  skulde 
bruges.  Det  kan  være  Dig,  det  kan  være  mig,  —  hvad 
véd  jeg? .  .  .« 

Nikokrates  rynkede  Brynene  og  stirrede  mørkt  hen 
for  sig. 

»Hvorledes  komme  efter  det?«  spurgte  han. 

»Der  er  kun  ét  Middel,«  svarede  Kalbia.  »Vi  maa 
presse  hendes  hemmeligste  Tanker  ud  af  hende!  Ikke 
for  Intet  er  det,  at  Ordet  basanoi  (Marterredskaber) 
kommer  af  basanos  (en  Prøvesten).  Thi  ved  Pinsler  faar 
man  Sandheden  frem.  Lad  Aretafila  gjennemgaa  Pine- 
bænkens Kvaler,  —  den  Prøve  kan  hendes  Falskhed  ikke 
bestaa.  Naar  hun  lider  det  utaalelige,  naar  det  gjælder 
om  at  svare  kort,  med  ét  Ord  eller  to,  —  da  vil  Sand- 
heden komme  for  Lyset!« 

»Hvad  siger  Du!«  fo'r  Nikokrates  op.  »Min  Hustru 
Aretafila  paa  Pinebænken!     Aldrig,  aldrig!« 

Hans  Hjærte  krympede  sig  ved  Forestillingen  om, 
at  den  Kvinde,  hvem  han  endnu  trods  alt  havde  kjær, 
skulde  udstaa  saa  forfærdelige  Kvaler. 

Men  da  Ordet  en  Gang  var  sagt,  kom  Kalbia  saa 
ofte  tilbage  til  det,  at  hun  lidt  efter  lidt  vænnede  ham 
til  Tanken. 

»Tingen  er  ikke  farlig,«  ytrede  hun.  »Hvor  mange 
Slaver  og  Slavinder  gives  der  ikke,  som  have  været  lagte 
paa  Pinebænken,  og  som  endnu  leve  i  denne  Stund  og 
befinde  sig  vel?  Ogsaa  Aretafila  vil  komme  over  det .  .  . 
Og  selv  om  vi  skulde  gjøre  hende  Uret,  har  Du  jo 
Magt  nok  til  at  gjøre  alt  godt  igjen.  Glem  blot  ikke, 
at  det  gjælder  din  egen  Sikkerhed,  dit  eget  Liv!« 

Omsider  opnaaede  hun  da  at  faa  Nikokrates's  Sam- 
tykke. 

»Men,«  sagde  han  til  Moderen,  »Du  maa  være  til 
Stede,  jeg  kan  ikke!« 

Kalbia  ønskede  Intet  hellere. 

VIII. 
UNDER  JORDEN. 

Af  Frygt  for,  at  Nikokrates  skulde  angre  sin  Be- 
slutning, skred  Kalbia  strax  til  Værket  og  skyndte  sig 
at  føre  Aretafila  ned  i  den  Del  af  Kongegaarden,  som 
strakte  sig  hen  under  Jorden.  Thi  ligesom  i  de  fleste 
andre  af  Oldtidens  Herskerboliger  fandtes  der  i  Konge- 
borgen i  Kyrene  en  Mængde  underjordiske  Rum.  Som 
oftest  stode  Fyrsterne  i  hine  Dage  paa  en  spændt  Fod 
med  Befolkningen;  det  var  da  nødvendigt,  at  der 
Dag  og  Nat  havdes  en  tilstrækkelig  Krigsstyrke  i  deres 
Nærhed.  Kongeboligerne  vare  derfor  ikke  alene  Paladser, 
men  Kaserner,  og  i  Reglen  vare  Drabanterne  ligesom 
Slaverne  henviste  til  de  underjordiske  Rum. 

Til  denne  skumle  Del  af  Bygningen  førte  Kalbia 
sin  Svigerdatter  Aretafila.  I  disse  halvmørke  Egne,  hvor 
denne  sidste  aldrig  havde  sat  sin  Fod,  maatte  hun 
gjennemvandre  en  lang,  af  Kobberlamper  oplyst  Gang 
med  sorte,  gabende  Døraabninger  paa  begge  Sider.  Fra 
en  Tværgang  hørtes  raa  Latter,  ledsaget  af  en  raslende 
Støj;  det  var  Krigsfolkene,  som  spillede  Tærninger  paa 
et  Skjold. 

I  Hælene  paa  de  to  Kvinder  fulgte  Livslaven,  den 
store  Æthioper  Merøbos,  hvem  Kalbia  syntes  at  have 
taget  med  som  Vagt. 

Aretafilas  Hjærte  bankede  af  Angst;  men  hun  var 
alt  for  stolt  til  at  lade  sig  mærke  med  nogen  Frygt. 
Hun  ventede  at  blive  ført  i  Fængsel,  —  videre  gik 
hendes  Tanker  ikke.  Dette  var  i  og  for  sig  farligt  nok; 
thi  hun  var  da  afskaaren  fra  Nikokrates,  hvorimod  Kalbia 
daglig  saa'  ham  og  kunde  tilskynde  ham  til  alt  ondt. 

Pludselig  sprang  Merøbos  med  ærbødig  Iver  frem 
foran  de  to  Husfruer  og  aabnede  en  jærnbeslaaet  Dør. 

Denne  Dør  førte  ind  til  et  Kammer,  der  oplystes 
af  en  Lerlampe  og  fuldt  saa  meget  af  Ilden  paa  en  Tre- 
fod, over  hvilken  der  ophededes  flere  forskjellig  formede 
Strimler  af  Blik.  I  dette  Rum  saas  en  Samling  af  de 
uhyggeligste  Redskaber,  først  og  fremmest  en  skarpt 
tilhugget  Bjælke,  der  hvilede  paa  fire  skraat  stillede 
Ben,    dernæst  Pigstokke,    Marterpæle,    Trækors,    Stiger, 

Jærnlodder,  Kobbertragte,  Fodjærn,  Fodblokke,  Strikker, 
Reb,   Bastbaand  samt  Træ-  og  Jærnlænker. 

Ved  første  Blik  ind  i  dette  skrækindjagende  Kam- 
mer forstod  Aretafila  alt.  En  isnende  Rædsel  gik  hende 
til  Marv  og  Ben;  hun  standsede,  blegnede  og  veg  uvil- 
kaarlig  et  Skridt  tilbage,  men  fattede  sig  strax,  og  uden 
at  vise  Tegn  til  Svaghed,  uden  at  ydmyge  sig  ved 
nogen  Bøn,  sagde  hun  med  en  ejendommelig  Fasthed 
i  Stemmen: 

»Dette  har  jeg  Dig  at  takke  for!« 

Kalbia  svarede  ikke.  Men  med  en  Hast,  som  om 
hun  frygtede,  at  hendes  Offer  skulde  undslippe  hende, 
drog  hun  hende  med  sig  ind  i  det  lille  Rum.  Merøbos 
stillede  sig  ved  Døren,  som  han  lukkede  efter  sig. 

En  modbydelig  Dunst  af  Røg  og  ophedet  Metal 
slog  de  indtrædende  i  Møde. 

Lige  over  for  dem  befandt  der  sig  en  aaben  Ind- 
gang til  et  mindre  Rum.  Paa  et  Tov,  der  var  fastgjort 
i  Loftet  og  hang  ned  i  en  Bue,  sad  en  lille,  mager 
Mand  og  gyngede  sig  frem  og  tilbage  i  Døraabningen. 
Han  havde  en  forslagen  Mine  og  var  klædt  i  en  graa 
Kittel  med  Mærker  af  Olie  og  Sod;  paa  Hovedet  havde 
han  en  sort  Filthue,  under  hvilken  nogle  Tjavser  af 
graasprængt  Haar  stak  frem  ved  Tindingerne.  I  Haanden 
holdt  han  en  tynd  Stok,  Tegnet  paa  hans  Værdighed 
som  Slaveopsynsmand. 

Det  var  en  frigiven,  ved  Navn  Spurius,  en  for- 
henværende romersk  Slavefoged,  som  efter  mange 
Skæbnesomvexlinger  var  kommen  til  Kyrene,  hvor  han 
indtog  den  frygtede  Stilling  som  Bøddel  og  Forstander 
for  Marterkamret  i  Kongegaarden.  Manden  gjaldt  for 
meget  dygtig  i  sit  Fag  og  gjorde  sig  ikke  lidet  til  af 
at  have  indført  flere  nye  Marterredskaber  fra  Rom,  først 
og  fremmest  den  saakaldte  eciilens,  eller  rettere  equaleas, 
Bjælken  paa  fire  Ben,  —  »Piesten«,  som  den  blev 
kaldet  paa  Grund  af  en  fjærn  Lighed  med  dette  Dyr, 
og  dernæst  laminæ,  glødende  Blikstrimler  til  Brænding, 
fediculcB)  Marterstrikker,  og  meget  andet. 

Bag  den  paa  Tovet  siddende  stode  tre  Slaver  med 
brede  dyriske  Fjæs,  klædte  i  snavsede  Læderkitler. 

Ved  Synet  af  de  indtrædende  sprang  Spurius  ned 
fra  Tovet  og  bøjede  sig  dybt  med  korslagte  Arme. 

»Hvilken  uventet  Ære!«  udbrød  han  med  et  honning- 
sødt Smil,   »begge  de  høje  Husfruer!« 

Og  i  det  han  med  Selvfølelse  rettede  sig,  tilføjede 
han  med  en  Haandbevægelse,  som  skulde  være  en  Efter- 
ligning af  romersk  Urbanitet: 

»Ønske  de  ædle  Herskerinder  at  se  min  Samling?« 

Kalbia  vendte  sig  halvt  om  imod  ham. 

»Luk  Munden,  Sladderhank!«  sagde  hun.  »Tal, 
naar  Du  bliver  spurgt.« 

Spurius  bøjede  sig  med  en  slukøret  Mine.  Hans 
romerske  Urbanitet  var  ikke  bleven  paaskjønnet. 

»Denne  Kvinde,«  tog  Kalbia  Ordet  og  førte  Aretafila 
frem  for  ham,     skal  pines,  til  hun  tilstaar. « 

Spurius  gjorde  store  Øjne;  han  syntes  at  have  tabt 
Mælet. 

>Forstaar  Du  mig?«   spurgte  Kalbia  haardt. 

»Jeg  forstaar,  jeg  forstaar  .  .  .«  stammede  han  for- 
virret. »Men,«  lagde  han  spagfærdig  til,  »der  plejer  at 
være  en  skriftlig  Befaling.« 

Kalbia  rynkede  Øjenbrynene. 

>  Kjender  Du  mig,  eller  kjender  Du  mig  ikke?« 
spurgte  hun. 

»Guderne  være  mig  naadige!«  svarede  Spurius 
ærbødig,   »jeg  kjender  Eder,  høje  Husfrue.« 

»Saa  gjør,  som  jeg  befaler!« 

»Men  . . .«  stammede  Spurius,  »hvem  skal  forhøre  . . .?« 

Han  standsede  og  skottede  til  Aretafila,  hvem  han 
ikke  vovede  at  betegne  som   »den  skyldige«. 

»Her  kommer  ellers  en  Skriver,  som  optegner  alt,« 
lagde  han  frygtsomt  til. 

»Jeg  forhører  selv  denne  Kvinde,«  sagde  Kalbia 
koldt. 

Spurius  kløede  sig  bag  Øret  med  en  forlegen  Mine. 

»Naa!«  raabte Kalbia  utaalmodig,  »hvorfor  noler  Du?« 

»Hos  os,«  mumlede  Spurius  næppe  hørlig,  »begynde 
vi  altid  med  at  afklæde  Fangerne.« 

»Gjør,  som  I  er  vant  til!« 

Spurius  gav  en  af  Slaverne  et  Vink. 


. 

Denne  nærmede  sig  nølende.  Den  plumpe  Karl 
slog  Øjnene  til  Jorden,  men  rørte  sig  ikke  af  Stedet. 
Han  vovede  ikke  at  lægge  Haand  paa  den  fine  Husfrue. 

Da  sprang  den  store  Æthioper  tjenstfærdig  til.  Han 
løste  Aretafilas  Bælte,  aabnede  AgrafTerne  paa  Skuldrene 
og  lod  Klædningen  glide  ned  paa  Flisegulvet,  saa  at 
den  laa  som  en  Ring  om  hende.  Belyst  at  det  luende 
Gjenskin  fra  Ilden  paa  Trefoden  stod  hun  der  ubevægelig 
i  sin  hvide  Nøgenhed  som  en  Billedstøtte,  fra  hvilken 
Sløret  er  faldet. 

Spurius  betragtede  hende  med  et  prøvende  Blik. 

»Hvad  befaler  Du,  Herskerinde?«  spurgte  han  hen- 
vendt til  Kalbia. 

»Begynd  med  de  lettere  Pinsler.« 

»Manodoros!«   raabte  Spurius. 

Den  største  af  Slaverne  nærmede  sig. 

»Læg  hende  paa  Hesten!«  sagde  den  frigivne  i  det 
han  med  en  Art  Forkjærlighed  lagde  Haanden  paa  dette 
Redskab,  som  han  selv  havde  indført. 

Slaven  løftede  Aretafila  op  og  lagde  hende,  afklædt 
som  hun  var,  med  Ryggen  hen  ad  den  skarpt  tilhuggede 
Bjælke,  saa  at  hendes  Arme  og  Ben  hang  ned  paa 
hver  sin  Side. 

Nu  gik  Spurius  ind  i  det  indre  Rum,  fulgt  af  Slaverne. 

En  af  disse  bøjede  sig  for  at  tage  et  Lod;  men 
Spurius  skubbede  ham  til  Side. 

I  o* 

»Dummerhoved!«  mumlede  han,  »hvad  vil  Du  med 
de  store  Lodder?     Tag  de  mindste! 

1  det  han  derpaa  lod  Stemmen  synke,  tilføjede  han: 

»I  Rom  har  jeg  set  Snese  af  Slavinder  og  Gøg- 
lersker nøgne,  men  aldrig  har  jeg  set  noget  saa  fint 
som  denne  lille  Husfrue!  Ved  Zeus!«  udbrød  han,  i 
det  han  i  sin  Begejstring  blandede  græske  og  romerske 
Gudenavne  sammen,  »det  er  en  sand  Venusunge!  ... 
Nikokrates  skal  ogsaa  elske  hende  højt  .  .  .  kommer 
hun  noget  til,  vil  det  gaa  ud  over  os!  Lad  hende 
derfor  slippe  let,  men  saaledes,  at  den  gamle  Drage 
ikke  mærker  det.« 

Og  da  Slaverne  hørte  paa  ham  med  aaben  Mund, 
tilføjede  han: 

»Forstaa  I  mig? .  .  .  Hvad  sagde  jeg  da,  Manodoros?« 

Den  adspurgte  skottede  ind  til  Kvinderne  i  det 
tilstødende  Rum  og  svarede  hviskende  med  et  enfoldigt 
Grin : 

»Du  sagde  .  .  .  der  var  en  Venusunge  .  .  .  hun  elskede 
Nikokrates.  < 

Spurius  vred  Hænderne  med  en  fortvivlet  Mine. 

»Dyr  af  Mennesker!«  udbrød  han.  »Gjør,  som  jeg 
har  sagt,  uden  at  forstaa  mig .  .  .  Lad  hende  slippe  let  .  .  . 
men  forsigtig,  saa  at  det  ikke  mærkes.« 

Den  store  Æthioper  Merøbos  stak  sit  sorte  Fjæs 
ind  af  Døraabningen  til  det  inderste  Rum. 

»Hvad  tage  I  Eder  til?«  spurgte  han  barsk. 

»Naa,  naa!«  brummede  Spurius,  »vi  maa  da  hente 
vore  Ting.« 

Spurius  og  hans  Knægte  traadte  nu  ind  fra  det 
mindre  Rum  og  bandt  hver  et  Lod  til  Aretafilas  Hænder 
og  Fødder. 

»Giv  Agt!«  befalede  Spurius.  Derpaa  talte  han: 
»En  —  to  —  tre!« 

Ved  Ordet  »tre!«  gav  han  selv  og  Slaverne  Slip. 

De  fire  Lodder  sank  ned  og  trak  Aretafilas  Lemmer 
med  sig.  Hun  udstødte  et  vildt  Smertensskrig;  det  var 
en  Følelse,  som  om  hendes  Arme  og  Ben  skulde  slides 
fra  Kroppen,  og  paa  samme  Tid  var  det,  som  om  den 
skarpe  Kant  af  den  Bjælke,  paa  hvilken  hun  hvilede, 
skar  sig  ind  i  Kjødet  paa  hendes  Ryg. 

»Tilstaar  Du?«  spurgte  Kalbia  ivrig  og  bøjede  sig 
ned  over  hendes  Ansigt. 

»Nej!«  svarede  Aretafila  med  lav  Stemme,  .  .  . 
»har  .  .  .  Intet  ...  at  tilstaa.« 

»Videre!«  sagde  Kalbia  koldt,  henvendt  til  Spurius. 

Denne  lod  Slaverne  fremtage  en  Stige.  To  af  dem 
holdt  den  næsten  lodret  op,  og  med  Spurius's  Hjælp 
maatte  Aretafila,  der  rystede  over  hele  Legemet,  klavre 
fire,  fem  Trin  i  Vejret.  Hendes  Hænder  bleve  bundne 
bag  paa  Ryggen  med  et  Par  tynde  Snore,  »Marterstrikker«, 
som  hang  ned  fra  Loftet.  Næppe  var  det  sket,  før 
Slaverne  stødte  Stigen  bort.  Aretafila  styrtede  ned,  men 
blev  med  et  voldsomt  Ryk  hængende  ved  Haandleddene. 

Hendes  bagbundne  Arme  bleve  trukne  op  over  Hovedet, 
og  i  det  Skulderbladene,  som  bare  hele  Legemets  Vægt, 
vendte  sig,  havde  hun  en  Følelse,  som  om  de  skulde 
slides  af  Led.  Hun  udstødte  et  frygteligt  Skrig,  og  ved 
det  heftige  Ryk  løsnedes  Haaret  og  bølgede  ned  over 
hendes  Skuldre  og  Ryg. 

>Tilstaar  Du?«  raabte  Kalbia,  i  det  hun  tog  Haaret 
til  Side  og  saa'  hende  ind  i  Ansigtet. 

Aretafila  jamrede  sig  højt. 

»Nej!«  stammede  hun  næppe  hørligt.  Mere  fik  hun 
ikke  sagt. 

Kalbia  vendte  sig  om  mod  Spurius. 

>Videre!«  sagde  hun  med  samme  Kulde  som  tidligere. 
Men  paa  hendes  ellers  saa  blege  Kinder  brændte  der 
en  rød  Plet,  —  et  Tegn  paa,  at  hun  dog  ikke  var  ganske 
uberørt  af  dette  Optrin. 

Spurius  lagde  et  Læderhynde  paa  Gulvet,  og  da 
Slaverne  havde  løst  Aretafilas  Baand,  lod  han  dem  lægge 
hende  derpaa. 

»Vi  kunne  jo,«  sagde  han,  henvendt  til  Kalbia, 
> prøve  lamuiac.  Jeg  har  indført  dem  her.  Det  er  en 
velsignet  Ting,  som  har  bragt  mange  til  at  tilstaa. 

Med  disse  Ord  greb  han  en  Jærntang  og  tog  med 
den  en  af  de  glødende  Blikstrimler  ud  af  Ilden  paa 
Trefoden. 

Men  næppe  saa'  Kalbia  det  rødglodende  Metal,  som 
ved  Berøringen  af  det  kolde  Jærn  sprudede  Gnister,  før 

hun  blegnende  vendte  sig  bort.  Over  for  de  Rædsler, 
som  dette  dæmoniske  Kammer  indeholdt,  følte  hun  sig 
ikke  saa  stærk,  som  hun  havde  troet.  Der  kom  en  be- 
synderlig Skjælven  over  hende,  som  hun  ikke  var  i 
Stand  til  at  betvinge,  og  for  første  Gang  i  sit  Liv  følte 
hun  Alderens  Tryk  som  en  Afkræftelse  i  hele  Legemet. 

»Lad  det  være  nok!«  sagde  hun  med  lav  Stemme 
til  Spurius. 

Derefter  pegede  hun  paa  den  paa  Gulvet  liggende 
Klædning. 

Strax  sprang  Livslaven  Merøbos  til,  og  med  Spurius's 
Hjælp  iførte  han  Aretafila  den  aflagte  Dragt. 

»Løft  hende  op,  og  følg  mig!« 

Med  disse  Ord  skyndte  Kalbia  sig  ud  af  Røgen  og 
Dunsten  i  det  skumle  Rum. 

Den  kæmpemæssige  Æthioper  tog  Aretafila  paa  sine 
Arme,  og  i  det  han  fulgte  tæt  efter  Kalbia,  bar  han 
hende  saa  let,  som  om  det  havde  været  et  Barn,  fra 
Mørket  op  til  Lyset. 

IX. 
HELBREDELSEN. 

Det  varede  en  Stund,  inden  Aretafila  vidste,  hvad 
der  foregik  med  hende.  Det  susede  for  hendes  Øren, 
Blodet  bankede  i  hendes  Tindinger,  og  i  alle  Lemmer 
havde  hun  en  Smerte,  som  om  de  vare  trukne  af  Led. 
Desuden   følte   hun   en   saa   overvældende  Træthed,    en 


[C2  Dronningen  af  Kyrene. 

saa  dyb  Udmattelse,  at  hun  næppe  var  i  Stand  til  at 
fastholde  en  Tanke.  Med  ét  Ord,  hun  befandt  sig  i  en 
Dvaletilstand,  der  grænsede  til  Ufølsomhed. 

Kort  efter  at  hun  var  bragt  til  Ro,  gik  denne  Til- 
stand umærkelig  over  til  en  dyb  Søvn.  Saaledes  laa 
hun  den  halve  Nat. 

Da  hun  vaagnede,  skar  Lyset  hende  i  Øjnene;  dog 
skjelnede  hun  som  i  Drømme  de  nærmeste  Gjenstande. 

Foran  den  Løjbænk,  hvorpaa  hun  hvilede,  stod  et 
lille  Bord  med  en  brændende  Lampe  og  et  Bæger.  Der 
var  saa  stille  om  hende,  at  hun  hørte  den  svage  Lyd 
af  Oliens  Forbrænding  i  Lampen. 

Ved  Bordet  sad  hendes  trofaste  Amme  Alkestis  og 
betragtede  hende  med  et  Blik,  fuldt  af  den  inderligste 
Medlidenhed. 

Næppe  bemærkede  Ammen,  at  Aretafila  slog  Øjnene 
op,  før  hun  greb  hendes  Haand 

»Stakkels  Fila!  stakkels  ulykkelige  Fila!  udbrød 
hun,  og  da  hun  mærkede  et  svagt  Tryk  af  den  Haand, 
hun  holdt  i  sin,  løb  de  klare  Taarer  ned  over  hendes 
Kinder.  Derefter  saa'  hun  sig  sky  om  til  alle  Sider 
og  tilføjede  hviskende: 

»Du,  min  Fila,  lagt  paa  Pinebænken  som  en  ussel 
Slavinde!  ...  nej,  ved  Hera,   det  glemmer  jeg  dem  aldrig!« 

Aretafila  vilde  se  sig  om;  men  hendes  Hoved  sank 
tungt  tilbage  paa  Lejet. 

Det  Rum,  hvori  hun  befandt  sig,  syntes  hende  be- 
kjendt;  hun  søgte  at  tænke  sig  om,  men  følte  en  saa 
ulidelig  Smerte  i  sit  Hoved,  at  hun  strax  opgav  Forsøget. 

»Hvor  er  jeg?«  spurgte  hun  næppe  hørligt. 

»Mit  Liv  være  forbandet,  om  Du  gætter  det,« 
svarede  Alkestis.  »Vid,  der  er  sket  et  Under  .  ..  Du 
er  hos  Kalbia!« 

Og  da  Aretafila  tav,  vedblev  hun  med  lav  Stemme: 

»Hun  lod  Merøbos  bære  Dig  op  i  den  Del  af  Borgen, 
hvor  hun  bor.  Her  lod  hun  alt  indrette  for  Dig  som 
for  en  syg  og  lod  mig  hente  Livlægen.« 

»Ved  Guderne,  for  megen  Godhed!«  stammede 
Aretafila  med  et  bittert  Smil. 

»Først  Bøddel  og  saaGjæstevenskab!«  sagde  Alkestis. 
»Jeg  véd  ikke,  hvad  hun  vil.  Men  jeg  stoler  paa  Dig, 
min  Fila.  Hos  Dig  vil  hun  ikke  høste  ubevogtede 
Druer*).« 

Det  forholdt  sig  ganske  rigtigt,  —  Aretafila  befandt 
sig  hos  Kalbia.  Hvilken  Grunden  end  var,  viste  Sviger- 
moderen den  største  Omhu  for  hende  og  sørgede  paa 
bedste  Maade  for  hendes  Pleje.  Fortrød  hun  maaske, 
at  hun  var  gaaet  for  vidt?  Eller  troede  hun  paa  denne 
Maade  at  kunne  aflokke  sin  Svigerdatter  en  Tilstaaelse, 
som  Pinebænken  ikke  havde  været  i  Stand  til  at  fra- 
vriste hende? 

*)  Dig  kan  hun  ikke  føre  bag  Lyset. 

Nok  er  det,  at  hun  iagttog  en  yderst  forsigtig  Op- 
førsel. I  de  første  Dage  lod  hun  sig  slet  ikke  se; 
senere  viste  hun  sig  kun  et  Øjeblik  og  fjærnede  sig 
strax  efter  at  have  set  til  den  syge. 

Det  var  sikkert  ogsaa  efter  hendes  kloge  Raad,  at 
Nikokrates  holdt  sig  borte,  saa  længe  Aretafilas  Sind 
endnu  var  opfyldt  af  den  første  Bitterhed  over  det  skete. 

Lægen  havde  tilberedt  en  Salve,  med  hvilken 
Aretafilas  smertende  Lemmer  bleve  indgnedne  to  Gange 
om  Dagen.  For  øvrigt  havde  han  foreskrevet  uforstyrret 
Ro.  Den  vel  erfarne  Mand,  en  af  Kyrenes  bedste  Læger, 
syntes  at  have  truffet  det  rette;  thi  hendes  Helbredelse 
gik  hurtig  fremad.  Inden  der  var  forløbet  en  halv 
Snes  Dage,  kunde  hun  tilbringe  flere  Timer  oven  Senge. 

Først  da  blev  det  tilladt  hendes  Steddatter  Irasa 
at  komme  ind  til  hende.  Inden  dette  skete,  havde 
Aretafila  strængt  paalagt  sine  Omgivelser  at  fortie 
Grunden  til  hendes  Sygdom.  Dette  var  saa  meget 
lettere  muligt,  som  de  faa,  der  kjendte  Sammenhængen, 
holdt  Tand  for  Tunge  af  Frygt  for  deres  fælles  Herre, 
Voldsherskeren. 

Da  Irasa  første  Gang  traadte  ind  i  Sygeværelset, 
kom  hun  fra  Haven.  Hun  havde  fodret  Svanerne  og 
leget  med  dem.  Hendes  Pynt  var  i  Uorden,  og  den 
hvide  Klædning  tilstænket. 

Der  var  endnu  som  et  Gjenskin  af  Munterhed  ud- 
bredt  over   hendes  Ansigt;    men    næppe   blev  hun  Are- 

tafila  va'r,  før  der  kom  Taarer  i  hendes  store,  sorte 
Øjne. 

»Men  Moder!«  udbrød  hun  og  slog  Hænderne 
sammen,  »hvor  Du  ser  bleg  og  lidende  ud!  Du  har  da 
virkelig  været  syg?  Og  jeg,  som  troede,  det  var  Stats- 
sager! .  .  .  Men  hvor  kan  man  saaledes  blive  syg  af 
ingen  Ting?     Kan  jeg  da  ogsaa  blive  syg?« 

Aretafila  smilede. 

»Ja,«  sagde  hun,   »selv  Du  kan  blive  syg.« 

Og  af  Vane  rettede  hendes  moderlige  Haand  paa 
Irasas  Pynt. 

Men  inden  hun  var  bleven  færdig  dermed,  slog  det 
viltre  Pigebarn  Armen  om  hendes  Hals  og  bedækkede 
hendes  Mund  og  Kinder  med  Kys. 

»O,  nu  har  jeg  Dig  igjen,  Du  kjære  Moder !<  sagde 
hun  og  lo  saa  glad  som  et  Barn. 

»Men,«  udbrød  Aretafila  og  holdt  hende  lidt  ud 
fra  sig,   »Du  er  jo  ganske  vaad.« 

»Ja,«  svarede  Irasa  leende,  >den  ene  af  Svanerne 
steg  op  af  Vandet  og  slog  med  de  store  Vinger,  saa 
at  den  overstænkede  mig.  Og  saa  gik  den  lige  løs 
paa  mig  .  .  .  var  det  Venskab  eller  Fjendskab?  .  .  .  jeg 
véd  det  ikke.  Men  den  strakte  Halsen  og  rejste  sig, 
saa  at  den  var  lige  saa  stor  som  jeg.  Da  blev  jeg  alvorlig 
forskrækket  og  løb  min  Vej,  alt  hvad  jeg  kunde.« 

Aretafila  strøg  hende  kjærtegnende  hen  over  hendes 
smukke,  sorte  Haar. 

»Hvordan  har  Du  levet  Barn,  medens  jeg  var  syg?c 
spurgte  hun. 

»Godt,  rigtig  godt!«  svarede  Irasa.  »Den  gamle 
Skafferske  holder  meget  af  Dig,  maa  Du  vide  ...  og 
for  din  Skyld,  Moder,  har  hun  kjælet  og  kræset  for  mig 
og  hver  Dag  lavet  de  lækreste  Retter.« 

»Og  Leandros?  .  .  .  har  Du  set  ham?« 

»Et  Par  Gange,«  svarede  den  unge  Pige  og  blev 
lidt  rød.  »Hvoraf  kommer  det?...«  tilføjede  hun,  men 
standsede  pludselig  og  slog  Øjnene  ned. 

»Hvad  vil  Du  sige?« 

Irasa  tav  og  pillede  forlegent  ved  Smaafigurerne 
paa  sit  Halssmykke. 

»Tal,  Barn,  tal! 

Da  lagde  hun  Armen  om  Aretafilas  Liv  og  skjulte 
Ansigtet  ved  hendes  Bryst. 

»Hvoraf  kommer  det,«  gjentog  hun  næppe  hørligt, 
»at  han  altid  vil  gribe  min  Haand  .  .  .  altid  røre  ved 
mig?  .  .  .  Jeg  kan  ikke  lide  det — jeg  véd  ikke,  hvorfor 
—  men  tager  altid  Haanden  til  mig.« 

Aretafila  vexlede  et  Blik  med  Alkestis. 

Og  i  det  Ammen  for  første  Gang  blandede  sig  i 
Samtalen,  sagde  hun: 

»Vær  ikke  saa  haard  imod  ham,  unge  Jomfru!  Af 
Venner  har  man  ikke  saa  mange.« 

X. 
ACHILLEUS-VASEN. 

Efterhaanden  som  Aretafilas  Bedring  skred  fremad, 
forlængede  Kalbia  sine  Besøg.  En  Dag,  da  de  begge 
vare  beskæftigede  med  kvindelige  Arbejder,  havde  Sam- 
talen mellem  Svigermoder  og  Svigerdatter  taget  en  for- 
holdsvis fortrolig  Retning.  Kalbia  spurgte  da  ligesom 
i  Forbigaaende,  og  som  om  Sagen  ikke  vedkom  hende, 
for  hvem  den  Gift  var  bestemt,  som  Alkestis  havde  lavet. 

Aretafila  syntes  slet  ikke  at  blive  overrasket  ved 
dette  Spørgsmaal. 

»Jeg  har  sagt  det,«  svarede  hun  rolig,  »den  var 
bestemt  for  mine  Fjender.«  Derpaa  tilføjede  hun  med 
et  svagt  Smil:   »Du  regner  Dig  da  ikke  til  dem?« 

Kalbia,  som  havde  en  god  Forstand,  forstod  til 
fulde  Klogskaben  i  dette  Svar.  Men  hun  lod  sig  ikke 
saa  let  slaa  af  Marken.  Ligesom  en  dygtig  Feltherre 
holder  en  udsøgt  Troppestyrke  i  Baghaanden  og  først 
lader  den  rykke  frem  i  det  afgjørende  Øjeblik,  saaledes 
havde  hun  indtil  nu  gjemt  en  Trusel,  der  formentlig 
maatte  gjøre  Virkning. 

»Nu,«  sagde  hun  henkastende,  i  det  hun  bed  en 
Traad  over,  »jeg  kan  jo  let  faa  Sandheden  at  vide.  Jeg 
behøver  kun  at  lade  Alkestis  pine.« 

Det  varede  en  Stund,  før  Aretafila  svarede. 

Hun  rettede  paa  sit  Armbaand,  og  det  med  en 
Omstændelighed,  som  syntes  at  være  et  Tegn  paa  den 
fuldkomneste  Sindsro. 

Derpaa  lod  hun  i  en  Tone,  som  om  hun  næppe 
fandt  det  Umagen  værd  at  svare,  følgende  Ord  falde: 

»Det  er  unyttigt  ...  hun  véd  intet.« 

Alt  dette  foregik  paa  en  saa  rolig  og  naturlig 
Maade,  at  selv  Kalbia  lod  sig  skuffe. 

»Hvor  hun  er  haard!«  tænkte  hun.  »Jeg  troede 
dog,  hun  havde  sin  Amme  kjær. « 

Ikke  desto  mindre  fortrød  Kalbia  ikke  at  have  taget 
Svigerdatteren  under  sin  Varetægt.  I  Aretafilas  Vægring 
ved  at  tilstaa,  trods  Spurius's  bekjendte  Dygtighed, 
havde  Nikokrates  set  et  Bevis  paa  hendes  Uskyldighed, 
og  den  Omstændighed,  at  Kalbia  selv  havde  standset 
Pinslerne,  havde  bedre  end  alt  andet  givet  ham  at 
forstaa,  hvor  haarde  disse  havde  været.  Han  fortrod 
bittert,  hvad  der  var  sket,  og  han  var  vred  paa  Kalbia 
og  paa  sig  selv,  fordi  han  havde  ladet  sig  overtale. 
Nu  først  indsaa  han  det  usømmelige  i,  at  hans  egen 
Husfrue  var  bleven  behandlet  som  en  tyvagtig  Slavinde. 

Med  Fortrydelsen  vaagnede  hans  gamle  Kjærlighed 
til  Aretafila.  Hvem  kjender  ikke  Fortællingen  om  Katte- 
killingen, som  blev  sat  ind  i  Lovens  Bur  og  i  saa  høj 
Grad  blev  dennes  Yndling,  at  den  tog  sig  de  største 
Friheder  mod  sin  mægtige  Overmand?  Noget  lignende 
gjaldt    om   Forholdet    mellem   Aretafila   og  Nikokrates. 

Hun  var  ham  et  kjært  Legetøj,  som  han  ikke  kunde 
undvære.  Hvor  ofte  havde  han  ikke  savnet  hende  i 
den  Tid,  hun  havde  været  hos  Kalbia?  Hvor  længtes 
han  ikke  efter  hendes  smukke,  milde  Aasyn  og  efter 
den  lille,  paa  én  Gang  fine  og  blødt  afrundede  Skikkelse, 
som  han  altid  betragtede  med  Velbehag! 

Kalbia  havde  haft  hele  sin  Indflydelse  behov  for  at 
holde  ham  borte  fra  hende.  Hun  havde  daglig  maattet 
forestille  ham,  at  det  ikke  lod  sig  gjøre,  at  han  viste 
sig  for  Aretafila,  saa  længe  hendes  Sind  var  oprørt 
over  den  lidte  Behandling.  Hvad  vilde  han  desuden 
vinde  derved?  Troede  han,  at  hun  vilde  falde  ham  om 
Halsen  og  kysse  ham,  fordi  han  havde  ladet  hende 
lægge  paa  Pinebænken? 

Nikokrates  maatte  knurrende  give  efter.  Men  ét 
kunde  Kalbia  ikke  forhindre,  —  at  han  som  Tegn  paa 
Fred  og  Forsoning  sendte  sin  Hustru  den  ene  Foræring 
prægtigere  end  den  anden. 

En  Morgen,  da  Aretafila  vaagnede,  stod  der  saa- 
ledes  paa  et  Fodstykke  foran  Lysaabningen  i  Muren  en 
stor  og  kostbar  Vase,  som  Aretafila  kjendte,  og  som 
hun  ofte  havde  ønsket  sig.  Den  fortjente  ogsaa  at  be- 
undres som  et  Mesterstykke  af  attisk  Pottemagerkunst. 
Bortset  fra  dens  ædle  og  stilfulde  Form  udmærkede  den 
sig  ved  sin  rige  Udsmykning,  navnlig  ved  to  store  og 
smukke  Malerier,  det  ene  forestillende:  Den  sølverfodede 
Thetis    trædende    ind    i    Achilleus's    Telt    med    de    af 

Hefæstos  smedede  Vaaben,  det  andet:  Achilleus  slæbende 
Hektors  Lig  omkring  Ilios's  Mure.  Efter  disse  Malerier 
blev  Vasen  almindelig  kaldet  Achilleus-Vasen.  Naar 
Aretafila  tidligere  havde  ytret  Lyst  til  at  besidde  den, 
havde  Nikokrates  altid  svaret,  at  den  hørte  til  de  kyre- 
næiske  Kongers  Skat.  Nu  havde  han  altsaa  for  at  glæde 
og  forsone  hende  sat  sig  ud  over  alle  Hensyn. 

Ikke  desto  mindre  forblev  Aretafila  kold.  Hun 
følte  tydeligere  end  nogen  Sinde,  at  hendes  Hjærte  for 
bestandig  havde  vendt  sig  fra  Nikokrates.  De  udstaaede 
Pinsler  kunde  hun  maaske  have  tilgivet  ham,  men  ikke 
den  dybe  Forsmædelse,  at  hun  herefter  maatte  rødme 
for  Bøddelen  Spurius  og  hans  Trælle. 

Ret  længe  kom  hun  ikke  til  at  glæde  sig  over  den 
prægtige  Vase. 

Ud  paa  Natten  blev  hun  vækket  ved  Trompetstød. 
Der  opstod  et  stærkt  Røre  i  Kongegaarden;  hun  hørte 
Klirren  af  Vaaben,  højrøstet  Tale  og  derefter  en  dyb 
Stilhed,  under  hvilken  der  blev  uddelt  Befalinger. 

Efter  en  Stund  at  have  siddet  opret  paa  Lejet  og 
lyttet  i  aandeløs  Spænding,  vækkede  hun  Alkestis,  der 
sov  paa  et  Filttæppe  ved  Fodenden  af  Sengen. 

»Hvad  betyder  denne  Støj?«   spurgte  hun. 

Alkestis  løb  hen  til  en  Lysaabning  i  Muren,  hvor- 
fra der  var  Udsigt  til  den  frie  Plads  foran  Hovedind- 
gangen til  Borgen. 

»Hvad  ser  Du?«  spurgte  Aretafila. 

»Der  er  noget,  som  rører  sig  paa  Broen  .  .  .  det 
ser  ud,  som  om  Stenbrystningen  bevægede  sig  i  krusede 
Bølger!« 

Kort  efter  udbrød  hun : 

»Undergjørende  Guder,  nu  véd  jeg,  hvad  det  er! 
Det  er  Hovederne  af  en  Mængde  Mennesker,  der  storme 
frem  ad!« 

»Himmel!«  udraabte  Aretafila,  »vore  Sager  staa  ved 
Afgrundens  Rand.  Man  har  villet  overrumple  Konge- 
gaarden.  Godt,  at  vi  ikke  træffes  uforberedte!  Vagten 
har  gjort  Anskrig,  Trompeten  har  kaldet  til  Vaaben, 
Posterne  ere  besatte.« 

»Vær  os  barmhjærtige,  naadige  Guder!«  udbrød 
Alkestis.  »Der  er  de!  .  .  .  Hvilket  Mylr  af  Mennesker  .  .  . 
et  langt,  langt  Tog  af  mørke,  tavse  Skikkelser!  ...  de 
komme  fra  Battos' s  Vej  og  rykke  frem  mod  Borgporten.« 

Aretafila  sprang  op  fra  Lejet  og  traadte  hen  til 
Ammen. 

»Frygt  ikke!«  sagde  hun,  »det  gaar  ikke  saa  let 
at  storme  Kongegaarden,  som  hine  ubesindige  tro.« 

I  dette  Øjeblik  nærmede  der  sig  raske  Trin  uden 
for  Værelset.  Dørforhænget  blev  slaaet  til  Side,  og 
ved  Skinnet  af  den  ustadig  flakkende  Lampe,  der 
truede  med  at  gaa  ud,  gjenkjendte  begge  Kvinder  i 
den  indtrædende  den  kæmpemæssige  Æthioper,  Liv- 
slaven Merøbos. 

Han  syntes  at  være  halvt  forstyrret  af  Skræk  og 
glemte  at  bøje  sig  for  Aretafila. 

»Vor  høje  Hersker,  Nikokrates,«  sagde  han  med 
usikker  Stemme,  »har  befalet  mig  at  sige,  at  ingen 
Kvinde  under  Dødsstraf  maa  forlade  Kvindeboligen. 

»Gjælder  dette  ogsaa  mig?«  spurgte  Kalbia,  som 
ubemærket  var  traadt  ind  af  en  Sidedør  og  havde  hørt 
de  sidste  Ord. 

Ved  Lyden  af  denne  haarde  Stemme  fo'r  Merøbos 
sammen  og  bøjede  sig  dybt. 

»Jeg  har  sagt,  hvad  der  blev  befalet  mig,«  svarede  han. 

»Hvad  er  Grunden  til  disse  Optøjer?«  spurgte  Kalbia. 
Det  er  rygtedes  i  Byen,  at  den  Borger,  som  blev 
anholdt  for  en  halv  Snes  Dage  siden,  er  død  paa  Pine- 
bænken.« 

»Var  det  ham,  der  ledsagedes  af  sin  Hustru,  som 
tyssede  paa  ham  og  gjorde  Tegn  til,  at  han  var  sinds- 
forvirret?« spurgte  Aretafila  deltagende. 

»Som  I  siger,  høje  Husfrue,«  svarede  Merøbos. 
»Manden,  som  var  Guldsmed,  blev  anholdt,  fordi  han 
kaldte  Naboerne  til  og  satte  sig  til  Modværge,  da  det 
blev  forlangt,  at  han  skulde  udlevere  nogle  Kostbarheder 
som  Skat  og  Afgift.  Han  synes  at  have  mange  Venner. 
Drabanterne  havde  en  haard  Dyst  at  bestaa  med  at 
anholde  ham,  og  nu  er  den  halve  By  i  Oprør.  Havde 
Vagten  paa  Akropolis  ikke  mærket  Uraad  og  gjort  Ild- 
signaler, vilde  Borgen  være  bleven  overrumplet.« 


Dronningen  af  Kyrene.  1 62 

Kalbia  vendte  sig  om  mod  Alkestis. 

»Sluk  Lampen!«  sagde  hun.  »Ser  man  Lys  ude  fra, 
kan  man  finde  paa  at  kaste  Stene  ind.« 

Næppe  var  det  blevet  mørkt,  før  Merøbos  i  nys- 
gjerrig  Skræk  nærmede  sig  Aabningen  i  Muren. 

Aretafila  mærkede  det. 

»Har  Du  mere  at  sige,  Merøbos?«    spurgte  hun  kort. 

»Nej.« 

»Hvad  venter  Du  da  efter?« 

I  det  Merøbos  trak  sig  tilbage,  tørnede  han  i 
Mørket  mod  en  høj  Gjenstand.  Det  var  den  store 
Achilleus-Vase.  Den  vaklede  paa  sit  Fodstykke,  fik 
Overvægt  og  styrtede  ned  paa  Flisegulvet,  hvor  den 
knustes  med  en  skrattende  Lyd. 

Aretafila  yndede  ikke  den  store  Æthioper.  Han 
krøb  altid  for  Kalbia,  og  hun  havde  ikke  glemt  hans 
Beredvillighed  til  at  afklæde  hende  i  Marterkamret,  da 
ingen   af  Trællene   vovede   at   lægge  Haand  paa  hende. 

»Ulykkelige!  udbrød  hun,  »hvad  har  Du  gjort? 
En  Vase,  som  blev  beundret  af  alle!  En  Vase,  som 
hørte  til  Kongernes  Skat!  Du  vil  ikke  undgaa  den 
haardeste  Straf.  < 

Merøbos  mælede  ikke  et  Ord,  men  sneg  sig  bort 
i  Mørket.  Han  havde  sit  sorte  Skind  kjært  og  ansaa 
sin  Sag  for  tabt. 

»Lykken  svæver  paa  en  Knivsod,  selv  for  en  Livslave,« 
mumlede  han  ved  sig  selv.    »I  Dag  op,  i  Morgen  ned!« 

11* 

XI. 
EN  BEVÆGET  NAT. 

Under  dette  Optrin  var  Mængden  voxet,  saa  at 
den  fyldte  hele  Pladsen  foran  Kongegaarden.  Med  ét 
skinnede  der  Ild  iblandt  de  mørke  Masser,  og  i  næste 
Øjeblik  blussede  en  halv  Snes  Fyrrefakler  over  Mængdens 
Hoveder. 

De  tre  Kvinder,  Kalbia,  Aretafila  og  Alkestis, 
skjelnede  nu  mere  eller  mindre  tydelig  en  truende  Flok 
af  pjaltede  eller  halvnøgne  Skikkelser,  unge  og  gamle, 
Mænd  og  Kvinder,  Borgere  og  Slaver,  Athleter  og  van- 
føre mellem  hverandre.  Overalt  blinkede  der  Knive, 
Sværd,  Lanser,  Øxer  og  Forke  i  Fakkelskinnet;  enkelte 
vare  væbnede  med  Jærnstænger,  og  andre  bare  store 
Køller  paa  Skuldrene. 

En  skjægget  Mand  med  en  Hjælm  paa  Hovedet, 
foran  hvem  der  gik  en  Fakkelbærer,  steg  op  paa  en 
Sten  og  uddelte  nogle  Befalinger.  De  syntes  at  blive 
gjentagne  af  fjærnere  Stemmer,  og  paa  én  Gang  satte 
en  Del  af  Folkehoben  sig  i  Bevægelse  til  begge  Sider 
som  for  at  omringe  Kongegaarden. 

»Se!«  sagde  Aretafila,  »Manden  med  Hjælmen,  som 
synes  at  befale  her,  er  betænkt  paa  alt.  Han  har  op- 
stillet en  Del  af  sine  Folk  ved  Broen;  det  er  for  at 
være  forberedt  paa  et  Angreb  af  Akropolis-Vagten, 
dersom  den  skulde  komme  os  til  Hjælp.« 

»Himmel!«  udbrød  Alkestis  forfærdet,  »hvad  har 
man  nu  for?  En  Snes  Mand  med  Filthuer  paa  Hovedet 
gaar  lige  løs  paa  Bygningen.« 

»Det  vil  snart  høres,«  svarede  Kalbia. 

Næsten  i  samme  Øjeblik  begyndte  man  at  arbejde 
paa  at  sprænge  Porten.  Jærnstænger,  Hammere  og  Tænger 
kom  i  Virksomhed;  det  buldrede  og  bragede,  saa  at 
det  gav  Gjenlyd  inde  fra  Gaarden. 

En  tæt  Mængde  stimlede  sammen  foran  Indgangen, 
dels  til  Afløsning  og  dels  til  Bedækning  for  de  arbejdende. 

Da  lød  der  under  Opholdene  mellem  Hammer- 
slagene en  Klang  af  Buestrænge;  det  blinkede  i  Luften, 
og  fra  Taarnene  ved  Siden  af  Porten  faldt  der  en  Pile- 
regn ned  over  Angriberne. 

Nu  opstod  der  en  frygtelig  Forvirring.  I  Lyden  af 
Smedeværktøjet,  der  dundrede  paa  Porten,  blandede  der 
sig  Skrig,  Jamren,  Trusler  og  Forbandelser  fra  de  saarede. 
Mængden  veg  tilbage,  og  nogle  døende  bleve  baarne 
bort.  Men  en  kraftig  Stemme  satte  med  et  Par  Ord 
nyt  Mod  i  Angriberne.  De,  som  —  nogenlunde  dækkede 
af  Muren  —  søgte  at  sprænge  den  stærke,  jærnbeslaaede 
Port,  toge  ufortrødent  fat  paa  ny. 

Men  Porten  holdt. 

Da  lød  der  med  ét  en  vild  Jubel  fra  Folkehoben 
paa  Pladsen.  Alt  veg  til  Side  for  en  lille,  tætsluttet 
Flok,  der  i  jævnt  Løb  kom  frem  fra  en  Gyde  tæt  ved 
Broen.      Efterhaanden   som    den  nærmede  sig,    saas  de 

enkelte  Skikkelser  tydelig  ved  Fakkelskinnet.  Snart 
skjelnede  de  tre  Kvinder  en  Række  af  tredive  eller 
fyrretyve  Mand,  som  paa  deres  Skuldre  bare  en  lang 
og  tyk  Bjælke. 

»De  Uslinge!«  udbrød  Kalbia,  »de  ville  bruge 
Bjælken  som  Murbrækker.« 

»Dens  Stød  vil  Porten  ikke  udholde,«  sagde  Aretafila 
ængstlig. 

»Ve  os,  ve  os!«  raabte  Ammen  og  vred  sine 
Hænder,  »komme  de  ind,  vil  ikke  en  af  Xikokrates's 
Hus  slippe  med  Livet.« 

»Luk  din  Mund  med  dine  onde  Ord,«  sagde  Kalbia 
haardt. 

Da  bragte  et  voldsomt  Stød  Bygningen  til  at  ryste, 
og  paa  samme  Tid  lød  der  et  forfærdeligt  Drøn.  En 
Pileregn  susede  ned  over  de  mange  Mennesker,  som  i 
fuldt  Løb  havde  rendt  den  tunge  Bjælke  mod  den 
jærnbeslaaede  Port.  Atter  hørtes  der  Skrig  og  Jamren 
af  de  saarede;  men  nyt  Mandskab  traadte  strax  i  de 
faldnes  Sted.  Thi  med  Udsigten  til,  at  Forehavendet 
vilde  lykkes,  voxede  Angribernes  Raseri. 

»Lad  os  plyndre  Borgen  og  dens  Kostbarheder!« 
raabte  en  raa  Stemme. 

»Lad  Kongernes  Skat  blive  Folkets  Skat!«  svarede 
en  anden. 

»Voldsherskeren  brænde  vi  levende!« 

Nej,  lad  os  drukne  ham  i  hans  Slægtninges  Blod! 
Til  Hades  med  den  Øgleæt!« 

Og  nu  lød  der  en  af  de  Opsange,  der  brugtes  til 
Skibs  for  at  faa  Rorkarlene  til  at  holde  Takt  med 
Aarerne.  Og  under  Skraal  og  Skrig  drønede  Bjælken 
atter  mod  Porten,  saa  Bygningen  rystede.  Laasen  og 
de  indvendig  paasatte  Jærnstænger  holdt;  men  Træ- 
værket, som  i  Forvejen  var  angrebet  med  Øxe,  Hammer 
og  Tang,  begyndte  at  give  efter. 

»Authis!  om  igjen!«  lød  det  fra  hundrede  Struber. 
»Se  blot,  hvilke  Splinter!  .  .  .  Rosentorne  af  en  Mands 
Højde!* 

Men  med  Angrebets  Styrke  tiltog  Forsvarernes 
Virksomhed  I  Pileregnen  blandede  der  sig  nu  en  Aske- 
og  Sandregn. 

»Forbandelse!«  hørtes  der  Stemmer  raabe,  »jeg  har 
Øjnene  fulde  .  .  .  jeg  er  blind!« 

Denne  Gang  fattedes  der  Mandskab  til  at  føre  Bjælken ; 
Angriberne  trak  sig  tilbage  med  ikke  ringe  Tab. 

Kort  efter  lød  der  Skrig  og  Vaabenbrag  fra  begge 
Sider  af  Bygningen.  Trompeter  gjaldede,  og  store  Hobe 
af  flygtende  strømmede  i  vildt  Løb  ind  paa  Pladsen 
foran  Indgangen. 

Fra  den  underjordiske  Del  af  Kongegaarden  havde 
Drabanterne  uventet  gjort  Udfald  gjennem  to  Lønporte, 
og  den  slet  væbnede  Folkehob,  der  for  øvrigt  paa 
Bagsiden    af   Borgen    var    temmelig    tynd,    havde    som 

altid   maattet   vige   for   de   vel   rustede  og  vel  indøvede 
Krigere. 

Pludselig  lød  der  som  Svar  Trompetstød  fra  Broen. 

»Akropolis-Vagten  kommer  over  os!«  brølede  nogle 
Stemmer. 

Belejrerne,  som  paa  én  Gang  saa'  sig  angrebne  i 
Fronten  og  i  Ryggen,  tabte  med  ét  Modet,  og  i  det  de 
kastede  deres  Vaaben,  og  mange  tillige  deres  Kapper 
for  at  blive  lettere  til  Bens,  styrtede  de  i  vild  Flugt 
ned  ad  de  Gyder,  som  stode  dem  aabne. 

Drabanterne  gjorde  en  rig  Høst  af  for  største  Delen 
maadelige  Vaaben,  og  efter  den  let  vundne  Sejr  op- 
rejste de  til  Spot  et  Sejrstegn  og  satte  Vagt  ved  det, 
for  at  det  ikke  skulde  lide  Overlast. 

Medens  Mandskabet  syslede  dermed  og  med  at 
bortslæbe  saarede  og  faldne,  blev  der  i  Nattens  Mørke 
trukket  et  Muldyr  ud  af  Stalden.  En  Mand,  som  bar 
en  stor  Bylt,  satte  sig  op  paa  det  og  travede  ud  af 
Kongegaarden. 

Hejda!  hvorhen  saa  silde!  .  .  .  hvem  er  Du?«  raabte 
et  Par  af  Krigerne. 

»Livslaven  Merøbos,  i  vor  høje  Herskers  Ærinde,« 
lød  Svaret. 

Da  gjenkjendte  Drabanterne  trods  Halvmørket 
Æthioperens  kæmpemæssige  Skikkelse  og  lode  ham  i 
Fred  drage  videre. 

Merøbos,  som  efter  Uheldet  med  Achilleus-Vasen 
svævede  i  stadig  Bekymring  for  sit  sorte  Skind,  satte 
Muldyret  i  skarpt  Trav,  og  afsted  gik  det  ud  af  Byen 
ad  den  snorlige  Vej  til  Havnestaden  Apollonia.  Her 
steg  han  tidlig  om  Morgenen  om  Bord  i  et  til  Smyrna 
bestemt  Handelsskib,  som  kort  efter  afgik. 

Fra  dette  Øjeblik  tier  Historien  om  Merøbos. 

Som  en  Mand,  der  længe  havde  staaet  Magten  nær, 
havde  han  i  Aarenes  Løb  modtaget  en  Mængde  Gaver 
og  Bestikkelser,  saa  at  han  i  sin  Bylt  medførte  en  hel 
lille  Skat.  Da  den  store  Æthioper  tillige  forstod  den 
Kunst  at  bøje  sig  for  de  magthavende,  syntes  alt  at 
spaa  ham  en  lykkelig  Fremtid. 

XII. 
DEN  RETTE  TRAAD. 

Efter  den  urolige  Nat,  da  Angrebet  paa  Konge- 
gaarden  fandt  Sted,  blev  Aretafila  ikke  længe  hos  Kalbia, 
men  trak  sig  snart  som  helbredet  tilbage  til  sin  egen 
Bolig  i  Borgen. 

Den  Fare,  hvori  hun  havde  svævet,  gav  hende 
meget  at  tænke  paa.  Folkemængdens  rasende  Trusler 
om  at  brænde  Voldsherskeren  levende,  eller  drukne  ham 
i  hans  Slægtninges  Blod,  lød  endnu  i  hendes  Øren.  Saa 
forhadt  som  Nikokrates  var,  kunde  en  Storm  paa  Konge- 
gaarden  blive  gjentagen,  naar  det  skulde  være,  og 
dersom  den  lykkedes,   vidste  Aretafila,  hvilken  Skæbne 

der  forestod  hende.  Som  Voldsherskerens  Hustru  hørte 
hun  jo  først  og  fremmest  med  til  »Øgleætten«. 

Under  hendes  Sorger  og  Bekymringer  ventede  der 
hende  dog  en  glædelig  Overraskelse.  Det  var  i  hine 
Tider  noget  ganske  sædvanligt,  at  en  Slave  stjal  sig 
bort  af  Frygt  for  Straf.  Men  det  var  ikke  et  Øjeblik 
faldet  hende  ind,  at  Merøbos  vilde  vælge  en  saadan 
Udvej.  Den  store  Æthioper  beklædte  en  efter  hans 
Forhold  behagelig  og  indbringende  Stilling,  og  det  laa 
langt  nærmere  at  antage,  at  han  vilde  have  benyttet 
sig  af  Kaibias  Gunst  og  formaaet  den  mægtige  Husfrue 
til  at  gaa  i  Forbøn  for  sig.  Desto  større  var  den  Til- 
fredsstillelse, som  Aretafila  følte,  da  hun  erfarede  Merøbos's 
Undvigelse. 

Intet  kunde  komme  hende  mere  belejligt. 

Hendes  Kjærlighed  til  det  saa  skjændigt  mishandlede 
Fædreland,  de  Farer,  som  truede  hendes  eget  Liv,  og 
Voldsherskerens  nyvakte  Lidenskab,  som  hun  hverken 
kunde  eller  vilde  besvare,  —  alt  trængte  paa,  alt  fordrede 
en  hurtig  Afgjørelse.  Det  stod  klart  for  hende,  at  Be- 
sættelsen af  den  store  Æthiopers  Plads  kunde  blive  af 
den  allerstørste  Vigtighed.  En  Livslave,  som  Dag  og 
Nat  syslede  om  Voldsherskerens  Person,  havde  saa  at 
sige  hans  Liv  i  sin  Haand.  Der  var  misfornøjede  og 
Fjender  nok  at  vælge  iblandt;  det  gjaldt  kun  om  at 
finde  den  rette  Mand,  og  hertil  maatte  Leandros  være 
hende  behjælpelig. 

»Ved  Hera,«  udbrød  hun,  »Merøbos's  Undvigelse 
er  et  Tegn  fra  Guderne!« 

Alkestis  trak  paa  Skuldrene.  Hun  havde  rent  tabt 
Modet  under  de  sidste  truende  Begivenheder. 

»Hvad  vil  Du  gjøre?«  spurgte  hun  i  en  haabløs 
Tone,  og  derefter  tilføjede  hun  med  lav  Stemme:  »Vi 
have  jo  ikke  mere  de  smaa  Flasker.« 

Aretafila  saa'  paa  Alkestis. 

»Der  er  en  anden  Udvej,«  sagde  hun,  i  det  et  Smil 
gled  hen  over  hendes  smukke  Ansigt. 

»Hvilken?« 

»Du  glemmer  Leandros.« 

Dermed  gav  hun  Tegn  til,  at  hun  ikke  vilde  for- 
styrres, lagde  sig  tilbage  paa  Stolen  og  overlod  sig  til 
sine  Tanker. 

Efter  et  kort  Ophold  satte  hun  sig  atter  opret. 

»Alkestis,«  tog  hun  Ordet,  »har  Du  aldrig  paa  de 
store  Festdage  set  en  Foreviser  af  Dukkespil?  Ved 
at  trække  i  en  Snor  sætter  han  Dukkernes  Hoveder  og 
Lemmer  i  Bevægelse  og  bringer  dem  til  at  gjøre  de 
forskjelligste  Fagter.« 

»Vist  har  jeg  set  det,«  svarede  Alkestis  uden  at 
vide,  hvortil  Aretafila  sigtede. 

»Nu  vel!«  vedblev  denne,  »ikke  blot  Dukker,  men 
Mennesker  kan  man  bringe  til  at  handle,  som  man  vil. 
Det  gjælder  kun  om  at  trække  i  den  rette  Traad.« 

»Hvad  mener  Du?«  spurgte  Ammen  lidt  vranten. 

»Sjælen  har  mange  Strænge,«  svarede  Aretafila. 
»Det  er  Lidenskaberne,  der  sætte  Menneskene  i  Be- 
vægelse, ligesom  Traaden  Dukkerne.« 

Alkestis  saa'  skarpt  paa  sin  Herskerinde.  Hun 
troede  at  forstaa  hende. 

»Taler  Du  om  Leandros?«  spurgte  hun  smaaleende. 
»Nævn  mig  da  den  Traad,  i  hvilken  han  skal  trækkes.« 

Aretafila  lagde  Haanden  paa  Alkestis's  Arm. 

»Tænk  Dig  om,  kjære!«  sagde  hun,  »Du  véd  det 
selv.« 

»Irasa!«  udbrød  Alkestis,  i  det  der  pludselig  kom 
Liv  i  de  gamle,  falmede  Træk. 

»Som  Du  siger,«  svarede  Aretafila  smilende.  Kjær- 
lighed er  en  stærk  Traad  at  trække  i,  den  stærkeste  af 
alle  —  til  en  Tid!  Send  Irasa  til  mig.  Lad  mig  for- 
tælle hende,  hvad  det  gjælder  om.  Det  er  en  snild 
Pige,  hun  vil  forstaa  mig  ...  og  alt  vil  gaa  af  sig  selv 
ligesom  i  Skuespilhuset,  hvor  hver  især  forud  véd,  hvad 
han  har  at  sige. 

»Du  er  klog,  Fila,«  sagde  Ammen  beundrende, 
»naar  det  er  Dig,  der  trækker  i  Traaden,  vil  Sagen 
lykkes.  Dersom  det  var  mig,  blev  jeg  nok  greben  i 
Gjerningen  ligesom  med  de  smaa  Flasker.« 

Dermed  fjærnede  hun  sig  for  at  hente  Irasa. 

Da  denne  kort  efter  traadte  ind,  tog  Aretafila  sig 
vel  i  Agt  for  at  sende  Ammen  bort.  Irasa  vilde  da 
strax  have  fattet  Mistanke  om,  at  der  var  noget  alvorligt 

paa  Færde.  Men  det  alvorlige  laa  ikke  for  Ægypter- 
indens  Datter;  det  vilde  kun  have  gjort  hende  bange. 
Aretafila  vidste  bedre  end  nogen  anden,  hvorledes  hun 
skulde  behandles. 

»Hvor  Du  ser  glad  og  fornøjet  ud!<  sagde  hun 
og  kyssede  hende  paa  Panden.  »Har  Du  talt  med 
Leandros  i  Dag?« 

Den  unge  Pige  slog  Øjnene  ned  og   blev  lidt   rød. 

»Nej,«  svarede  hun,   »jeg  har  ikke  set  ham. 

»Han  kommer  her.  Jeg  har  en  Spøg  for  med  ham  .  .  . 
Du  maa  hjælpe  mig.« 

»Hvor  Du  er  sød,  Moder!«  udbrød  Irasa  og  faldt 
Aretafila  om  Halsen  og  kyssede  hende.  »Det  bliver 
morsomt,«  tilføjede  hun  og  klappede  i  Hænderne,  inden 
hun  endnu  vidste,  hvorom  Sagen  drejede  sig. 

Derpaa  klyngede  hun  sig  op  til  Moderen  og  saa' 
hende  spørgende  ind  i  Ansigtet.  Hendes  glimrende 
sorte  Øjne  straalede  af  Liv  og  Skjælmeri. 

Aretafila  rettede  lidt  paa  hendes  Pynt. 

»Du  skal  være  meget  venlig  mod  Leandros,«  sagde 
hun.  »Lad  ham  kun  tage  din  Haand,  ja  lad  ham  kysse 
Dig,  om  det  skal  være  .  .  .  Han  er  jo  din  Farbroder  .  .  . 
Giv  ham  at  forstaa,  at  Du  elsker  ham.« 

»Men,  Moder!«  faldt  Irasa  hende  i  Talen  og  blev 
blussende  rød. 

»Bah!«  svarede  Aretafila,  »vær  intet  Barn.  Sligt 
kan   en    ung  Pige   let   sige   til  en  Mand,    om  ikke  med 

Munden  saa  med  Øjnene.  Gjør  ham  —  Du  forstaar  mig 
nok!   —  rigtig  tosset,  som  Du  kalder  det. 

»Og  hvad  saa,  Moder?«   spurgte  Irasa  ivrig. 

»Lad  da  med  ét,  som  om  Du  bliver  alvorlig  og 
betænkelig.  Og  naar  han  vil  vide  Grunden,  lad  ham 
saa  høre,  at  han  ikke  er  fri,  at  han  ikke  en  Gang 
kan  tage  eller  beholde  en  Hustru  uden  at  spørge  sin 
Broder  .  .  .  Men  tys!«  tilføjede  hun  med  lav  Stemme, 
»jeg  hører  Trin  uden  for  ...  der  er  han!« 

»Kom!«  hviskede  hun  hurtig  til  Ammen,  skød  hende 
rask  ind  i  det  tilstødende  Værelse,  traadte  selv  derind 
og  lod  Dørforhænget  falde  til  efter  sig. 

Det  var  høj  Tid.  Leandros  stod  allerede  paa  Tær- 
skelen af  den  anden  Indgang. 

»Hvad!«  udbrød  han,  og  i  det  han  vendte  Ordene 
om  i  et  bekjendt  Ordsprog,  vedblev  han  smilende,  »det 
kalder  jeg  at  træffe  en  Jomfru  for  en  Hjort .  .  .  jeg  havde 
ventet  at  se  Aretafila.« 

»Du.maa  nøjes  med  mig,  Farbroder,«  svarede  Irasa 
og  gav  ham  Haanden. 

»Du  var  ikke  nede  at  fodre  Svanerne  i  Dag,  smukke 
Frænke?« 

»Nej,  jeg  var  bange  for,  at  der  skulde  komme 
Snyltegjæster. « 

»Aa,   det  Maaltid  er  vel  ikke  saa  lækkert.« 

Irasa  smilede  skalkagtig. 

»Dog  var  der  maaske  dem,  der  gjærne  lod  sig  fodre 
af  min  Haand  ligesom  Svanerne.« 

»Mere  for  Haandens  Skyld  end  for  Brødets?«  sagde 
Leandros  leende.    » Lad  mig  da  se  den  mærkelige  Haand ! « 

»Hvad  vil  Du  med  den?«  spurgte  Irasa  med  den 
uskyldigste  Mine. 

»Ved  Guderne,  beholde  den!«  udbrød  Leandros, 
henreven  af  Beundring  over  den  friske,  barnlige  Skab- 
ning i  den  fremmedartede  Dragt. 

Irasa  løftede  sine  sorte  Øjne  op  til  ham  og  saa' 
ham  ind  i  Ansigtet  med  et  spørgende  Blik. 

»Svar  mig  alvorlig,  Farbroder!«  sagde  hun  hurtig. 
»Hvorledes  siger  en  Mand,  naar  han  bejler  til  en  Jomfru?« 

»Som  jeg  nu!« 

Irasa  traadte  et  Skridt  tilbage  og  stirrede  forbavset 
paa  ham,  som  om  hun  ikke  vidste,  om  det  var  Alvor 
eller  Spøg. 

»Har  Du  da  bejlet  til  mig,  Farbroder?«  spurgte 
hun,  »rigtig  bejlet  til  mig  som  andre  Mænd  til  andre 
Jomfruer?« 

»Ved  Himlen,  ja!  ...  af  mit  fulde  Hjærte,«  svarede 
Leandros. 

Der  var  noget  i  Tonen,  som  ikke  var  til  at  tage  fejl  af. 

Da  lo  Irasa,  saa  hun  fik  Taarer  i  Øjnene. 

»Hvor  morsomt!«  udbrød  hun  og  klappede  i  Hæn- 
derne. »Saa  er  jeg  da  en  stor,  stor  Pige!  ...  Moder 
siger  altid,  at  jeg  ikke  er  andet  end  et  Barn.« 

Men  i  næste  Øjeblik  formørkedes  hendes  livlige 
Træk;  hun  blev  pludselig  alvorlig,  vendte  sig  halv  bort 
fra  den  unge  Mand  og  slog  Øjnene  ned. 

»Men  hvad  er  der,  smukke  Frænke?«  spurgte 
Leandros  og  greb  hendes  Haand.  »Hvorfor  denne  Sky 
for  Solen?« 

Irasa  tog  Haanden  til  sig. 

»Jeg  kan  ikke  sige  det.« 

»Ved  Guderne,  jo!  Tal,  tal!  hvilke  Torne  har  Du 
under  dit  Hjærte?« 

»Nej,  Farbroder;  jeg  kan  ikke  sige  det  ...  Du 
vilde  vredes  paa  mig.« 

» Snak ! « 

»Nu  vel  da!«  fo'r  det  ud  af  den  unge  Pige,  »hvor 
kan  Du  bejle  til  nogen?  .  .  .« 

Derpaa  tav  hun  pludselig,  som  om  hun  fortrød, 
hvad  hun  havde  sagt. 

»Hvad  mener  Du,  Barn?« 

Irasa  løftede  sine  smukke  Øjne  op  til  Leandros 
med  et  bønligt  Blik,  som  om  hun  paa  Forhaand  søgte 
at  afvæbne  ham.  Derpaa  sagde  hun  langsomt,  Ord  for 
Ord,  ligesom  man  Draabe  for  Draabe  tilmaaler  en  syg 
en  bedsk  Lægedrik. 

»Du  er  jo  ikke  fri,  Leandros.  Du  maa  jo  spørge 
din  Broder,  Herskeren  Nikokrates,  om  hans  Samtykke. 
Maaske  siger  han  Nej.« 

Den  unge  Mand  skiftede  Farve  og  saa'  skarpt  paa 
Pigen.  Han  troede  et  Øjeblik,  at  en  anden  havde  lagt 
hende  disse  Ord  i  Munden. 

Men  Irasa  udholdt  hans  Blik  med  den  uskyldigste  Mine. 

»Nu!«  udbrød  Leandros  smilende,  »kun  Guderne 
vide,  hvilke  Tanker  der  kan  fare  igjennem  saa  ungt  et 
Hoved  .  .  .  men,  ved  Apollon,«  tilføjede  han  og  brast  i 
Latter,  »nu  er  Du  jo  selv  inde  paa  Statssager!  Du  gjør 
jo  mit  Giftermaal  til  en  Statssag,  som  kræver  Herskerens 
Samtykke.« 

Irasa  slog  Øjnene  ned,  som  om  hun  var  greben  i 
en  stor  Forbrydelse.  Samtidig  med,  at  hun  bøjede 
Hovedet,  bevægede  de  to  Flige  af  Hovedtøjet  sig  sagte 
frem  og  tilbage  som  et  Par  Vinger;  de  lange  sorte 
Øjenhaar  dannede  den  mest  henrivende  Modsætning  til 
de  fint  rødmende  Kinder,  og  om  de  svulmende  Læber 
laa  der  et  Udtryk  af  barnlig  Trods,  som  om  hun  var 
vred  paa  sig  selv,  fordi  hun  havde  sagt  for  meget. 

Ægypterindens  Datter  saa'  i  denne  Stund  saa  uimod- 
staaelig  ud,  at  Leandros  i  forelsket  Henrykkelse  greb 
hende  om  Livet. 

»Unge  Frænke,  hvor  er  Du  dog  sød!«  udbrød  han 
og  løftede  hende  højt  i  Vejret. 

I  det  han  atter  satte  hende  ned,  strejfede  hans 
Læber  hendes  friske  Mund.  Men  dermed  slap  Irasa 
ikke  fri.  Hun  var  endnu  hans  Fange;  thi  den  Arm, 
han  havde  slynget  om  hendes  Liv,   havde  ikke  sluppet 

sit  Tag,  og  da  det  viltre  Pigebarn  stred  imod  og  vendte 
og  drejede  sig  i  hans  Arm,  opflammedes  hans  Liden- 
skab yderligere  ved  Berøringen  af  det  kun  let  tilhyllede 
kvindelige  Legeme.  Som  hun  laa  bag  over  bøjet  i 
hans  Favn,  traadte  den  unge  Barm  stærkt  frem,  saa  at 
det  tynde  Klædebon  strammedes  over  dens  smaa  jom- 
fruelige Rundinger;  nu  fulgte  den  unge  Mands  Haand 
en  lokkende  Drift  og  gav  sig  noget  at  bestille  med 
Halssmykket  med  de  smaa  Guldfigurer. 

Da  lød  der  en  Støj  i  det  tilstødende  Værelse. 

XIII. 

HVIDE-DAFNIS. 

Aretafila,  som  bag  Dørforhænget  havde  været  Vidne 
til  hele  det  foregaaende  Optrin,  fandt  det  nu  paa  Tide 
at  komme  Irasa  til  Undsætning. 

Ved  hendes  Indtrædelse  fo'r  de  to  unge  Folk  fra 
hinanden. 

Aretafila  lod,  som  om  hun  Intet  havde  set. 

»Vær  hilset  Leandros,«  sagde  hun  og  rakte  sin 
Svoger  Haanden. 

Dernæst  lod  hun  Irasa  hente  Ammen  inde  i  Side- 
værelset og  gav  dem  et  Ærinde  til  SkarYersken. 

Irasa  fjærnede  sig  med  et  sky  Blik  til  Leandros. 

Aretafila  satte  sig  i  den  Armstol,  hvor  hun  plejede 
at  sidde,  og  bød  den  unge  Mand  tage  Plads  paa  en 
Løjbænk  lige  over  for. 

»Leandros,«  sagde  hun,  »Visdommen  taler  ofte  af 
umyndiges  Mund.  Irasa  har  Ret,  naar  hun  siger,  at  Du 
ikke  er  fri.« 

Den  unge  Mand  blev  lidt  rød. 

»Kunde  Du  vel  —  om  Du  ønskede  det  -—  tage 
Pigen  til  Hustru  uden  Nikokrates's  Samtykke?« 

»Min  Broders  Indvilgelse  skulde  jeg  vel  opnaa, « 
sagde  han,   »derom  tvivler  jeg  ikke.« 

»Nu  vel!  dermed  er  Sagen  ikke  afgjort.  Irasa  er 
endnu  halvt  Barn;  Nikokrates  har  aldrig  agtet  paa  hende, 
men  lad  hende  udvikle  sig,  lad  hende  blomstre  i  hele 
sin  Glans  ...  tror  Du  da,  han  vil  spørge  om,  at  hun 
er  din  Hustru?« 

»Ved  Pan  og  Hekate!«  udbrød  Leandros  og  knyttede 
Hænderne,   »jeg  skal  vel  tvinge  ham   dertil!« 

»Ubesindige!«  raabte  Aretafila,  »husk,  at  din  Broder 
har  Magten,  og  at  det  er  hans  Drabanter,  Du  laaner, 
hver  Gang  Du  viser  Dig  i  Staden.  Ve  Dig,  hvis  han 
fattede  Lidenskab  til  din  Hustru!  ...  Mærk  Dig  én 
Ting,«  vedblev  hun  bittert;  »han  forstaar  at  skabe 
Enker  .  .  .  derom  kan  jeg  selv  tale,«  tilføjede  hun 
hviskende. 

Hvad  vil  Du  sige  med  alt  dette?«  udbrød  den 
unge  Mand. 

»Hør  mig,  Leandros!  dit  Liv  hænger,  saa  vel  som 
mit,  i  en  Traad.  En  ny  Folkeopstand,  som  lykkes,  — 
da  er  Døden  os  begge  vis!     Du  ser,  ligesom  jeg,  hvor 

skjændigt  der  handles  med  Borgerne.  Er  det  billigt,  er 
det  retfærdigt,  at  saa  mange  maa  undgjælde  for  denne 
ene  rasende?     Var  det  ikke  bedre?  .  .  .« 

»Ti!«  afbrød  Leandros  hende  heftig,  »han  er  min 
Broder,   —  jeg  vil  aldrig  lægge  Haand  paa  ham ! 

»Det  forlanger  ingen,«  gjensvarede  Aretafila,  og  i 
det  hun  rejste  sig  med  en  Dronnings  Værdighed,  til- 
føjede hun  langsomt,  »jeg  har  i  Menneskelighedens 
Navn  fældet  Dødsdommen,  og  saa  sandt  som  den  er 
nødvendig  for  vort  fælles  Fædreland,  saa  sandt  er  den 
uigjenkaldelig.  Staa  mig  bi  med  at  vælge  Merøbos  en 
Afløser,  som  er  skikket  til  at  udføre  Befrielsens  Værk, 
—  det  er  alt,  hvad  jeg  forlanger.  De  fornødne  Befalinger 
skal  jeg  selv  give  ham.« 

Leandros  stirrede  mørkt  hen  for  sig. 

»Forunderligt!«  udbrød  han  med  lav  Stemme,  »det 
er,  som  om  Skæbnen  driver  mig  frem  imod  min  Vilje.« 

»Hvad  mener  Du?« 

Nogle  Dage  efter  Anholdelsen  af  den  Guldsmed, 
som  senere  udaandede  paa  Pinebænken,  kom  der  en 
frigiven  til  mig.  Han  ejede  Intet  og  bad  og  besvor 
mig  ved  alle  Guder  om  at  tage  ham  i  min  Tjeneste  i 
Stedet  for  en  Husslave,  som  havde  stjaalet  og  var  flygtet. 
Manden,  som  havde  haft  Tilhold  i  Guldsmedens  Hus, 
er,  skjønt  ung  af  Aar,  ganske  hvidhaaret  og  bliver  derfor 
kaldt  Hvide -Dafn is.  Af  hans  Knæfald  og  ydmyge 
Bønner  lod  jeg  mig  bevæge  til  at  beholde  ham,  og  jeg 

fortryder  det  ikke;  thi  han  er  snild  og  dygtig  til  sin 
Gjerning.  Sin  forrige  Herre,  Guldsmeden,  elsker  han 
højt,  og  naar  jeg  i  Heftighed  lod  et  bittert  Ord  falde 
om  min  Broder,  lagde  han  ikke  Skjul  paa  sin  Mening. 
Han  fortalte  mig  endog  en  sælsom  Drøm,  han  havde 
haft.  En  Nat,  som  han  laa  i  den  første  Søvn,  bares 
det  ham  for,  at  han  stod  i  en  Urtegaard.  Medens  han 
betragtede  Planterne,  traadte  hans  forrige  Herre  hen  til 
ham.  Han  var  bleg  og  blodig  og  saa'  bekymret  ud. 
»Ser  Du  hin  giftige  Skarntyde,  som  knejser  højere  end 
de  andre  Urter?«  spurgte  han.  »Hug  den  om!  og  Du 
vil  se  den  Mynte,  som  voxer  i  dens  Skygge,  skyde  rask 
i  Vejret.  Alle  Jærnurterne  skulle  bøje  sig  for  den,  og 
Solen  vil  skinne  over  hele  Haven.«  Efter  denne  Drøm 
var  Hvide-Dafnis  gaaet  til  Tegnsudlæggeren,  og  denne 
havde  sagt:  Skarntyden,  der  knejser  højere  end  de 
andre  Urter,  er  Voldsherskeren  Nikokrates.  Den  byder 
Drømmen  Dig  at  rydde  af  Vejen.  Mynten,  som  voxer 
i  dens  Skygge,  er  hans  Broder  Leandros.  Jærnurterne 
ere  Drabanterne,  som  ville  hylde  ham,  og  Solskinnet  er 
den  Fryd  og  Glæde,  der  vil  blive  i  Landet. 

Aretafila  lagde  Haanden  paa  Leandros's  Arm. 

»Du  har  min  Datter  Irasa  kjær,  —  jeg  stoler  paa 
Dig,  Leandros!  Vi  have  desuden  fælles  Sag.  Nu  vel! 
faa  hin  Mand  —  Hvide-Dafnis,  som  Du  kalder  ham,  — 
anbragt    hos    Nikokrates    i    Merøbos's   Sted  .  .  .  det    vil 

ikke  falde  Dig  vanskeligt.  Og  naar  dette  er  sket,  send 
ham  saa  til  mig.« 

»Hvad  vil  Du?« 

Aretafila  saa'  Leandros  ind  i  Øjnene. 

»Lære  ham,  hvortil  man  kan  bruge  Naal  og  Traad,« 
svarede  hun  med  et  sælsomt  Smil. 

»Du  taler  i  Gaader.« 

»Løsningen  vil  komme  paa  den  belejlige  Tid.« 

XIV. 
DEN  BRÆNDENDE  VOGNAXE. 

Leandros  opnaaede  uden  Vanskelighed  at  faa  Ni- 
kokrates's  Samtykke  til  sit  Giftermaal  med  Irasa.  Maaske 
var  Voldsherskeren  saa  imødekommende,  fordi  han  ud- 
regnede, at  han  ved  denne  Lejlighed  maatte  træffe 
sammen  med  Aretafila. 

Efter  denne  sidstes  Ønske  skulde  Brylluppet  paa 
Grund  af  de  bevægede  Tider  foregaa  i  Stilhed.  Til 
Bryllupsmaaltidet  blev  der  kun  indbudt  en  ældre  Øvrig- 
hedsperson, Husmesteren,  Anføreren  for  Drabanterne, 
et  Par  Venner  af  Leandros  og  nogle  faa  kvindelige 
Slægtninge. 

Irasa  saa'  straalende  ud  i  sin  fremmedartede  Dragt. 
Hendes  Skjønhed  var  netop  af  den  Art,  der  taaler 
stærke  Farver  og  en  Rigdom  af  Smykker.  Leandros 
vendte  ikke  Øjnene  fra  hende,    og  der  var  sjældent  set 

en  Brudgom  og  Brud,  som  havde  mere  at  hviske  om 
end  dette  lykkelige  Par. 

Nikokrates  følte  sig  derimod  bittert  skuffet.  Han 
fik  kun  vexlet  nogle  faa  Ord  med  Aretafila  og  fandt 
hende  langt  mere  kold  og  afmaalt,  end  han  havde  ventet. 

For  ham,  den  tøjlesløse  Hersker,  var  det  noget  saa 
uvant  ikke  at  kunne  sætte  sin  Vilje  igjennem,  at  han  i 
sit  Hjærte  følte  en  rasende  Forbitrelse  over  ikke  at 
kunne  tvinge  denne  lille  Kvinde,  som  dog  var  hans,  til 
at  gjengjælde  hans  Kjærlighed. 

I  ondt  Lune  trak  han  sig  tilbage  fra  Festen  efter 
at  have  drukket  til  Overmaal. 

Ligesom  flere  andre  Steder  havde  man  i  Kyrene 
bibeholdt  den  gamle  sindbilledlige  Skik  at  brænde  en 
Vognaxe  uden  for  Brudgommens  Hjem. 

Dette  foregik  med  en  vis  Højtidelighed. 

Efter  Bryllupsmaaltidet  i  Kongeborgens  Festhal  stege 
Bryllupsgjæsterne  med  Brud  og  Brudgom  i  Spidsen  ned 
i  Gaarden  for  at  begive  sig  over  til  den  Del  af  Byg- 
ningen, hvor  Leandros  havde  indrettet  sin  Husstand  til 
at  modtage  en  Brud. 

Faklerne  blussede,  og  ved  en  Opmærksomhed  af 
Anføreren  for  Drabanterne  vare  disse  med  deres  blanke 
Hjælme,  glimrende  Skjolde  og  blinkende  Spyd  opstillede 
i  to  Rækker,  mellem  hvilke  Bryllupstoget  bevægede  sig, 
afsyngende  Bryllupssangen  til  Fløjternes  Lyd. 

Uden   for  det    unge   Pars   Hjem    brændte    der    paa 

Gaardens  Fliser  en  lystig  Ild,  som  kastede  sit  flammende 
Skjær  over  Guld-  og  Sølvbræmmerne  paa  Gjæsternes 
Festdragter  og  over  Drabanternes  blanke  Vaaben. 

Ved  dette  Baal  gjorde  Toget  Holdt. 

Brudesangen  forstummede,  og  i  det  Fløjteblæser- 
skerne  istemte  en  dæmpet  Melodi,  kastede  den  ældste 
af  de  tilstedeværende  Kvinder  med  Bistand  af  Brude- 
føreren den  i  Beredskab  holdte  Vognaxe  ind  i  Flammerne 
med  de  Ord: 

»Dette  være  til  god  Forudbetydning!- 

Derpaa  istemtes  atter  Bryllupssangen,  medens  alle, 
staaende  rundt  om  Baalet,  ventede,  indtil  de  sidste 
Rester  af  Axen  var  gaaet  op  i  Luer. 

Da  førte  Toget  de  lykkelige  ind  til  det  stille  Brude- 
kammer, og  da  Døren  var  lukket  efter  dem,  lød  Bryllups- 
sangens  Toner  for  sidste  Gang  i  den  tavse  Nat. 

Aretafila,  som  havde  fulgt  sin  Datter  til  Brude- 
kamrets Tærskel,  havde  Taarer  i  Øjnene. 

Ved  Tanken  om  den  Fare,  der  truede  Konge- 
gaarden  og  dem  alle,  sagde  hun: 

»Aldrig  har  jeg  følt  mig  mere  sælsomt  bevæget .  .  . 
Dette  Bryllup  er  som  et  Solglimt  paa  en  Uvejrsdag.« 

XV. 
STRAFFEN. 

Efter  at  Nikokrates  var  kommen  til  at  staa  paa 
en    spændt   Fod    med   Aretafila,    havde    hans   Hang   til 

Umaadelighed  i  Drikke  taget  mere  og  mere  Overhaand. 
Først  havde  han  begyndt  at  nyde  lige  meget  Vin  og 
Vand,  hvad  der  i  den  maadeholdne  Oldtid  gjaldt  for 
stærkt  berusende,  og  snart  var  han  kommen  saa  vidt,  at 
han  drak  Vinen  ublandet,  hvad  der  ansaas  for  barbarisk 
og  lige  skadeligt  for  Sjæl  og  Legeme.  Ofte  blandede 
han  endog  en  Slags  Vin  med  en  anden. 

Nogle  Aftener  efter  Leandros's  Bryllup  sad  han  ved 
Brædtspillet  med  Husmesteren;  denne  havde  som  klog 
Hofmand  ladet  ham  vinde,  og  Nikokrates  havde  tømt 
Bæger  paa  Bæger  efter  sine  let  vundne  Sejre. 

Da  var  han  paa  én  Gang  bleven  kjed  af  Spillet. 
De  farvede  Stene  rev  han  paa  Gulvet,  og  Tavlebrædtet 
kastede  han  i  den  bestyrtede  Husmesters  Skjød.  Det 
har  undertiden  sine  Ubehageligheder  at  staa  Magten  nær. 

Derpaa  rejste  han  sig  ravende,  affærdigede  Hus- 
mesteren  og  kaldte  med  høj  Røst: 

» Sølv- Saty  ros!« 

Det  var  et  Navn,  han  havde  fundet  for  godt  at  til- 
lægge Hvide-Dafnis,  fordi  hans  sølvhvide  Haar  stak  be- 
synderlig af  mod  hans  skarpe  Træk,  som  virkelig  havde 
nogen  Lighed  med  en  Satyrmaske. 

Den  indtrædende  var  en  lille,  mager  Mand,  klædt 
i  en  hvid  Chiton.  Hans  smaa,  sorte  Øjne  røbede  Be- 
sindighed og  Kløgt,  og  der  var  den  ejendommelige  Ro 
udbredt  over  ham,  som  findes  hos  Folk,  der  planmæssig 
stræbe  hen  imod  et  bestemt  Maal. 

Hvide-Dafnis  betragtede  med  et  prøvende  Blik  sin 
høje  Herres  Tilstand.  Derefter  viste  der  sig  et  skade- 
fro Glimt  i  hans  Øjne,  som  om  han  var  tilfreds  med, 
hvad  han  saa'. 

»Kom,  Sølv-Satyros  .  .  .  hjælp  mig  i  Seng!«  sagde 
Nikokrates,  i  det  han  rev  Festkransen  af  og  slængte 
den  hen  ad  Flisegulvet. 

Medens  Dafnis  spændte  Livbæltet  op,  støttede  Ni- 
kokrates sig  vaklende  paa  hans  Skulder. 

»Naa!«  spurgte  han,  »har  Du  set  min  Hustru 
Aretafila?«  Derefter  lagde  han  indbildsk  til,  »noget 
finere  og  nydeligere  gives  der  ikke,  vel  Slave?« 

Dafnis  forsikrede,  at  han  aldrig  havde  set  noget 
skjønnere. 

»Og  hvor  hun  elsker  Eder,  høje  Herre!  lagde  han 
til.  »Hun  lærte  mig,  hvorledes  jeg  skulde  berede  Natte- 
lejet for  Eder  ...  at  I  ret  kunde  hvile  ud!« 

»Ja,  hun  elsker  mig!«  gjentog  Nikokrates  omtaaget 
og  lod  sig  synke  ned  paa  Lejet. 

»Men,«  mumlede  han  lidt  efter,  »hvorledes  ligger 
dog  denne  Overklædning?  .  .  .  mere  under  end  over 
mig  .  .  .  Merøbos  gjorde  det  meget  bedre.« 

»Taalmodighed,  høje  Herre!«  svarede  den  nye  Liv- 
slave, »I  vil  aldrig  beklage  Eder  mere!  .  .  .  Kappen  ligger 
netop  saaledes,  som  Eders  ædle  Husfrue  har  befalet.« 

»Ja,  ja,  hun  elsker  mig!«  lallede  Nikokrates  med 
berusede  Folks  Tilbagevenden  til  den  samme  Tanke. 

Dafnis  saa'  skarpt  paa  ham,  som  om  han  maalte, 
hvor  vidt  han  turde  gaa. 

»Ja,  hun  elsker  Eder  ...  til  Døden!«  sagde  han 
med  et  sælsomt  Smil. 

Nikokrates  befandt  sig  ikke  i  en  saadan  Tilstand, 
at  han  kunde  forstaa  Tvetydigheden  i  disse  Ord;  men 
der  var  noget  i  Tonen,  som  stødte  ham. 

»Hvad  vaaser  Du  om  Døden,  Slave? c  raabte  han, 
og  hans  Øjenbryn  trak  sig  sammen. 

»Vær  rolig,  høje  Herre!«  sagde  Dafnis,  »Du  har 
Intet  at  frygte.« 

Nikokrates  slog  en  haanlig  Latter  op. 

»Frygte?  .  .  .«  gjentog  han  og  rejste  sig  over  Ende, 
»hvad  skulde  jeg  vel  frygte?  .  .  .  Saa  længe  jeg  har  mit 
gode  Sværd,  min  faste  Borg  og  mine  tapre  Drabanter, 
frygter  jeg  ingen,  hverken  Menneske  eller  Dæmon! c 

Efter  denne  Kraftanstrængelse  faldt  han  som  en 
livløs  Masse  tilbage  paa  Løjbænken. 

Hvide-Dafnis  rettede  lidt  paa  et  sammenlagt  Klæde, 
der  var  anbragt  saaledes  under  Voldsherskerens  Nakke, 
at  dets  to  Yderflige  med  Lethed  kunde  bindes  sammen 
over  hans  Mund.  Derefter  drog  han  Overklædningen 
ganske  tæt  sammen  om  ham. 

»Saa!«  sagde  han,  »nu  ligger  Du  godt,  høje  Herre.« 

Nikokrates  var  aabenbart  af  samme  Mening;  thi 
kort  efter  snorkede  han  med  aaben  Mund. 

Dafnis  lod  ham  i  nogen  Tid  hvile  uforstyrret,  for 
at  hans  Søvn  kunde  blive  fast  og  dyb. 

Derpaa  fremtog  han  en  grov  Naal  og  syede  Over- 
klædningen tæt  sammen  om  ham,  lige  fra  Halsen  til 
Fødderne. 

»Godt!«  mumlede  han  ved  sig  selv,  »nu  ligger  han 
der  som  en  Mumie  i  sit  Svøb.  Uden  store  og  kraftige 
Bevægelser  kan  han  ikke  frigjøre  sig,  og  til  store  Be- 
vægelser har  han  ingen  Plads.« 

For  yderligere  Sikkerheds  Skyld  bandt  Dafnis  ham 
fast  til  Løjbænken,  og  endelig  stak  han  ham  en  stor 
Tot  Uld  i  Munden  og  knyttede  det  Klæde,  der  var  lagt 
under  hans  Nakke,  sammen  over  hans  Læber. 

Efter  disse  Forberedelser  traadte  Dafnis  hen  til 
Væggen,  som  var  prydet  med  en  Samling  kostbare 
Vaaben.  Her  valgte  han  en  lang  tveægget  Dolk,  hvis 
Spids  han  forsigtig  prøvede  med  Fingeren. 

»Alt  er  beredt!«  sagde  han  derpaa,  »nu  kun  et  Par 
Ord  til  Afsked!« 

Med  et  ublidt  Stød  vækkede  han  den  sovende. 

»Høje  Herre!«  tog  han  langsomt  Ordet,  i  det  han 
satte  sig  paa  Kanten  af  Lejet  og  legede  med  den  blanke 
Dolk.  »Jeg  har  haft  en  sælsom  Drøm.  Det  syntes  mig, 
at  Du  var  bastet  og  bunden,  og  at  Kappen  var  syet 
sammen  om  Dig.« 

Medens  Dafnis  talte,  havde  Nikokrates  søgt  at  røre 
sig,  men  følt  sig  hæmmet  i  enhver  Bevægelse. 

Hele  den  forfærdelige  Sandhed  stod  klar  for  ham. 
Han  vilde  gjøre  Anskrig,  men  Knebelen  hindrede  ham ; 
han  kunde  kun  frembringe  en  Stønnen  gjennem  Næsen. 

Da  han  erkjendte  sin  Afmagt,  kom  der  et  vildt 
Raseri  over  ham;  Øjnene  gnistrede,  Næseborene  ud- 
videdes, Brystet  arbejdede  krampagtig,  og  enhver  Muskel 
spændtes,  saa  at  Lejet  sitrede  under  ham. 

Dafnis  gav  sig  Tid  og  lod  ham  rase  ud. 

»Vredes  ikke,  høje  Herre!«  sagde  han  derpaa  med 
forstilt  Ydmyghed.  »Jeg  er  kun  Redskabet  .  .  .  Din 
ædle  Husfrue,  som  elsker  Dig  saa  højt,  lader  Dig  hilse  .  .  . 
Hun  har  ordnet  alt  paa  det  bedste.« 

Nikokrates  sled  i  sine  Baand;  men  den  tæt  sam- 
mensyede Overklædning  hindrede  ham  i  at  bruge  sine 
Kræfter. 

»Høje  Herre!«  vedblev  Dafnis,  »inden  Du  lægger 
Dig  til  Hvile,  har  jeg  noget  at  sige  Dig.  Som  Du  her 
ser  mig,  er  jeg  graanet  i  et  hæderligt  Hus,  hos  en  agtet 
Borger,  som  frigav  mig  til  Løn  for  min  Troskab  og 
Hengivenhed.  Manden,  en  velhavende  Guldsmed,  levede 
lykkelig  med  en  kjærlig  Hustru,  og  sunde  og  glade 
Børn  blomstrede  op  om  dem  .  .  .  Da  hørte  Du,  høje 
Herre,  om  hans  Velstand.  Paa  dit  Bud  afkrævede  dine 
Drabanter  ham  flere  Gange  saa  høje  Skatter  og  Afgifter, 
at  det  gik  tilbage  for  ham.  Da  han  ingen  Penge  havde, 
bortslæbte  de  hans  kostbareste  Guld-  og  Sølvkar,  og 
da  han  kaldte  Naboerne  til  Hjælp  mod  denne  Plyndring, 

anholdt  dine  Krigsfolk  ham,  sloge  ham  til  Blods  og 
slæbte  ham  i  Fængsel.  Nu  anklagedes  han  for  at  have 
staaet  i  Spidsen  for  en  Sammensværgelse  og  udaandede 
paa  Pinebænken  .  .  .  Hvad  tykkes  Dig,  høje  Herre,  om 
den  Fortælling?  Fatter  Du  Mandens  Kvaler,  ene  og 
hjælpeløs,  som  han  var?  ...  Nu  vel!  jeg  skal  hjælpe 
Dig  til  at  forstaa  dem.  Ser  Du  denne  Dolk?  den  er 
bestemt  for  Dig  og  valgt  blandt  dine  egne  Vaaben,  — 
et  Stød  af  min  Haand,  og  den  borer  sig  ind  i  dit  Bryst!  .  .  . 
Tys,  tys!  hører  Du,  høje  Herre,  Vagtens  afmaalte  Trin 
uden  for  din  Dør?  .  .  .  Saa  nær  er  Hjælpen!  saa  nær!  .  .  . 
Og  dog  er  det  nu  Dig,  som  er  ene  og  hjælpeløs  .  .  . 
Hvor  er  dit  gode  Sværd,  hvor  er  din  faste  Borg,  hvor 
er  dine  tapre  Drabanter?« 

Nikokrates  skar  Tænder  af  Raseri;  han  gjorde  saa 
voldsomme  Anstrængelser,  at  det  knagede  og  bragede 
i  Kappen. 

Da  blev  Dafnis  alvorlig  bange  for,  at  hans  Offer 
skulde  undslippe  ham. 

Han  sprang  op  fra  Løjbænken,  og  i  det  han  hældede 
sig  frem  over  den  og  løftede  Dolken,  mumlede  han 
med  dirrende  Læber: 

»Far  til  Hades,  Voldshersker!  Forbandelse  over 
Dig!« 

Det  var  de  sidste  Ord,  Nikokrates  hørte  i  denne 
Verden. 

I  næste  Øjeblik  sad  Dolken  i  hans  Bryst. 

XVI. 
FRA  SKYLLA  I  CHARYBDIS. 

I  Egenskab  af  Voldsherskerens  Livslave  kunde 
Hvide-Dafnis  uhindret  gaa  ud  og  ind  i  Kongegaarden. 
Det  faldt  ham  derfor  ikke  vanskeligt  at  forsvinde,  inden 
Drabet  var  opdaget. 

Leandros  var  den  første,  som  betraadte  det  Værelse, 
hvori  hans  Broder  Nikokrates  havde  udaandet. 

Da  han  saa',  hvad  der  var  foregaaet,  gjorde  han 
Anskrig  og  tilkaldte  de  uden  for  posterede  Drabanter. 
Efter  at  have  stillet  dem  som  Vagt  ved  Løjbænken  lod 
han  deres  Anfører  hente.  Han  viste  ham,  hvad  der  var 
sket,  og  enedes  let  med  ham  om  saa  længe  som  muligt 
at  skjule  Nikokrates's  Dødsmaade. 

De  lejede  Krigsfolk  maatte  selvfølgelig  have  en 
Herre  og  Hersker,  som  lønnede  dem;  Anføreren  gik 
derfor  villig  ind  paa  at  lade  den  afdødes  Broder  og 
eneste  mandlige  Slægtning  Leandros  hylde  endnu  i 
samme  Time. 

Men  Rygtet  har  mange  Veje.  Trods  al  Forsigtig- 
hed kom  det  snart  ud  blandt  Folket,  at  Nikokrates  var 
myrdet.  Da  Hvide-Dafnis  var  flygtet  i  samme  Stund, 
som  Forbrydelsen  var  begaaet,  fandt  man  let  ud  af 
Sammenhængen.  Ingen  tvivlede  om,  at  Aretafila  og 
Leandros  stode  bag  ved  det  skete;  men  da  baade  Stad 
og  Land   aandede   friere    og   følte   en   usigelig  Lettelse, 

tænkte  ingen  paa  at  forfølge  Hvide-Dafnis.  Der  var 
tvært  imod  Glæde  og  Jubel  blandt  høje  og  lave,  frie 
og  ufrie. 

Dog  ymtedes  der  om ,  at  Aretafila  ved  alle  Slags 
Tryllemidler  og  Elskovsdrikke  havde  sat  sin  Steddatter 
Irasa  i  Stand  til  at  bedaare  Leandros.  Paa  den  Maade 
havde  hun,  som  der  sagdes,  faaet  ham  i  sin  Magt  og 
gjort  ham  til  sin  Forbundsfælle  ved  det  store  og  vove- 
lige Foretagende,  Fædrelandets  Befrielse.  Takket  være 
Mængdens  Forkjærlighed  for  det  vidunderlige  fandt  disse 
Rygter  Tiltro,  uagtet  Irasa  var  smuk  nok  til  at  blive 
Gjenstand  for  en  ung  Mands  Tilbøjelighed,  ogsaa  uden 
Anvendelse  af  den  sorte  eller  hvide  Magi.  Men  langt 
fra  at  skade  Aretafilas  Anseelse  bidrog  dette  kun  til  at 
forøge  Folkets  Beundring  for  hende.  »Hvor  lille  hun 
er,«   sagde  man,   »er  hun  i  Stand  til  alt!« 

Der  var  imidlertid  ét,  som  hun,  i  alt  Fald  endnu, 
ikke  formaaede,  —  at  skjænke  Landet  Fred  og  Ro. 
Vel  beholdt  hun  stadig  en  ikke  ringe  Indflydelse  hos 
Leandros;  men  det  var  hende  umuligt  at  forhindre,  at 
han  lyttede  til  onde  Raad. 

Det  laa  i  Kaibias  Natur  at  holde  sig  til  Magten. 
Saa  længe  Nikokrates  levede,  havde  hun  kun  haft  lidet 
tilovers  for  sin  yngre  Søn;  men  næppe  var  denne  bleven 
hyldet  som  Hersker,  før  hun  nærmede  sig  ham  Da 
hans  Sind  var  egenkjærligt  og  tilbøjeligt  til  Voldsomhed, 
laante  han  hende  kun  alt  for  villig  Øre,  og  hendes  Ord : 

»Slaa  til!  brug  Sværdet!  gjør  Dig  frygtet!«  vare  som 
talte  ud  af  hans  Hjærte.  Ved  sin  voldsomme  Færd 
blev  han  derfor  snart  en  ny  Svøbe  for  By  og  Land  og 
gjorde  sig  i  kort  Tid  ikke  mindre  forhadt  end  Nikokrates. 
En  Oldtidsskribent  bemærker  om  ham :  at  han  vel  var 
en  Brodermorder,  men  ingen  Tyran  morder,  eftersom 
han  selv  blev  en  lige  saa  grum  Tyran  som  den  myrdede 
Voldshersker.  Kyrenes  Borgere,  der  havde  glædet  sig 
til  at  komme  under  et  mildere  Herredømme,  lærte  snart 
at  indse,  at  de  havde  taget  fejl.  »Ve  os!«  sagde  den 
ene  til  den  anden,   »vi  ere  faldne  fra  Skylla  i  Charybdis.« 

Dog  ikke  alene  hvad  Statsstyreisen  angik,  men 
ogsaa  i  sit  Husliv  beredte  Leandros  sin  Svigermoder 
Aretafila  en  bitter  Skuffelse.  Den  ene  Gang  efter  den 
anden  kom  Irasa  til  hende  for,  opløst  i  Taarer,  at  be- 
klage sig  over  sin  Husbond.  Tidligere,  da  han  kun 
havde  set  hende  af  og  til  og  sædvanligvis  kun  en  kort 
Stund  ad  Gangen,  havde  det  moret  ham  at  høre,  hvor 
hun  kunde  lade  Munden  løbe.  Men  nu,  da  han  som 
Hersker  havde  faaet  mange  Bekymringer,  nu  da  han  — 
takket  være  de  af  ham  begaaede  Voldsomheder  —  levede 
i  en  evig  Frygt,  nu  var  Forholdet  blevet  et  andet. 
Irasas  uskyldige  Sladder  kjedede  ham  mere  og  mere, 
og  i  et  Øjeblik,  da  han  var  særlig  ilde  stemt,  gav  hans 
Misfornøjelse  sig  Luft  i  haarde  Ord. 

»Stands  din  Tale!«  raabte  han  til  hende.  »Du  trætter 
mig  utaalelig  .  .  .  din  Tunge  løber  jo  som  en  Møllekværn!« 

XVII. 
ET  BESØG  I  LIBYERNES  LEJR. 

Aretafila  var  for  klog  til  offentlig  at  modsætte  sig 
den  nye  Hersker  eller  erklære  sig  for  hans  Fjende. 
Hun  nøjedes  med  i  al  Hemmelighed  at  træffe  sine  For- 
anstaltninger. 

Ved  Gaver  og  Bestikkelser  faldt  det  hende  let  at 
formaa  de  libyske  Nabostammer  til  at  optræde  fjendtlig 
mod  Herskeren  i  Kyrene;  navnlig  bevægede  hun  Fyrst 
Anabos  til  at  gjøre  Indfald  paa  kyrenæisk  Grund  og  til 
at  rykke  frem  mod  Staden.  Hun  kunde  saa  meget 
snarere  overtale  ham  dertil,  som  hun  underhaanden  lod 
ham  vide,  at  det  af  ham  foretagne  Indfald  kun  skulde 
være  et  Skin-Angreb,  og  at  han  ingen  Modstand  havde 
at  befrygte. 

Men  næppe  havde  Rygterne  om  Fjendens  Frem- 
rykken naaet  Kyrene  og  sat  Kongegaarden  i  Angst  og 
Uro,  førend  Aretafila  begav  sig  til  Leandros. 

»Slut  Forlig  med  Anabos,«  sagde  hun  til  ham. 
»Dine  Feltherrer  og  dit  Mandskab  har  ingen  Lyst  til 
at  føre  Krig  med  Barbarer.  Giligammerne,  Asbysterne 
og  de  andre  Stammer  ere  Hyrdefolk,  som  kun  leve  i 
tarvelig  Velstand.  Der  er  ingen  store  Byer  at  indtage, 
ingen  mægtige  Forraad  at  plyndre,  intet  Bytte  at  vinde. 
Vil  Du  møde  Anabos  med  Vaabenmagt,  udsætter  Du 
Dig  for,  at  dine  Lejetropper  forlade  Dig  eller  vende  sig 

imod  Dig.  Glem  heller  ikke,  hvor  mange  misfornøjede 
og  hemmelige  Fjender  der  er  i  Staden!  Kommer  det 
til  Krig,  ville  de  sammenrotte  sig  og  søge  at  styrte  Dig. 
Kort  sagt  din  Stilling  kræver  bydende,  at  Freden  be- 
vares, dersom  Du  i  Tryghed  vil  herske  over  Borgerne.« 

Da  Leandros  vaklede  og  frygtede  for,  at  Magten 
skulde  slippe  ham  af  Hænderne,  tilbød  Aretafila  selv 
at  tilvejebringe  Fred  og  Forsoning  og  at  skaffe  ham  en 
Sammenkomst  med  Anabos,  inden  Staten  led  ubodelig 
Skade. 

Næppe  havde  Leandros  indvilget,  førend  hun  i  al 
Stilhed  begav  sig  til  Fyrsten  over  de  libyske  Stammer. 
Under  Løfter  om  rige  Gaver  og  en  betydelig  Pengesum 
formaaede  hun  ham  til  at  tilsige  hende  sin  Bistand. 
Efter  en  længere  Samtale  blev  der  truffet  en  hemmelig 
Overenskomst  imellem  dem  og  fastsat  en  Dag  til  Sam- 
menkomsten med  Leandros. 

Da  denne  Dag  oprandt,  nærede  Leandros  dog  al- 
vorlige Betænkeligheder;  men  da  Aretafila  tilbød  at  led- 
sage ham,  lod  han  sig  overtale  og  gik  ind  paa  at  bryde 
op  uden  Vaaben  og  Drabanter. 

I  den  tidlige  Morgenstund,  inden  Varmen  endnu 
var  trykkende,  forlode  Leandros  og  Aretafila  Konge- 
gaarden.  Irasa  fulgte  efter  Moderens  Ønske  med,  fordi 
denne  Udflugt  formentlig  vilde  tjene  til  at  opmuntre  og 
adsprede  hende. 

13* 

Det  var  et  stateligt  lille  Tog.  I  Spidsen  red  Hus- 
mesteren  og  et  Par  betroede  Mænd,  Staldmesteren  og 
Mundskjænken.  Efter  dem  fulgte  Leandros  paa  en  lav, 
tohjulet  Karm  med  en  hvidklædt  Dreng  som  Vognstyrer. 
Han  bar  en  Kappe  af  fiolblaat  Purpur  og  havde  et 
gyldent  Baand  om  Haaret.  De  to  Husfruer,  Aretafila 
og  Irasa,  kjørte  i  hver  sin  Vogn.  Det  var  smaa,  men 
prægtige  Kjøretøjer,  en  Efterligning  af  de  romerske 
Carpenta,  som  det  sædvanligvis  kun  var  højtstaaende 
Kvinder  tilladt  at  benytte.  Fadingen,  der  hvilede  paa 
to  sirlige  Hjul,  var  rigt  prydet  med  udskaaret  forgyldt 
Arbejde;  men  hvad  der  fremfor  alt  gav  disse  Vogne  et 
eget  let  og  luftigt  Udseende  var  en  af  Træmmeværk 
dannet  Himmel,  der  hvælvede  sig  over  dem,  baaren  af 
rigt  forgyldte  Karyatider  i  henved  halv  naturlig  Størrelse. 
Inden  for  de  tilbagetrukne  Purpurforhæng  paa  disse  smag- 
fulde Kjøretøjer  toge  Aretafila  og  Irasa  sig  saa  meget 
fornemmere  ud,  som  de  ved  denne  Lejlighed  havde 
iført  sig  deres  kostbareste  Dragter. 

Dette  lille  Optog  var  saaledes  »Dronningen  af 
Kyrene«  værdigt  og  vel  skikket  til  at  gjøre  Indtryk  paa 
Barbarer. 

Efter  flere  Timers  Kjørsel  gjennem  golde  og  træ- 
løse Strækninger  kom  Toget  til  en  smilende  Da],  i 
hvilken  et  lille  Vandløb  fra  de  omliggende  Højder 
havde  fremkaldt  en  rig  Plantevæxt.  Et  lysegrønt 
Krat    af   Terebinther,     fornemlig    af    duftende    Myrrha, 

aabnede  sig  med  ét  og  gav  Plads  for  et  overraskende 
malerisk  Skue. 

Foran  nogle  mørke,  træbevoxede  Højder  udfoldede 
Anabos's  Lejr  sig  pludselig  i  det  mest  glimrende  Sol- 
skin. Overalt  saas  hvide  Telte,  mellem  hvilke  der  fær- 
dedes Krigere  med  blanke  Vaaben;  hist  og  her  hvirvlede 
en  blaa  Røg  i  Vejret,  og  med  Vindens  Pust  sporedes 
en  Duft  af  stegt  Kjød. 

Mellem  to  vældige,  med  Slyngplanter  behængte 
Skruepalmer,  der  ragede  op  mod  Himlen  som  Obelisker, 
laa  der  en  naturlig,  af  flade  Stenblokke  dannet  Forhøj- 
ning, over  hvilken  der  var  udspændt  et  Solsejl.  Her 
havde  Fyrsten  og  hans  Mænd  taget  Plads  paa  trinvis 
opstigende  Sæder. 

Fyrst  Anabos  var  en  ung  Mand  paa  omtrent  tredive 
Aar.  Saa  vel  han  som  hans  Mænd  havde  en  lys, 
gulbrun  Hudfarve,  der  tog  sig  godt  ud  til  deres  brogede 
Dragter.  Anabos  bar  en  Art  Tunika  med  lange  Ærmer 
af  glinsende  gult  Tøj,  prydet  med  purpurrøde  Stikninger 
om  Halsen  og  ved  Haandleddene;  den  var  opbunden 
om  Livet,  men  saaledes  at  en  nedhængende  Tværfold 
dækkede  Bæltet.  Paa  Hovedet  bar  han  en  tætsluttende 
Hjælm  af  et  eget  tiltalende  Udseende;  den  bestod  af 
en  gylden  Ring,  fra  hvilken  der  op  efter  hvælvede  sig 
ti,  tolv  flade  Metalbaand,  som  oven  til  løb  sammen  i  et 
gyldent,  bladformet  Sirat,  som  lignede  en  Krone.    Over 

det  Sæde,  paa  hvilket  Anabos  hvilede,  var  der  udbredt 
et  prægtigt  Pantherskind. 

Baggrunden  dannedes  af  et  stort  Telt  for  Fyrsten 
og  hans  Mænd;  foran  dette,  lige  bag  Anabos's  Sæde, 
var  der  som  Høvdinge-Mærke  anbragt  en  høj  Stang, 
som  oven  til  bar  en  Knap,  paa  hvis  Rand  der  saas  sex, 
syv  raat  udskaarne  Dyreskikkelser,  Sindbilleder  paa  de 
Stammer,  over  hvilke  Anabos  herskede. 

Paa  begge  Sider  af  Lejren  strakte  der  sig  et  frodigt 
Krat  af  træagtige  Bregner,  Palmebuske  og  blomster- 
bærende Planter,  op  over  hvilket  der  hist  og  her  knejsede 
en  vild  Daddelpalme. 

Foran  Fyrstens  Telt  var  der  en  halvrund  aaben 
Plads,  langs  hvis  Yderkant  der  var  opstillet  en  Række 
væbnede  Krigsfolk. 

Uden  for  denne  Plads  maatte  Vognene  holde. 

Da  det  lille  statelige  Optog  fra  Kyrene  nærmede 
sig,  havde  Anabos  rejst  sig  og  var  traadt  helt  frem  til 
Randen  af  de  store  Stenblokke.  Hans  Mænd  holdt  sig 
bag  ham  i  en  Halvkreds.  Ved  Synet  af  de  to  fine 
Husfruer  i  de  prægtige,  med  hvide  Muldyr  forspændte 
Kjøretøjer  gjorde  Fyrsten  store  Øjne,  navnlig  forlod  hans 
Blik  ikke  Irasa. 

Ægypterindens  Datter  var  ogsaa  fortryllende  at  se. 
Paa  Hovedet  bar  hun  i  Stedet  for  Diadem  et  stort 
Pandesmykke  af  en  ejendommelig  Form.  Tanken  der- 
til   var    laant   fra   en   Paafugl.      Selve    Diademets   Plads 

blev  indtagen  af  Fuglens  brede  Bryst  og  yndefuldt 
bøjede  Hals  og  Hoved,  medens  de  halvt  udbredte  Vinger 
strakte  sig  hen  forbi  Tindingerne  og  sluttede  sig  til 
Halen,  der  hang  ned  over  Nakken.  Dette  mægtige 
Smykke  passede  fortrinlig  til  hendes  friske  Skjønhed 
med  den  blomstrende,  lidt  brunlige  Hudfarve  og  de 
sorte  Øjne  og  Øjenbryn.  Et  Halssmykke  med  noget 
større  Figurer  end  det,  hun  daglig  bar,  bidrog  sit  til  at 
indfatte  hendes  unge  Aasyn  som  i  en  Ramme  af  Guld. 
Om  Haandleddene  bar  hun  brede  gyldne  Armbaand,  ja 
selv  det  mørkeblaa  Bælte,  der  holdt  hendes  hvide  Dragt 
sammen,  var  indvirket  med  gyldne  Traade. 

Anabos  var  ikke  vant  til  at  skjule  sine  Følelser; 
hans  Øjne  hvilede  som  fasttryllede  paa  Ægypterindens 
Datter,  der  thronede  som  en  Gudinde  mellem  de  aabne 
Purpurforhæng  paa  den  lette  Karm.  Hverken  Aretafila 
eller  Irasa  kunde  undgaa  at  lægge  Mærke  til  Fyrstens 
kun  alt  for  aabenbare  Beundring. 

Næppe  vare  Kjøretøjerne  standsede  uden  for  den 
Række  Krigere,  som  omgav  Pladsen  foran  Anabos's  Telt, 
førend  Leandros  ved  Synet  af  de  mange  bevæbnede 
fik  nye  og  større  Betænkeligheder  end  før.  Han  vægrede 
sig  bestemt  ved  at  træde  alene  frem  for  Anabos  og 
vilde  først  lade  sine  Drabanter  hente. 

Aretafila  svarede  ham  ikke.  Kold  og  udeltagende 
steg  hun  ud  af  Vognen,  og  ved  den  Magt,  hun  udøvede 
over  ham,  tvang  hun  ham  til  at  gjøre  det  samme. 

>Skam  Dig!«  sagde  hun  derpaa  til  ham.  »Sømmer 
det  sig  for  en  Mand  at  bryde  en  truffen  Aftale?« 

Men  da  Leandros,  opfyldt  af  en  dunkel  Anelse, 
endnu  nølede,  greb  hun  ham  fast  og  bestemt  om  Armen 
og  drog  ham  hen  til  Anabos. 

»Vær  uden  Frygt!«  sagde  hun  saa  højt,  at  Libyeren 
hørte  det.  »Fyrst  Anabos  tænker  kongeligt.  Jeg  for 
min  Del  stoler  trygt  paa  hans  Tilsagn.« 

Næppe  vare  disse  Ord  udtalte,  før  Anabos  vinkede 
ad  en  lille  Afdeling  af  bevæbnede.  De  toge  Leandros 
imellem  sig,  og  inden  han  ret  vidste,  hvad  der  foregik, 
lagde  de  ham  i  Lænker. 

I  samme  Øjeblik  lød  der  et  højt  kvindeligt  Skrig. 
Irasa  sprang  af  Vognen,  gjennembrød  Krigernes  Række, 
styrtede  hen  til  Anabos  og  faldt  ham  til  Fode  med 
de  Ord: 

»Forbarmelse!     Skaan  min  Husbond!« 

Anabos  smilede  over  hendes  Iver. 

»Vær  rolig,  ædle  Husfrue!«  sagde  han.  »Intet  ondt 
skal  vederfares  Eders  Husbond.  Jeg  tager  ham  kun  i 
Forvaring,  indtil  man  har  bragt  mig  de  lovede  Gaver 
og  Penge.« 

XVIII. 
EN  FOLKEDOM. 

Da  Underhandlingerne  med  Anabos  rygtedes  i  Staden 
Kyrene,    blev  der  almindelig  Glæde.      Borgerne  stolede 

paa  Aretafilas  Klogskab  og  haabede,  at  Fjendtlighederne 
dermed  vare  til  Ende.  Den  halve  By  strømmede  ud 
ad  Vejen  til  den  Dal,  hvor  Overenskomsten  skulde  finde 
Sted.  Det  var  en  blandet  Befolkning  af  Hellenere  og 
Ægyptere.  Alle  havde  smykket  sig  som  til  en  Fest; 
nogle  kom  til  Fods  og  andre  til  Vogns,  medens  for- 
nemme Kvinder  laa  henstrakte  paa  Puderne  i  statelige 
Bærestole,  som  i  lange  Stænger  bares  paa  Skuldrene 
af  Slaver. 

Et  halvt  hundrede  Stadier*)  uden  for  Byen  mødte 
man  det  fra  Libyernes  Lejr  hjemvendende  Tog. 

Ved  Synet  af  Aretafila  manglede  der  ikke  meget 
i,  at  Borgerne  havde  glemt  deres  Had  til  den  nye 
Voldshersker  og  den  gunstige  Lejlighed  til  at  blive  ham 
kvit.  I  deres  første  Frihedsrus  hilste  de  »Dronningen 
med  Glædestaarer  og  faldt  ned  for  hende  som  for  en 
Billedstøtte  af  en  Gudinde. 

Den  ene  Hob  strømmede  til  efter  den  anden,  og 
det  blev  Aften,  inden  man  naaedt:  Byen.  Her  blev 
Jubelen  endnu  større.  Alle  vilde  se  Aretafila.  Tusen- 
der  og  atter  Tusender  omringede  hendes  Vogn;  man 
løftede  hende  ud,  og  efter  at  man  havde  bekranset 
hende,  blev  hun  som  en  Sejrherre  ved  Legene  baaren 
højt  paa  Mængdens  Skuldre.  Man  strøede  Blomster  for 
hende;    man  sprang  af  Glæde  højt  i  Vejret  og  hyldede 

*)  Omtr.    n/4    Mil. 

hende  som  »Byens  Befrierske«.  Paa  den  Maade  blev 
hun  i  Triumf  baaren  ind  i  Kongegaarden;  men  selv  her 
vilde  Jubelen  ingen  Ende  tage.  Hun  maatte  gjentagne 
Gange  vise  sig  for  Mængden  mellem  Pillerne  i  den 
aabne  Hal,  —  det  Rum,  hvor  Alkestis  havde  opmuntret 
hende  til  at  efterligne  Feræerinden  Thebes  modige 
Bedrift. 

Men  for  to  andre  Medlemmer  af  Nikokrates's  Slægt, 
for  Kalbia  og  Leandros,  blev  den  frembrydende  Nat  en 
Rædslernes  Stund. 

Da  Kalbia  havde  faaet  Nys  om  den  Hyldest,  som 
Byen  agtede  at  bringe  Aretafila,  havde  hun  strax  givet 
efter  for  sin  kvindelige  Nysgjerrighed  og  ønsket  at  se 
med  egne  Øjne.  Men  skjønt  hun  af  Forsigtighed  havde 
valgt  en  tarvelig  Bærestol  og  holdt  Forhængene  tæt 
sammentrukne,  fattede  man  Mistanke,  da  man  gjen- 
kjendte  de  Slaver,  som  bare  Bærestolen,  og  vidste,  at 
de  hørte  til  i  Kongegaarden.  Man  drog  da  Forhængene 
til  Side,  og  nu  blev  Kalbia  til  sin  Ulykke  gjenkjendt 
af  flere  af  de  tilstedeværende.  Der  blev  derpaa  sat 
Vagt  ved  Bærestolen,  indtil  de  Borgere,  som  havde  bragt 
Anabos  de  aftalte  Gaver  og  Penge,  vendte  tilbage  med 
den  udleverede  Leandros. 

En  talrig  Kreds  af  fribaarne  Mænd,  deriblandt  en 
Del  af  den  saa  skammelig  ombragte  Guldsmeds  Ven- 
ner, skred  nu  i  Folkets  Navn  til  Afstraffelsen  af  de  to 
forhadte. 

»Kalbia,«  sagde  man,  »har  ikke  mere  Hjærte  end 
en  Sten.  Det  er  hende,  som  har  sat  ondt  i  sine  Søn- 
ner og  gjort  dem  værre  end  Tigre.  Ingen  Straf  er  for 
haard  til  hende!« 

»Og  Leandros!«  istemte  andre,  »er  i  kort  Tid  bleven 
lige  saa  grum  som  Nikokrates.  Ogsaa  han  fortjener 
den  haardeste  Straf.« 

Inden  Aretafila  blev  underrettet  om  Borgernes 
Hensigter,  inden  hun  kunde  formaa  dem  til  at  gribe 
mildere  Forholdsregler,  havde  Folket  i  sit  Had  til 
Undertrykkerne  ikke  blot  fældet  Dommen,  men  bragt 
den  i  Udførelse.  Folkets  Retspleje  er  hurtig;  alt  gik 
for  sig  i  samme  Time. 

Straffen  var  forfærdelig. 

Kalbia  blev  levende  brændt,  og  Leandros  blev  ind- 
syet i  en  Dyrehud  og  kastet  i  Havet. 

XIX. 

VED  VÆVEN. 

Den  følgende  Dag  lod  Aretafila  de  mest  ansete 
Mænd  i  Staden  sammenkalde  til  et  Møde  i  Kongegaarden. 
Af  denne  udvalgte  Kreds  blev  der  med  hendes  Bistand 
valgt  en  Styrelse  for  Land  og  By. 

Den  første  Brug,  som  den  nye  Statsstyrelse  gjorde 
af  sin  Magt,  var  at  rejse  et  Alter  for  Aretafila.  Det 
var  det  i  Indledningen  omtalte  Mindesmærke,  som  endnn 

den  Dag  i  Dag  er  til,  om  end  i  beskadiget  Tilstand. 
Ved  Indvielsen  af  dette  Alter  blev  der  ofret  Røgelse 
for  »Byens  Befrierske«  som  for  en  Gudinde.  Det  var 
den  højeste  menneskelige  Ære. 

I  den  første  Tid  blev  Leandros's  Dødsmaade  holdt 
hemmelig  for  Irasa;  der  blev  sagt  hende,  at  han  var 
falden  som  en  Kriger  med  Sværdet  i  Haanden  Skjønt 
han  ikke  havde  behandlet  hende  godt,  sørgede  hun  op- 
rigtig over  ham  og  gjenkaldte  sig  med  Taarer  de  lykke- 
lige Tider,  da  de  mødtes  i  Kongegaardens  Have. 

Ungdommen  og  Sundheden  vandt  dog  snart  Over- 
haand  over  Sorgen,  og  da  Irasa  nu  levede  i  Fred  og 
Ro  hos  sin  Moder  Aretafila,  udfoldede  hendes  unge 
Skjønhed  sig  i  hele  sin  Glans. 

Den  da  brugelige  korte  Sørgetid  var  for  længe  siden 
til  Ende. 

En  Dag,  da  der  fejredes  en  Fest  til  Apollons  Ære, 
drog  et  Optog  gjennem  Staden  og  tog  Vejen  til  Konge- 
gaarden.  Det  kom  fra  Anabos  og  bragte  Gaver  til 
Aretafila  og  hendes  Slægtning,  den  unge  Husfrue  Irasa. 

Dagen  efter  indfandt  Anabos  sig  selv.  Som  en 
Mand,  der  var  vant  til  at  befale,  røgtede  han  uden  al 
Forlegenhed  sit  Ærinde.  Han  henvendte  sig  til  Aretafila 
og  bejlede  til  hendes  Datters  Haand. 

Uagtet  Aretafila  vel  havde  lagt  Mærke  til  Fyrstens 
Beundring  for  Irasa  ved  deres  Besøg  i  Lejren,  kom 
dette  Skridt  hende  dog  aldeles  uventet.    Hun  havde  en 

lang  Samtale  med  Anabos,  og  under  Paaskud  af,  at 
det  endnu  kun  var  saa  kort  siden,  at  Irasa  var  bleven 
Enke,  gav  hun  intet  bestemt  Løfte,  men  trak  Tiden  ud 
og  bad  ham  komme  igjen  om  en  Maaned 

Hun  havde  da  atter  en  længere  Samtale  med  ham, 
og  da  han  gjorde  et  gunstigt  Indtryk  paa  hende,  over- 
lod hun  Svaret  til  Irasa  selv.  Denne  var  allerede  under- 
rettet om  Anabos's  Bejlen,  og  efter  at  han  havde  talt 
sin  Sag,  gav  hun  villig  sit  Samtykke.  Kort  efter  fandt 
Brylluppet  Sted,  og  Irasa  drog  nu  hjem  med  sin  nye 
Husbond. 

I  den  nærmest  følgende  Tid  traf  Aretafila  en  For 
holdsregel  af  stor  Betydning  for  Stad  og  Land.  De 
sikeliske  Lejetropper,  som  havde  Tilhold  i  Konge- 
gaarden,  medførte  efter  hendes  Mening  en  stadig  Fare 
for  Borgernes  Frihed.  Hun  affandt  sig  derfor  i  Stilhed 
med  Anføreren  og  traf  Overenskomst  med  ham  om, 
at  han  og  hans  Drabanter  skulde  forlade  Kyrene  inden 
ti  Dage. 

Da  Sikelioterne  ved  den  fastsatte  Tid  rykkede  ud 
af  Kongegaarden  og  for  bestandig  droge  bort,  blev  der 
stor  Jubel  i  Byen.  Mængden  strømmede  skarevis  til 
Templerne  for  at  takke  Guderne,  og  fra  Mund  til  Mund 
fløj  de  Ord:   »Nu  først  er  Friheden  os  vis! 

Den  følgende  Dag  viste  Statsstyreisen  Aretafila  en 
Ære,  som  aldrig  tilforn  var  bleven  vist  nogen  Kvinde; 
den  tilbød  hende  efter  Medlemmernes  fælles  Beslutning 

som  Løn  for  Befrielsens  Værk  at  deltage  i  Styrelsen  af 
Stad  og  Land. 

Aretafila  takkede  for  den  høje  Ære,  men  afslog 
Tilbudet. 

»Oraklet,«  sagde  hun,  »har  for  længe  siden  spaaet, 
at  Kongedømmet  over  Kyrene  skulde  forblive  hos  Bat- 
tiaderne  gjennem  otte  Menneskeslægter.  Den  Tid  er 
længst  henrunden;  siden  da  har  Landet  tilhørt  Ægypterne 
og  nu  Romerne.  Det  lakker  vel  da  mod  Enden,«  og 
tilføjede  hun  med  mild  Vemod,  »jeg  takker  Guderne 
for,  at  det  blev  forundt  mig  at  skjænke  Staden  Frihed, 
saa  at  den  i  Fred  og  Ro  kan  nyde  sin  sidste  Blomstring. 
Hvad  mig  selv  angaar,  har  mit  Liv  været  rigt  paa  Om- 
skiftelser. Mod  min  Vilje  har  jeg  maattet  ægte  min 
første  Husbonds  Drabsmand;  jeg  er  bleven  anklaget  og 
lagt  paa  Pinebænken;  jeg  har  ført  Krig  og  sluttet  Fred, 
og  for  kort  siden  har  man  rejst  et  Alter  for  mig  som 
Byens  Befrierske  og  ofret  Virak  for  mig  som  til  en 
Gudinde  ...  Kyrenæiske  Mænd!  kan  det  undre  Eder, 
om  jeg  efter  saa  mange  og  saa  store  Begivenheder  foler 
mig  til  Mode,  som  om  jeg  havde  opført  et  mangfoldigt 
og  sammensat  Skuespil  lige  til  Overrækkelsen  af  Æres- 
kransen.  Nu,  da  mit  Maal  er  naaet,  nu  da  jeg  ser 
Borgerne  frie,  agter  jeg  ikke  mere  at  give  mig  af  med 
Statsstyreisen.  Jeg  vil  trække  mig  tilbage  til  Kvinde- 
boligen og  henleve  mine  ovrige  Dage  ved  Væven,  om- 
given af  Venner  og  Slægtninge.« 

Og  Aretafila  holdt  Ord. 

Hvor  meget  man  end  bønfaldt  hende  om  at  tage 
Del  i  de  offentlige  Anliggender,  afslog  hun  det  bestemt 
og  viede  sig  fra  dette  Øjeblik  til  stille  kvindelige  Sysler. 


Mindst  én  Gang  om  Aaret,  som  oftest  paa  en  af  de 
store  Festdage,  besøgte  Anabos  og  Irasa  deres  endnu 
unge  og  smukke  Moder. 

Ved  den  første  Indtrædelse  i  deres  Hus  var  der 
faldet  et  Blomsterbaand  ned  over  dem  og  havde  snoet 
sig  om  dem  begge. 

Dette  lykkelige  Varsel  var  ikke  slaaet  fejl. 

Fyrst  Anabos  havde  aldrig  glemt  den  Dag,  da  han 
fik  Besøg  i  Lejren  af  de  to  fine  kyrenæiske  Husfruer. 
For  ham,  Barbaren,  stode  de  i  al  deres  Glans  og  Pragt 
som  et  Par  overmenneskelige  Væsener.  At  det  var 
faldet  i  hans  Lod  at  vinde  den  yngste  af  dem,  forekom 
ham  som  den  højeste  Lykke. 

Langt  fra  saaledes  som  Leandros  at  trættes  ved 
Irasas  barnlige  Væsen,  blev  hun  ham  Dag  for  Dag 
kjærere. 

Deres  aarlige  Besøg  vare  en  stadig  Kilde  til  Glæde 
for  Aretafila;  thi  hun  behøvede  ikke  at  spørge,  — 
hun  saa'  Lykken  straale  sig  i  Møde  fra  Irasas  Øjne  og 
glade  Smil. 

Og  endnu  større  blev  Glæden,  alt  som  Aarene  gik, 
i  det  en  stadig  voxende  Flok  af  stinde  og  livsglade 
Børn  fulgte  Forældrene  paa  deres  Besøg  i  Kyrene.  Særlig 
blev  den  ældste  Datter,  som  bar  Navnet  Aretafila,  Bedste- 
moderens erklærede  Yndling. 

Til  hende  forfærdigedes  de  skjønneste  Mønstre  paa 
»Dronningen  af  Kyrenes«  Væv. 


SLAVEN  LUCIPOR. 

Den  152de  Olympiades  3dje  Aar  (170  f.  Chr.). 


I. 

>  iJu  sidder  stille  og  rolig  blandt  dine  Skriftruller 
.  .  .  og  hele  Byen  er  i  Bevægelse.  Paa  Torvet  flokkes 
Mængden  om  Udraaberne  .  .  .« 

»Hvad  forkynde  de  da?« 

»KongPerseus  befaler,  at  Flaaden,  inden  tyve  Døgn 
er  omme,  skal  samles  ved  Pallene.  De  rigeste  Borgere 
deles  i  større  og  mindre  Afdelinger  til  at  besørge  Ud- 
rustningen. Dit  Navn  blev  ogsaa  nævnet  iblandt  dem. 
Du  og  ti  andre  skulle  stille  et  treradaaret  Skib  med 
Mandskab  og  Levnedsmidler  for  tredive  Døgn.  Udlæget 
vil  blive  godtgjort  Eder  af  Kongens  Skat.« 

» Ved  Herakles,  det  vil  vare  en  Stund,  inden  Kongen 
—  den   Gnier!   —  faar   Tid    at   tænke   derpaa  .  .  .     Det 

er  fem,  sex  Miner1),  jeg  skal  udbetale,  og  saa  undgaar 
jeg  vel  ikke  en  Gang  at  tage  Overbefalingen,  da  jeg  er 
Skibsreder  og  forstaar  mig  paa  Søvæsen.  Forbandet 
være  denne  evige  Ufred!  Og  hvad  nytter  det  alt? 
Makedonien  har  haft  sin  mægtige,  lykkelige"  Blomstrings- 
tid. Naar  stod  vel  paa  hele  Jordens  Kreds  tre  Mænd 
sammen  som  Filippos,  Alexandros  og  Aristoteles  fra 
Stageira?  Kongesønnen  var  sin  Fader,  den  store  Hær- 
fører, værdig,  og  hans  Lærer,  Aristoteles,  rummede  i 
sit  Hoved  al  menneskelig  Kundskab.  For  ham  havde 
Naturen  selv  ingen  Hemmeligheder.  Ak!  men  nu  er 
det  anderledes.  Makedoniens  Stjærne  er  i  Færd  med 
at  dale.« 

»Da  skal  Kong  Perseus  dog  være  en  dygtig  og 
modig  Mand.  Fægtede  han  ikke,  allerede  næsten  som 
Dreng,  mod  Illyrerne  og  senere  mod  Ætolerne,  og  har 
han  ikke  endnu  i  Fjor  vundet  en  Sejr  over  de  romerske 
Legioner  ved  Sykurion  i  Thessalien?c 

»Sandt!  ganske  sandt!  Men  hans  vel  øvede  Tropper 
kæmpede  her  mod  uøvede,  i  Hast  sammenskrabede 
Legioner.  Og  i  Stedet  for  at  forfølge  Sejren  bad  han 
Romerne  om  Fred.  Og  hvad  svarede  de  overmodige 
Romere?  ...  at  han  —  Sejerherren!  —  skulde  overgive 
sig  paa  Naade  og  Unaade.« 

»Muligt  vil  Kongen   nu  udrette  større  Ting  til  Søs.« 


[)    En  Mine,  omtr.   67    Kr. 

»Ganske  vist  er  Filippidernes  Blod  i  ham,  skjønt 
han  kun  er  et  Slegfredbarn  af  en  Medhustru  eller  Slav- 
inde, underskudt  af  Filippos  den  Tredjes  Hustru.  Men 
er  han  Manden  til  at  optage  Kampen  mod  Romerne? 
Jeg  tror  det  ikke.  Kan  han  være  kjær  for  Guderne  eller 
af  dem  udset  til  store  Ting?  Har  han  ikke  sin  Broder 
Demetrios's  Blod  paa  sine  Hænder?  Og  hvorfor?  Fordi 
han  troede  ham  begunstiget  af  Romerne  og  saa'  en 
Medbejler  i  ham  .  .  .  For  Tiden  kan  han  jo  ikke 
forhindre,  at  Romerne  hjemsøge  Hellas  med  et  svært 
Tryk. « 

Denne  Samtale  fandt  Sted  i  et  ret  anseligt  Værelse, 
som  blev  benyttet  til  Bogsamling.  Langs  Væggene  gik 
der  Skabe,  i  hvilke  en  Mængde  større  og  mindre  Rum 
gabede  En  i  Møde.  Deri  laa  Skriftrullerne,  for  største 
Delen  i  Hylstre  af  rødt  eller  gult  Pergament  for  at  be- 
skytte dem  mod  Støv.  Her  fandtes  ikke  alene  de  navn- 
kundigste Digteres  Værker,  men  ogsaa  Talernes,  Vis- 
domslærernes og  Historikernes  Skrifter,  og  intet  af  dem 
laa  højere,  end  at  man  bekvemt  kunde  naa  det. 

Hele  Værelset  var  opfyldt  af  en  egen,  ikke  ube- 
hagelig, Duft.  Thi  for  at  beskytte  de  kostbareste  og 
sjældneste  Skriftruller  mod  Møl  og  Orm  vare  de  ind- 
gnedne  med  Cederolie  eller  opbevarede  i  Cedertræs 
Kasser. 

De  Personer,  mellem  hvilke  Samtalen  blev  ført,  var 
Husherren  og  hans  mest  betroede  Slave. 

Herren,  en  Mand  paa  henved  tresindstyve  Aar,  var 
Skibsrederen  Eu  krat  es,  en  af  de  rigeste  Mænd  i  Byen 
Pydna  i  det  makedoniske  Landskab  Pieria.  Som  han 
sad  her  ved  et  Bord,  bedækket  med  Voxtavler,  Papyros- 
og  Pergamentruller,  mellem  hvilke  der  hist  og  her  laa 
ægyptiske  og  knidiske  Skriverør,  gjorde  han  ved  sin 
høje  Skikkelse  og  ranke  Holdning  et  stateligt  Indtryk. 
Over  hans  regelmæssige  Træk  var  der  udbredt  en  stræng, 
eftertænksom  Alvor,  men  i  hans  mørke  Øjne  funklede 
der  et  Liv  og  Spil,  som  røbede  et  lidenskabeligt  Sind, 
hvis  Heftighed  vel  var  dæmpet,  men  ikke  undertrykt  af 
den  fremrykkede  Alder.  Hans  graanede  Haar  og  Skjæg 
var  omhyggelig  ordnet,  og  hans  blændende  hvide  Klæde- 
bon af  den  kostbareste  milesiske  Uld,  i  Forening  med 
den  smukke  Haand  med  Seglringen,  vidnede  ikke  alene 
om  Velstand,  men  om  fine  Sæder  og  Dannelse. 

Hans  betroede  Slave,  som  nylig  var  kommen  hjem 
fra  Torvet,  havde  strax  efter  den  anførte  Samtale  taget 
Plads  ved  et  lille  Bord  og  givet  sig  i  Færd  med  at  af- 
skrive et  Pergamenthaandskrift,  hvis  Sider  ved  røde 
Streger  vare  delte  i  tre  Spalter.  Det  var  Aristoteles's 
Politika.  som  Eukrates  havde  laant  af  en  anden  Bog- 
elsker for  at  lade  den  afskrive. 

Dette  kostbare  Skrift,  hvis  Blade  paa  den  ene  Side 
vare  sammenlimede  og  fæstede  til  en  hul  Stok  af  Ben, 
gjennem  hvilken  der  gik  en  Stav,  som  kunde  drejes 
rundt,    hvilede    under   Aflæsningen    paa   Stavens    runde 

Endeknapper,  for  at  Bladene  saa  lidt  som  muligt  skulde 
slides  mod  Bordet. 

I  Hellas  havde  man  vel  Slaver,  der  kunde  bruges 
som  Afskrivere  og  til  anden  boglig  Syssel.  Men  deres 
Tal  var  ikke  stort.  Eukrates  havde  længe  ønsket  en 
saadan,  men  fordrede  tillige,  at  han  skulde  være  hjemme 
i  begge  Oldtidens  Hovedsprog,  det  latinske  og  det  hel- 
leniske  Tungemaal.  Denne  Fordring  gjorde  Sagen 
vanskeligere.  Det  lykkedes  ham  dog  at  faa  sit  Ønske 
opfyldt,  vel  ikke  i  Makedonien,  men  paa  en  Rejse. 

Da  han  en  Gang  med  et  af  sine  Skibe  løb  ind  til 
Ostia  ved  Tiberflodens  Munding,  forsømte  han,  som 
rimeligt  var,  ikke  Lejligheden  til  at  besøge  Rom.  Her 
lod  han  sig  af  en  Fremmedfører  —  thi  dem  havde  man 
allerede  i  Oldtiden  —  vise  rundt  blandt  Stadens  Sevær- 
digheder. Han  besaa  Capitolium  med  Jupiter  Stator 
Templet  og  Juno  Monetas  Helligdom,  han  forbavsedes 
over  den  vældige  Circus  Maximus,  men  følte  sig  ulige 
mere  tiltalt  af  den  mindre  Circus  Flaminius,  som  havde 
en  vis  Lighed  med  en  hellenisk  Væddeløbsbane;  han 
besøgte  Porticus  Metelli  og  de  rundt  om  i  Staden 
spredte  Helligdomme,  af  hvilke  især  det  prægtige  Bel- 
lona  Tempel  vakte  hans  Beundring. 

Men  næppe  var  han  bleven  nogenlunde  bekjendt 
med  Roms  Gader  og  Veje,  før  han  begav  sig  til  Vicus 
Sandalarins,  en  Gyde,  hvor  den  ene  Boghandlerbod  laa 
ved  Siden  af  den  anden,    alle  med  en  rig  Udstilling  af 

Haandskrifter  in  pilis  et  postibus,  paa  Pillerne  og  i  Ind- 
gangene. I  en  af  de  mest  vel  forsynede  Boder  gjorde 
han  et  rigeligt  Indkjøb  af  Skrifter.  Boghandleren,  en 
lille,  spinkel  Mand  med  kortklippet  Haar  og  sorte  stik- 
kende Øjne,  betjente  selv  den  fremmede  Kjøber;  men 
da  Eukrates  kom  til  sit  egentlige  Ærende,  at  ville  an- 
skaffe en  skrivekyndig  Slave,  som  var  vel  bevandret  i 
begge  Hovedsprog,    kløede  han  sig  forlegent  bag  Øret. 

»Jeg  véd  ikke  ret,  om  jeg  kan  undvære  nogen,« 
sagde  han.     »Men  billig  vil  han  ikke  blive.« 

De  sidste  Ord  stødte  Eukrates,  som  i  Forvejen  bar 
Nag  til  Romerne. 

»Har  jeg  tinget  om  Bøgerne?«  spurgte  han  barsk 
og  rynkede  Brynene. 

Boghandleren  bøjede  sig  dybt  for  den  statelige 
Hellener,  som  ledsagedes  af  flere  Slaver,  af  hvilke  en 
bar  en  vel  fyldt  Pung. 

»Guderne  bevare  min  Tunge!«  udbrød  han.  »Jeg 
mente  intet  ondt  .  .  .« 

»Til  Sagen!«  sagde  Eukrates  kort  som  en  Mand, 
der  er  vant  til  at  blive  adlydt. 

Boghandleren  bøjede  sig  atter. 

»Følg  mig  da,  ædle  fremmede!«  tog  han  Ordet  og 
førte  Eukrates  ind  i  sin  statio  eller  Værksted. 

Det  var  et  stort,  tarvelig  udstyret  Rum,  hvor  Skrif- 
terne mangfoldiggjordes  paa  en  aldeles  forretningsmæssig 
Maade.     Ved  den  ene  Væg  stod  der  paa  en  Forhøjning 

en  simpel  Pult,  fra  hvilken  en  midaldrende  Mand  med 
høj  og  kraftig  Stemme  dikterede  et  Haandskrifts  Indhold 
til  henved  et  Halvhundrede  Mennesker,  som  sade  ved 
lange  Borde,  der  i  Hesteskoform  omgave  Pulten.  Disse 
talrige  Afskrivere  vare  dels  skrivekyndige  Slaver,  dels 
frigivne  eller  fribaarne,  hvem  Nøden  drev  til  dette  Arbejde. 

Der  herskede  en  højtidelig  Stilhed  i  dette  store 
Rum;  den  dikterendes  Stemme,  ledsaget  af  Skriverørenes 
Kradsen,  var  den  eneste  Lyd,  der  hørtes. 

Ved  at  se  dette  Boghandler- Værksted  arbejde,  gjorde 
Eukrates  store  Øjne.  I  sin  Hjemstavn  havde  han  aldrig 
set  noget  lignende. 

Forretningens  Ejer  var  imidlertid  gaaet  hen  til  den 
dikterende  og  havde  vexlet  nogle  Ord  med  ham.  Der- 
efter havde  denne  sidste  udpeget  en  ung  Slave,  som 
sad  ved  et  af  de  fjærnere  Borde. 

»Lucipor!«   kaldte  Boghandleren. 

Den  unge  Slave  nærmede  sig. 

Han  var  af  Middelhøjde  og  kraftig  bygget,  med 
bredt  Bryst  og  senefulde  Arme.  Hans  krøllede  sorte 
Haar  og  tidlig  udviklede  mandige  Træk  med  den  korte, 
lige  Næse  og  de  noget  fremstaaende  Kindben  syntes 
at  vidne  om,  at  der  flød  hispanisk  Blod  i  hans  Aarer, 
og  hans  sorte  Øjne  med  det  halvt  milde  og  halvt 
stikkende  Blik  bekræftede  denne  Antagelse.  Han  bar 
en    ensfarvet    graabrun   Tunika,  og   i    hans    afventende, 

ærbødige  Holdning  over  for  de  fribaarne  blandede  der 
sig  en  vis  medfødt  Selvbevidsthed. 

Eukrates  mønstrede  ham  fra  Top  til  Taa  og  fandt 
Behag  i  ham. 

Kjøbet  var  snart  bragt  i  Orden  Eukrates  betalte, 
hvad  der  forlangtes,  og  af  Vidner  var  der  nok  at  vælge 
imellem. 

Da  alt  var  afgjort,  tog  den  dikterende  Ordet: 

»Jeg  kan  lykønske  Dig,  fremmede,«  sagde  han. 
»Du  vil  ikke  fortryde  Kjøbet.  Denne  servus  literatus 
er  ikke  alene  en  dygtig  Bogafskriver,  men  tillige  en  af 
vore  bedste  Hurtigskrivere  —  om  Du  vil  —  kan  Du 
bruge  ham  til  pedisequus  (Følgesvend),  thi  han  regner 
godt,  kan  omgaas  alle  og  forstaar  sig  paa  mange  Ting.« 

Den  eneste,  om  hvis  Mening  der  ikke  blev  spurgt, 
var  den  paagjældende  selv,  Lucipor.  Han  var  i  langt 
kortere  Tid,  end  Vanduret  behøvede  til  at  løbe  ud, 
bleven  bortreven  fra  den  Stad,  hvor  han  var  voxet  op, 
hvor  han  kjendte  hver  Plet,  og  hvor  hans  bekjendte 
og  Venner  levede.  Han  skulde  pludselig,  uden  ringeste 
Varsel,  udrives  fra  sine  daglige  Vaner  og  Beskæftigelser 
for  at  følge  en  fremmed  Herre  til  et  fjærnt  Land,  hvis 
Sprog  han  vel  forstod,  men  som  i  øvrigt  var  ham  ganske 
ukjendt.  Men  hvem  spurgte  vel  om  en  Slaves  Tanker 
og  Følelser?  Der  blev  ikke  en  Gang  levnet  ham  Tid 
til  at  tage  Afsked  med  nogen.  Eukrates  tog  ham 
strax  med,    da  han  samme  Dag  vilde  afsejle  fra  Ostia. 

Dersom  Boghandleren  ikke  havde  underrettet  hans  Ven- 
ner om  det  skete,  kunde  de  have  troet  ham  opslugt 
af  Jorden. 

II. 

Efter  Ankomsten  til  sit  nye  Hjem,  Byen  Pydna  i 
Makedonien,  var  Lucipor  i  den  første  Tid  dybt  nedslaaet 
og  følte  sig  forladt  af  alle.  Næst  efter  Savnet  af  dem, 
hans  Hjærte  hang  ved,  længtes  han  efter  den  Færdsel 
og  Travlhed,  han  var  vant  til  at  se  om  sig,  og  desuden 
faldt  det  ham  haardt  at  undvære  de  mange  og  store 
Adspredelser,  der  i  Rom  kunde  nydes  for  Intet  saa  vel 
af  Slaver  som  af  frie.  Navnlig  savnede  han  Gladiator- 
kampene. Der  var  ved  disse  Circus-Lege  en  blodig 
Alvor,  som  fængslede  Sjæl  og  Sans  og  medførte  en 
aandelig  og  legemlig  Spænding,  som  ikke  kunde  er- 
stattes af  noget  andet.  Tilskuernes  uvilkaarlige  Udraab, 
der  hvert  Øjeblik  som  en  Stormvind  forr  hen  over 
Årenen,  var  alene  nok  til  at  vise,  hvor  mægtig  en 
Virkning  disse  Kampe  udøvede.  Intet  Under,  at  det  faldt 
enhver  Romer  tungt  at  undvære  dem  i  fremmed  Land. 

Men  paa  den  anden  Side  nød  Lucipor  hele  Be- 
hageligheden ved  at  være  kommen  til  et  rigt  og  anset 
Hus,  hvor  alt  gik  til  med  Regelmæssighed  og  Orden. 
Fra  den  store,  øde  Afskriver-Stue  i  Vicus  Sandalarius 
var  han  bleven  henflyttet  til  et  hyggeligt  Hjem,  hvor 
det    hverken    fattedes    paa    Elfenbensløjbænke,     gyldne 

Trefødder  eller  babyloniske  Tæpper.  Ja,  selv  den  Stilling, 
han  indtog,  fik  i  Makedonien  en  ganske  anden  Betydning 
end  tidligere.  Som  eneste  skrivekyndig  Slave  var  hans 
Plads  i  Bogsamlingen  ved  hans  Herres  Side.  Ingen 
talte  mere  med  Eukrates  end  han;  det  gav  ham  Anseelse 
i  Huset,  —  han  blev  næsten  betragtet  som  en  fribaaren, 
ja  selv  Slaveopsynsmanden  behandlede  ham  med  Agtelse. 

Mere  end  alt  andet  bidrog  dog  en  Tilfældighed  til 
at  formilde  Lucipors  Skæbne. 

Eukrates  havde  nogle  Aar  i  Forvejen  mistet  sin 
Hustru,  som  havde  efterladt  ham  en  eneste  Datter. 
Eudora  —  det  var  Barnets  Navn  —  var  en  stor  Pige 
paa  fjorten  Aar,  da  Lucipor  blev  indført  i  Huset.  Hele 
hendes  Ydre  vidnede  om,  at  hun  nedstammede  fra  en 
ualmindelig  skjøn  Slægt. 

Oprindelig  var  Byen  Pydna  en  dorisk  Nybygd, 
anlagt  af  Udvandrere  fra  Tetrapolis  i  det  lille  Landskab 
Doris.  Dryopernes  Efterkommere,  Beboerne  af  dette 
Landskab  —  den  doriske  Stammes  Vugge  —  gjaldt 
for  det  smukkeste  og  kraftigste  Folk  i  Hellas,  og  ikke 
for  Intet  gik  der,  saa  langt  det  helleniske  Tungemaal 
strakte  sig,  stort  Ry  af  de  doriske  Jomfruers  Skjønhed. 
Der  var  forløbet  rum  Tid,  flere  Aarhundreder,  siden 
Pydnas  Anlæg,  men  Byens  Kvinder  havde  endnu  for 
største  Delen  bevaret  deres  Stammes  Fortrin.  Navnlig 
havde  Eukrates's  Hustru  været  et  beundringsværdigt 
Mønster  paa  de  doriske  velvoxne,  blomstrende  Kvinder, 


Slaven  Lucipor.  22  1 

og  allerede  som  ganske  ung  Pige  havde  hun  udmærket 
sig  ved  en  saa  yppig  Friskhed,  at  hun  havde  været 
bekjendt  under  Navn  af  »Kistosrosen«.  Hele  denne 
Frodighed,  som  fra  Pindosflodens  Bredder  igjennem 
mange  Slægthed  havde  forplantet  sig  til  Makedoniens 
nordlige  Himmelstrøg,  var  øjensynlig  gaaet  i  Arv  til 
Eudora. 

Da  hendes  Moder,  »Kistosrosen«,  uventet  var  bleven 
bortrykket  af  en  smitsom  Feber,  var  hun  endnu  for 
ung  til  at  kunne  tage  sig  af  Husvæsenet.  Men  en  ældre 
Skafferske,  som  havde  flinke  Slavinder  til  sin  Raadighed, 
vaagede,  i  Forening  med  Slaveopsynsmanden,  over  at 
alt  blev  holdt  i  den  vante  Skik.  Eudora  kunde  derfor 
ganske  hellige  sig  til  Faderens  Yndlingsbeskæftigelser 
og  tilbragte  daglig  flere  Timer  i  Bogsamlingen,  hvor 
hun  hjalp  ham  med  Afskrivning  og  med  at  holde  Orden 
i  de  mange  Skriftruller. 

Ved  idelig  at  færdes  i  et  Rum,  hvor  de  største 
Aander  talte  gjennem  vel  bevarede  Haandskrifter,  var 
Eudora  kommen  til  at  fatte  en  levende  Forkjærlighed 
for  boglige  Sysler,  og  da  der  ved  Lucipors  Indtrædelse 
i  Huset,  bød  sig  Lejlighed  til  at  blive  fortrolig  med  de 
latinske  Skribenter,  erholdt  hun  let  Faderens  Samtykke 
til  at  lade  sig  undervise  paa  dette  Omraade. 

Lucipor  blev  saaledes  paa  én  Gang  Slave  og 
Lærer. 

»Romeren«,  —  saaledes  kaldtes  han  i  hele  Huset,  — 
mærkede  snart,  at  han  havde  et  opvakt  Barn  for  sig. 
De  Timer,  hvori  han  vejledede  Eudora,  bleve  ham  lidt 
efter  lidt  de  kjæreste  af  alle.  Paa  samme  Tid  som 
hans  Øjne  med  Velbehag  hvilede  paa  Pigens  indtagende 
Skikkelse,  glædede  han  sig  over  hendes  hurtig  opfattende 
helleniske  Aand,  som  kun  behøvede  et  lille  Vink  for 
at  tilegne  sig  de  mange  Ejendommeligheder  ved  det 
fremmede  Sprog.  Over  for  Faderen  var  han  stolt  af 
Barnets  hurtige  Fremskridt. 

Mindst  af  alt  drømte  den  ærlige  Knøs  om,  hvilke 
Farer  denne  Undervisning  rummede  for  ham  selv.  For- 
holdet mellem  Lærer  og  Lærling  giver  Anledning  til 
mange  smaa  Fortroligheder.  Hvor  ofte  mødtes  ikke 
Lucipors  og  Eudoras  Hænder  under  den  stadige  Syslen 
med  Skriftrullerne  ?  Og  naar  det  knidiske  Skriverør 
skrev  for  tykt  og  trængte  til,  at  der  blev  bødet  paa 
det,  hvem  andre  end  Romeren  maatte  da  bringe  det  i 
Orden?  Opfordringen  dertil  blev  altid  ledsaget  af  et 
lille  Smil,  fordi  det  gik  saa  tit  paa.  Og  naar  Lucipor 
rettede  en  Fejl  i  det  skrevne,  lagde  Eudora  ofte  en 
rund,  blændende  hvid  Arm  paa  hans,  medens  hun  forskende 
saa'  ham  ind  i  Øjet  for  saa  at  sige  at  foregribe  hans 
Forklaring.  Men  trods  alt  dette  glemte  Lucipor  ingen 
Sinde,  at  han  var  Slave,  og  at  der  var  oprejst  en  uover- 
stigelig Skranke  imellem  ham  og  hende. 

Ved  en  uforudselig-  Hændelse  kom  der  dog  en 
Dag  en  Forandring  i  dette  Forhold. 

Eukrates  ejede  tæt  uden  for  Pydna  en  Landgaard 
ved  Foden  af  Bjærget  Olokros,  op  ad  hvis  Skraaning 
hans  Vinhaver  strakte  sig.    Her  holdt  han  et  Par  Paafugle. 

I  tidligere  Tider,  i  Kleons  Dage,  havde  disse  skjønne, 
til  Gudinden  Hera  helligede  Dyr  været  en  saa  stor 
Sjældenhed  i  Hellas,  at  en  Paahane  blev  betalt  med 
Tusende  Drachmer1).  Den  Gang  havde  Pyrilampes, 
Ejer  af  et  Par  af  disse  prægtige  Fugle,  endog  gjort 
sig  en  Indtægtskilde  deraf  ved  én  Gang  om  Maaneden 
at  forevise  dem  for  Penge  for  de  skuelystne  Atheniensere 
og  for  fremmede,  som  indfandt  sig  langvejs  fra  for  at  se 
dem.  Ja,  der  er  endog  Sandsynlighed  for,  at  Pyrilampes's 
Paafugle  have  betraadt  Dionysos  Skuespilhusets  Scene 
i  Aristofanes's  Lystspil  »Acharnerne«,  i  hvis  tredje  Optrin 
et  Statssendebud  vender  tilbage  fra  Persien  med  rige 
østerlandske  Gaver,  hvoriblandt  Paafugle. 

Men  efter  at  Alexandros  ved  sit  æventyrlige  Tog 
havde  aabnet  Asien  for  Hellenerne,  vare  Paafugle  ikke 
længere  nogen  Sjældenhed;  der  fandtes  da  ikke  faa  af 
dem  rundt  om  i  Hellas.  Af  det  Par,  som  Eukrates 
holdt,  var  Hannen  især  Eudoras  Yndling  paa  Grund  af 
sin  glimrende  Farvepragt.  Den  var  ikke  fuldstændig 
tam,    men   havde   et  Par  Gange  ædt  af  hendes  Haand. 

J)    670  Kroner. 


224  Slaven  Lucipor. 

En  smuk  Foraarsdag,  i  Fuglens  Yngletid,  var  det  dog 
forbi  med  Venskabet.  I  mandligt  Overmod  gik  den 
endog  angrebsvis  til  Værks  og  forfulgte  Eudora  fra 
Haven  ind  i  Gaarden.  Her  krydsede  den  med  halvaabne 
Vinger,  og  i  det  den  slog  Hjul  med  Halen,  frem  og 
tilbage  foran  hende,  stadig  nærmere  og  nærmere,  aaben- 
bart  i  fjendtlig  Hensigt.  Hun  forsøgte  først  at  skræmme 
den  ved  at  tale  haardt  til  den  og  true  ad  den  med 
udstrakte  Arme,  men  da  den,  langt  fra  at  blive  bange, 
paa  større  Fugles  Vis  begyndte  at  hugge  efter  hendes 
Øjne,  blev  Pigen  alvorlig  forskrækket  og  raabte  om 
Hjælp.  Da  hun  ikke  vovede  at  vende  Ryggen  til  den 
opbragte  Fugl,  trak  hun  sig  baglængs  over  mod  et 
Hjørne  af  Gaarden,  hvor  hun  vidste,  at  der  fandtes  en 
lavt  anbragt  Vinduesaabning.  Men  da  hun  kom  til 
Stedet,  blev  Fuglen  saa  nærgaaende,  at  hun  maatte 
støde  den  bort  med  Foden.  Den  udbredte  da  Vingerne 
og  gjorde  Mine  til  at  flyve  paa  hende.  I  sin  Angst 
raabte  hun  for  anden  Gang  om  Hjælp 

I  dette  truende  Øjeblik  følte  hun  sig  greben  under 
Armene ,  og  i  samme  Nu  blev  hun  løftet  ind  i  Huset 
og  bragt  i  Sikkerhed.  Næppe  saa'  hun ,  at  det  var 
Lucipor,  hun  havde  at  takke  for  sin  Frelse,  før  hun  i 
sit  Hjærtes  overstrømmende  Glæde  slog  Armene  om 
hans  Hals  og  kyssede  ham  midt  paa  Munden.  Lucipor 
blegnede  ved  dette  overraskende  Kjærtegn.  Han  havde, 
rigtig  nok  kun  et  flygtigt  Nu,    holdt  Pigen  fast  trykket 

til  sit  Bryst;  men  dette  Nu  havde  været  tilstrækkeligt 
for  ham  til  at  føle,  at  hun,  den  fribaarne,  var  af  samme 
Kjød  og  Blod  som  han. 

Fra  denne  Stund  betragtede  han  hende  med  ganske 
andre  Øjne  end  hidtil.  Den  Skranke,  der  bestod  imellem 
dem,  syntes  ham  ikke  længer  uoverstigelig. 

Lucipor  var  ikke  for  Intet  en  boglærd  Slave.  Havde 
Aurora  ikke  ægtet  Tithon  ?  spurgte  han  sig  selv.  Og 
kunde  en  Gudinde  gifte  sig  med  en  dødelig,  hvorfor 
skulde  Eudora  da  ikke  kunne  ægte  en  frigiven?  —  og 
frigiven  skulde  han  vel  blive.  Følte  han  ikke  Mod  og 
Kraft  til  at  udrette  store  Ting? 

III. 

En  Dag  hørte  Eudora  en  af  Hyrdedrengene  paa 
Landgaarden  fortælle,  at  Osmeros-Fisken*)  gik  helt  op 
i  Bækken  lige  til  Foden  af  Olokros  Bjærget.  Hun  fik 
da  Lyst  til  at  fiske. 

»Tag  Snørerne,  Krukken  til  Agn  og  Spanden«, 
sagde  hun  til  Lucipor. 

Denne  adlød  villig. 

Vejen  var  ikke  lang.  Bækken,  en  ægte  Bjærgstrøm 
med  krystalklart  Vand,  løb  i  et  Leje  af  Smaasten  tæt 
forbi  Eukrates's  Landgaard. 


*)    Smelten,   en  lille,   spiselig  Flodfisk. 
Dronningen  af  Kyrene. 

Paa  et  skyggefuldt  Sted  under  en  gammel  Morbær- 
figen  satte  Eudora  sig  paa  en  Klippeblok  ved  Bredden 
og  kastede  Snøren  ud.  Hyrdedrengen  havde  talt  Sand- 
hed; der  var  Smaafisk  i  Mængde,  og  det  gik  rask  med 
Fangsten. 

Pludselig  følte  Eudora  et  stærkt  Ryk  i  Snøren. 

»En  større  Fisk  har  bidt!«  raabte  hun  glad  og 
rejste  sig. 

Lucipor,  som  havde  holdt  sig  lidt  tilbage,  nærmede 
sig  og  lod  sit  Blik  hvile  paa  den  unge  Pige. 

Som  hun  stod  der  under  Træet,  hældende  sig  lidt 
frem  for  at  se  hen  over  Vandspejlet,  traadte  hendes 
Skikkelse  skarpt  frem  imod  det  blanke  Vand  og  det 
bag  ved  liggende   solbelyste  Landskab. 

Hvor  var  hun  dog  smuk!  Det  glinsende  sorte  Haar 
var  højt  opsat  og  laa  i  bløde  Bølger  hen  over  Tin- 
dingerne, omvundet  med  et  Purpurbaand,  som  var  knyttet 
i  Nakken.  Hendes  fine  Træk  bar  Hellas's  ædle  Præg, 
hvad  der  saa  meget  mere  vakte  Lucipors  Beundring, 
som  han  i  sin  Hjemstavn  kun  havde  været  vant  til  at 
se  Romerindernes  mere  sanselige  Skjønhed.  Hun  var 
iført  en  simpel  hvid  Chiton  uden  alle  Bræmmer;  den 
blev  ved  et  sølvindvirket  Bælte  holdt  tæt  ind  til  Legemet 
og  kom  derved  til  at  røbe  dettes  paa  én  Gang  slanke 
og  svulmende  Omrids.  Da  dette  Klædebon  paa  dorisk 
Vis  var  uden  Ærmer  og  kun  sammenhæftet  med  en 
Agraf,     vare    Pigens    fyldige,    blændende    hvide    Arme 

blottede  helt  op  til  Skuldrene,  saa  at  Øjet  kunde  følge 
deres  mindste  Bevægelser. 

Der  var  hengaaet  halvandet  Aar,  siden  Lucipor 
kom  til  Pydna.  Eudora  var  vel  allerede  den  Gang  en 
stor  Pige,  men  dog  kun  et  Barn.  Han  havde  læst  med 
hende  og  deltaget  i  hendes  Adspredelser;  han  havde 
gjort  Vogne  og  Dukker  til  hende,  og  for  ham,  som 
daglig  færdedes  om  hende,  var  hendes  Udvikling  fore- 
gaaet  saa  umærkelig,  at  han  aldrig  havde  tænkt  videre 
derover.  Men  ved  nu,  som  hun  stod  for  ham,  at  betragte 
hendes  rene,  ligesom  fint  mejslede  Træk,  der  ikke  længere 
havde  noget  af  Barnealderens  ubestemte  Blødhed,  og 
ved  med  Øjet  at  følge  Barmens  og  Hofternes  Runding 
gik  det  pludselig  op  for  ham,  at  han  ikke  længere  havde 
et  Barn,  men  en  fuldt  udviklet  Jomfru  for  sig.  Han 
studsede  og  stirrede  ufravendt  paa  hende,  som  om  hun 
med  ét  var  bleven  en  ganske  anden.  Samtidig  dermed 
gik  der  en  Gysen  igjennem  ham.  Var  det  en  Anelse 
om,  at  hans  fredelige  og  lykkelige  Tid  var  forbi,  og  at 
der  vilde   komme    bitre  Sorger? 

Han  fattede  sig  dog  hurtig.  Men  i  det  han  nærmede 
sig  for  at  hjælpe  Eudora,  slap  Fisken  af  Krogen. 

Naar  en  Kvinde  bliver  vred,  bliver  hun  ofte 
tillige  uretfærdig.  Den  af  Faderen  forkjælede  og  af  alle 
beundrede  Eudora  var  ikke  fri  for  en  Gang  imellem 
at   misbruge  sin  Magt.     Ved   denne  Lejlighed   lod   hun 

paa  ægte  Kvindevis  sin  Skuffelse  gaa  ud  over  den,  hun 
havde  ved  Haanden. 

»Hvad  vil  Du?«  sagde  hun  opbragt  til  Lucipor. 
»Ingen  har  kaldt  paa  Dig«.  Og  i  det  Fortrydelighedens 
Taarer  fyldte  hendes  smukke  Øjne,  tilføjede  hun  :  >  Hvor- 
for skulde  Du  forskrække  Fisken,  netop  da  den  var  mig 
vis  ?« 

Lucipor  tav.  Han  kjendte  Pigen  og  vidste,  at  hun 
trods  sine  smaa  Fejl  var  god;  han  fandt  sig  derfor  i 
hendes  onde  Lune. 

Han  var  desuden  optaget  af  den  Opdagelse,  han 
havde  gjort.  Det  faldt  ham  ind,  at  der  var  andre,  som 
havde  set  klarere  end  han  og  længe  før  ham  havde 
bemærket,  at  Eudora  havde  arvet  sin  Moder  »Kistos- 
rosens«  ydre  Fortrin,  og  at  hun,  næppe  udtraadt  af 
Barnealderen,  var  en  tidlig  udfoldet  Blomst. 

Ynglingene  i  Pydna ,  som  ikke  fandt  Overflod  af 
den  Art  Blomster  paa  deres  Vej,  sukkede  i  Stilhed  for 
hende.  Til  Lucipors  Ærgrelse  sværmede  de  om  hende, 
naar  hun  begav  sig  til  Templet  eller  ud  til  Faderens 
Landgaard.  Ja,  ikke  nok  dermed!  Forelskede  Hænder 
havde  i  den  senere  Tid  i  Aftenens  Mørke  overmalet 
Husdøren  med  Paaskrifter  med  Kridt  og  Rødkridt,  i 
Prosa  og  paa  Vers.  Der  læstes  Udbrud  af  barnlig 
Beundring  som: 

Eudora  er  sødere  end  Honning. 

Stundum  var  der  ogsaa  Trusler  mod  Lucipor  som 
f.   Ex.: 

Forbandet  være  den  Romer,  som  følger  hende  i 
Hælene!  Lad  ham  vogte  sig,   den   Træl! 

Endelig  var  der  elegiske  Vers,  hvori  en  ufordulgt 
Beregning  gik  Haand  i  Haand  med  Forelskelsen,  som 
i  følgende : 

Lykkelig  den,  der  en   Gang  vil  hjemføre  Eukrates'  Datter, 
Dejlig  er  Pigen,  og  rig  bliver  den  Medgift,  hun  faar. 

Men  Lucipor ,  for  hvem  disse  Paaskrifter  vare  en 
stadig  Kilde  til  Uvilje  og  Harme,  vaagede  skinsyg  over, 
at  ingen  andre  fik  dem  at  se.  Han  anstillede  hver 
Morgen  en  Undersøgelse,  og  medens  Dørvogteren  endnu 
sov,  vaskede  han  Husdøren  ren. 

Enhver  af  disse  forelskede  Ynglinge  kunde  dog, 
hvornaar  det  skulde  være,  bejle  til  Pigen,  hvorimod  han, 
Slaven,  aldrig  turde  tilstaa,  at  han  havde  vovet  at  hæve 
sine  Øjne  saa  højt.  Det  var  ikke  let  at  udføre  store 
Bedrifter,  og  selv  om  det  lykkedes  ham  at  udmærke 
sig,  saa  at  han  blev  frigiven,  vilde  da  en  saa  skjøn  og 
rig  Pige  som  Eudora  endnu  til  den  Tid  leve  som  Jomfru 
i  sin  Faders  Hus?     Det  var  ikke  rimeligt. 

Af  disse  og  lignende  Betragtninger  blev  Lucipor 
pludselig  udreven  ved,  at  Eudora  satte  Foden  frem  og 
sagde : 

»Bind  min  Sandal!« 

I  det  han  knælede  ned  foran  hende,  bemærkede 
han,  at  hun  vendte  Ansigtet  bort  og  saa'  hen  til  Snøren, 
som  om  hun  endnu  ikke  havde  opgivet  alt  Haab  om 
at  fange  den  store  Fisk.  Romeren  var  vred  paa  Skæbnen, 
og  med  et  Slags  Fortvivlelsens  Trods  ved  Tanken  om, 
hvor  vanskeligt  hun  kunde  blive  hans,  stjal  han  sig  til 
at  holde  hendes  Fod  i  en  saadan  Stilling,  at  han  saa 
noget  mere,  end  der  var  nødvendigt  for  at  slynge 
Sandalremmene  op  om  Ankelen. 

Men  Straffen  udeblev  ikke.  Thi  henreven  af  Be- 
undring over  de  unge  Yndigheder,  han  i  Smug  betragtede 
med  en  Elskers  Øjne,  glemte  han  alt  andet  og  udblød 
henrykt : 

»Evige  Guder,  hvor  er  Du  dog  skjøn!« 

Eudora  for  sammen,  som  om  hun  var  bleven  berørt 
af  Hermes's  Tryllestav.  Ved  første  Blik  paa  Lucipors 
Øjne,  fra  hvilke  Lidenskabens  Ild  funklede  hende  i 
Møde,  forstod  hun  alt. 

Hun  blev  paafaldende  bleg,  bed  Læberne  sammen 
og  lagde  Haanden  paa  sit  Bryst. 

Derefter  udstrakte  hun  Armen  og  pegede  bydende 
paa  Snøren  og  de  andre  Fiskeredskaber. 

»Tag  dette  og  bær  det  op  i  Huset«,  sagde  hun 
koldt. 

Lucipor  adlød  i  Tavshed. 

Han  var  til  Mode  som  en  Hund,  der  har  forset 
sig   og   faaet   af  Pisken.      Dog   trøstede    han   sig   med, 

at   Pigen    var   god    og   aldrig   bar   Nag;    hendes   Vrede 
vilde   være   glemt  den  næste  Dag. 

»Ak!«    mumlede   han  med  et  Suk,    »naar  der  blot 
ikke  var  andre  Sorger.« 


IV. 

Til  det  større  Rum,  i  hvilket  Bogsamlingen  op- 
bevaredes, stødte  der  en  lille  Udbygning,  fra  hvilken 
der  var  den  herligste  Udsigt  over  Staden,  Borgen,  den 
thermaiske  Bugt  og  de  stolte  Bjærgtinder  i  Baggrunden. 

I  denne  Udbygning  havde  Eudora  sin  Yndlings- 
plads.  Da  hun  den  følgende  Morgen  sad  her,  beskæf- 
tiget med  at  afskrive  en  gulnet  Skriftrulle,  hørte  hun 
med  ét,  uden  foregaaende  Støj,  en  fremmed  Røst  inde 
i  Bogsamlingen,  fra  hvilken  hun  kun  var  adskilt  ved 
et  tykt  Forhæng. 

Det  var  en  overordentlig  indtagende,  klangfuld 
mandlig  Stemme,  hvis  Sprog  og  Tonefald  øjeblikkelig 
vakte  en  Forestilling  om  fornem  Byrd  og  slebne  Sæder. 

Eudora  rejste  sig  nysgjerrig.  Men  inden  hun  fik 
Forhænget  anbragt  saaledes,  at  hun  kunde  se  uden  at 
ses,  havde  hendes  Fader  allerede  i  en  glad  overrasket 
Tone  vexlet  nogle  Ord  med  den  fremmede. 

»Eudora,  kom,  kom!«  raabte  han  utaalmodig. 

Den  unge  Pige  studsede.  Thi  skjønt  Forholdet 
mellem  begge  Kjøn    var  noget  friere  i  Makedonien  end 

i  det  øvrige  Hellas,  var  det  dog  ikke  Skik  at  tilkalde 
Kvinder  ved  det  første  Besøg  af  en  fremmed. 

Det  maatte  være  en  ganske  ualmindelig  Gjæst. 

Eudora  saa'  ned  ad  sig  og  rettede  i  Hast  paa 
Overslaget,  som  under  Afskrivningen  var  kommet  til  at 
sidde  skjævt.  Hun  bar  den  Dag  et  blaat  Klædebon 
med  to  brede  hvide  Bræmmer,  og  op  af  Forhaarets  Fylde 
hævede  der  sig  et  lavt  Pandesmykke  af  Sølv,  som  ved 
sin  strænge,  smagfulde  Stil  fremhævede  Ansigtstrækkenes 
rene  Skjønhed.  Nakkehaaret  var  omsluttet  af  en  saa- 
kaldt  Sakkos,  et  oven  til  sammenknyttet  Klæde,  af  samme 
Farve  som  Dragten. 

Efter  yderligere  at  have  pyntet  lidt  paa  sig,  løftede 
hun  Forhænget  og  traadte  ind. 

Eukrates  gik  hende  et  Par  Skridt  i  iMøde,  tog  hende 
ved  Haanden  og  førte  hende  hen  foran  den  fremmede. 
Dette  er  min  Datter  Eudora,«  sagde  han,  ikke 
uden  et  Anstrøg  af  faderlig  Stolthed. 

Den  unge  Pige  slog  Øjnene  ned  for  det  beundrende 
Blik,  der  mødte  hendes. 

For  første  Gang  i  sit  Liv  følte  hun  sig  forlegen. 

Den  fremmede  bøjede  sig  let  for  den  smukke  Jomfru. 

>Ved  Guderne,«  sagde  han,  henvendt  til  Eukrates, 
»en  dejlig  Datter  af  en  skjøn  Moder!« 

Og  det  Smil,  hvormed  han  ledsagede  disse  Ord, 
var  ikke  mindre  indtagende  end  hans  Stemme. 

Eudora  stjal  sig  til  at  betragte  ham. 

Det  var  en  høj,  slank  Mand  paa  syv,  otte  og  tyve 
Aar  med  en  let,  utvungen  Holdning.  Han  hørte  øjen- 
synlig til  Krigerstanden ;  thi  over  den  venstre  Arm  havde 
han  en  gylden  Hjælm  hængende  ved  Hageremmen,  og 
han  var  iført  en  lang,  blændende  hvid  Rytterkappe  med 
en  bred  sort  Bort.  Han  havde  et  temmelig  lille,  smukt 
formet  Hoved  med  skarpe  Træk,  kortklippet  Haar  og 
et  vel  plejet  Skjæg.  Om  Halsen  bar  han  en  tyk  Guld- 
kjæde,  hvori  der  hang  en  prægtig  Skuepenge  med  Kong 
Perseus's  Billede,  og  paa  Fødderne  havde  han  blaa 
Endromides  eller  Halvstøvler,  som  naaede  til  midt  paa 
Læggen  og  oven  til  vare  lukkede  med  en  gylden  Agraf 
af  Form  som  et  Løvehoved. 

»Giv  vor  Gjæst  Haanden!«  sagde  Eukrates  til  sin 
Datter.  »Det  er  min  Brodersøn,  Høvedsmanden  Andro- 
nikos,  som  kommer  igjennem  Pydna  i  Kongens  Ærende 
for  at  kjøbe  Heste  i  Thessalien.« 

»Du  er  altsaa  en  nær  Slægtning,«  stammede  Eudora, 
endnu  lidt  forvirret,  i  det  hun  paa  Faderens  Opfordring 
rakte  den  statelige  Rytterhøvedsmand  Haanden.  Og  for 
dog  ikke  at  være  alt  for  ordknap,  lagde  hun  frygtsomt 
til:   »Og  Du  har  aldrig  besøgt  os  før!« 

Andronikos  smilede  med  en  saa  overlegen  Ro,  at 
det  opirrede  Eudora,  da  hun  selv  havde  ondt  ved  at 
gjenvinde  sin  Fatning. 

»Jo«,  svarede  han,  »jeg  har  besøgt  Eder,  men  det 
er  lang  Tid  siden.     Da  levede  din  Moder  »Kistosrosen«, 

som  man  kaldte  hende,  og  da  var  Du  en  lille  Pige  paa 
syv,  otte  Aar.  Men  allerede  den  Gang  syntes  Du  at 
skulle  blive  smuk.  Jeg  mindes  endnu,«  tilføjede  han 
og  lagde  Haanden  paa  Eukrates's  Arm,  »at  Du  fortalte 
mig,  at  Du  havde  givet  din  lille  Datter  Navnet  Eudora*), 
hvortil  jeg  svarede :  Du  skulde  have  kaldt  hende 
Kalliste**) ;  thi  smuk  vil  hun  blive  ...  Ja,«  lagde  han 
spøgende  til,  i  det  han  paa  ny  henvendte  sig  til  den 
unge  Pige,  »vi  Ryttere  have  Ord  for  ikke  alene  at 
forstaa  os  paa  Heste,  men  tillige  paa  det,  som  er  bedre, 
paa  Kvinder.« 

Og  atter  oplivedes  hans  Ansigt  af  det  Smil,  som 
var  nok  til  at  give  hans  mindste  Ord  Betydning. 

»Læg  dog  Hjælmen  og  Kappen,  kjære!<  sagde 
Eukrates  til  sin  Gjæst. 

Andronikos  saa  sig  lidt  forundret  om,  som  om  han 
var  vant  til  ganske  anderledes  prægtige  Omgivelser. 

»Jeg  vilde  allerede  have  kastet  Kappen,  inden  jeg 
traadte  ind«,  svarede  han,  »dersom  jeg  havde  fundet 
et  Forværelse.« 

Eukrates  rettede  sig  lidt.  Han  var  ikke  den,  der 
lod  et  nok  saa  let  Angreb  ubesvaret. 

»Du  vil  finde  et  Forværelse  inden  for  Husdøren, « 
sagde  han;   »den  Vej,  Du  kom,  er  kun  for  Husets  Folk.« 


*)  En  god  Gave. 
**)   Den  skjønneste. 

Andronikos  syntes  ikke  at  mærke  den  lette  Til- 
rettevisning. 

»Jeg  haaber  da,«  gjenmælede  han  leende,  »at  Du 
regner  mig,  din  Brodersøn,  til  Husets  Folk.« 

Eukrates  trykkede  hans  Haand. 

»Eudora,«  tog  han  Ordet,  »lad  Lucipor  bringe  nogle 
Forfriskninger.  Det  er  et  sjældent  Besøg  .  .  .  Vor 
Slægt  er  ikke  talrig.« 

»Desto  bedre  maa  den  holde  sammen,«  ytrede 
Andronikos  med  et  Blik  paa  Eudora,  som  fik  hende  til 
at  slaa  Øjnene  ned. 

Inden  hun  forlod  Bogsamlingen,  hilste  hun  let  paa 
paa  den  fremmede. 

Faderen  havde  jo  ikke  befalet  hende  at  komme 
tilbage,  —  hvorfor  da  vise  sig  mere  ?  Det  kunde  se  ud, 
som  om  hun  søgte  den  unge  og  smukke  Kriger. 

I  det  hun  gik  ud  af  Døren,  hørte  hun  Andronikos 
slaa  ind  i  en  helt  anden  Tone. 

»Kongen,  min  høje  Herre,  har  mange  Bekymringer, « 
sagde  han  med  et  tungsindigt  Anstrøg,  som  klædte  ham 
godt,  og  i  hvilket  der  sporedes  en  dyb  Ærbødighed. 

Mere  hørte  hun  ikke.  Men  disse  faa  Ord  undrede 
hende  højlig,  da  hendes  Fader  aldrig  nævnede  Kongen 
uden  at  kalde  ham   »den  Gnier«. 

Da  Lucipor  kom  ind,  talte  Andronikos  om  sin 
Fader.  Denne  havde,  som  Eukrates  vidste,  tidligere 
været  en  af  de  mest  velhavende  Mænd  i  Stoboi  i  Land- 

skabets  nordlige  Del;  men  efter  Sønnens  Sigende  var 
det  i  de  urolige  Tider  gaaet  tilbage  for  ham,  saa  at 
han  nu,  i  sin  fremrykkede  Alder,  kun  besad  det  nød- 
tørftige. 

Eukrates  svarede  med  at  lette  sit  Hjærte  angaaende 
Krigen  og  dens  Byrder.  Han  glemte  ikke  at  omtale  det 
treradaarede  Skib,  som  han  og  ti  andre  skulde  udruste. 

Men  hvor  optaget  Andronikos  end  var  af  Samtalen, 
forstod  han  paa  samme  Tid  at  bruge  sine  Øjne.  Han 
lagde  strax  Mærke  til,  at  Lucipor  ikke  lignede  en  al- 
mindelig Slave. 

»Hvor  har  Du  ham  fra?«   spurgte  han  Eukrates. 

»Fra  Rom  .  .  .     Han  er  min  Afskriver.« 

»Ah!«  svarede  Andronikos  i  en  Tone,  som  viste, 
at  han  ikke  satte  Pris  paa  boglige  Sysler.  »Ved  Zeus«, 
udbrød  han  derpaa  leende,  »jeg  tror  ikke,  jeg  har  haft 
en  Skriftrulle  i  min  Haand,  siden  jeg  sad  paa  Bænken 
i  Kineas's  Skole.« 

I  det  han  rakte  Lucipor  Hjælm,  Kappe  og  det  korte 
Sværd,  han  bar  i  Bæltet,  havde  han  et  velvilligt  Smil 
tilovers  selv  til  ham,  den  ufri. 

Under  Kappen  bar  han  et  Lærredspanser,  rigt  besat 
med  gyldne  Sirater. 

Efter  i  Hast  at  have  nydt  lidt  Brød  og  skilesisk 
Ost,  nogle  Frugter  og  et  Bæger  Chiervin,  ytrede  han, 
at  han  ventede  at  komme  tilbage  til  Pydna  et  Par  Dage 

efter.  Han  haabede  da  at  kunne  gjøre  et  længere  Besøg 
i  Eukrates's  Hus. 

Kort  efter  bragte  en  Rytter  hans  Hest.  Eukrates 
ledsagede  ham  lige  til  Husdøren. 

Da  Eudora  hørte  Mændene  venskabelig  samtalende 
gaa  over  Søjlegaarden,  løb  hun  ind  i  et  Værelse,  hvori 
der  var  et  Glughul  i  Muren  ud  til  Gaden  Gjennem 
det  saa'  hun  sin  Fader  tage  en  hjærtelig  Afsked  med 
sin  Gjæst. 

Andronikos  svang  sig  let  i  Sadlen,  hilste  med 
Haanden  og  red  bort.  Han  tog  sig  statelig  ud  til  Hest. 
Den  gyldne  Hjælm  straalede  i  Solskinnet,  og  den  lange 
hvide  Rytterkappe  laa  helt  ud  over  Hestens  Kryds. 

Eudoras  Hjærte  bankede  lidt  stærkere  end  sædvan- 
ligt, og  hun  fulgte  den  smukke  Rytterhøvedsmand  med 
Øjnene,  til  han  forsvandt  bag  en  Havemur. 

Men  Lucipor  var  heller  ikke  ledig.  Han  gav  sig 
noget  at  bestille  i  en  lille  Gjæstebolig,  fra  hvis  Ind- 
gang man  kunde  holde  Øje  med  det  Glughul,  der  vendte 
ud  til  Vejen. 

I  Førstningen  saa'  han  intet  andet  end  den  dybe 
Skygge  inden  for;  men  snart  opdagede  han  midt  i 
Mørket  noget  blankt. 

»Vidste  jeg  det  ikke!«  mumlede  han  ved  sig  selv. 
»Det  er  hendes  Pandesmykke,  der  blinker  .  .  .  hun  ser 
da  efter  ham!« 

V. 


Da  Eudora  ud  paa  Aftenen  gik  hen  til  sit  Jomfru- 
bur, mødte  hun  Lucipor,  som  var  i  Færd  med  at  bringe 
et  Tæppe  ind  i  Eukrates's  Sovekammer. 

»Hvad  tykkes  Dig  om  vor   Gjæst?«   spurgte  hun. 

Romeren  trak  paa  Skuldrene. 

»Jeg  kjender  ham  jo  ikke,«  svarede  han  lidt  mut. 
»Men  han  synes  mig,  ved  Guderne,  alt  for  fuldkommen,« 
lagde  han  mistroisk  til. 

I  Jomfruburet  var  Lampen  tændt.  Eudora  traf  her 
den  Tærne,  der  plejede  at  være  hende  behjælpelig  ved 
Afklædningen. 

Det  var  en  høj  Pige  paa  nogle  og  tyve  Aar.  Hun 
gjaldt  for  den  skjønneste  Slavinde  i  Huset;  men  hendes 
lave  Pande,  dybtliggende  Øjne  og  et  vist  spodsk  Træk 
om  Munden  gav  hende  et  haardhjærtet,  næsten  ondt 
Udseende.  For  øvrigt  syntes  hendes  fyldige  Læber  at 
tyde  paa  Sanselighed,  og  i  de  smidige  Bevægelser  af 
hendes  slanke  Skikkelse  laa  der  noget  udfordrende,  som 
nok  kunde  røbe  Hang  til  Vellyst.  Alt  dette  var  dog 
skjult  for  Eudoras  uskyldige  Øjne.  Hun  vidste  kun,  at 
Arene,  —  det  var  Pigens  Navn,  —  var  vanskelig  at 
træffe  i  Mørkningen,  fordi  hun  da  havde  travlt  med  at 
hviske  saa  med  en  og  saa  med  en  anden  af  de  yngre 
Slaver.  Hvad  der  end  var  at  bestille  i  Huset,  fandt  de 
altid  hinanden.     Thi    med   Undtagelse  af  Lucipor  søgte 

de  unge  Slaver  lige  saa  ivrig  hende,  som  hun  søgte 
dem.  i\lt  i  alt  saa'  hun  ogsaa  godt  ud,  og  som  sin 
Herskerindes  Abra  eller  Kammertærne  var  hun  desuden 
ulige  mere  pyntet  end  de  andre  Slavinder.  For  Øje- 
blikket var  hun  saaledes  iført  et  langt  hvidt  Klædebon 
med  et  Mønster  af  blaa  Blomster,  og  om  Panden  bar 
hun  en  med  Sirater  af  Guldblik  prydet  Rem,  en  saakaldt 
Sfendone,  hvis  smalt  tilløbende  Ender  vare  knyttede 
under  Nakkehaaret  med  et  blaat  Baand. 

Uden  at  være  opfordret  dertil  nærmede  Arene  sig 
og  aftog  sin  Herskerindes  Pandesmykke. 

Men  Eudora  længtes  efter  at  blive  ene. 

»Du  kan  gaa,  Arene,«  sagde  hun.  »Jeg  vil  hjælpe 
mig  selv.« 

»Det  var  ilde!«  udbrød  Pigen.  »Jeg  ønskede  højlig 
at  tale  med  Dig.« 

»Lad  det  vente  til  i  Morgen,«  svarede  Eudora  lidt 
utaalmodig. 

»Nu  ja,  det  er  bedre  saaledes,«  tog  Arene  Ordet. 
»Min  Fader  kan  da  fortælle  Dig  alt.« 

Og  i  det  hun  trak  Døren  til  efter  sig,  lod  hun 
Stemmen  synke  og  tilføjede  hviskende:  »Det  angaar 
Lucipor  .  .  . « 

Eudora  studsede  et  Øjeblik.  Derpaa  hørte  hun 
Arene  slaa  Skodden  for  Døren  for  Enden  af  Gangen. 
Strax  efter  blev  Døren  udvendig   aflaaset  af  den  Slave, 

hvis  Bestilling  det  var,  og  med  et  Par  Ord  til  Pigen 
stak  han  Nøglen  ind  igjennem  et  Hul. 

Den  blev  derpaa  bragt  Eukrates,  som  altid  selv 
gjemte  den  om  Natten.  Det  var  saaledes  Skik  i  ethvert 
hellenisk  Hus.  Fra  Mørket  faldt  paa,  befandt  enhver 
ærbar  Jomfru  sig  bogstavelig  under  Laas  og  Lukke; 
hun  var  hver  Dag  Fange  fra  Aften  til  Morgen. 

Næppe  var  Eudora  bleven  alene,  før  hun  satte  sig 
paa  Kanten  af  sin  smalle  Soveseng  med  de  brogede 
Puder.  Hendes  Hjærte  bankede  af  en  voldsom  Uro; 
hun  stak  Haanden  ind  paa  sit  Bryst  og  hensank  i  dybe 
Tanker. 

Alt  var  stille  i  Huset.  Uden  for  susede  det  let  i  et 
Par  høje  Cypresser,  og  fra  et  Tag  i  Nærheden  tudede 
en  Ugle. 

Eudora  fo'r  sammen.  Hun  skyndte  sig,  som  om 
hun  vaagnede  af  en  Drøm,  at  aftørre  sine  Fødder  og 
Ben  med  et  fint  uldent  Klæde.  Ganske  fri  for  Stov 
vare  de  vel  heller  ikke,  da  Kvinder  lige  saa  fuldt  som 
Mænd  hele  Dagen  gik  barfodede  i  Huset  og  kun  brugte 
Sandaler,  naar  de  skulde  færdes  paa  Gader  og  Veje. 

Derefter  løste  hun  Overslaget  og  lod  den  blaa 
Kjortel  falde. 

Under  alt  dette  var  det,  som  om  hun  endnu  følte 
Andronikos's  Blik  hvile  paa  sig. 

I  den  Anledning  pustede  hun  i  Hast  Lampen 
ud,    inden   hun   efter  Skik    og   Brug   aftog   det  inderste 

Klædningsstykke,  den  lette  Chitonion,  før  hun  lagde  sig 
til  Ro. 

Nu,  da  alt  var  mørkt  omkring  hende,  gjenoplevede 
hun  i  sit  stille  Sind  et  af  Dagens  Optrin.  Hun 
mindedes  klart  og  tydelig,  hvor  fast  den  smukke  Rytter- 
høvedsmand havde  ladet  sit  Blik  hvile  paa  hende  ved 
hendes  Faders  Ytring  om,  at  deres  Slægt  ikke  var  talrig. 
»Desto  bedre  maa  den  holde  sammen,«  havde  han  sagt. 

»Hvad  mente  han  vel?«  spurgte  Eudora  sig  selv. 

Han  var  dog  vel  ikke  en  Bejler? 

VI. 

I  det  Eudora  den  følgende  Morgen  gik  over  Kvinde- 
boligens Søjlegaard,  følte  hun  sig  pludselig  trukken  i 
Fligen  af  sin  Klædning. 

Hun  vendte  sig  om. 

Den  gamle  Sosias,  Arenes  Fader,  stod  for  hende. 

Det  var  en  lille,  spinkel  Mand  med  kortklippet 
graat  Haar,  smaa,  ligesom  tilslørede  Øjne  og  et  rynket 
og  forærgret  Ansigt.  Han  var  klædt  i  en  graa  Slave- 
kittel og  havde  et  sort  Læderbelte  om  Livet. 

Ak,  jeg  ulykkelige!«  udbrød  han  klynkende.  »Du 
véd  ikke,  hvor  det  er  fat  med  mig.  Jeg  bærer  min 
Datters  Aag  og  er  i  hendes  Trældom.  Arene  har  et 
stift  Sind;  hun  hviler  ikke,  før  jeg  gjør,  som  hun  vil. 
Det  er  i  hendes  Navn,  jeg  kommer.« 

Dronningen  af  Kyrene.  l6 

»Hvad  vil  Du?  spurgte  Eudora  lidt  fortrædelig,  da 
hun  vidste,  at  Manden  var  meget  snakkelysten. 

»Har  Du  ikke  mærket,  at  Arene  i  den  sidste  Tid 
ikke  er  sig  selv.  Taler  man  til  hende,  hører  hun  det 
ikke,  og  spørger  man  hende,  svarer  hun  noget  helt 
andet.  Om  Natten  kaster  hun  sig  hid  og  did  paa  Lejet; 
hun  taler  i  Søvne,  hun  drømmer,  hun  nævner  et  Navn. 
Snart  blusser  hun  som  i  Feber,  og  snart  er  hun  kold 
og  bleg.« 

»Sig  alt  dette  til  min  Fader,  og  ikke  til  mig.  Kan 
være,  at  han  da  sender  hende  til  Learchos,  vor  kyre- 
næiske  Læge.« 

Og  dermed  vendte  Eudora  sig  om  for  at  gaa  videre. 

»Ak  nej,  nej!  Hør  mig  blot!«  og  atter  følte  Eudora 
sig  trukken  i  Fligen  af  sin  Klædning.  Der  er  andet 
og  mere!  ...  Som  Du  véd,  er  der  kommet  et  Isis- 
Optog  til  Byen.  Det  har  været  i  Korinthos,  Athen, 
Thebæ  og  Feræ  og  drager  nu  gjennem  Pydna  paa  Vejen 
til  Byzantion.  I  Gaar,  da  jeg  var  sendt  i  et  Ærende, 
mødte  jeg  det  tilfældig.  Lndergjørende  Guder,  aldrig  i 
mit  Liv  har  jeg  set  noget  saadant!  Forst  var  der  et 
lystigt  Fortrav  .  .  .  hver  for  sig  udklædt,  som  han  fandt 
for  godt,  nogle  som  Krigsfolk  eller  Jægere,  andre  som 
fornemme  Husfruer  eller  Øvrighedspersoner  og  atter 
andre  som  Visdomslærere,  ja  der  var  endog  en  Abe 
udstafferet   som    Zeus's   Mundskjænk   med    et   Klæde    al 

serisk  Spind*)  om  Hovedet,  i  en  saffrangul,  baldyret 
Kjortel  og  med  en  gylden  Skaal  i  Haanden.  Men  det 
pudsigste  af  alt  var  dog  et  Æsel,  som  man  havde  givet 
Vinger  paa,  og  ved  hvilket  der  gik  en  rødøjet  Olding. 
Den  rødøjede  var  udklædt  som  Bellerofon,  og  Æslet  fore- 
stillede Pegasos.    Enhver  maatte  le  ved  at  se  derpaa  . . .« 

»Godt!«    sagde  Eudora  afbrydende,    »men  det  var 
vel  ikke  om  Isis-Optoget,  Du  vilde  tale.« 

»Giv  Tid,  giv  Tid,  jeg  kommer  snart  til  Tingen! 
Efter  disse  Løjer  fulgte  selve  det  højtidelige  Optog  .  .  . 
Først  bekransede  Kvinder,  som  strøede  Blomster  og  Salve 
paa  Togets  Vej  .  .  .  dernæst  Præstinder  med  tindrende 
Smaaspejle  paa  Ryggen,  i  hvilke  Gudinden  kunde  se  sit 
talrige  Følge  .  .  .  andre  med  Elfenbenskamme  i  Hænderne 
gave  ved  deres  Fagter  til  Kjende,  at  de  redte  Gudindens 
Haar  .  .  .  end  videre  var  der  festlig  smykkede  Sangchor, 
som  ledsagedes  af  den  store  Serapis's  Fløjteblæsere  .  .  . 
fremdeles  Herolder,  der  raabte:  »Plads,  Plads  for  de 
hellige  Ting!«  .  .  .  derefter  alle  de,  der  vare  indviede 
i  den  hemmelige  Gudtjeneste,  —  et  langt  Tog  af  Mænd 
og  Kvinder,  hine  med  glatraget  Hoved  og  disse  med 
gjennemsigtigt  Flor  om  Haaret,  alle  bærende  Erts-, 
Sølv-  eller  Guldsistre**),  med  hvilke  de  gjorde  en  egen, 
fint   klingende   Musik  .  .  .     Nu   fulgte   Overpræsterne  og 


*)  Silke. 
**)  Musikalke  Instrumenter,  nærmest  Triangel. 

i6:! 

Præsterne  i  fodside  Klædninger  af  blændende  hvidt 
Linned,  bærende  Lamper,  smaa  Altere,  gyldne  Palme- 
grene og  Slangestave  ...  En  af  dem  ofrede  Mælk  af 
en  Guldskaal,  formet  som  et  Kvindebryst  .  .  .  Derpaa 
kom  Guddomsbillederne,  baarne  paa  Stænger,  saa  at 
de  ragede  op  over  den  tilstrømmende  Mængde  .  .  .  først 
Sendebudet  for  Over-  og  Underverdenens  Guder  med 
lang  Hals  og  et  skrækindjagende,  halvt  sort  og  halvt 
gyldent  Schakalhoved ::':),  dernæst  en  Ko  i  oprejst  Stilling, 
det  signede  Billede  af  den  altfødende  Gudinde  .  .  .« 

>Nok,  nok!«  udbrød  Eudora  utaalmodig,  »har  Du 
noget  at  sige,  saa  sig  det.« 

»Nu  ja!  blandt  Præsterne  var  der  en  ældre  Mand 
ved  Navn  Asari;  han  sagdes  at  kunne  helbrede  Syg- 
domme ved  Tryllemidler.« 

»Og  til  ham  henvendte  Du  Dig  om  din  Datter,« 
afbrød  Eudora  ham  for  at  komme  til  Sagen. 

»Ja,  som  Ægypter  og  Præst  maatte  det  vel  falde 
ham  let,  mente  jeg.  For  fem  Oboler  fik  jeg  ham  til 
at  følge  mig.  »Lad  mig  alene  med  Pigen,«  sagde 
han,  »men  bring  mig  forst  Ild,  Virak  og  en  Lavrbær- 
gren.  Men  lad  ingen  komme  ind,  før  jeg  kalder.« 
Derefter  gik  jeg;  men  hvad  der  videre  skete,  har  Arene 
fortalt  mig.  Asari  kastede  Virak  paa  Ilden,  anraabte 
Ammon-Rå,  Gudernes  Konge,  og  lod  min  Datter  lægge 
sig  paa  Løjbænken.      Derpaa  svang  han  Lavrbærgrenen 

;;:     Anubis. 

hen  over  hende,  fra  hendes  Hoved  til  hendes  Fødder. 
Men  Arene  rystede  paa  Hovedet  og  lod  ham  ved  et 
vantro  Smil  forstaa,  at  han  ikke  kjendte  hendes  Syg- 
dom, og  at  hans  Bestræbelser  vare  frugtesløse.  Da  satte 
Ægypteren  sig  paa  Kanten  at  Lejet  og  sagde :  »Fat 
Mod,  min  Datter!  din  Sygdom  er  kun  ringe  og  let  at 
helbrede.  Du  er  bleven  forgjort  ...  et  ondt  Øje  har 
hvilet  paa  Dig.  Véd  Du  det  ikke  selv?  Sig  mig,  hvad 
der  piner  Dig,  og  giv  ikke  Sygdommen  nye  Kræfter 
ved  din  Tavshed.«  Men  Arene  svarede:  »Du  skal 
senere  erfare  alt,  hvis  Du  ikke  allerede  véd  det,  da  Du 
jo  selv  kalder  Dig  en  Sandsiger.«  Dermed  rejste  Asari 
sig  og  forlod  hende;  men  til  mig,  som  ventede  uden 
for,  sagde  han:  »Hun  vil  snart  være  fri  for  denne 
Sygdom;  dog  skader  det  ikke  at  hente  en  Læge«.« 

»Gik  Du  da  ikke  til  Learchos?«  spurgte  Eudora. 

»Jo,  jeg  faldt  ham  til  Fode,  jeg  sagde  ham,  at  jeg 
var  Slave  i  Eukrates's  Hus,  og  ved  gode  Ord  og  Bønner 
lod  Manden  sig  bevæge  til  at  følge  mig.« 

»Og  hvad  sagde  han  om  Arene?«  skyndte  Eudora 
sig  at  spørge  for  at  faa  den  snakkelystne  gamle  til  at 
gjøre  et  Spring  i  Fortællingen. 

»Nu  ja!  skjønt  hun  stred  imod,  tog  han  hendes 
Haand  og  befølte  Pulsen*)  for  af  dens  Slag  at  bedømme 


*)  At  føle  Pulsen  var  i  Brug  over  to  Hundrede  Aar  før  de  her  om- 
talte Tildragelser.  Lægen  Hippokrates  fra  Kos  var  den  første,  der 
anvendte  denne  Iagttagelsesmaade. 

Sygdommens  Beskaffenhed.  Derpaa  betragtede  han 
længe  og  med  stor  Opmærksomhed  min  Datter.  Nu 
vendte  han  sig  om  til  mig  med  de  Ord:  »Min  gode 
Sosias,  Du  har  forgjæves  hentet  mig.  Her  formaar  min 
Kunst  Intet.«  Og  da  jeg  forfærdet  udbrød:  >0,  Guder, 
hvad  siger  Du?  Er  der  intet  Haab  mere,  er  det  ude 
med  min  Datter?«  saa  tog  han  mig  til  Side  og  sagde: 
»Bliv  ikke  bange!«  Derpaa  tilføjede  han:  »Vor  Kunst 
sigter  til  at  helbrede  Legemets  Lidelser  .  .  .  Sjælens 
Lidelser  kunne  vi  kun  læge,  naar  de  have  deres  Ud- 
spring fra  en  legemlig  Sygdom.  Men  dette  er  ikke 
Tilfældet  med  din  Datter.  Der  fattes  hende  Intet  paa 
hele  hendes  Legeme.  Jeg  mærker  ingen  Overflod  af 
Safter,  ingen  Hovedsmerter,  ingen  Feber,  kort  sagt,  intet 
Spor  af  legemlig  Sygdom.«  »Men  hvad  fejler  hun 
da?«  udbrød  jeg  utaalmodig.  Da  svarede  den  lærde 
Learchos  med  et  Smil:  »Kan  da  ikke  selv  et  Barn 
mærke,  at  Sygdommen  hos  hende  har  sit  Sæde  i  Sjælen 
og  ikke  er  andet  end  en  heftig  Kjærlighed?  Ser  Du 
da  ikke,  at  hendes  Øjne  ere  svulne,  hendes  Blik  for- 
virret, og  hendes  Ansigtsfarve  bleg,  uden  at  der  fejler 
hende  noget  i  legemlig  Henseende  ?  Desuden  er  hendes 
Forstand  i  Uorden,  hun  taler  vildt,  faar  ingen  Søvn  og 
er  vel  endog  bleven  mager.  Min  gode  Sosias,  Du  maa 
søge  hendes  Læge  andetsteds  .  .  .  kun  hendes  elskede 
kan  helbrede  hende.«  Med  disse  Ord  forlod  han  mig.« 
»Og  hvad  gjorde  Du  saa?«   spurgte  Eudora. 

»Jeg  talte  til  Arene  og  trængte  paa  for  at  faa  hende 
til  at  tilstaa,  hvad  der  fattedes  hende.  Efter  lang  Nølen 
svarede  hun  omsider,  at  det  vidste  hun  ikke  selv;  kun 
saa  meget  vidste  hun,  at  Asari  alene  kunde  hjælpe 
hende.  Da  han  kom,  aabenbarede  hun  ham  omsider 
efter  lange  Omsvøb,  at  hun  havde  fattet  Kjærlighed  til 
en  af  sine  Medslaver.« 

»Til  hvem  da?«   spurgte  Eudora  hastig. 

»Til  Romeren,«  sagde  Sosias  og  lod  Stemmen 
synke,  som  om  han  ikke  dristede  sig  til  at  billige  sin 
Datters  Valg. 

Skjønt  Svaret  ikke  kom  Eudora  uventet,  blev  hun 
pludselig  ganske  bleg. 

Det  varede  en  Stund,  før  hun  atter  tog  Ordet. 
Og  hvad  vil  Du,  at  jeg  skal  gjøre  ved  den  Ting?« 
spurgte  hun  koldt. 

»Tal  derom  til  din  Fader,«  sagde  han.  »Gaa  i 
Forbøn  for  Arene,  saa  at  han  giver  sit  Minde  til  hendes 
Giftermaal  med  Lucipor.  Hav  Medynk  med  en  gammel 
Mand!     Ellers  lader  Arene  mig  ikke  i  Fred.« 

Eudora  stirrede  paa  ham,  som  om  han  talte  et 
Sprog,  hun  ikke  forstod.  Derefter  blev  hun  blussende 
rød,  og  i  hendes  smukke  Øjne  gnistrede  der  et  Glimt 
af  Vrede. 

»Taabelige  Tøs!«  udbrød  hun.  »Aldrig  har  jeg 
hørt  en  saa  stor  Daarskab!  Romeren,  som  Du  kalder 
ham,    læser    og    skriver    med    samme    Færdighed    som 

Fader  og  jeg  ...  han  er  jo  næsten  som  en  fribaaren! 
.  .  .  Hvad  tænker  hun  paa?« 

Og  i  det  hun  med  sin  lille  Fod  stampede  i  Gaar- 
dens  Fliser,  tilføjede  hun: 

»Gaa,  gaa!  jeg  har  længe  nok  hørt  paa  din  dumme 
Tale.     Du  er  selv  lige  saa  forrykt  som  din  Datter.« 

Og  dermed  vendte  hun  Sosias  Ryggen  og  gik  i 
øjensynlig  Ophidselse  videre. 

»Nej,  nej!«  mumlede  hun  ved  sig  selv,  »en  Tøs, 
som  hvisker  i  Krogene  med  alle  Husets  Slaver.  .  .  .  Aldrig, 
aldrig!  dertil  er  han  i  Sandhed  for  god.« 

VII. 

Et  Par  Dage  efter  saa'  det  festligt  ud  hos  Eukrates. 
Hans  Brodersøn,  Rytterhøvedsmanden  Andronikos,  havde 
ved  et  ridende  Bud  underrettet  ham  om,  at  han  paa 
Tilbagevejen  fra  Thessalien  vilde  indtræffe  i  Pydna  ud 
paa  Eftermiddagen  og  tilbringe  Aftenen  hos  ham. 

I  Oldtiden  gik  det  ved  saadanne  Lejligheder  stærkt 
ud  over  Haverne,  da  der  brugtes  en  overordentlig  Mængde 
Kranse.  Fra  Landgaarden  blev  der  ogsaa,  strax  efter 
at  Budskabet  var  indløbet,  hentet  fire  store  Kurve  fulde 
af  Blomster,  navnlig  Roser,  og  Eudora  fik  med  Bistand 
af  et  Par  Slavinder  travlt  med  at  binde  Blomsterbaand, 
Blomsterkoste  og  Kranse. 

Blomsterbaandene  bleve  ophængte  paa  Væggene  og 
snoede  om  Søjler,  Altere  og  Fodstykker  til  Billedstøtter, 

Blomsterkostene  bleve  anbragte  i  Vaser,  og  Kransene, 
af  hvilke  der  var  store  og  smaa,  vare  dels  bestemte  til 
Gjæsterne  og  dels  til  de  gyldne  Bægre. 

Da  alt  var  færdigt,  lignede  Huset  en  Have. 

Eukrates  saa'  sig  om  med  en  tilfreds  Mine. 

»Af  unge  Slægtninge  have  vi  ingen  andre  end 
Andronikos,«  sagde  han.  »Jeg  vil,  at  han  skal  føle  sig 
hjemme  hos  os.« 

Et  talrigt  Bordselskab  faldt  lige  saa  lidt  som  et 
overdaadigt  Maaltid  i  Hellenernes  Smag.  Eukrates  indbød 
derfor  kun  en  Forretningsven,  Skibsbyggeren  For  ion. 

Ud  paa  Eftermiddageu  indtraf  Andronikos,  og  da 
Mørket  faldt  paa,  var  det  lille  Selskab  forsamlet  i  et 
med  Tæpper,  Trefødder  og  Vaser  smagfuldt  udstyret 
Rum,  som  var  oplyst  af  Lamper  paa  høje  Stager  af 
korinthisk  Erts. 

Her  skulde  Aftensmaaltidet,  det  vigtigste  i  Dagens 
Løb,  gaa  for  sig.  Eukrates  og  Andronikos  hvilede, 
bekransede  med  Blomster,  paa  samme  Bordseng,  og 
lige  over  for  laa  Forion,  hos  hvem  Eudora  sad  paa  en 
Stol.  Hvert  Par  havde  efter  hellenisk  Skik  et  lille  Bord 
for  sig,  og  bag  hver  af  de  tilstedeværende  stod  en  op- 
vartende Slave. 

Samtalen  kom  allerede  i  Gang,  medens  man  vaskede 
Hænderne.  Dette  var  ingen  overflødig  Renselse,  eftersom 
man   hverken   brugte   Kniv   eller   Gaffel,    men   hjalp  sig 

med  Fingrene,  som  man  jævnlig  aftørrede  i  den  dertil 
bestemte  bløde  Brødkrumme. 

Forion,  en  ældre,  berejst  Mand  med  et  opvakt  An- 
sigt og  smaa,  kloge  Øjne,  forstod  at  bringe  Æmner  paa 
Bane,  som  alle  maatte  føle  Deltagelse  for.  Han  talte 
om  den  fjendtlige  romerske  Flaade,  som  var  i  Vente, 
og  Eukrates  bemærkede,  at  det  muligvis  kunde  komme 
til  en  Plyndring  af  Kysterne    og   et  Angreb  paa  Pydna. 

»Nej,«  sagde  Andronikos  og  fæstede  Blikket  paa 
Eudora,  som  med  Festkransen  paa  sit  mørke  Haar  og 
klædt  i  en  Dragt  af  rosenrødt  amorgisk  Flor  var  be- 
daarende  at  se,  »jeg  tror,  at  Kvinder  og  Børn  kunne 
sove  trygt.  Da  jeg  daglig  gaar  ind  og  ud  i  Konge- 
gaarden,  kjender  jeg  Kong  Perseus's,  vor  høje  Herres, 
Planer,  dels  fra  hans  egen  Mund  og  dels  fra  hans  Krigs- 
øverster.  Vor  Flaade  vil  holde  Søen,  inden  den  romerske 
Flaade  afgaar.  Hellenerne  ere  fra  gammel  Tid  bedre 
Søfolk  end  Romerne,  og  da  vore  Skibe  blive  lige  saa 
talrige  som  deres,  staa  vore  Sager  godt.  Det  er  —  jeg 
tør  vel  sige  det  her  —  Kong  Perseus's  Hensigt  at  byde 
Romerne  et  Slag,  inden  de  naa  Makedoniens  Kyst,  og 
tager  jeg  ikke  fejl,  naa  de  den  aldrig!« 

Ved  de  sidste  Ord  hævede  han  sin  smukke  mandige 
Stemme  og  slog  kjækt  ud  med  Haanden.  Den  hvide 
Chiton,  over  hvilken  den  gyldne  Skuepenge  hang  ned, 
aabnede  sig  lidt  i  Halsen,  og  Eudora  indaandede  en 
fin  Duft  af  kostelig  Salve. 

I  samme  Øjeblik  bleve  Retterne  baarne  ind.  Maal- 
tidet  var,  som  det  sømmede  sig  for  et  rigt  Hus,  vel 
tillavet  og  rigeligt.  Det  fattedes  hverken  paa  Vildt  eller 
Fjerkræ,  men  Hovedretten  bestod  dog  efter  Skik  og 
Brug  af  »kopaiske  Jomfruer«,  fede  Aal  fra  Kopaissøen, 
som  gjaldt  for  en  stor  Lækkerbidsken  og  forhandledes 
over  hele  Hellas. 

Efter  den  fjendtlige  Flaade  og  en  mulig  Plyndring 
af  Kysterne  kom  Livet  i  den  makedoniske  Kongegaard 
paa  Bane.  Paa  dette  Omraade  var  Andronikos  saa  vel 
underrettet  som  muligt.  Han  kjendte  alle  Kong  Perseus's 
Mænd,  ogsaa  Efterkommerne  af  de  ældre  berømte  Felt- 
herrer, og  fra  dem  vidste  han  god  Besked  om  Fortiden, 
medens  han  selv  havde  oplevet  de  nyeste  Begivenheder. 

»Som  Du  véd,«  sagde  Eukrates  til  ham,  »beskæf- 
tiger jeg  mig  med  Kong  Filippos  den  Førstes  Levned. 
Der  fortælles,  at  Kallias,  en  udvist  offentlig  Slave,  som 
ikke  besad  nogen  anden  Færdighed  end  Evne  til  at 
efterabe  andres  Latterligheder,  svang  sig  op  til  at  blive 
en  af  Kongens  betroede  Mænd.  Forholder  dette  sig 
rigtigt?« 

Andronikos  trak  paa  Skuldrene. 

»For  at  forstaa  det,  <;  svarede  han,  »maa  man  kjende 
de  mange  Særheder  hos  hin  store  Konge  og  Feltherre. 
Vid  da,  at  han  ingenlunde  var  nogen  Ven  af  gode 
Sæder;  han  oversaa  den  dydige  Borger  og  viste  oplyste 
Mænd,    der  vilde  give  ham  gode  Raad,    fra  sig.      Men 

lige  saa  ivrig  som  Smigrerne  søge  Fyrsterne,  lige  saa 
ivrig  kom  han  dem  i  Møde  .  .  .  Vilde  nogen  behage 
ham,  opnaa  hans  Gunst  og  faa  Adgang  til  hans  Selskab, 
maatte  han  være  stærk  nok  til  at  deltage  i  hans  Ud- 
skejelser og  desuden  forstaa  at  more  ham  og  bringe 
ham  til  at  le.  Med  Undtagelse  af  Antipater,  Parmenion 
og  nogle  faa  andre  dygtige  Mænd  var  Kongegaarden 
paa  hans  Tid  opfyldt  af  det  skammeligste  Pak,  Stimænd, 
Musikanter,  Versemagere,  Tusendkunstnere  og  Gjøglere. 
Agathokles,  en  Slave,  som  ikke  var  bedre  end  Kallias, 
blev  gjort  til  Anfører  for  en  Troppeafdeling,  og  Thra- 
sydæos,  den  enfoldigste,  men  tillige  den  frækkeste  af 
alle  Smigrere,  fik  endogsaa  udstrakt  Myndighed  i  Thes- 
salien  .  .  .  Kongens  Søn  Alexandros  saa'  skjævt  til  alt 
dette  Uvæsen.  Naar  han  viste  sig,  listede  Gjøglerne  af, 
og  naar  dette- var  umuligt,  forstummede  deres  højrøstede 
Tale,  og  de  krøb  da  som  Hunde.« 

»Men,«  tog  Forion  Ordet,  »hele  Livet  i  Konge- 
gaarden, selv  blandt  de  Kvinder,  som  stode  Filippos 
nærmest,  maatte  jo  besudles  af  alt  dette  Smuds.  Saa 
er  det  vel  sandt,  hvad  der  fortælles  om  Kleopatra,  hans 
Datter?  .  .  .« 

»Du  sigter  vel  til  hendes  Kjærlighed  til  Telefanes, 
den  samiske  Fløjtespiller?«  spurgte  Andronikos.  »For- 
tællingen herom  har  jeg  fra  en  Slægtning  af  den  gamle 
Parmenion,    som  kjendte  og  yndede  hin   unge  Samier. « 

»Lad  høre!   lad  høre!«   udbrød   Mændene. 

»Ja,  ja!«  istemmede  Eudora,  og  med  kvindelig 
Ivrighed  klappede  hun  i  Hænderne,  inden  Andronikos 
endnu  havde  aabnet  Munden. 

»Nu  vel!«  vedblev  denne,  »blandt  de  mange  Musi- 
kere, som  fra  hele  Hellas  strømmede  til  den  makedoniske 
Kongegaard,  befandt  sig  en  ung  Fløjteblæser  fra  Samos. 
Telefanes  —  det  var  hans  Navn  —  var  en  Yngling  paa 
tre  og  tyve  Aar,  skjøn  som  Apollon  og  dygtig  i  sin 
Kunst.  Ung  og  blomstrende,  som  han  var,  og  øvende 
en  Kunst,  der  talte  til  Hjærtet,  undgik  han  ikke  at  blive 
efterstræbt  af  Kvinder,  der  vare  fortrolige  med  alle 
Eros's  Hemmeligheder.  Krityla,  den  mest  yndede  Kam- 
mertærne  hos  Kleopatra,  Filipposs  Datter,  lod  ham  ikke 
i  Fred,  men  besøgte  ham  under  forskjellige  Paaskud, 
indtil  der  kom  en  Elskovshandel  i  Stand  imellem  dem. 
Hendes  Herskerinde  Kleopatra  havde  imidlertid  selv 
fattet  en  heftig  Lidenskab  for  den  smukke  Samier,  og 
da  hun  mærkede  Tærnens  Forstaaelse  med  ham,  tvang 
hun  Pigen  til  at  laane  hende  den  Klædning,  hvori  hun 
i  Aftenens  Mørke  plejede  at  besøge  Samieren.  Telefanes 
lod  sig  skuffe,  og  da  alt  opklaredes,  blændedes  han  af 
Fyrstindens  Gunst.  I  Begyndelsen  holdt  Kleopatra  denne 
Elskovshandel  hemmelig,  men  senere  lod  hun  Sløret 
falde,  og  da  fik  den  unge  Samier  mange  Misundere  og 
Fjender.  Han  døde  ung  .  .  .  maaske  ved  Gift.  Da  lod 
Kleopatra  et  prægtigt  Gravminde  oprejse  over  ham  paa 
Vejen  langs  Havet  i  Landskabet  Megara,  hvor  han  havde 

ønsket  at  hvile  ...  .  Saaledes  ender  Fortællingen  om 
Fløjtespilleren  Telefanes's  korte  Lykke. 

»Men«,  spurgte  Eukrates,  »hvorledes  forholder  det 
sig  med  hin  underfulde  Tildragelse,  da  Filippos  havde 
Mistanke  til  sin  Hustru?« 

»Det  er  en  Begivenhed,  som  ligger  meget  langt 
tilbage.  Derom  kan  jeg  ikke  sige  synderlig  andet,  end 
hvad  Overleveringen  beretter.  En  Morgen,  da  Kongen 
mærkede  en  ukjendt  ambrosisk  Duft  uden  for  det  ægte- 
skabelige Sovekammer,  bragte  Nysgjerrighedens  Dæmon 
ham  til  at  kigge  ind  igjennem  Dørsprækken.  Da  saa' 
han,  maalløs  af  Forbavselse,  Zeus  Ammon  hvile  paa 
Lejet  hos  sin  Hustru,  den  skjønne  Olympia,  i  Skikkelse 
af  en  Drage.  Men  til  Straf  for,  at  han  havde  set  Ting, 
som  ingen  dødelig  maatte  se,  mistede  han  Synet  paa 
det  ene  Øje.  Saaledes  fortælles  der  .  .  .  Men  hvad  der 
siges  om  hans  Syn,  er  ikke  rigtigt.  Jeg  har  hørt 
Antipaters  Optegnelser  oplæse,  og  deraf  véd  jeg,  at  det 
var  under  Belejringen  af  Methone  i  Sø-Thrakien,  at  han 
ved  at  svømme  over  en  Flod  blev  ramt  i  Øjet  af  en 
Pil,  udsendt  af  en  Bueskytte  eller  fra  et  Krigsredskab. 
Trods  den  voldsomme  Smerte,  han  folte,  søgte  han  dog 
rolig  tilbage  til  Bredden.  Hans  Læge  Kritobulos  ud- 
trak med  sjælden  Dygtighed  Pilen.  Øjet  blev  ikke 
vanheldet,  men  dets  Lys  var  og  blev  udslukt  .  .  .  Dog 
ét  maa  jeg  endnu  føje  til.  Over  tyve  Aar  efter  hint 
vidunderlige  Syn  med  Dragen,  kort  for  Alexandros  be- 

gyndte  sit  Erobringstog  i  Asien,  aabenbarede  Olympia 
ham  med  egen  Mund  de  vidunderlige  Omstændigheder 
ved  hans  Fødsel  og  formanede  ham  til  at  vise  sig  sin 
høje  Herkomst  værdig  .  .  .  Men,«  lagde  Rytterhøveds- 
manden alvorlig  til,  »dette  er  vel  Hemmeligheder,  om 
hvilke  der  helst  ikke  bør  tales.« 

Da  Andronikos  tav,  løftede  Eudora  Øjnene  op  til 
ham  med  et  taknemmeligt  Blik.  Den  Tilbageholdenhed, 
hun  først  havde  vist,  var  efterhaanden  forsvunden,  og 
da  Mændene  ved  Maaltidets  Slutning  bragte  et  Offer  af 
ublandet  Vin  til  Agathodæmon,  den  gode  Aand,  blev 
hun  endog  lidt  fortrædelig  til  Mode.  Det  var  nemlig 
Tegn  til,  at  hun  maatte  tage  Afsked  for  at  gaa  til  Ro 
i  sit  Jomfrubur. 

Mændene  begave  sig  nu  ind  i  et  tilstødende  Værelse, 
i  hvilket  Slaverne  havde  ordnet  alt  til  Drikkelaget. 
Vinen  blev  aldrig  nydt  til  Maaltidet.  Symposiet,  Drikke- 
laget, var  en  Sag  for  sig;  det  tog  først  sin  Begyndelse, 
naar  man  havde  rejst  sig  fra  Bordsengene. 

Eukrates  var  en  maadeholden  Mand.  Tre  Dele  Vand 
til  én  Del  Vin  var  den  Blanding,  der  var  Skik  i  hans 
Hus.  Underholdningen  var  ham  vigtigere  end  Nydelsen 
af  Vinen;  han  vendte  sig  derfor  til  Forion  og  bad  ham 
fortælle  om  det  vidunderlige,  han  havde  oplevet  paa 
sine  Rejser. 

Forion  føjede  ham  villig.  For  at  kjøbe  Skibstømmer 
havde  han  besøgt  Øen  Rhodos,    og  her  havde  han  set 

Levningerne  af  den  berømte  Solgud-Kolos,  som  havde 
tjent  til  Fyrtaarn,  og  som  regnedes  for  et  af  Jordens 
Underværker.  Omtrent  et  halvt  Hundrede  Aar,  før  han 
kom  til  Øen,  var  Kolossen  styrtet  om  ved  et  Jordskjælv, 
i  det  den  var  knækket  over  ved  Knæene.  Op  til  disse 
var  der  en  Højde  af  over  en  Snes  Alen;  Hovedet  og 
Kroppen,  som  laa  paa  Land,  vare,  efter  Forions  Sigende, 
næsten  skrækindjagende  ved  deres  uhyre  Størrelse.  Gik 
man  ind  i  en  af  de  sønderbrudte  Arme,  var  det,  som 
om  man  vandrede  i  en  hvælvet  Gang;  det  Indre  af 
Kroppen  dannede  en  mægtig,  gabende  Hule,  opfyldt  af 
vældige  Jernbjælker  og  Klippeblokke,  som  have  tjent 
til  at  fæstne  dette  Kæmpeværk.  Forion  havde  ligeledes 
besøgt  Ægypten  og  havde  der  overværet  den  store 
Lampefest  i  Sais  og  ved  Skinnet  af  de  talløse  Lys  læst 
de  mærkelige  Ord  over  Neithas  Tempel:  >Jeg  er  alt, 
hvad  der  har  været,  hvad  der  er,  og  hvad  der  vil  komme, 
og  intet  Menneske  har  nogen  Sinde  løftet  mit  Slør.« 
Men  midt  under  Drikkelaget  brød  han  brat  af.  Ud- 
rustningen af  Flaaden  gav  ham  meget  at  tage  vare,  og 
da  han  skulde  sætte  Slaverne  i  Arbejde  i  den  aarle 
Morgenstund,  maatte  han  gaa  tidlig  hjem. 

Efter  at  Eukrates  og  Andronikos  vare  blevne  ene, 
tog  Samtalen,  som  mellem  Slægtninge,  en  mere  for- 
trolig Vending. 

Eukrates  udøste  sit  Hjærte  og  beklagede,  at  han 
kun   havde    en   Datter,    men  ingen  Søn.     Hvem  skulde 

vel,  naar  han  lukkede  sine  Øjne,  fortsætte  hans  store 
Bedrift?  Hans  Skibe  befo'r  alle  Have,  og  han  kjendte 
næppe  selv  sine  Slavers  Tal.  Nogle  af  dem  tjente  som 
Rorkarle  og  Skibsfolk  paa  hans  store  og  smaa  Fartøjer, 
andre  vare  udlejede  til  hans  Ven  Forion,  og  atter  andre 
vare  sysselsatte  paa  hans  Landgaard  eller  arbejdede  i 
Bjærgværker.  Skulde  alt  dette,  tillige  med  hans  kost- 
bare Bogsamling  og  en  Formue  paa  mange  Talenter, 
gaa  over  i  fremmede  Hænder? 

Ved  disse  Ord  blev  Andronikos  opmærksom  og 
derefter  meget  tankefuld,  —  saa  tankefuld,  at  Samtalen 
gik  i  Staa. 

Da  han  atter  kom  til  sig  selv,  priste  han  Eukrates 
lykkelig,  fordi  han  havde  en  Datter  som  Eudora.  Han 
roste  Pigens  Skjønhed,  hendes  tækkelige,  jomfruelige 
Væsen  og  hendes  sjældne  Forstand  paa  boglige  Sysler. 

Nu  var  det  Eukrates,  der  blev  adspredt,  og  uden 
at  nogen  af  dem  vidste,  hvorledes  Ordene  faldt,  blev 
der  ved  de  kransede  Bægre  sluttet  en  Pagt  imellem 
dem.  Andronikos  skulde  have  Eudora  til  Ægte,  men 
paa  et  bestemt  Vilkaar.  Han  skulde,  naar  Krigen  var 
til  Ende,  forlade  sin  Tjeneste  i  Kongegaarden  og  tage 
Bolig  hos  Eukrates  for  at  sætte  sig  ind  i  hans  Bedrift. 
Paa  den  Vis  blev  den  samlede  Formue  i  Slægtens  Be- 
siddelse, og  Eukrates  kunde  da  ganske  overlade  sig  til 
sine  Arbejder  i  Bogsamlingen  eller  behøvede  i  hvert 
Fald  kun  af  og  til  at  staa  ham  bi  med  sine  Raad. 

Dronningen  af  Kyrene.  I  7 

Det  var  nu  paa  Tiden  at  gaa  til  Hvile,  og  det  saa 
meget  mere  som  Rytterhøvedsmanden  ved  Daggry  skulde 
drage  videre  med  de  af  ham  indkjøbte  Heste.  Eukrates 
fulgte  ham  til  det  for  ham  bestemte  Værelse,  og  her 
skiltes  Svigerfader  og  Svigersøn  med  en  hjærtelig  Om- 
favnelse. 

Eudora  var  imidlertid  i  Færd  med  at  gaa  til  Ro  i 
sit  ensomme  Jomfrubur.  Medens  hun  tankefuld  klædte 
sig  af,  gjenkaldte  hun  sig  Mændenes  Samtale,  og  da 
navnlig  Andronikos's  Skildringer  af  Livet  i  den  make- 
doniske Kongegaard. 

Mindst  af  alt  anede  hun,  at  hun  i  samme  Øjeblik 
var  hans  trolovede  Brud. 

I  slige  Anliggender  blev  en  hellenisk  Jomfru  aldrig 
tagen  med  paa  Raad.  Hun  havde  kun  at  adlyde.  Naar 
Fader  og  Svigersøn  vare  enige,  var  hendes  Skæbne 
afgjort. 

VIII. 

Da  Eukrates  var  bleven  ene,  efter  at  have  ønsket 
Andronikos  en  rolig  Søvn,  lod  han  Lucipor  kalde. 

»Staa  tidlig  op  i  Morgen,«  sagde  han  til  ham,  »tag 
mit  bedste  Muldyr  og  rid  til  Pella.  Her  begiver  Du 
Dig  til  Asklepios's  Tempel  og  spørger  efter  Overpræsten 
Nikon.  Mærk  Dig  vel  dette  Navn!  Naar  Du  siger,  at 
Du  kommer  i  mit  Ærende,  vil  han  give  Dig  en  Afskrift 
af    Hippokrates's    Aforismen.      Forvar   denne   Skriftrulle 

vel;  thi  den  er  gammel  og  kostbar,  og  Du  staar  baade 
ham  og  mig  til  Ansvar.« 

Efter  at  have  givet  Lucipor  nogle  Penge  til  For- 
tæring paa  Vejen,  tilføjede  han: 

»Du  kan  være  her  tilbage  næste  Dags  Middag.« 

Lucipor  blev  snarere  glad  end  bedrøvet  over  dette 
Hverv.  Han  var  en  kraftig,  bredskuldret  Yngling,  skabt 
til  at  svinge  Landser  og  tumle  Heste,  og  det  stillesiddende 
Arbejde  som  Afskriver  faldt  ham  ikke  sjældent  be- 
sværligt. Undertiden  følte  han  en  næsten  ubetvingelig 
Lyst  til  rask  Handling  og  anstrængende  Arbejde,  og 
det  var  ham  da  en  Glæde  at  ile  ud  til  Landgaarden  for 
at  ride  de  ustyrligste  Heste  og  Muldyr  til. 

Inden  Andronikos  endnu  var  brudt  op,  befandt 
Lucipor  sig  paa  Vejen  til  Pella. 

Det  var  en  herlig  frisk  Morgen. 

Himlen  var  som  oversaaet  med  hvide  Sommerskyer, 
hvis  lette  Skygge  af  og  til  gled  hen  over  en  grøn  eller 
gul  Mark  paa  det  jævnt  skraanende  Kystland.  Til 
venstre  lukkedes  Udsigten  af  en  lang  Højderække,  som 
strakte  sig  ud  fra  de  kambuniske  Bjærge.  Neden  for 
Kysten  udbredte  den  Thermai'ske  Bugt  sit  blanke  Spejl, 
og  hinsides  Vandet  hævede  Halvøen  Chalkidikes  Bjærge 
sig  i  en  blaalig  Dis,  der  bragte  dem  til  at  se  ud  som 
takkede  Skyer. 

Lucipor    red    ufortrødent  videre,    indtil   Middagens 

overvældende  Hede  nødte  ham  til  at  unde  sig  og  Mul- 
dyret nogen  Hvile. 

Om  Eftermiddagen  fortsatte  han  sit  Ridt  og  kom 
til  et  Sted,  hvor  Højderækken  til  venstre  dannede  en 
Bøjning,  hvis  Skrænt  en  stor  Del  af  Dagen  var  udsat 
for  Solen.  Her  drev  man  Vinavl  op  ad  Bjærgsiden. 
Rankerne  vare  trukne  op  over  et  Træmmeværk,  som 
hvilede  paa  fem  Alen  høje  Træstolper. 

Druehøsten  var  allerede  i  fuld  Gang.  Fire  eller 
fem  Slaver,  som  stode  paa  Stiger,  afplukkede  Drue- 
klaserne og  fyldte  dem  i  Kurve,  som  de  rakte  til  de 
neden  for  ventende  Slavinder.  Disse  bare  dem  hen  til 
et  stort  Kar,  i  hvilket  en  Slave,  med  begge  Hænder  i 
Siden,  under  en  lystig  Sang  var  i  Færd  med  at  stampe 
de  modne  Druer. 

Lucipor  holdt  Muldyret  an  for  at  betragte  det  liv- 
lige Optrin.  Men  næppe  bemærkedes  han  af  Høst- 
folkene, før  et  Par  unge  Slaver  kom  ud  til  ham  og 
indbød  ham  til  at  at  deltage  i  Lystigheden.  Efter  Ar- 
bejdet, som  snart  var  til  Ende,  skulde  der  spises  og 
drikkes  og  derpaa  danses  til  Tonerne  af  en  Fløjte. 

Lucipor  søgte  at  undslaa  sig;  men  de  overgivne 
Høstfolk  greb  Muldyret  ved  Tøjlerne  og  trak  afsted  med 
ham.  Kort  efter  stod  han  paa  en  Stige  og  plukkede 
Druer;  en  af  de  smukkeste  Slavinder  støttede  sig  til 
Stigen  og  spurgte  ham  nysgjerrigt  om,  hvem  han  var, 
og  hvorfra  han  kom,    imedens  hun  ventede  paa,  at  han 

skulde  række  hende  den  fyldte  Kurv.  Solen  skinnede 
muntert  gjennem  det  grønne  Vinløv,  og  vævre  Firben, 
der  næsten  vare  lige  saa  grønne  som  Løvet,  smuttede 
pilsnart  hen  imellem  Rankerne  og  Træmmeværket. 

Her  hvor  der  ikke  herskede  nogen  Tvang,  og  hvor 
alle  vare  lige,  var  Bekjendtskabet  snart  stiftet.  De  unge 
Piger,  som  havde  en  Følelse  af,  at  Lucipor  var  de  andre 
Slaver  overlegen,  viste  ham  særlig  Opmærksomhed,  og 
da  Kurvene  med  Maaltidet  kom  frem,  gave  de  ham  de 
bedste  Stykker.  Ved  Drikkelaget  hævnede  Slaverne  sig 
da  ved  at  spæde  hans  Vin  meget  lidt.  Under  Dansen 
blev  der,  medens  Spillemanden  af  og  til  hvilte  sig, 
drukket  tæt,  og  da  Lucipor  omsider  tog  Afsked  med 
sine  nye  Venner,  havde  han  en  Følelse  af,  at  han  ikke 
sad  saa  fast  i  Sadlen  som  før.  Han  havde  faaet  en 
uimodstaaelig  Lyst  til  at  synge,  og  undertiden  talte  han 
højt  med  sig  selv. 

Mørket  var  allerede  faldet  paa,  da  han  naaede  Pella, 
og  Færdslen  paa  Gader  og  Veje  var  begyndt  at  blive 
sparsom.  Han  spurgte  en  Slave,  om  der  var  langt  til 
Asklepios's  Tempel,  og  Slaven  gav  ham  nøje  Besked. 
Maaske  havde  han  ikke  forstaaet  ham,  maaske  havde 
Manden  vist  ham  fejl,  nok  er  det,  han  red  og  red  uden 
at  finde  noget  Tempel.  Han  spurgte  sig  da  atter  for, 
og  det  viste  sig,  at  han  var  kommen  langt  forbi  Hellig- 
dommen, saa  at  han  maatte  ride  tilbage.    Omsider  fandt 

han  da  Templet;  det  laa  for  Enden  af  en  lille  Gyde, 
halvt  skjult  mellem  Bygninger  og  høje  Cypresser. 

I  en  opirret  Stemning  over  at  have  redet  frem  og 
tilbage  steg  han  af  Muldyret  og  trak  det  efter  sig  om 
til  Bagsiden  af  Templet.  Her  opdagede  han  efter  nogen 
Søgen  en  Ring  i  Muren,  ved  hvilken  han  kunde  binde 
Dyret.  Denne  Ring  kom  frem  af  en  i  Sandsten  ud- 
hugget Satyrmaske  med  et  grinende  Fjæs.  Netop  som 
han  var  i  Færd  med  at  trække  Remmene  igjennem 
Ringen,  kom  der  en  vejfarende  forbi,  ledsaget  af  en 
Slave  med  en  Fyrrefakkel.  I  det  det  røde  Fakkelskin 
spillede  hen  over  Stenmasken,  syntes  den  at  faa  Liv; 
de  haanlige  Træk  fra  Næsen  ned  til  Mundvigene  bleve 
mere  kjendelige,  og  under  Ringen  saas  Spidsen  af  Tungen 
stikkende  frem  af  den  grinende  Mund. 

»Hvad!«  udbrød  Lucipor  rasende,  »vil  Du  haane 
mig,  fordi  jeg  er  fuld?  .  .  .  Vent,  frække  Udyr,  jeg  skal 
tugte  Dig!« 

Og  nu  greb  han  den  Pigstok,  hvormed  han  havde 
drevet  Muldyret  frem,  og  slog  forbitret  efter  Satyrmasken. 

Da  lød  der  en  skarp,  klingrende  Lyd,  —  og  den 
krumme  Stennæse  fløj  hen  over  Marmorfliserne  bag 
Templet. 

En  Mand,  som  Lucipor  ikke  havde  bemærket, 
traadte  pludselig  frem  af  Skyggen;  han  udstødte  et 
højt    Forfærdelsesskrig    og    rakte    begge    Armene    mod 

Himlen,  som  om  han  tog  den  til  Vidne.  Derpaa  trak 
han  voldsomt  i  en  Snor,  der  hang  ned  over  Muren. 

Da  begyndte  en  lille  Klokke  at  ringe  af  al  Magt  i 
det  Indre  af  Templet;  den  ringede  og  ringede,  og  i  et 
Øjeblik  var  hele  Omgangen  mellem  Søjlerne  hvid  af 
Mennesker.  Der  kom  Neokorer,  Tempelfejere;  der  kom 
Daducher,  Lampetændere  og  Fakkelbærere;  der  kom 
Pastoforer,  Tempeltjenere,  som  ved  Optog  bar  Smaa- 
kapeller  med  Guddomsbilleder;  der  kom  Hierofanter,  til- 
synshavende ved  OfTerskikke;  der  kom  Plyntrider,  Vaske- 
piger, og  Ergastiner,  Haandarbejdersker,  —  kort  sagt 
den  store  Hærskare  af  hele  eller  halve  Lediggængere 
ved  en  hellenisk  Helligdom  dukkede  pludselig  frem  som 
Myrer  af  en  Myretue,  i  hvilken  der  er  bleven  rodet  med 
en  Stok.  Ja,  der  kom  endog  nogle  stakkels  syge,  som 
næppe  kunde  slæbe  sig  afsted;  det  var  dels  Rigmænd 
og  dels  fornemme  Kvinder,  som  i  dyre  Domme  havde 
tilkjøbt  sig  Ret  til  at  sove  i  Templet,  i  Haab  om  at 
modtage  en  Drømmeaabenbaring  om  det  Middel,  der 
var  i  Stand  til  at  helbrede  dem. 

Lucipor  stirrede  med  aaben  Mund  paa  alle  disse 
Mennesker.  Han  forstod  ikke,  hvor  de  kunde  rummes 
i  den  lille  Helligdom;  han  vidste  ikke,  at  mange  af  de 
helleniske  Templer  gik  lige  saa  dybt  ned  i  Jorden,  som 
de   hævede  sig  over  den. 

Men  Lucipor  fik  ikke  lang  Tid  til  at  undre  sig. 

Den  Mand,  der  var  traadt  frem  af  Skyggen,  og  i 
hvem  han,  efter  Klædedragten  at  dømme,  skjelnede  en 
Overpræst,  pegede  paa  ham  og  raabte  med  høj  Røst : 

»Ve,  ve,  ve!  der  staar  en  Tempelskjænder  iblandt 
os!  ...  Forbandelse  over  den,  der  frækt  sønderslaar  de 
hellige  Ting!  ...  Grib  ham,  grib  ham!  han  har  for- 
haanet  Guderne.« 

Da  hævede  der  sig  et  frygteligt  Forbitrelsesskrig. 
Man  trængte  ind  paa  Lucipor,  og  i  et  Nu  var  han 
bunden  og  lagt  i  Lænker. 

»Før  ham  ned  i  Straffekamret!«  befalede  Over- 
præsten. 

Nu  blev  Lucipor  stødt  ned  ad  Trapper,  fort  igjen- 
nem  sparsomt  oplyste  Gange  og  skubbet  ind  i  et  mørkt 
Hul,  hvis  tunge,  jernbeslaade  Dør  blev  aflaaset  efter  ham. 

Han  befandt  sig  her  i  fuldstændigt  Mørke,  og  først 
efter  nogen  Søgen  fandt  han  et  Leje  af  Straa. 

Skrækken  havde  pludselig  gjort  ham  ædru.  Medens 
Lænkerne  raslede  om  ham,  i  det  han  strakte  sig  paa  Lejet, 
forstod  han,  at  de  ivrige  Præster  tog  Sagen  alvorlig;  de 
gjorde  ham  uden  videre  til  en  Tempelskjænder,  og  der 
ventede  ham  da  en  haard  Straf,  maaske  endog  Doden. 

Hele  Natten  laa  han  overladt  til  sine  ængstlige  Be- 
tragtninger, som  kun  afbrødes  af  en  kort  Søvn. 

Efter  Lovsangen  næste  Morgen  blev  han  lukket  ud 
af  sit  Fangehul  og  ført  frem  for  Overpræsten.  Hos  ham 
sad  en  Skriver,  og  bag  ved  stode  to  Præster  som  Vidner. 

»Hvem  er  Du?«  spurgte  Overpræsten. 

»Slaven  Lucipor.« 

»At  Du  er  Slave,  ser  jeg,  og  hvad  Du  hedder,  er 
ligegyldigt.  Men  hvis  Slave  er  Du,  hvem  tilhører  Du? 
..  .  Det  er  Sagen!  Véd  Du  ikke,  at  den  samme  For- 
seelse, for  hvilken  en  stakkels  offentlig  Slave,  en  By- 
slave,  bliver  pisket  ihjel,  mangen  Gang  slet  ikke  revses, 
naar  den  begaas  af  en  Slave  hos  en  rig  og  mægtig 
Mand,  der  vilde  tage  det  fortrydeligt  op,  om  man 
straffede  en  af  hans  Folk?  .  . .  Altsaa,  hvem  er  din 
Herre?     Derpaa  kommer  alt  an.« 

»Eukrates,   Skibsreder  i  Pydna.« 

Overpræsten  slog  Hænderne  sammen. 

»For  en  Ufærd!«  udbrød  den  fromme  Mand,  »hvor- 
for sagde  Du  ikke  det  strax?  .  .  .  Eukrates  er  min  bedste 
Ven  .  .  .  havde  jeg  vidst  det,  havde  jeg  ikke  ringet  paa 
den  afskyelige  Klokke.  Nu  har  hele  Templet  været 
Vidne  til,  hvad  der  er  sket!  Ved  Guderne,  Du  sætter 
mig  i  den  største  Forlegenhed  .  .  .  jeg  kan  ikke  fritage 
din  Herre  for  en  stor  Bøde  « 

Og  med  en  raadvild  Mine  skød  han  den  Filthue, 
der  bedækkede  hans  skaldede  Isse,  frem  og  tilbage  paa 
Hovedet. 

»Hvad  var  dit  Ærende?«  spurgte  han  derpaa. 

»Jeg  skulde  bringe  Overpræsten  Nikon  Hilsen  fra  min 
Herre  og  modtage  en  Afskrift  af  Hippokrates's  Aforismoi. 

Forvar  denne  Skrifterulle  vel,  sagde  Eukrates;  thi  Du 
staar  baade  Nikon  og  mig  til  Ansvar,  c 

Overpræsten  gjorde  store  Øjne. 

»Slave!«  udbrød  han,  Du  forbavser  mig!  Du 
taler  jo  som  en  fribaaren,  ikke  som  en  Træl.  Nu 
spørger  jeg  Dig,  hvem  er  Dur« 

>Lucipor,  en  Romer  af  Fødsel,«  svarede  Knøsen 
med  en  vis  Stolthed,«  oplært  til  servus  literatus  og 
øvet  som  Afskriver  og  Hurtigskriver.« 

»Nu  da  har  Du,  ved  Asklepios,  kostet  din  Herre 
en  anselig  Sum.  Ak,  ak!  det  gjør  kun  Sagen  værre 
.  .  .  den  afskyelige  Klokke!  havde  jeg  dog  ikke  ringet! 
.  .  .  Lad  mig  tænke  mig  om,  lad  mig  overveje  .  .  . 
maaske  finder  jeg  paa  Raad.« 

Og  atter  kom  Filthuen  i  Bevægelse. 

Derefter  vinkede  han  ad  et  Par  Tempeltjenere, 
som  stode  uden  for,  halv  skjulte  af  Dørforhænget. 

»Tag  Lænkerne  af  denne  Knøs,«  sagde  han,«  og 
før  ham  ind  i  Cellen  Beta,  ikke  ned  i  Fangehullet.« 

IX. 

Samme  Morgen,  som  Andronikos  forlod  Huset,  kort 
efter  at  Lucipor  var  afrejst  til  Pella,  underrettede  Eu- 
krates sin  Datter  om  hendes  Trolovelse  med  hans 
Brodersøn,  Rytterhøvedsmanden. 

Ved  dette  Budskab  stod  Eudora  som  maalløs  af 
Overraskelse. 

Hun  kjendte  tilstrækkelig  til  huslige  Forhold  for  at 
forstaa,  at  det  var  en  overmaade  vigtig  Afgjørelse,  her 
var  truffet,  —  noget,  der  var  af  den  største  Betydning 
for  hele  hendes  følgende  Liv.  I  første  Øjeblik  følte 
hun  sig  helt  overvældet,  ligesom  fortumlet  af  Sagens 
Alvor.  Thi  hvor  ung  hun  end  var,  havde  hun  Forstand 
nok  til  at  fatte,  at  det  sorgløse  Liv,  hun  hidtil  havde 
ført,  var  til  Ende. 

Da  hun  vedblev  at  tie,  saa'  Eukrates  forskende 
paa  hende. 

»Er  Du  ikke  glad?«  spurgte  han  forbavset.«  Jeg 
har  ment  at  ordne  alt  paa  det  bedste.  Andronikos  er 
ung  og  smuk,  han  er  vel  anset  hos  Kongen  og  vant 
til  at  færdes  i  vanskelige  Forhold.  Jeg  ønsker,  at  han 
skal  overtage  min  Bedrift,  medens  jeg  endnu  lever  og 
kan  staa  ham  bi  .  .  .  Naar  jeg  dør,  vil  da  alt  gaa  som 
hidtil.  Efter  Krigen,  saa  snart  han  kan  frigjøre  sig  fra 
sin  Tjeneste  som  Rytterhøvedsmand,  kommer  han  her 
til,  og  da  skal  Brylluppet  holdes  « 

Eudora  havde  nu  vundet  Tid  til  at  fatte  sig.  Som 
lydig  Datter  faldt  det  hende  ikke  ind  at  gjøre  Ind- 
vendinger, og  desuden  beroligede  det  hende,  at  hendes 
Giftermaal  foreløbig  var  udsat. 

»Naa,  hvad  siger  Du,  Barn?«  spurgte  Eukrates  og 
tog  hendes  Haand. 

»Alt  er  vel  det  bedste,  naar  Du  har  ordnet  det, 
Fader,«  svarede  Eudora  rødmende  og  slog  Øjnene  ned. 
»Men  det  kom  mig  saa  uventet  .  .  .« 

Eukrates  lo. 

»Ved  Apollon,«  udbrød  han,  »I  unge  Piger  ere 
som  Blomsten  af  Kornet,  det  fine  og  bløde  Mel  ...  et 
Pust  er  nok  til  at  sætte  Eders  Hjærter  i  Bevægelse. 
Jeg  skulde  vel  have  brugt  lange  Omsvøb,  forblommede 
Talemaader  og  ladet  Dig  selv  gætte  Sagen  som  en 
Gaade.  Og  saa  taler  jeg  ubesindige  om  en  Trolovelse 
som  om  en  Handel  med  Skibstømmer.  Og  hvad  sker? 
...  I  Stedet  for  at  falde  mig  om  Halsen  og  takke  mig, 
fordi  jeg  er  betænkt  paa  at  skaffe  Dig  en  Støtte,  naar 
jeg  ikke  er  mere,  slaar  Du  Øjnene  ned  og  hænger  med 
Hovedet  som  en  vissen  Blomst.« 

»Tilgiv,  Fader!«  stammede  Eudora  og  trykkede 
hans  Haand.  »Jeg  er  kun  en  Taabe  .  .  .  jeg  blev  saa 
forskrækket.«  Og  i  det  hun  med  et  Blik,  fuldt  af 
datterlig  Hengivenhed  saa'  ham  ind  i  Øjnene,  tilføjede 
hun:  »Jeg  véd,  at  ingen  elsker  mig  højere  end  Du  .  .  . 
giv  mig  blot  lidt  Tid  til  at  forstaa,  at  alt  er  forandret. 
°S  a*  ]eS  ikke  længer  tilhører  mig  selv.« 

»Forunderlige  Barn!«  udbrød  Eukrates  og  klappede 
hendes  bløde  Kind,  »jeg  havde  troet,  at  Du  vilde  blive 
henrykt,  ude  af  Dig  selv  af  Glæde  ...  Du  kan  da  ikke 
vedblive  at  være  Jomfru,  til  Floderne  løbe  op  ad.« 

X. 

Som  Slaven  Sosias  havde  forudset,  lod  hans  Datter 
ham     ikke     i     Fred.       Efter    at    hans    Andragende    til 

Eudora     var    fuldstændig    mislykket,     ansporede    Arene 
ham  til  at  forebringe  Sagen  for  Eukrates. 

Denne  var  i  de  Dage  stærkt  optagen  af  Udrust- 
ningen af  det  Skib,  som  det  paahvilede  ham  og  ti 
andre  at  besørge.  Der  blev  holdt  hyppige  Sammen- 
komster imellem  dem  og  truffet  Aftale  om,  hvad  hver 
enkelt  skulde  yde.  Desuden  maatte  Eukrates  sørge  for 
sin  egen  Bekvemmelighed  til  Søs,  da  han,  som  han 
frygtede,  var  bleven  udset  til  Skibsøverste  paa  det  paa- 
gjældende  Skib. 

Den  gamle  Sosias  var  altid  lige  snaksom;  men 
Eukrates  forstod  at  standse  hans  Tunge  i  rette  Tid. 
Arenes  Giftermaal  med  Lucipor  var  for  ham,  Skibs- 
rederen, der  havde  Hovedet  fuldt  af  store  og  vigtige 
Ting,  en  ganske  underordnet  Sag. 

Da  der  i  hans  Bedrift  var  Brug  for  mange  Hænder, 
havde  han  i  Reglen  intet  imod,  at  hans  Slaver  giftede 
sig,  og  det  saa  meget  mindre  som  deres  Børn,  i  Egen- 
skab af  hjemmefødte,  som  oftest  vare  flinkere  og  stode 
i  højere  Pris  end  Trælle,  der  førtes  til  Hellas  over 
Havet  og  saa  at  sige  skulde  lære  alt  for  fra. 

I  den  Tro,  at  Arene  og  Lucipor  vare  enige,  gav 
han  villig  sit  Samtykke,  og  da  han  ikke  holdt  af  Op- 
sættelse, tilføjede  han,  at  han  netop  havde  to  Celler 
ledige  for  et  nygift  Slavepar,  og  at  det  var  bedst,  at 
Tingen  blev  bragt  i  Orden  inden  hans  nær  forestaaende 
Afrejse.    Dermed  var  Arenes  og  Lucipors  Skæbne  afgjort. 

Som  rimeligt  var,  sagde  Eukrates  et  Par  Ord  om 
denne  Sag  til  sin  Datter.  Men  næppe  hørte  hun,  at 
han  paa  Sosias's  Opfordring  havde  givet  sit  Minde  til 
Arenes  Giftermaal  med  Lucipor,  før  hun  pludselig  følte 
som  et  Stik  i  sit  Hjærte. 

»Fader,  Fader,  hvad  har  Du  gjort?«  udbrød  hun 
blussende  af  Sindsbevægelse.  »Arene  er  en  letfærdig 
Pige,  som  hvisker  i  Krogene  med  alle  Husets  Slaver. 
Lucipor  tænker  ikke  paa  hende,  det  er  jeg  vis  paa! 
Han,  som  læser  og  skriver  to  Sprog  og  næsten  er  som 
en  fribaaren,  har  aldrig  kastet  sine  Øjne  paa  den 
dumme  Tøs.  Havde  Du  dog  blot  talt  til  mig  derom; 
jeg  kjender  Arene  bedre  end  Du.« 

»Ej,  ej! c  sagde  Eukrates,  »hvor  Du  tager  Dig  den 
Sag  til  Hjærte!« 

Og  han  saa'  lidt  forundret  paa  sin  Datter. 

Men  han  fik  pludselig  andre  Ting  at  tænke  paa. 

I  dette  Øjeblik  indløb  der  et  uventet  Budskab  til 
ham  fra  Pella.  En  ridende  Tempelslave  bragte  ham, 
foruden  den  begjærede  Skriftrulle,  et  Brev  fra  Over- 
præsten Nikon,  hvori  denne  i  Korthed  berettede,  at 
Lucipor  efter  at  have  beruset  sig  under  Vejs  havde 
begaaet  Helligbrøde  og  som  Tempelskjænder  blev  holdt 
indespærret  i  Asklepios's  Helligdom.  Hele  Tempel- 
personalet havde  været  Vidne  til  hans  Brøde;  Sagen 
var  derfor  meget  alvorlig.  Han  tilraadede,  at  Eukrates 
kom  til  Pella  for  at  affinde  sig  med  Tempel-Forstander- 

skabet  om  Bødens  Størrelse.  Skrivelsen  sluttede  med 
de  Ord:  »Din  unge  Slave  Lucipor  har  noget,  som  be- 
hager mig;  jeg  havde  gjærne  frelst  ham,  hvis  det  havde 
været  muligt.  Men  som  Sagerne  nu  staa,  spild  da  ikke 
Tiden,  men  kom,  dersom  Du  ønsker  at  frelse  ham  for 
Straf  og  at  faa  ham  sat  paa  fri  Fod.« 

Eukrates  var  en  heftig  Mand,  og  dette  B^deri 
midt  i  al  hans  Travlhed  kom  ham  saa  ubelejligt  som 
vel  muligt. 

Han  fo'r  op,  slog  i  Bordet,  bandede  Vin  og  Fuld- 
skab og  svor  ved  alle  Guder,  at  Lucipor  skulde  straffes 
med  at  arbejde  i  Møllen,  det  haardeste  Slavearbejde 
af  alt. 

Saa  snart  hans  Datter  kom  ham  for  Øje,  sagde  han : 

»Har  Du  hørt  Lucipors  Bedrift?« 

»Himmel,  hvad  er  der?«  spurgte  Eudora  hurtig; 
thi  af  Faderens  mørke  Mine  anede  der  hende  noget 
ondt. 

»Ikke  andet, -  svarede  Eukrates,  »end  at  Lucipor 
paa  Vejen  til  Pella  har  drukket  sig  fuld  og  i  Fuldskab 
begaaet  Helligbrøde,  saa  at  han  er  fængslet  som  Tempel- 
skjænder. « 

Ved  saa  pludselig,  uden  al  Forberedelse,  at  høre 
Lucipor  betegnet  som  »Tempelskjænder«  sortnede  det 
for  Eudoras  Øjne. 

Det  gik  hende  som  største  Delen  af  de  helleniske 
Jomfruer;  hun  forbandt  intet  tydeligt  Begreb  med  dette 

Ord.  Men  da  hun  altid  havde  hørt  det  brugt  i  For- 
bindelse med  Udtryk  som  Tyve,  Mordere  og  Stimænd, 
indgød  det  hende  en  dunkel  Rædsel,  og  hun  betrag- 
tede det  som  ensbetydende  med  en  raa,  æreløs,  guds- 
forgaaen  Person. 

Hvor  nødig  Eukrates  end  vilde,  maatte  han  rejse 
til  Pella.  Hans  Ven,  Overpræsten  Nikon,  tog  sig  varmt 
af  hans  Sag;  desuagtet  slap  han  ikke  billigt  Han 
maatte  betale  20  Drachmer*)  i  Erstatning  for  den  be- 
skadigede Satyrmaske  og  en  Mine**)  i  Bøde  for  Hellig- 
brøden, inden  det  tillodes  ham  at  tage  Lucipor  med 
sig.  Udbetalingen  af  saa  store  Beløb  ærgrede  ham 
ikke  lidet.  Det  kogte  i  ham  af  Forbitrelse,  og  han 
tog  kølig  Afsked  med  Præsterne.  »Nu  forstaar  jeg,« 
sagde  han  bittert,  »hvorledes  Templerne  samle  Rig- 
domme.« 

Paa  Hjemvejen  talte  han  ikke  et  Ord  til  Lucipor; 
men  næppe  havde  han  svunget  sig  af  Hesten  og  sat 
Foden  paa  egen  Grund,  før  han  gav  ham  et  vældigt 
Slag  paa  Kinden. 

»Hvor  tør  din  Slyngel  drikke  Dig  fuld,  naar  Du 
er  sendt  i  mit  Ærende?«  sagde  han.  »Fra  i  Morgen 
tidlig  arbejder  Du  i  Møllen.« 


*)    Over   13   Kr. 
*•)    Omtrent  67    Kr. 

XI. 

Nogle  Timer  efter  at  Eukrates,  ledsaget  af  Lucipor, 
var  vendt  tilbage  fra  Pella,  indtraf  der  et  vigtigt  Bud- 
skab. 

Den  romerske  Flaade  var  langt  nærmere,  end  man 
havde  ventet.  Den  havde  omsejlet  Forbjærget  Malea 
paa  Peloponnes  og  var  over  Myrtoon  Havet  løben  ind 
i  Strædet  mellem  Øen  Eubøa  og  Fastlandet. 

Den  makedoniske  Flaade  fik  nu  Befaling  til  ufor- 
tøvet at  stikke  i  Søen  for  nord  fra  at  styre  ind  i  det 
smalle  Stræde,  hvor  Romernes  Flaade  havde  taget 
Stilling.  Eukrates  maatte  derfor  samme  Dag,  efter  en 
kort  Afsked  med  sin  Datter  og  efter  at  have  betroet 
sin  Ven  Forion  Tilsynet  med  Huset,  gaa  om  Bord  i 
det  af  ham  selv  og  ti  andre  udrustede  Skib  »Thetis«, 
til  hvis  Fører  han  var  udset. 

Sent  paa  Aftenen,  efter  Faderens  Afrejse,  syslede 
Eudora  i  sit  Jomfrubur. 

Hun  var  urolig  og  ængstlig  til  Mode.  Den  truende 
Krigsfare  og  Faderens  Deltagelse  i  den  nær  forestaa- 
ende  Kamp  vakte  en  dyb  Bekymring  hos  hende.  I 
Nattens  Stilhed  havde  hun  en  Følelse,  som  om  hun 
pludselig  stod  ene  og  forladt  i  Verden. 

Efteraarsaftenen  var  ualmindelig  lummer  og  tryk- 
kende. Uden  for  laa  Mørket  saa  tæt,  at  hun,  naar  hun 
trak  Forhænget   til  Side   fra    det   lille  Glughul  i  Muren, 

Dronningen  af  Kyrene.  o 

næppe  kunde  skjelne  Omridsene  af  Huse  og  Træer. 
Af  og  til  glimtede  der  et  Lyn,  men  saa  fjærnt,  at  der 
ikke  hørtes  nogen  Torden. 

Det  lille  Rum,  hvori  alt  aandede  Renlighed  og 
Hygge,  var  oplyst  af  en  Sølvlampe  paa  en  høj  Stage 
af  Erts.  Ved  Væggene  stod  der  lave  Skabe  af  sjæld- 
nere Træsorter,  og  paa  dem  var  der  stillet  Vaser  med 
Blomster.  Et  lille  Bord,  fuldt  af  Naale,  Kamme,  Haar- 
baand,  Salvebøsser  af  Alabast  og  Haandspejle  af  Sølv 
eller  Staal,  et  Par  sirlige  Stole  og  en  smal  Soveseng 
med  svulmende  Hynder  og  en  broget  Hovedpude  ud- 
gjorde det  vigtigste  Bohave  i  dette  Værelse,  som  kun 
sjældent  blev  betraadt  af  en  fremmed  Fod. 

Lige  siden  Eukrates  havde  bragt  Eudora  Budskabet 
om  hendes  Trolovelse,  havde  hendes  Sind  været  op- 
taget af  de  mest  modstridende  Tanker  og  Følelser. 

Under  Andronikos's  Besøg,  navnlig  under  det 
sidste,  havde  hun,  som  hun  maatte  tilstaa  sig  selv, 
følt  en  levende  Beundring  for  den  unge,  glimrende 
Rytterhøvedsmand.  Men  mærkeligt  nok  længtes  hun 
ikke  efter  ham,  nu  da  han  var  borte.  Hun  følte  sna- 
rere hans  Fraværelse  som  en  Lettelse  for  en  vis  Tvang, 
som  en  Befrielse  for  en  stadig  Agtpaagivenhed  paa 
sig  selv. 

Derimod  havde  hun  hvert  Øjeblik  paa  Dagen 
savnet  Lucipor  efter  hans  Afrejse  til  Pella.  Hun  havde 
følt,    hvor    vanskeligt    hun    kunde    undvære    ham,    ikke 

alene  i  Bogsamlingen,  men  i  Haven,  paa  Landgaarden, 
—  overalt. 

Og  nu  var  han  med  ét  bleven  en  Tempelskjænder! 
Skulde  hun  da  have  taget  aldeles  fejl  af  ham?  Havde 
hele  hans  Færd,  siden  han  blev  optagen  i  Huset,  kun 
været  Forstillelse?  Var  han  i  sit  Hjærte  en  ganske 
anden  end  den,  han  syntes  at  være?  Det  var  dog 
lidet  troligt.  Men  paa  den  anden  Side  var  det  jo  sik- 
kert, at  han  havde  været  fængslet,  og  at  hendes  Fader 
havde  maattet  betale  store  Bøder,  —  noget  forfærde- 
ligt maatte  der  da  være  sket. 

Alt  dette  beskæftigede  hendes  Tanker,  og  i  den 
lumre  Høstaften,  som  ved  sin  trykkende  Luft  næsten 
bedøvede  hende,  gik  det  kun  langsomt  med  Afklæd- 
ningen. 

Efter  alt,  hvad  der  var  sket,  kunde  hun  ikke  andet 
end  ransage  sine  Følelser.  Hvorfor  havde  hun  ved 
Budskabet  om  Arenes  Giftermaal  med  Lucipor  følt  et 
Stik  i  sit  Hjærte?  Hvorfor  havde  hun  taget  denne 
Sag  saa  ivrig,  at  hendes  Fader  havde  studset  derved? 
Hvorfor  havde  hun  ikke  savnet  Andronikos,  men  længtes 
efter  Lucipor? 

Med  ét  holdt  hun  begge  Hænder  for  Ansigtet. 

»Ve  mig!«  udbrød  hun  med  bævende  Læber, 
»skulde  jeg  være  saa  ulykkelig  at  have  fattet  Kjærlig- 
hed til  en  Slave?...  Hvorledes  tilstaa  dette  for  min 
Fader? .  .  .     Nej,    aldrig,    aldrig  .  .  .    jeg  vilde  forgaa  af 

1 8* 

Skam  .  .  .  Jeg  maa  vende  mit  Sind  til  Andronikos,  min 
trolovede.  Og  dog  .  .  .  hvorfor  er  han  Intet  for  mig, 
han  som  jo  er  langt  smukkere  og  mere  glimrende  end 
den  stakkels  Lucipor?« 

Uden  ret  at  gjøre  sig  det  klart  havde  hun  en  Fø- 
lelse af,  at  Andronikos  var  alt  for  indtagen  i  sig  selv 
til  at  kunne  have  synderlig  Hjærte  for  andre.  Paa  den 
anden  Side  begyndte  hun  at  erkjende,  at  den  varme 
Beundring,  Opofrelse  og  Hengivenhed,  som  Lucipor  i 
Aarevis  havde  lagt  for  Dagen  for  hende,  ikke  var 
bleven  uden  Frugt.  Der  er  noget  smittende  ved  en 
ung  oprigtig  Kjærlighed,  der  kommer  fra  et  fuldt 
Hjærte,  det  følte  Eudora  nu,  men  for  silde,  da  hun 
imod  sin  Vilje  fandt  sig  betagen  af  Eros's  Magt. 

I  dette  Øjeblik  hørte  hun  uden  for  den  natlige 
Rundes  Klokke. 

»Guder,  det  er  ud  paa  Natten!«   mumlede  hun. 

Hun  skyndte  sig  at  kaste  Klæderne,  og  i  det  hun 
lagde  sig  paa  Lejet,  nøjedes  hun  paa  Grund  af  Lummer- 
varmen med  at  brede  den  lette  Chitonion  over  sig. 

Støttet  paa  den  venstre  Arm  hævede  hun  sig  op 
fra  Puderne  for  at  puste  Lampen  ud. 

Da  aabnedes  Døren  uden  Støj. 

Lucipor  stod  paa  Tærskelen.  Han  var  bleg,  og  i 
hans  Øjne  læstes  en  mørk  Beslutning. 

Hans  Komme  gik  saa  lydløst  for  sig,  at  Eudora 
ikke  troede  sine  Øjne.    Hun  blev  som  forstenet  hvilende 

i  samme  Stilling,  i  det  hun  ufravendt  stirrede  paa  ham 
som  paa  et  Gjenfærd,  som  paa  et  fra  Hades  opsteget 
Spøgelse. 

Men  næppe  bemærkede  hun,  at  den  lette  Chito- 
nion,  ved  hendes  Bevægelse  for  at  slukke  Lampen,  var 
gleden  ned,  saa  at  hendes  Hals,  Skuldre  og  Barm  vare 
blottede,  før  hun  dybt  rødmende  trak  den  op  over  sig; 
men  da  den  var  kort  og  oven  i  Kjøbet  lagt  sammen, 
kunde  dette  ikke  ske,  uden  at  hun  blottede  sig  lige 
fra  Fødderne  til  op  over  Knæet. 

Da  blev  hun  som  rasende. 

»Skjændige!«  raabte  hun,  »gaa,  gaa!  ..  .  eller  jeg 
tilkalder  min  Fader  og  bringer  Huset  i  Oprør  ved  mine 
Skrig.« 

Lucipor  greb  den  Klædning,  hun  havde  aflagt,  og 
kastede  den  over  hende. 

»Jeg  er  ikke  kommen  for  at  se  Dig  nøgen,«  sagde 
han.  »I  Nat  rømmer  jeg  bort  fra  Huset.  Jeg  maa 
tale  med  Dig,  maaske  for  sidste  Gang!« 

Der  var  en  saa  dyb  Alvor  over  ham,  at  Eudora 
følte  sig  beroliget.  Hun  hyllede  sig  tæt  ind  i  den 
Klædning,  han  havde  rakt  hende. 

»Hvor  har  Du  faaet  Nøglen  til  Gangen  her  uden 
for?«   spurgte  hun. 

»For  mig,  som  kjender  Husets  Skik,  er  det  let  at 
faa  den  og  bringe  den  tilbage.« 

»Fader  er  meget  opbragt  paa  Dig,«  vedblev  Eu- 
dora.      »Hvor    kunde    Du    ogsaa?  .  .  . 

Hun  nølede  med  at  udtale  det  forhadte  Ord. 

»Blive  en  Tempelskjænder,«  faldt  Lucipor  ind. 
»Hør,  og  døm  selv!« 

Nu  fortalte  han  hende  med  faa  Ord  om  Drue- 
høsten og  det  muntre  Lag  i  Vinbjærget,  om  sit  Ridt 
frem  og  tilbage  i  Byen  Pella  og  om  den  ophidsede 
Stemning,  hvori  han  var  kommen. 

Da  han  havde  sluttet  sin  Forklaring,  spurgte  Eu- 
dora: 

»Er  det  alt?« 

»Ved  alle  Guder!« 

»Det  kunde  jeg  selv  have  gjort,«  udbrød  hun,  hen- 
rykt over,  at  Sagen  ikke  var  værre. 

Og  en  lille,  hvid  Haand  kom  frem  under  Klæd- 
ningens Folder. 

Lucipor  greb  den  og  trykkede  et  Kys  paa  den. 

Eudora  trak  Haanden  til  sig  og  rødmede  ved 
Tanken  om,  hvor  let  tilhyllet  hun  var. 

»Hvor  mange  og  store  Ulykker  har  jeg  ikke  op- 
levet paa  én  Gang!«  fortsatte  Lucipor.  »Alt  ondt  er 
strømmet  ind  over  mig  .  .  .  din  Faders  Harme  .  .  .  den 
haarde  Straf,  at  skulle  arbejde  i  Møllen  .  .  .  det  truende 
Giftermaal  med  Arene...  og,  lad  mig  sige  det,  det 
værste  af  alt,   —  din  Trolovelse  med  Andronikos.« 

»Min  Trolovelse?«  gjentog  Eudora  med  forstilt 
Forundring. 

Da  knælede  Lucipor  ned  ved  Lejet,  men  med  en 
Ærbødighed,  som  udelukkede  enhver  Tanke  om  en 
slet  Hensigt. 

»Frygt  ikke!«  sagde  han,  »jeg  sværger  Dig  højt  og 
helligt,  jeg  skal  ikke  røre  Dig.  Men  hør  mig;  det  er 
nødvendigt,  at  Du  erfarer  alt.  Vid  da,  at  fra  den 
Stund  jeg  betraadte  din  Faders  Hus,  har  jeg  baaret 
Dig  i  mit  Hjærte.  Mindes  Du  de  smaa  Fortroligheder 
i  Bogsamlingen?  Hvor  ofte  mødtes  ikke  vore  Hænder, 
naar  vi  ordnede  Skriftrullerne?  Hvor  ofte  lagde  Du 
ikke  din  hvide  Arm  paa  min?  Hvor  mildt  smilede  Du 
ikke  til  mig,  naar  jeg  maatte  rette  paa  Skriverøret? 
Hvad  Under,  om  jeg  blev  bedaaret  i  min  inderste  Sjæl! 
Førend  Du  endnu  var  voxen,  var  Du  min  Tanke  om 
Dagen,  min  Drøm  om  Natten,  mit  eneste  Haab  om 
Lykke!  Og  dog  betvang  jeg  mig;  intet  Ord  undslap 
min  Mund  .  .  .  jeg  glemte  aldrig,  at  der  var  en  uover- 
stigelig Skranke  imellem  os.  Du  selv  og  ingen  anden 
nedbrød  den.« 

»Jeg?«   spurgte  Eudora  forvirret. 

»Ja,  mindes  Du  ikke,  at  da  jeg  havde  frelst  Dig 
fra  Paafuglen,  som  huggede  efter  dine  Øjne,  slog  Du 
i  din  Glæde  Armene  om  min  Hals  og  kyssede  mig. 
Jeg  holdt  Dig  et  Øjeblik  fast  trykket  til  mit  Bryst. 
Da  følte  jeg,  at  Du,  den  fribaarne,  var  af  samme  Kjød 

og  Blod  som  jeg,  og  jeg  svor,  at  jeg  ikke  vilde  hvile, 
inden  Du  blev  min  .  .  .  Nu  er  Tiden  kommen  til  at 
handle!  Den  fjendtlige  Flaade  nærmer  sig...  Endnu 
véd  jeg  ikke,  hvad  jeg  vil  gjøre.  Men  jeg  føler  Mod 
og  Styrke  i  mig  som  en  ung  Gud.  Tro  mig,  jeg  skal 
vel  finde  Lejlighed  til  at  udføre  en  Bedrift,  som  skal 
skjænke  mig  Friheden  og  gjøre  mig  til  din  Lige. 
Uden  Dig,  Eudora,  har  Livet  intet  Værd  for  mig.  For 
at  vinde  Dig  vil  jeg  trodse  enhver  Fare,  eller  opgive 
Aanden  under  Forsøget.  Enten  ser  Du  mig  aldrig 
mere,  eller  jeg  vender  tilbage  som  din  Bejler!  An- 
dronikos   skal   og  maa  vige!« 

Eudora  strøg  sig  med  Haanden  over  Panden.  Hun 
følte  sig  som  beruset;  hendes  Hjærte  bankede ,  som 
om  det  skulde  sprænges,  og  hendes  Blod  var  i  sødt 
Oprør. 

Det  var  første  Gang,  hun  hørte  Lidenskabens 
Sprog. 

»Nu,  hvad  siger  Du?«  spurgte  Lucipor,  tal,  min 
elskede,  tal!« 

Da  løftede  Eudora  sine  smukke,  alvorlige  Øjne  op 
til  ham  og  fæstede  dem  paa  hans  med  et  langt  Blik, 
fuldt  af  den  inderligste  Hengivenhed. 

»Jeg  skal  anraabe  Guderne  for  Dig!«  hviskede  hun 
bævende. 

Da  slog  Lucipor  i  overstrømmende  Henrykkelse 
Armene    om    hendes   Hals   og  trykkede   hende   fast    til 

sit  Bryst,  i  det  han  fæstede  sine  Læber  til  hendes. 
Eudora  gjengjældte  Omfavnelsen  uden  at  tænke  paa, 
at  hun  derved  gjorde  sig  halv  nøgen. 

Men  langt  fra  at  misbruge  hendes  Svaghed  rev 
Lucipor  sig  løs. 

»Lev  vel,  Du  herlige,  Du  eneste!«  udbrød  han. 
»Nu  kan  jeg  trodse  Døden!« 

Døren  faldt  sagte  til  efter  ham. 

Eudora  sprang  op  fra  Lejet,  og  halv  nøgen,  som 
hun  var,  stirrede  hun  ud  af  Glughullet.  Men  Lucipor 
var  som  opslugt  af  Nattens  Mørke.  Hun  saa'  og  hørte 
intet. 

En  Taare  listede  sig  ned  over  hendes   Kind. 

Hun  lagde  sig  paa  Lejet,  tilhyllede  sig  og  pustede 
Lampen   ud. 

»Guderne  vende  alt  til  det  bedste!«  stammede 
hun  opfyldt  af  indre   Uro. 

Det  var  hende  umuligt  at  sove,  en  god  Stund  laa 
hun  vaagen  og  drømte  med  aabne  Øjne. 

Da  lagde  hun  Mærke  til,  at  Lynene  vare  ophørte. 
En  glad  Anelse  gjennemfo'r  hende. 

»Uvejret  er  draget  bort,«  hviskede  hun.«  Gid  det 
være  et  godt  Varsel!« 

XII. 

Da  Lucipor  sneg  sig  bort  i  Nattens  Mulm,  følte 
han  sig  som  forvandlet.    Eudora  havde  sagt:    »Jeg  skal 

anraabe  Guderne  for  Dig!«  Det  var  ham  da  tilladt  at 
haabe.  Han  vilde  ikke  for  alle  Perserkongens  Skatte 
have  byttet  med  Andronikos;  thi  nu  vidste  han,  at  det 
ikke  var  Rytterhøvedsmanden,  Eudora  elskede. 

Men  trods  sin  Ungdom  manglede  Lucipor  ikke 
Viljesstyrke.  Langt  fra  at  fordybe  sig  i  lykkelige 
Drømme,  beskæftigede  han  sig  kun  med  de  Planer,  der 
begyndte  at  dukke  op  hos  ham.  »Alt  til  belejlig  Tid! 
mumlede  han  ved  selv;  >nu  er  der  ikke  Tale  om  Om- 
favnelser og  søde  Kys.  Min  Skæbne  hviler  i  min  egen 
Haand;  det  gjælder  om  at  bruge  Øjeblikket!«  Og  der- 
med jog  han  alle  blødagtige  Tanker  bort. 

Han  var  allerede  bleven  Hellener  nok  til  ikke  at 
foretage  noget  Skridt  af  Vigtighed  uden  at  raadspørge 
Guderne. 

Han  havde  hørt,  at  der  paa  Torvet  i  Byen  Opus  i 
de  opuntiske  Lokrers  Land  fandtes  en  Hermesstøtte, 
med  hvilken  der  var  forbundet  et  Orakel,  som  uden 
synderlige  Forberedelser  kunde  adspørges  af  enhver 
paa  samme  Vis  som  Hermes-Oraklet  i  Patræ. 

Eukrates  havde  en  Gang,  i  sin  Tilfredshed  med 
hans  Tjeneste,  tilladt  ham  at  lægge  lidt  Sparepenge  til 
Side.  Det  kom  ham  nu  godt  til  Pas;  han  ejede  omtrent 
en  Stater *)  —    det   var  meget    i   de  Tider  —  og  holdt 

*)  Over    13  Kr. 

godt  Hus  med  sin  lille  Skat  for  ikke  at  blive  udsat  for 
at  mangle. 

Næppe  var  han  ankommen  til  Opus,  før  han  søgte 
hen  til  Torvet.  Her  fandt  han  en  lille  firkantet,  raat 
udhugget  Støtte  af  den  skjæggede  Hermes.  Foran  den 
stod  der  et  Stenalter. 

Af  nogle  forbigaaende  erfarede  han,  hvorledes  han 
skulde  raadspørge  denne  Hermes  Agoræos  *).  Han 
skulde  gaa  der  hen  om  Aftenen  og  brænde  Røgelse  paa 
Alteret,  hælde  Olie  i  Lamperne  og  antænde  dem. 
Dernæst  skulde  han  til  højre  for  Guden  lægge  en  lille 
Kobbermønt,  en  Chalkus,  paa  Alteret.  Naar  dette  var 
gjort,  skulde  han  gaa  tæt  hen  til  Guddomsbilledet  og 
hviske  det  sit  Spørgsmaal  ind  i  Øret.  Derefter  skulde 
han  holde  sig  for  Ørene  og  skyndsomt  forlade  Torvet. 
Saa  snart  han  var  uden  for  dette,  skulde  han  tage 
Hænderne  bort,  og  den  første  Stemme,  han  da  hørte, 
skulde  han  betragte  som  et  Orakel. 

Lucipor  fulgte  nøje  Anvisningen  med  Hensyn  til 
Røgelsen,  Lamperne  og  Mønten.  Derpaa  traadte  han 
tæt  hen  til  Støtten. 

»Lær  mig,  o  Gud,«  hviskede  han  den  ind  i  Øret, 
»hvad  jeg  skal  gjøre  for  at  holde  Fjenden  borte.- 

Da   han   atter   var    uden   for   Torvet   og   tog    Hæn- 


•)  Torve-Hermes. 

derne   bort   fra   Ørene,    kom   der    to   Mænd    lige    imod 
ham.     De  syntes  at  være  i  en  heftig  Ordstrid. 

»Nej,«  sagde  den  ældste  af  dem,  >det  bliver  os 
Hellenere,  der  skulle  sejre  til  Søs«. 

> Hvoraf  véd  Du  det?« 

»Oraklet  i  Delfoi  har  spaaet,  at  den,  der  henter 
Klokken  ned  fra  Øvre-Larymna,  skal  tilintetgjøre  Fjendens 
Flaade.  Men  hvor  skulde  Romerne,  der  komme  her 
som  fremmede,  kjende  noget  til  Øvre-  eller  Nedre- 
Larymna?  Du  ser  altsaa,  at  Sejrherren  maa  være  en 
Hellener.« 

Lucipor  spidsede  Øren. 

Han  traadte  med  en  Hilsen  hen  til  de  to  Mænd. 

»Vredes  ikke,«  sagde  han,  »jeg  hørte  tilfældig 
Eders  Tale.     Hvad  er  det  for  en  Klokke.  I  nævnede?« 

»Ej,  véd  Du  ikke  det?«  spurgte  den  ældste  af 
Mændene.  »Lichas  har  opkastet  sig  til  Voldshersker  i 
Larymna;  Borgen  i  Øvre-Larymna  holdes  besat  af  ham 
og  bevogtes  nøje  Dag  og  Nat.« 

»Det  er  altsaa  ugjørligt  at  hente  Klokken  ned,« 
bemærkede  den  yngste.  »Jeg  mener  derfor,  at  det 
delfiske  Orakelsvar  gaar  ud  paa,  at  Romerne  skulle 
sejre  til  Søs. 

Ved  dette  Ordskifte,  som  paa  en  saa  forunderlig 
Maade  stemmede  med  hans  Sporgsmaal  til  Stenstøtten, 
følte  Lucipor  en  hellig  Gysen  gjennemfare  sig. 

»Er  jeg  allerede  under  Indflydelse  af  en  Guddom?« 
spurgte  han  sig  selv.  »Er  jeg  da  udset  til  at  udrette 
store  Ting?« 

Efter  at  have  forladt  de  to  Mænd,  tog  han  Vejen 
imod  Syd.  De  besynderligste  Tanker  stormede  ind  paa 
ham.  Han  kunde  Homeros's  Iliade  halvt  udenad;  han 
havde  afskrevet  flere  af  dens  Bøger,  og  de  øvrige  havde 
han  oftere  læst. 

»Ved  Himlen,«  udbrød  han,  »denne  Klokke  minder 
ganske  om  Palladiet,  som  skulde  hentes  ned  fra  Ilios's 
Borg,  inden  Ståclen  kunde  indtages.  Jeg  vil  gjøre  som 
Odysseus  og  Diomedes  .  .  .  jeg  vil  forklæde  mig  som 
Tigger.« 

Han  begav  sig  nu  til  Larymna.  Den  øvre  By  be- 
stod af  en  Snes  Huse,  som  laa  paa  en  græsbevoxet 
Høj ;  Byen  var  omgiven  med  en  Mur,  og  et  Taarn 
ragede  op  over  alt  andet.  I  dette  sidste  maatte  Klokken 
være. 

For  gode  Ord  og  Penge  skaffede  Lucipor  sig  i  den 
nedre  By  en  gammel,  hullet  Chiton,  en  Tiggerpose  og 
en  Stav.  Et  kort  Sværd,  som  han  havde  kjøbt  paa 
Vejen  til  Opus,  laa  skjult  i  Posen. 

I  denne  Forklædning  udspejdede  han  Stedet. 

Langs  Stien  op  til  den  lille  By  laa  der  hist  og  her 
nogle  Kalkstensblokke,  som  ved  deres  Hvidhed  maatte 
kunne  tjene  til  Vejledning  om  Natten.  Et  Stykke 
neden    for  Porten    i   Muren    bemærkede    han,    en    Snes 

Skridt  fra  Stien,  Indgangen  til  en  Hule.  Efter  at  have 
forvisset  sig  om,  at  han  ikke  blev  bemærket,  krøb  han 
derind  og  fandt  i  Baggrunden  af  Hulen  et  skraat  op- 
stigende Lufthul,  vidt  nok  til  at  kunne  skjule  en  Mand. 
Denne  Hule  kunde  i  fornødent  Fald  afgive  et  godt  Til- 
flugtssted. For  at  blive  i  Stand  til  at  gjenfinde  den  i 
Nattens  Mørke  lagde  han  en  Kalkstensblok  ved  hver 
Side  af  Indgangen. 

Efter  disse  Forberedelser  steg  han  om  Aftenen 
op  til  den  lille  By.  Inden  for  Porten  var  der  i  selve 
Ringmuren  en  Celle,  hvori  to  Krigsmænd  sad  og  spillede 
paa  et  Tavlebrædt. 

Lucipor  foregav  at  være  syg  og  at  lide  Mangel,  og 
da  Folkene  saa'  ham  ene  og  ubevæbnet,  lode  de  ham 
slippe  ind. 

Han  fulgte  nu  Muren,  indtil  han  kom  til  et  Sted, 
hvor  den  var  stærkt  forfalden.  Ved  at  stable  nogle 
Stene  op  dannede  han  et  Slags  Trappe,  ad  hvilken  han 
kunde  stige  op  paa  Muren.  Her  opdagede  han  til  sin 
store  Glæde,  at  Grunden  uden  for  ikke  laa  dybere,  end 
at  han  kunde  vove  Springet. 

Nu  slog  han  sig  til  Ro  og  fortærede  nogle  Frugter 
og  lidt  Brød,  han  havde  i  sin  Pose.  Da  Mørket  var 
faldet  paa,  og  der  ikke  mere  saas  Lys  i  Husene,  fam- 
lede han  sig  frem  til  Taarnet.  Døren  stod  aaben,  og 
ved  det  svage  Skin  fra  en  Lampe  i  dets  øverste  Del, 
krøb  han  lydløst  op  ad  den  Stige,  der  førte  derop. 

Nu  stak  han  Hovedet  gjennem  en  aaben  Lem  og 
hørte  Aandedrættet  af  en  sovende.  I  samme  Øjeblik 
opdagede  han  en  ældre  Mand,  som  hvilede  paa  en  Brix 
med  en  gammel  Overklædning  over  sig.  Til  Hoved- 
enden af  Lejet  var  der  bundet  en  tynd  Snor.  Lucipor 
fulgte  den  op  ad  med  Øjnene  og  fandt,  at  dens  anden 
Ende  var  fastgjort  om  Knevlen  paa  en  lille  Klokke,  der 
var  fæstet  til  en  Tværbjælke. 

Han  fremtog  nu  det  korte  Sværd  af  sin  Tiggerpose; 
men  netop  som  han  var  i  Begreb  med  at  skære  Snoren 
over,  holdt  han  inde,  af  Frygt  for  at  Klokken  skulde 
begynde  at  ringe.  Det  gik  dog  ikke  an  at  lade  Snoren 
forblive  uskadt;  thi  naar  han  vækkede  den  sovende, 
vilde  denne  ikke  undlade  at  trække  i  den. 

Men  Lucipor  fandt  paa  Raad.  Han  tog  forsigtig 
Kobberlampen  ned  fra  dens  Søm  paa  Væggen  og 
brændte  Snoren  over. 

Efter  koldblodig  at  have  hængt  Lampen  tilbage 
paa  dens  Plads  vækkede  han  den  sovende. 

Næppe  slog  denne  Øjnene  op,  før  Lucipor  satte 
Sværdet  for  hans  Bryst. 

»Ti!  eller,  ved  Guderne,  jeg  dræber  Dig!«  raabte 
han  bydende. 

Den  af  Søvne  vækkede  ældre  Mand  syntes  maalløs 
af  Skræk  og  begyndte  at  ryste  over  alle  Lemmer. 
Lucipor  bandt  i  Hast  hans  Hænder  og  Fødder,  stak 
ham  et  Klæde  i  Munden  og  lagde  ham  ned  paa  Gulvet. 

Derpaa  trak  han  Brixen  hen  under  Klokken  og  steg 
op  paa  den.  I  det  han  med  den  venstre  Haand  tog 
fat  om  Knevlen  for  at  hindre  Klokken  i  at  ringe, 
rykkede  han  den  med  et  Par  kraftige  Tag  løs  fra 
Bjælken.  Han  snoede  nu  Resten  af  den  overbrændte 
Snor  om  Knevlen  og  stak  Klokken  i  sin  Pose. 

Med  Hjærtet  bankende  af  Glæde  steg  han  ned  af 
Stigen  og  forlod  Taarnet. 

Men  uheldigvis  blev  han  opholdt  ved,  at  han  i 
Mørket  forfejlede  Vejen  hen  til  Muren. 

Da  hørte  han  til  sin  Skræk  høje  Raab  og  kort  efter 
Stemmer,  som  talte  i  Munden  paa  hverandre.  Rimelig- 
vis havde  Klokkens  Vogter  befriet  sig  for  sine  Baand 
og  gjort  Anskrig. 

Omsider  fandt  Lucipor  da  Muren  og  fulgte  den  til 
det  Sted,  hvor  han  kunde  stige  op  paa  den.  Uden  at 
betænke  sig  vovede  han  Springet  og  slap  uskadt  derfra. 

Han  var  nu  uden  for  Byen. 

Det  var  høj  Tid.  Strax  efter  hørte  han  Porten  i 
Muren  pibe  paa  sine  Hængsler  og  nu  saa'  han  en  med 
Haandlygter  forsynet  Flok  paa  ti,  tolv  Mand  dele  sig  i 
to  Hobe  for  at  afsøge  Højen.  De  vare  fuldstændig  ud- 
rustede som  sværtbevæbnede,  med  Hjælm,  Panser,  Skjold 
og  Spyd. 

Lucipor  havde  den  store  Fordel  for  sine  Forfølgere, 
at  han  var  fuldstændig  usynlig  i  Mørket. 

Ved  Hjælp  af  de  hvide  Kalkstensblokke  fandt  han 
snart  Stien;  men  nu  opdagede  han  til  sin  Forfærdelse 
en  tredje  Hob  af  bevæbnede,  som  kom  frem  af  en 
Kløft  og  truede  med  at  afskære  ham  Vejen. 

Det  var  heldigt,  at  han  havde  betegnet  Indgangen 
til  Hulen  med  to  hvide  Stene;  thi  ind  i  den  maatte  han 
ty,  og  da  han  hørte  Skridt  nærme  sig,  steg  han  i  Hast 
saa  højt  op  i  det  skraa  Lufthul,  som  han  kunde  komme. 

Den  stakkels  Knøs  følte  sig  halvt  fortvivlet  og  halv 
rasende  til  Mode;  thi  at  skulle  gribes  nu,  da  alt  var 
gaaet  godt,  syntes  ham  at  være  et  Haan  af  Skæbnen. 

Han  sad  saa  stille  som  en  Mus  i  sit  af  tunge  Jord- 
dunster  opfyldte  Hul  og  maatte  stemme  kraftig  imod 
med  Hænder  og  Fødder  for  at  holde  sig  i  denne  van- 
skelige Stilling. 

Lidt  efter  hørte  han  en  Puslen  ved  Indgangen. 

En  Mand  krøb  ind  i  Hulen  med  en  Haandlygte; 
han  holdt  Lygten  i  Vejret  og  saa'  sig  om  til  alle  Sider, 
men  da  han  fandt  Hulen  tom,  steg  han  brummende  ud 
igjen. 

Lucipor  holdt  sig  i  sin  ubekvemme  Stilling,  indtil 
Faren  var  overstaaet,  da  sneg  han  sig  forsigtig  ned  ad 
Højen.  Haandlygterne  færdedes  nu  oppe  omkring  By- 
muren ;  hans  Forfølgere  havde  aabenbart  tabt  hans 
Spor  og  troede,  at  han  havde  forstukket  sig  et  Sted  i 
Byen. 

Dronningen  af  Kyrene.  19 

Nu  fortsatte  Lucipor  i  fuldt  Firspring  sin  Vej  ned 
ad  Højen,  indtil  han  ved  at  træde  i  opkjørte  Hjulspor 
forstod,    at  han  befandt  sig  paa  Vejen  langs  Havet. 

Hans  Hjærte  slog  højt  af  Glæde.  Han  havde  Klokken 
fra  Larymna  i  god  Behold,  —  Oraklet  var  opfyldt! 

XIII. 

Lucipor  tog  stadig  Vejen  mod  Syd.  Det  Held, 
der  havde  fulgt  ham  under  hans  Foretagender  for  at 
bemægtige  sig  Klokken,  ansaa  han  for  et  lykkeligt 
Varsel.  Det  var,  som  om  han  følte  højere  Magter  i 
Pagt  med  sig,  og  denne  Følelse  gav  ham  nyt  Mod,  ny 
Handlekraft. 

Og  dog,  hvad  vilde  han,  ganske  ene,  med  sine  to 
Arme,  være  i  Stand  til  at  udrette  mod  en  hel  fjendtlig 
Flaade?     Var  det  ikke  Daarskab  at  tænke  derpaa? 

»Nu  hvem  véd?«  sagde  han  ved  sig  selv.  »Jeg  maa 
udspejde  Fjenden  og  afvente  den  belejlige  Tid.« 

Men  endnu  ét:  Romerne  vare  hans  Landsmænd; 
han  var  jo  født  i  Rom.  Var  han  da  ikke  en  Forræder, 
naar  han  optraadte  imod  dem? 

»Nej«,  mumlede  han  ved  sig  selv,  »fra  det  Øjeblik 
Eukrates  kjøbte  mig,  er  Hellas  blevet  mit  Fædreland. 
Her  skal  jeg  leve,  ældes  og  dø,  og  hvis  jeg  ikke  vil 
sætte  mig  op  imod  min  Herre,  ere  hans  Fjender  ogsaa 
mine.  Ja,  dersom  jeg  misbrugte  min  Færdighed  i  det 
latinske  Sprog  til  at  hykle  Venskab  til  Romerne  for  at 

lokke  dem  i  et  Baghold,  da  kunde  man  vel  kalde  mig 
en  Forræder;  men  naar  jeg  ikke  gjør  andet,  end  hvad 
enhver  Hellener  kunde  gjøre,  handler  jeg  ret  og  har 
Intet  at  angre.« 

Saaledes  tænkte  Lucipor.  Havde  han  Ret  eller 
ikke?  —  det  er  tvivlsomt.  Men  vist  er  det,  at  han 
handlede  i  god  Tro. 

Efter  at  have  sovet  et  Par  Timer  i  en  Bunke  Siv, 
som  laa  ved  Vejen,  vandrede  han  rastløst  videre.  Foran 
sig  skimtede  han  i  det  første  Daggry  nogle  Huse,  der 
kom  til  Syne  bag  en  høj  Skrænt. 

Da  han  kort  efter  mødte  en  vejfarende,  som  red 
paa  et  Æsel  med  to  store  Kurve  fulde  af  Fisk,  spurgte 
han  ham,  hvad  det  var  for  en  By. 

»Hvad!  kjender  Du  ikke  Byen  Anthedon?«  udbrød 
han.  »Du  er  da  ikke  her  fra  Egnen.  Thi  den  er  vidt 
og  bredt  bekjendt.  Jeg  kjøber  Fisk  der,  som  jeg  for- 
handler. Højen  foran  Dig  er  Messapios,  og  Byen  er 
den  nordligste  Kyststad  i  Bøotien.  Den  har  en  god 
Havn  og  er  opkaldt  efter  Anthedon,  Faderen  til  den 
Glaukos,  som  blev  forvandlet  til  en  Havgud.  Denne 
levede  her  som  ung  Fisker.  En  Gang,  da  han  rystede 
de  halvdøde  Fisk  ud  af  Nettet,  saa'  han  dem  til  sin 
Forbavselse  leve  op  igjen  i  Græsset,  som  om  han 
havde  sat  dem  i  Vandet.  Han  smagte  da  paa  dette 
underfulde  Græs,  følte  sig  som  en  Gud  og  styrtede  sig 
i  Havet.     Her  gjorde  Okeanos  ham  udødelig,  og  siden 

da   viser   han   sig  for  Fiskerne  og  de  søfarende  som  en 
Havgud.« 

»Byen  er  vel  endnu  beboet  af  Fiskere?«  spurgte 
Lucipor,  i  det  han  betragtede  dens  smaa,  uanselige 
Huse. 

»Som  Du  siger.  Det  er  nogle  spinkle,  grimme, 
rødhaarede  Folk;  de  leve  mere  paa  Vand  end  paa 
Land  og  give  sig  af  med  Skibsbygning,  Fiskeri  og  Ind- 
samling af  Purpursnækker  og  Havsvampe.  De  have  med 
rette  Ord  for  at  være  havesyge  og  nærige,  og  hvis 
Du  har  noget  at  gjøre  med  dem,  da  hold  Dig  til  Purpur- 
fiskerne.  De  bo  paa  en  Odde,  der  strækker  sig  langt 
ud  i  Vandet;  det  er  de  bedste  af  dem.« 
Lucipor  takkede  og  gik  videre. 
Da  han  kom  omkring  Messapios  Højen,  standsede 
han  uvilkaarlig  ved  det  overraskende  Skue,  der  frembød 
sig  for  ham. 

Solen  var  endnu  ikke  staaet  op,  men  mod  Øst 
luede  Himlen  i  en  klar,  rødglødende  Farve,  og  op  over 
denne  skinnende  Grund  skød  der  sig  blændende  Lys- 
straaler.  Bag  Byen  Anthedon  med  dens  Huse  og 
Træer  løb  en  Odde  ud  i  Vandet.  Paa  den  saas, 
stærkt  formindskede  ved  Afstanden,  en  Del  mørke 
Smaahytter,  —  vistnok  Purpurfiskernes  Boliger.  Uden 
for  Odden  udbredte  den  opuntiske  Bugt  sig,  afspejlende 
Morgenrødens  glødende  Farvepragt,  og  hin  Sides  Vandet 
strakte  Øen  Eubøa   sig,    saa  vidt    Ojet   naaede,    baade 

mod  Nord  og  mod  Syd.  Vældigt  knejsende  steg  dens 
lange  Højderyg,  de  skovbevoxede  Kotylæon  Bjærge,  i 
Vejret,  visende  sig  i  en  saa  let,  saa  luftig  mellemblaa 
Tone,  at  enhver  vilde  have  anset  dem  for  mægtige 
Skymasser,  dersom  de  skarpe  Omrids  ikke  havde  røbet 
deres  egentlige  Beskaffenhed.  Øens  Kystland  fra  Bjær- 
genes  Fod  ned  til  Havet  optoges  paa  dette  Sted  af  den 
lelantiske  Slette,  der  smilende  udbredte  sig  for  Øjet  i 
Morgendæmringens  rene  Lys,  overalt  som  oversaaet  med 
Olietræslunde,  Figenplantninger,  Kornmarker  og  Vinhaver. 

Men  hvad  der  mere  end  alt  dette  tildrog  sig  Luci- 
pors  Opmærksomhed  var  det  Syn,  der  mødte  ham,  da 
han  vendte  Blikket  mod  den  sydligste  Del  af  Bugten 
mellem  Fastlandet  og  Øen. 

Her  laa  den  romerske  Flaade.  Den  var  ankret  op 
strax  efter  at  være  kommen  igjennem  det  smalle  Euripos 
Stræde. 

Det  var  et  usigeligt  stolt,  men  tillige  truende  Skue, 
at  se  disse  lange,  mørke  Rækker  af  Skibe  med  deres 
høje  Stavne  og  Taarne  og  med  deres  Skov  af  Master 
og  Ræer.  Flaaden  indtog  hele  Bugtens  Brede,  og  ingen, 
som  saa'  den,  kunde  tvivle  om,  at  den  førte  saa  mange 
Krigsfolk  med  sig,  at  alle  Kyster  laa  aabne  for  disses 
Plyndring. 

Lucipors  Hjærte  slog  stærkere  ved  dette  Syn;  det 
gav  ham  som  Ild  i  Blodet,  og  han  skyndte  sig  ud  paa 
den  Odde,  hvor  Purpurfiskerne  boede.     Han  vidste ,    at 


2Q4  Slaven  Lucipor. 

Orakelsvar  vare  kjendte  af  store  og  smaa  i  den  Egn, 
de  nærmest  angik,  og  han  vidste  ligeledes,  at  Volds- 
herskere  vare  almindelig  forhadte.  Han  vovede  derfor 
Intet  ved  at  betro  sig  til  Fiskerne.  Næppe  saa  de  den 
Klokke,  han  havde  frataget  Magthaveren  Lichas,  før  de 
udbrøde  i  høj  Jubel.  De  tilkaldte  deres  Fæller,  Klokken 
gik  fra  Haand  til  Haand,  og  deres  ældste,  en  Mand 
paa  Gravens  Rand,  faldt  ned  for  Lucipor  som  for  en 
Halvgud  og  kyssede  Sømmen  af  hans  Klædning. 

»Yngling,«  sagde  han  med  en  af  Sindsbevægelse 
skjælvende  Stemme,  »Du  er  af  Guderne  udset  til  store 
Ting  .  .  .  Befal  over  os !  Vore  Huse,  vore  Baade,  vore 
Redskaber  ere  dine.  Vi  ville  være  stolte  af  at  staa 
Dig  bi!« 

Lucipor  modtog  med  Glæde  Purpurfiskernes  Hjælp. 

De  fortalte  ham,  at  den  helleniske  Flaade  var  an- 
kommen i  den  aarle  Morgenstund,  og  de  viste  ham  den 
i  Retningen  mod  Nord,  hvor  den  var  synlig  som  en 
mørk  Streg  tværs  over  Havarmen  mellem  Eubøa  og 
Fastlandet. 

Noget  efter  Middag  bemærkede  Lucipor,  at  der 
efterhaanden  lagde  Baade  til  den  øverstbefalendes  Skib 
»Triton«  fra  hvert  enkelt  Skib  i  hele  den  romerske  Flaade. 
Han  sluttede  deraf,  at  der  skulde  holdes  Krigsraad 
om  Bord,  og  da  Purpurfiskerne  sagde  ham,  at  det  var 
paabudt  Byen  Anthedon  at  levere  en  Mængde  Vildt, 
Fjerkræ  og  udsøgt  Fisk  til    »Triton«,  tvivlede  han  ikke 

om,  at  den  øverstbefalende,  naar  Raadslagningen  var 
til  Ende,  vilde  beværte  Skibsførerne.  Han  lagde  des- 
uden Mærke  til,  at  alle  Skibene  laa  svajede  med  Agter- 
stavnen mod  Nord,  og  han  havde  hørt  sige,  at  der  løb 
en  stærk  sønden  Strøm  i  Strædet. 

Da  opstod  der  hos  Lucipor  en  af  de  Tanker,  som 
ere  nok  til  paa  én  Gang  at  hidføre  og  afgjøre  de 
største  og  vigtigste  Begivenheder. 

For  at  faa  Skriveredskaber,  som  ikke  fandtes  i 
Hytterne,  gik  han  ind  i  en  Krambod  i  Byen;  her  skrev 
han  i  Hast  følgende  Linier: 

»Slaven  Lucipor  hilser  ydmygt  sin  Herre, 
Skibsrederen  Eukrates,  Fører  for  Skibet 
»Thetis«  i  den  helleniske  Flaade. 

»Jeg  er  rømmet  og  befinder  mig  i  Byen  Anthedon. 
Skibsførerne  i  den  her  uden  for  liggende  romerske 
Flaade  ere  efter  Middag  samlede  til  Krigsraad  om  Bord 
i  den  øverstbefalendes  treradaarede  Skib  »Triton«.  Efter 
Raadet  skal  der  holdes  Maaltid.  Naar  Mørket  falder 
paa,  vil  jeg,  dels  i  Baad  og  dels  svømmende,  søge  at 
naa  ud  til  »Triton«  og  skære  Ankertovet  over.  Lykkes 
dette,  vil  Skibet  af  den  stærke  Strøm  hastig  føres  nord 
paa.  Sørg  for,  at  der  af  den  helleniske  Flaade  udsendes 
Skibe  langs  Kysterne  for  at  afskære  »Triton«.  Have  I 
dette  ene  Skib,  vil  den  øvrige  Flaade,  uden  Plan  og 
uden  Førere,  være  et  let  Bytte,  og  Sejren  er  da  vor.« 

En  af  Purpurfiskerne,  hvis  Baad  var  rede,  lovede 
at  besørge  Brevet  i  Eukrates's  Hænder.  Med  den  stærke 
Strøm,  der  løb,  kunde  dette  ske  i  Løbet  af  en  Time. 
Der  var  da  Tid  nok  for  Hellenerne  til  at  udsende 
Skibe. 

Sagen  var  imidlertid  ikke  saa  let,  som  Lucipor 
troede.  Vel  havde  han  fra  Dreng  tumlet  sig  i  den  gule 
Tiber  og  var  en  god  Svømmer.  Men  her,  i  denne  Hav- 
arm, vare  Forholdene  helt  andre. 

Da  Purpurfiskerne  hørte  om  hans  Forehavende, 
jublede  de  af  Glæde. 

En  af  dem  vandrede  med  Lucipor  hen  langs  Kysten. 

»Dersom  Du  vilde  svømme  lige  ud  mod  Skibet,  •» 
sagde  han,  »vilde  Du  aldrig  naa  det.  Du  vilde  da 
snart  miste  Kræfterne  ved  at  kæmpe  imod  den  haarde 
Strøm.  Nej,  Du  maa  springe  i  Vandet  et  Stykke  mod 
Syd,  saa  at  Du  kan  følge  Strømmen.  Naar  Mørket 
falder  paa,  skal  jeg  være  her  med  min  Baad  og  med 
alt  fornødent.  Flere  af  mine  Fæller  skulde  ligeledes 
følge  Dig  i  Baade;  men  vi  tør  ikke  komme  Flaaden 
nærmere  end  paa  Pileskuds  Afstand.  Du  faar  da  langt 
nok  at  svømme.  Thi  for  lidt  efter  lidt  at  kunne  skære 
Strømmen  paa  skraa,  vil  Du  mindst  komme  forbi  tre, 
fire  Rækker  af  Skibe.  Svøm  saa  stille  og  ubemærket, 
som  Du  kan.  Thi  hvis  Vagten  om  Bord  faar  Øje  paa 
Dig,  vil  der  regne  Pile  ned  over  Dig.« 

Da  Tusmørket  faldt  paa,  var  Fiskeren  paa  Stedet 
og  optog  Lucipor  i  sin  Baad.  De  ventede  endnu  en 
god  Stund,  til  Mørket  blev  tættere,  og  Nymaanen  stod 
klar  paa  Himlen.  Da  roede  Fiskeren  et  Stykke  ud 
fra  Land. 

»Kast  nu  Kjortlen,«  sagde  han  til  Lucipor  og 
spændte  ham  derefter  et  bredt  Lærredsbælte  cm  Livet. 
I  Bæltet  stak  der  en  skarp  Kniv   og  en  lille  Haandsav. 

Lucipor  lod  sig  sagte  glide  ud  fra  Baaden. 

Vandet  var  næsten  lunkent  paa  Overfladen,  men 
under  den  ubehagelig  koldt. 

»Guderne  være  med  Dig!«  mumlede  Fiskeren  og 
trykkede  hjærtelig  hans  Haand.  »Nu  tør  jeg  ikke  ro 
nærmere.« 

Lucipor  stødte  fra  Baaden.  Der  gik  liden  eller 
ingen  Sø,  men  han  forfærdedes  næsten  over  den  Kraft, 
hvormed  Strømmen  greb  ham. 

Han  slap  i  Hast  igjennem  to,  tre  Rækker  af  Skibe, 
og  da  han  holdt  sig  i  Skyggen  under  dem,  blev  han 
ikke  bemærket.  Men  i  det  han  nærmede  sig  »Triton«, 
opstod  der  en  Vanskelighed,  som  nær  havde  tilintet- 
gjort hele  hans  Plan.  I  det  dybe  Mørke  kunde  han 
ikke  finde  Ankertovet,  og  at  holde  sig  paa  ét  Sted  for 
at  søge  efter  det,  var  umuligt  i  den  rivende  Strøm. 
Da  stødte  han  tilfældigvis  imod  det  med  Foden  og 
var  ikke  sen  til  at  gribe  det. 

Men  i  samme  Øjeblik,  som  han  forsøgte  at  bruge 
Kniven  og  mærkede,  at  den  sprang  tilbage  fra  det 
haarde  Tov,  lød  der  pludselig  Musik  om  Bord. 

Det  var  en  ukunstlet,  men  usigelig  stolt  og  kraftig 
Melodi,  en  Lovsang  over  Rom,  som  Lucipor  havde 
kjendt  fra  Barn. 

Mægtigt  gjaldede  Trompeterne  hen  i  den  stille 
Aften,  og  med  klangfuld  Røst  istemmede  Forsangeren, 
efter  hvis  Toner  Mandskabet  plejede  at  holde  Takt  med 
Aarerne,  en  gammel  højtidelig  Hymne. 

Fra  ringe  By  med  Muren  lav, 
Blev  Roma  stort  ved  krigersk  Tugt. 
Med  Guden  Mars  det  staar  i  Pagt,  — 
Hvor  er  vel  Grænsen  for  dets  Magt, 
Hvor  standser  Ørnens  Flugt? 

Det  faldt  nu  ind  med  fuld  Musik,  og  de  romerske 
Tubaer  sendte  deres  dybe,  opildnende  Malmrøst  langt 
ud  over  Havet.  Da  svulmede  Hjærtet  i  Lucipors  Bryst, 
medens  klare  Taarer  løb  ham  ned  over  Kinderne. 

» Guder !<  mumlede  han,  i  det  han  holdt  sig  fast 
ved  Tovet.«  jeg  kan  ikke  .  .  .« 

Og  Kniven  slap  ud  af  hans  Haand. 

Men  i  næste  Øjeblik  tog  han  sig  sammen. 

>Er  jeg  da  et  Barn?,  spurgte  han  sig  selv.  »Har 
jeg  ikke  nøje  overvejet  Sagen?  Hvorfor  da  standse?  ... 
Har  en  Slave  vel  noget  Fædreland?    Er  jeg  ikke  bleven 

solgt  for  ussel  Vinding?  ...  Nej,  ved  Himlen,  jeg  er 
gaaet  for  vidt  til  nu  at  vende  om.  Har  jeg  ikke  skrevet 
til  Eukrates  om  at  udsende  Skibe  langs  Kysten  ?  Der- 
som jeg  nu  svigter,  ville  de  falde  i  Romernes  Hænder, 
og  jeg  vil  da  være  en  Forræder  mod  min  Herre  og 
mit  nye  Fædreland.  « 

Og  med  al  den  Ubøjelighed  og  Trods,  der  ligger 
i  en  fast  Beslutning,  drog  han  den  korte  Haandsav  op 
af  Bæltet.  Den  bed  bedre  end  Kniven,  og  næppe  var 
det  tykke  Tov  halvt  oversavet,  før  Strømmen  gjorde 
Resten.  Det  brast  og  trak  Lucipor  med  sig  ind  under 
Forstavnen  af  Skibet.  Han  slap  det  da  og  fortsatte 
svømmende  sin  Vej ;  men  næppe  var  han  kommen  ud 
i  den  svage  Lysstribe,  som  fra  Nymaanen  faldt  hen 
over  Vandet,  før  en  Stemme  om  Bord  raabte : 

»Giv  Agt!  ...  en  Svømmer  ved  Stavnen!« 

Han  var  bleven  sét  af  en  af  Vagtmandskabet. 

Nu  lød  der  en  Klang  af  Buestrænge,  og  inden 
Lucipor  fik  Tid  til  at  dukke  under,  fornam  han  et 
heftigt  Stød  paa  Skuldren  og  samtidig  dermed  en  halvt 
skærende  og  halvt  stikkende  Smerte.  Han  var  saaret 
og  følte  sine  Kræfter  svinde.  Ikke  desto  mindre  tog 
han  sig  sammen  og  svømmede  saa  langt  med  Strømmen, 
at  han  var  uden  for  Pileskuds  Afstand. 

Da  mærkede  han",  at  det  var  ude  med  ham,  og 
med  et  halvkvalt  Skrig  om  Hjælp  gik  han  under,  flere 
Hundrede  Alen  fra  den  Odde,  paa  hvilken  Purpur- 
fiskerne boede. 

XIV. 

Inden  man  om  Bord  i  »Triton«  opdagede,  at  Skibet 
var  i  Drift,  var  det  af  Strømmen  ført  langt  mod  Nord. 
Da  man  omsider  fik  de  tre  Rækker  Aarer  ud,  var  det 
for  silde.  Skibet  var  da  afskaaret  af  fire  eller  fem 
helleniske  Fartøjer,  som  ubemærkede  vare  roede  op 
under  den  i  Mørke  hyllede  Kyst. 

Saa  snart  man  paa  den  romerske  Flaade  opdagede, 
hvad  der  var  foregaaet,  opstod  der  en  usigelig  For- 
virring. 

Uden  Orden  eller  Plan  kappedes  de  enkelte  Skibe 
om  at  ile  »Triton«  til  Hjælp.  Følgen  heraf  var,  at  der 
i  det  smalle  Farvand  skete  saa  voldsomme  Sammenstød, 
at  flere  af  dem  sank.  Nogle  løb  i  Nattens  Mørke  paa 
Grund,  og  de  øvrige  bleve  enten  erobrede  eller  borede 
i  Sænk,  dels  med  det  farlige  Vaaben  Skibssporen  og 
dels  med  de  saakaldte  »Delfiner«,  tunge  Krigsredskaber 
af  Bly,  som  fra  Ræerne  slyngedes  ind  over  Fjendens 
Dæk  og  gik  ud  gjennem  Bunden.  Romernes  Nederlag 
var  kort  sagt  saa  fuldstændigt,  at  det  af  en  Flaade 
paa  nogle  og  tredive  Skibe  kun  lykkedes  ni  at  und- 
komme. 

Kampen  var  afgjort,  inden  det  blev  Dag,  og  fik 
Navn  af  Slaget  ved  Oreos,  fordi  Søtræfningen,  takket 
være  den  rivende  Strøm,  havde  trukket  sig  langt  mod 
Nord. 

Da  Hellenernes  Flaade  havde  Fjenden  i  sin  Magt, 
opstod  der  en  ubeskrivelig  Jubel  om  Bord;  det  ene 
Skib  lykønskede  det  andet,  og  Sejrssangen  lød  vidt 
hen  gjennem  den  rolige,  endnu  ligesom  søvndrukne 
Morgenluft. 

Medens  travle  Hænder  rejste  Sejerstegn  paa  Strand- 
bredden ved  Oreos,  glemte  Eukrates  ikke,  hvem  Hel- 
lenerne væsentlig  havde  at  takke  for  denne  store  Vaa- 
benlykke.  Han  roede  med  sit  Skib  til  Anthedon.  I 
den  lille  By  erfarede  han  let,  at  der  den  foregaaende 
Dag  var  bleven  set  en  ung  fremmed,  som  havde  meget 
at  gjøre  med  Purpurfiskerne.  Til  disse  begav  Eukrates 
sig  nu,  og  i  deres  ældstes  Hytte  fandt  han  Lucipor, 
bleg  som  Døden,  hvilende  i  dyb  Søvn. 

Han  var  i  det  yderste  Øjeblik  bleven  reddet  af  en 
af  Purpurfiskerne. 

Eukrates  tog  Plads  ved  Lejet  og  sendte  Bud  efter 
sin  kyrenæiske  Læge  Learchos,  som  han  havde  med 
om  Bord. 

Kort  efter  at  denne  var  kommen,  slog  Lucipor 
Øjnene  op. 

Ved  Synet  af  Eukrates  lod  han  sig,  hvor  svag 
han  end  var,  glide  ned  fra  Lejet  og  omfavnede  sin 
Herres  Knæ. 

Eukrates  tog  ham  i  sine  Arme,  løftede  ham  op 
og  trykkede  ham  til  sit  Bryst. 

»De  tolv  Olympiere  give  Dig  alt  godt!«  udbrød 
han  med  overstrømmende  Hjærtelighed.  »Fra  denne 
Stund  er  Du  fri,  Du  kjære,  modige  Knøs!« 

Og  han  kyssede  Lucipor  paa  begge  Kinderne. 

»Ved  Apollon,«  tilføjede  han  og  trykkede  Lucipors 
Haand,  »ikke  alene  jeg,  men  Byen  Pydna  skal  belønne 
din  raske  Daad.  Thi  ét  er  aabenbart  for  alle  .  .  .  det 
er  din  Klogskab  og  dit  Mod,  vi  have  at  takke  for 
Sejren.« 

Lucipor  knælede  ned  for  Eukrates  og  bedækkede 
hans  Haand  med  Kys. 

»Du  gjør  mig  lykkeligere,  end  jeg  kan  sige,«  ud- 
brød han.  »Ved  at  skjænke  mig  Friheden  har  Du  op- 
fyldt mit  højeste  Ønske.« 

»Tak  mig  ikke  saa  varmt,«  sagde  Eukrates  smilende, 
»jeg  kunde  jo  ikke  handle  anderledes.  Er  Du  ikke 
pludselig  ved  din  kjække  Bedrift  bleven  en  af  Byens 
og  Landets  Velgjørere?  og  en  Sejervinder,  et  Slags 
Halvgud,  kan  ikke  være  Træl.« 

Lucipor  vendte  sig  om  mod  Fiskernes  ældste. 

»Uden  denne  brave  Olding  og  hans  Folk  havde 
jeg  Intet  formaaet  at  udrette,«  ytrede  han  bevæget. 
»Purpurfiskerne  have  staaet  mig  bi  med  Raad  og  Daad 
.  .  .  dem  tilkommer  der  stor  Ære  og  Tak.« 

»De  skulle  ikke  blive  glemte,«   sagde   Eukrates. 

Han  lod  nu  Learchos  undersøge  Lucipors  Saar. 
Det  var  heldigvis  kun  et  Strejfskud;  Pilen  havde  flænget 

den  kjødfulde  Del  af  Skulderen,  men  uden  at  trænge 
dybere  ind.  Learchos  rensede  omhyggelig  Saaret  og 
forbandt  det  med  kunstfærdig  Haand.  Derpaa  gav  han 
Lucipor  en  styrkende  Drik  og  erklærede,  at  han  uden 
Fare  kunde  bringes  om  Bord. 

Det  treradaarede  Skib  »Thetis«  afgik  derpaa  til 
Oreos.  Her  bar  man  Lucipor  i  Land  og  bragte  ham 
til  Sæde  under  det  Sejerstegn,  man  havde  oprejst  paa 
Kysten,  et  stort  af  Træstammer  dannet  Mindesmærke, 
prydet  med  Skibssnabler  og  erobrede  Rustninger  og 
Vaaben.  Lucipors  Navn  var  paa  alles  Læber;  frie  og 
ufrie  flokkedes  om  ham,  alle  vilde  se  ham  og  høre 
Fortællingen  om  det  skete  af  hans  egen  Mund. 

Den  øverstbefalende  paa  Hellenernes  Flaade,  en 
statelig,  hvidhaaret  Mand,  lagde  sin  Haand  paa  hans 
Skulder  og  sagde  i  alles  Paahør: 

»Denne  brave  Knøs  har  med  Fare  for  sit  Liv 
skjænket  os  Fjendens  største  Skib  med  Krigsraadet 
om  Bord  .  .  .  det  vil  i  Sandhed  fryde  mig  at  tale  til 
Kong  Perseus,  vor  høje  Herre,  om  ham.« 

Disse  Ord  hilsedes  med  Jubel. 

Lucipor  rejste  sig,  bleg  af  Sindsbevægelse. 

»Makedoniske  Mænd!«  sagde  han,  -lad  os  takke 
Guderne  .  .  .  dem  tilkommer  Æren!  ...  de  have  ledet 
min  Fod,   Skridt  for  Skridt.« 

XV. 

Dagen  efter,  at  Flaaden  havde  lagt  sig  for  Anker 
ved  Pallene,  kom  Kong  Perseus  om  Bord  i  den  øverst- 
befalendes Skib.    Nogen  Tid  efter  blev  Lucipor  hentet. 

Der  var  en  egen  Ro  over  ham,  siden  han  havde 
set  Døden  under  Øjne,  og  det  faldt  ham  let  at  opføre 
sig  med  sømmelig  Anstand. 

Da  han  traadte  ind  i  det  paa  Skibets  Dæk  oprejste 
Purpurtelt,  uden  for  hvilket  der  stod  to  sværtbevæbnede, 
bankede  hans  Hjærte  dog  lidt  hurtigere  end  sædvanligt. 

Han  oversaa'  med  et  eneste  Blik  det  hele  Rum. 

I  Baggrunden  bemærkede  han  en  Del  Krigsøverster 
og  Høvedsmænd,  alle  tavse  og  med  en  ærbødig  Hold- 
ning. Kongen  stod  midt  i  Teltet  i  Samtale  med  den 
øverstbefalende  over  Flaaden. 

Perseus  var  en  Mand  paa  nogle  og  fyrretyve  Aar, 
simpelt  klædt  i  en  brun  Chiton  og  uden  det  ringeste 
Tegn  paa  fyrstelig  Værdighed.  Han  var  høj,  men  holdt 
sig  noget  bøjet,  og  hans  Haar  var  tyndt  ved  Tindingerne. 
De  magre  Kinder  vare  brune  og  vejrslagne,  og  hans 
store  Pande  fuld  af  Rynker,  som  dog  mere  syntes  at 
hidrøre  fra  Krigens  Anstrængelser  end  fra  Aarenes  Ind- 
flydelse. Et  langt,  graasprængt  Skjæg  naaede  ham  ned 
paa  Brystet.  Han  havde  Ord  for  at  være  tarvelig  i  sin 
Levemaade  og  sagdes  at  lægge  stor  Udholdenhed  for 
Dagen  i  at  forberede  sine  Planer,  men  at  vise  sig  raad- 

vild  og  vaklende  i  det  afgjørende  Øjeblik.  Der  var 
ogsaa  noget  ustadigt  i  hans  Blik,  som  syntes  at  røbe 
Mangel  paa  Viljesstyrke,  og  skjønt  han  saa'  oplivet  ud 
efter  den  vundne  Sejr,  var  et  Udtryk  af  Træthed  dog 
fremherskende  i  hans  store,  slappe  Træk. 

Næppe  fik  han  Øje  paa  Lucipor  ved  Indgangen  af 
Teltet,  før  han  med  en  Bevægelse  af  Haanden  bød 
ham  træde  nærmere. 

Den  øverstbefalende  gik  den  unge  Knøs  i  Møde 
og  førte  ham  frem   for  Kongen. 

Lucipor  bøjede  sig  dybt. 

Den  øverstbefalende  lagde  Haanden  paa  hans  Arm. 

»Dette  er  Lucipor,  som  jeg  har  talt  til  Dig  om, 
o  Konge  !«  sagde  han. 

Perseus  betragtede  ham  i  Tavshed. 

Lucipor  var  iført  nye  Klæder  og  saa'  godt  ud, 
skjønt  han  endnu  var  noget  bleg  efter  Blodtabet  og  de 
udstaaede  Anstrængelser. 

»Ved  Guderne,  Du  har  tjent  mig  som  en  Helt!« 
sagde  Kongen.  »Jeg  har  ladet  mig  vise  det  trerad- 
aarede  Skib  »Triton«,  som  jeg  har  Dig  at  takke  for 
Eukrates  er  gammel  og  ønsker  sig  fritagen  for  Sø- 
tjenesten.  Du  har  i  en  ung  Alder  givet  et  sjældent 
Bevis  paa  Besindighed  og  Mod  .  .  .  Du  og  ingen  anden 
skal  blive  Fører  af  Skibet  efter  Eukrates  .  .  .  Min  brave 
Straton, «  her  vendte  han  sig  mod  den  øverstbefalende, 
»vil  lære  Dig  det  fornødne.« 

Dronningen  af  Kyrene.  20 

Lucipor  bøjede,  dybt  bevæget,  Knæ  for  Perseus 
og  kyssede  hans  Haand. 

»Jeg  er  selv  Kriger  og  sætter  Pris  paa  Uforfærdethed 
og  Mod,«  vedblev  Kongen.  »Har  Du  ellers  noget  Ønske, 
unge  Mand?« 

Blodet  skød  op  i  Lucipors  Kinder. 

»Sig  frem,«   sagde  Perseus  opmuntrende,   »tal  frit!« 

Lucipor  pillede  forvirret  ved  en  Fold  i  sin  Klædning. 

»Nu!«   udbrød  Kongen  lidt  utaalmodig. 

>Jeg  har  Eukrates's  Datter  kjær  .  .  .«  stammede 
Lucipor  næppe  hørligt. 

Da  lo  Perseus  og  saa'  sig  om  i  Kredsen  af  sine 
Mænd,  som  alle  istemmede  hans  Munterhed. 

»Brave  Knøs,«  sagde  han,  endnu  bestandig  leende, 
»Du  tror  min  Magt  større,  end  den  er;  jeg  raader  ikke 
over  Borgernes  Døtre.  Du  maa  vende  Dig  til  Pigens 
Fader.  Men  jeg  lover  Dig,  jeg  skal  tale  din  Sag  hos 
Eukrates  .  .  .  Thi,  ved  Zeus,  Du  har  moret  mig!« 

Og  han  lo  paa  ny. 

Med  en  dyb  Bøjning  forlod  Lucipor  Teltet,  halv 
glad  og  halv  fortrydelig  paa  sig  selv. 

Ved  Budskabet  om  den  romerske  Flaades  Ankomst 
havde  der  overalt  langs  Kysten  hersket  en  almindelig 
Skræk.  Desto  større  blev  Glæden,  da  den  Efterretning 
indløb,  at  den  fjendtlige  Flaade  var  overvunden.  Ved 
Rygtet  om  Lucipors  Daad  samledes  Taknemligheden  saa 

at  sige  paa  ét  Hoved,  og  Begejstringen  steg  yderligere, 
da  man  erfarede,  at  den  unge  Helt  var  et  af  Byens 
egne  Børn,  en  frigiven  fra  Eukrates's  Hus. 

Da  Lucipor  ankom  til  Pydna,  var  hele  Staden 
i  glad  Bevægelse.  Man  modtog  ham  næsten  som  en 
Sejrvinder  ved  de  olympiske  Lege. 

Under  Mængdens  Jubel  paa  Gader  og  Veje  blev 
han  ført  til  Byens  Prytaneion ,  hvor  der  i  en  Kreds  af 
fortjente  Mænd  blev  givet  et  Festmaaltid  til  hans  Ære. 
Han  hvilede  paa  samme  Bordseng  som  Pydnas  højeste 
Øvrighedsperson  og  maatte  udførlig  fortælle,  hvad  der 
var  hændet  hin  mindeværdige  Aften,  som  gik  forud  for 
den  romerske  Flaades  Nederlag. 

Ved  Slutningen  af  Maaltidet  rejste  den  høje  Øvrig- 
hedsperson sig  og  forkyndte  Lucipor,  at  han  var  kaaret 
til  Borger  af  Pydna,  at  der  som  Hædersgave  var  skjænket 
ham  et  Beløb  af  800  Drachmer*]  og  end  videre  livsvarig 
Bespisning  paa  Prytaneion  og  Ret  til  en  Æresplads  ved  alle 
offentlige  Skuespil.  Endelig  var  det  besluttet,  at  der  paa 
Stadens  Bekostning  skulde  udføres  et  Maleri,  paa  hvilket 
hans  Bedrift  forevigedes,  og  at  det  skulde  ophænges  i 
Apollon  Templet,  det  største  og  smukkeste  i  Byen. 

Da  Lucipor  paa  Hjemvejen  omsider  blev  alene  med 
Eukrates,  standsede  han  pludselig. 

*)    Omtr.   536  Kr. 

»Men  Andronikos?  .  .  .«   udbrød  han  spørgende. 

»Aa,  tal  ikke  om  ham!«  svarede  Eukrates  og  rystede 
paa  Hovedet.  »Næppe  var  det  blevet  bekjendt  i  Konge- 
gaarden,  at  han  var  trolovet  med  den  rige  Skibsreder 
Eukrates's  Datter,  før  jeg  netop  i  min  travleste  Tid,  i 
Dagene  før  min  Afrejse  til  Flaaden,  blev  bestormet  af 
Hesteprangere,  Salvehandlere,  Vaabensmede,  Valkere  og 
Klædningssælgere,  som  alle  vilde  betales  af  Medgiften. 
Først  blev  jeg  som  rasende,  men  senere  ansaa'  jeg  det 
for  bedst  at  tilfredsstille  disse  Folk  paa  det  Vilkaar,  at 
min  smukke  Brodersøn  skriftlig  frasagde  sig  alt  Krav 
paa  nogen  Sinde  at  blive  min  Svigersøn  .  .  .  Naar  jeg 
betænker,  hvor  nær  jeg  har  været  ved  at  betro  hele  min 
Formue  til  en  Ødeland,  maa  jeg  endda  prise  Guderne, 
at  jeg  er  sluppen  for  saa  godt  Kjøb.« 

De  fulgtes  derefter  et  Stykke  i  Tavshed,  da  standsede 
Eukrates  med  ét. 

»Kong  Perseus  har  ladet  mig  hente,  efter  at  Du 
havde  forladt  ham,«  tog  han  alvorlig  Ordet.  »Hvad  tror 
Du,  han  vilde?     Kan  Du  gjætte  det?« 

Lucipor  blev  blussende  rød. 

»Jeg  gaar  en  Stund  hen  til  min  Ven  Forion,«  ved- 
blev Eukrates,  og  i  det  han  kneb  Lucipor  i  Øret,  tilføjede 
han  smilende:    »Du  finder  vel  nogen  at  tale  med.« 

Lucipor  trykkede  hans  Haand  med  overstrømmende 
Varme. 

Et  Øjeblik  efter  traadte  han  ind  i  Eukrates's  Bog- 
samling. 

Eudora  rejste  sig  rødmende  og  gik  ham  i  Møde. 

»Vær  lykønsket  til  al  den  Hæder,  der  times  Dig!« 
sagde  hun  med  sin  rene,  klangfulde  Stemme  og  rakte 
Lucipor  begge  sine  Hænder. 

Men  Lucipor  nøjedes  ikke  med  Hænderne;  han  slog 
Armen  om  hendes  Liv  og  trykkede  hende  til  sit  Bryst. 

Eudora  betragtede  ham  ømt. 

»Stakkels  Lucipor«,  sagde  hun,  »det  maa  have 
været  haardt  for  Dig  at  være  Slave  . .  .  Naar  jeg  blev 
vred,  var  jeg  ofte  uretfærdig  imod  Dig.« 

»Nu  staar  det  jo  til  Dig  at  gjøre  mig  saa  meget 
lykkeligere,«  svarede  Lucipor  smilende. 

Eudora  saa'  ham  ind  i  Ansigtet,  og  ret  som  om 
hun  blændedes  af  al  den  Kjærlighed,  der  straalede 
hende  i  Møde,  holdt  hun  begge  Hænder  for  hans 
Øjne.  Derefter  hævede  hun  sig  op  paa  Taaspidserne 
og  trykkede  et  langt,  langt  Kys  paa  hans  Mund.  Hun 
lod  ham  nyde  hele  Sødmen  af  dette  Kjærtegn,  men  i 
Blinde,  uden  at  være  Vidne  dertil.  Da  hun  tog  Hænderne 
bort,  faldt  Lucipor  hende  henrykt  til  Fode. 

»Uforlignelige,«  udbrød  han,  »ved  din  Vugge  har 
Chariterne  staaet!« 

Et  Øjeblik  efter  saa'  han  forskende  paa  hende  og 
spurgte: 

»Har  Du  tænkt  paa  mig,  medens  jeg  var  borte?« 

»Jeg  har  badet  og  salvet  mig  og  anraabt  Guderne 
om,  at  dine  Forehavender  maatte  lykkes,«  hviskede 
Eudora  ganske  sagte. 

»Og  har  Du  slet  ikke  tænkt  paa  Andronikos?«  spurgte 
Lucipor  med  en  Rest  af  Skinsyge. 

Den  smukke  Pige  smilede. 

»Mine  Tanker  have  været  til  Søs,«  svarede  hun, 
»og  til  Søs  bruges  ikke  Rytteri.« 


ARTEMISPRÆSTINDEN. 

Den  186de  Olympiades  4de  Aar  (33  f.  Chr.). 


I. 


1  Pessinus,  Tolistobojernes  Hovedstad,  i  Landskabet 
Galatien,  fejredes  en  Fest  for  Artemis  Sangarios.  Alle 
Billedstøtter  og  Hermer  vare  omvundne  med  Kranse,  fra 
Alterne  hvirvlede  Skyer  af  Røgelse  i  Vejret,  og  i  Ar- 
temis's Tempel  paa  Borgen  Blukion  skulde  Gudindens 
Billede  iføres  en  kostbar  Festkaabe,  baldyret  af  Byens 
fornemste  fribaarne  Kvinder.  Denne  Kaabe  skulde  føres 
op  paa  Borgen  i  et  højtideligt  Optog. 

Ikke  alene  fra  Gordion,  det  gamle  frygiske  Konge- 
sæde, men  fra  Ankyra,  Tektosagernes  Hovedstad,  ja 
selv  fra  Tavia,    Trokmernes  By,   var  der  kommet  Fest- 

Deltagere  til  Staden.  Kybeledyrkelsen,  som  ellers  var 
den  fremherskende  i  Pessinus,  hvor  Rhea  Kybele,  Kronos's 
Hustru,  havde  et  pragtfuldt  Tempel  med  Gudindens 
himmelfaldne  Sten,  traadte  denne  Dag  aldeles  i  Skygge. 
Ingen  tænkte  paa  »den  store  Moder«,  Ophavet  til  den 
olympiske  Gudeslægt. 

Hele  Vejen  fra  Byen  til  Borgen  Blukion  var  opfyldt 
af  en  talrig  Tilskuermængde;  enhver  Jordhøj,  enhver 
Klippeblok  var  besat  med  skuelystne.  Alle  vilde  se 
Optoget  op  til  Artemis's  Tempel.  Thi  uden  at  tale  om 
Byens  Rytteri,  Fløjteblæserne,  Tetrarchen  og  hans  Liv- 
vagt, skulde  tyve  af  Stadens  fornemste  Jomfruer  i  fuld 
Højtidsdragt  bære  Gudindens  Festkaabe  op  i  Hellig- 
dommen. 

Landskabet  Galatia  eller  Gallogrækia  i  det  Indre  af 
Lilleasien  havde  siden  den  126de  Olympiades  2det  Aar 
(272  før  Christus)  været  beboet  af  keltiske  eller  galliske 
Stammer,  indvandrede  fra  Thrakien  eller  Nedre-Donau- 
landene. Disse  Indvandrere  vare  hurtig  smeltede  sammen 
med  de  indfødte  Hellenere,  og  der  var  opstaaet  et  smukt 
og  kraftigt  Blandingsfolk,  som  erobrende  trængte  frem 
over  hele  Forasien,  indtil  Kong  Attalos  i  Pergamos  over- 
vandt det  og  drev  det  tilbage  til  de  frugtbare  Sletter 
nord  for  Dindymosbjærgene.  De  tidligere  saa  vilde  og 
krigerske  Tektosager  og  Tolistobojer,  for  hvem  selv  det 
stolte  Miletos,  Moderstaden  til  firsindstyve  Nybygder, 
maatte  bøje  sig,    vare  ligesom  Trokmerne  efterhaanden 

blevne  fredelige  Agerdyrkere  eller  Kjøbstadborgere  og 
havde  lidt  efter  lidt  antaget  helleniske  Sæder  og  Skikke. 
Landet,  var  stadig  blevet  styret  af  de  fornemste  Slægter, 
indtil  det  blev  delt  i  flere  Kredse,  Tetrarchier,  i  Spidsen 
for  hvilke  der  stod  Tetrarcher,  Arvefyrster,  der  delte 
Magten  med  et  lovgivende  Senat. 

Som  altid,  naar  der  imødeses  et  af  Tusender  bestaa- 
ende  Optog,  blev  Tilskuernes  Taalmodighed  sat  paa 
Prøve.  Den  fastsatte  Tid  var  længst  forbi,  og  Skyggen 
paa  Sol-Uret  var  siden  da  langsomt  rykket  frem  til  den 
næste  Streg. 

Mængden  begyndte  at  knurre. 

»Hvorfor  ventes  der?«  spurgte  en  Mand,  klædt  i 
Faareskind,  i  det  han  stødte  sin  lange  Stav  haardt  i 
Jorden.  Det  var  en  Gedehyrde  fra  en  Landgaard  i  Om- 
egnen; thi  allerede  den  Gang  fandtes  der  særlig  fint- 
uldede  Faar  og  Geder  paa  det  Strøg  af  Sletten,  hvor 
Ankyra  laa,  og  hvor  nu  Angora  ligger. 

»Hvorfor  der  ventes?«  gjentog  en  ung  Spradebasse, 
som  paa  de  atheniensiske  Lapses  Vis  holdt  et  duftende 
medisk  Æble  i  Haanden.  »Det  er  Tetrarchen,  som  ikke 
kan  faa  taget  Afsked  med  sin  smukke  Hustru.« 

»Snak!«  svarede  en  gammel  Kone,  »hun  skal  jo 
med  til  Festen.« 

»Nej,  nej!«  udbrød  en  Borger  i  en  lurvet  Kappe, 
»det  er  de  tyve  højbaarne  Jomfruer,  som  ikke  kan  blive 
færdige  med  deres  Pynt.« 

Manden  havde  selv  fire  Døtre,  men  de  vare  ikke 
fundne  værdige  til  at  deltage  i  Optoget.  Han  havde 
derfor  meget  at  udsætte  paa  det. 

Saaledes  mumledes  der  fra  alle  Sider,  —  da  lød 
der  pludselig  Trompetstød.  En  Støvsky  nærmede  sig 
fra  Byen,  og  da  man  i  den  fik  Øje  paa  Heroldernes 
røde  Kapper,  blev  alt  igjen  Liv  og  Lyst. 

»Der  er  de!  der  er  Toget!«  udbrød  nogle  halvnøgne 
Drenge  i  korte  Chitoner,  i  det  de  hoppede  i  Vejret  af 
Glæde  og  klappede  i  Hænderne.  Dog  ikke  alene  blandt 
Børnene,  men  ogsaa  i  de  voxnes  Rækker  blev  der  en 
stærk  Bevægelse,  da  enhver  trængte  sig  frem  for  at  se. 

Efter  Herolderne  med  deres  Stave  kom  tredive 
Mand  af  Byens  Rytteri  med  de  hvide  Kapper  flagrende 
for  Vinden,  medens  de  vælige  Heste  tumlede  sig,  saa 
at  de  næppe  kunde  styres.  Derefter  fulgte  en  Række 
Fløjteblæsere,  som  spillede  en  livlig  Embaterion  eller 
Marsch.  I  Takt  med  Musikens  Toner  rykkede  nu  Te- 
trarchens  Livvagt  frem,  omtrent  halvtredsindstyve  state- 
lige Krigsfolk  med  blanke  Hjælme,  straalende  Skjolde 
og  blinkende  Spyd.  Halvdelen  gik  foran  og  Halvdelen 
efter  Fyrsten,  som  ledsagedes  af  nogle  Krigsøverster  og 
andre  ansete  Mænd. 

Sinatos  —  det  var  Fyrstens  Navn  —  var  en  lille, 
fyldig  Mand  med  et  aabent,  godmodigt  Ansigt.  Han 
havde  Ord  for  at  være  en  Lækkermund,  og,  som  der 
sagdes,    tog  han  sig  Kredsens  Bestyrelse  let;    men  han 

førte  sig  med  Værdighed,  og  naar  man  som  nu  saa' 
ham  i  hans  prægtige  Purpurkappe  og  med  et  Guldbaand 
om  Haaret,  omgiven  af  Landets  første  Mænd  og  led- 
saget af  en  statelig  Livvagt,  bøjede  alt  sig  dybt  for 
ham  med  alle  Tegn  paa  Hengivenhed  og  ærefrygtsfuld 
Lydighed.  Thi  Sinatos,  Tetrarchen  i  Pessinus,  var  ingen 
Tyran,  og  det  var  allerede  meget  i  de  Tider. 

Ved  hans  Side  vandrede  en  høj,  mørk  fremmed  med 
skarpe  Træk  og  et  uroligt,  ligesom  spejdende  Blik. 
Ogsaa  han  bar  en  Purpurkaabe  og  havde  et  gyldent 
Baand  om  Haaret.  Han  ledsagedes  af  et  Par  ældre, 
værdige  Mænd  og  havde  ti,  tolv  sværtbevæbnede  Dra- 
banter omkring  sig.  Det  var,  som  de  nysgjerrige  Til- 
skuere snart  udfandt,  Synorix,  Tetrarchen  af  Ankyra, 
en  af  Galatiens  mægtigste  Fyrster,  som  var  kommen  til 
Pessinus  i  Anledning  af  Festen,  og  som  ved  forudskikkede 
rige  Gaver  havde  søgt  og  fundet  Gjæstevenskab  hos  sin 
høje  Embedsbroder,  Tetrarchen  Sinatos.  Den  fremmede 
gjorde  intet  heldigt  Indtryk;  der  mumledes  om,  at  han  var 
en  Kvindejæger,  og  at  han  for  at  faa  skjønne  Jomfruer 
i  sin  Magt  havde  udvist  deres  Fædre,  ja  endog  havde 
ladet  enkelte  af  disse  rydde  af  Vejen. 

Alt  dette  havde  givet  den  skuelystne  Mængde  nok 
at  tænke  paa;  men  da  de  tyve  Jomfruer  nærmede  sig, 
bærende  den  pragtfulde  Festkaabe,  steg  Forventningen  til 
det  højeste.  Det  var  saa  sjældent,  at  fribaarne  Kvinder  viste 
sig  offentlig,  at  alle  anstrængte  sig  for  at  faa  dem  at  se. 

Der  var  ogsaa  smukke  Piger  iblandt  dem,  dels  høje 
og  slanke,  dels  smaa  og  fyldige,  og  den  festlige  Dragt, 
de  bar,  var  vel  skikket  til  at  fremvise  de  ungdomme- 
lige Legemsformer.  Alle  de  Jomfruer,  der  deltoge  i  Op- 
toget, havde  udslagent  Haar,  der  i  glinsende  Strømme 
flød  dem  ned  over  Ryggen ;  de  vare  bekransede  med 
Roser  og  iførte  hvide  Klædninger  uden  Ærmer,  af  halv- 
gjennemsigtigt  amorgisk  Linned,  sammenhæftede  med 
Sølvagraffer  paa  Skuldrene.  Til  Ære  for  Jagtgudinden 
Artemis  og  hendes  Nymfer  vare  deres  Kjortler  højt  op- 
bundne og  oven  i  Kjøbet  paa  dorisk  Vis  opskaarne  i 
Siden,  saa  at  den  øverste,  fyldige  Del  af  Benet  ved  hvert 
Skridt  tittede  frem  og  forsvandt  under  Klædningens 
Folder,  medens  Knæene,  Smalbenene  og  de  nette  Fødder 
med  de  sølvindvirkede  Sandaler  stedse  vare  synlige. 
Deres  Dragt  var  kort  sagt,  som  en  gammel  Skribent 
udtrykker  sig,  »Legemets  Spejl«,  og  han  tilføjer,  at 
»mange,  baade  Krigsfolk,  Borgere  og  Landmænd,  frydede 
sig  over  at  se  dem  saaledes  i  nymfelignende  Paaklædning, 
fordi  Pigerne,  højt  opkiltrede,  som  de  vare,  nu  havde 
mange  andre  Yndigheder  at  opvise  end  deres  smukke 
Ansigter,  som  kunde  ses  hver  Dag«. 

Saa  længe  Vejen  løb  hen  over  Sletten,  gik  alt 
værdigt  og  højtideligt  for  sig;  men  da  den  begyndte 
at  stige  op  mod  Borgen,  opstod  der  af  og  til  en  let 
Forvirring  blandt  de  skjønne.  Thi  heller  ikke  her  fattedes 
der  Tilskuere  op  ad  Klippeskrænten  ved   Vejen,    og  nu 

spillede  Vinden  undertiden  de  højbaarne  Jomfruer  det 
Puds  at  blotte  mere,  end  Klædningen  var  beregnet  paa. 
For  at  gjøre  Ulykken  fuldkommen,  vare  Pigerne  ilde 
stedte;  thi  da  de  bar  den  Vidiefletning,  over  hvilken 
Festkaaben  med  dens  prægtige  Stikninger  af  Dyr  og 
Planter  var  udspændt,  havde  de  kun  én  Haand  fri. 
Desuagtet  fandt  de  paa  Raad.  De  havde  stadig  Øjnene 
med  sig,  og  naar  Vindens  Spøg  blev  for  grov,  var  den 
ene  ikke  sen  til  at  hjælpe  den  anden  med  at  tilhylle 
sig.  Thi  er  der  noget,  som  Kvinderne  til  alle  Tider 
have  været  enige  om,  er  det  at  sky  tilfældige  Blottelser 
for  uvedkommendes  Øjne. 

Den  sidste  og  største  Del  af  Toget  bestod  af  Byens 
Borgere,  ældre  og  yngre,  alle  bekransede  og  iførte  fest- 
lige, til  Dels  nye  Klæder.  En  Mængde  fribaarne  Kvinder 
i  deres  bedste  Pynt,  ledsagede  af  Slavinder,  som  holdt 
Solskærme  over  dem,  fulgte  Toget  eller  stod  opstillede 
paa  dets  Vej  for  at  vexle  nogle  Ord  med  Slægtninge 
eller  Venner.  Thi  Artemisfesten  var  en  af  de  faa  Høj- 
tidsdage, paa  hvilke  det  var  Borgernes  Hustruer  og 
Døtre  tilladt  at  vise  sig  offentlig. 

I  et  frodigt  Figenkrat  ved  den  øverste  Del  af  Op- 
gangen til  Borgen  saas  en  Skare  Slaver  og  Slavinder, 
hine  kjendelige  paa  deres  kort  afklippede  Haar  og  disse 
paa  deres  tarvelige  Dragt.  De  af  dem,  der  som  Tempel- 
fejere, Lampetændere,  Vadskerpiger  eller  paa  anden 
Maade  vare  knyttede   til  Artemisdyrkelsen,    bare  Bede- 

stave,  omvundne  med  Kranse  af  Olietræets  Løv  og 
prydede  med  Mallois,  friske  hvide  Uldtotter.  Havde 
Nogen  spurgt,  hvortil  disse  Stave  brugtes,  vilde  han 
være  bleven  underrettet  om,  at  de  stode  i  Forbindelse 
med  Gudindens  mystiske  Dyrkelse.  Andet  Svar  vilde 
han  ikke  have  faaet,  og  deraf  vilde  han  ikke  være  bleven 
synderlig  klogere.  »De  indviede«,  de  eneste,  der  vidste 
Besked,  sagde  ikke  en  Gang  saa  meget;  de  havde  lært 
at  holde  Tand  for  Tunge. 

II. 

Da  Optoget  var  naaet  op  til  den  øverste  Klippe- 
flade foran  Templet,  toge  de  to  Tetrarcher  og  deres  Mænd 
Plads  paa  en  Række  Elfenbensstole  under  stribede  Sol- 
sejl. Bag  dem  opstillede  Mængden  sig,  som  den  kunde 
bedst. 

Der  var  fra  dette  højtliggende  Sted  en  henrivende 
Udsigt. 

Mod  Nord,  bag  Helligdommen,  hævede  Olympos- 
Bjærgene  sig  i  stolte,  mægtige  Omrids,  lidt  efter  lidt 
tabende  sig  i  de  lavere  Ormenionbjærge.  Dybt  nede, 
ved  Borgens  Fod,  strakte  Floden  Sangarios  sig  som  et 
tindrende  Sølvbaand  hen  imellem  talrige  Hirsemarker, 
frodige  Vinhaver  og  smaa  Lunde  af  Cypresser,  Terebinther 
og  Morbærtræer.  Nærmest  mod  Syd  laa  Borgen  Peion, 
en  lav  Klippekegle,  der  hævede  sig  stejlt  op  fra  Sletten; 
ikke   langt   derfra   saas  Byen  Pessinus   med  sine  rødlige 

Mure  og  med  sit  højt  knejsende  Kybele  Tempel.  Længere 
mod  Syd  strakte  grønne  Græsgange  sig  vidt  hen  for 
Øjet,  og  i  det  fjærne  skimtedes  større  og  mindre  Byer 
foran  et  Bælte  af  mørke  Skove,  bag  hvilke  de  takkede 
Dindymosbjærge  lukkede  Udsigten.  De  vare  ved  deres 
Fod  indhyllede  i  den  dybe  violblaa  Dis,  som  alene  til- 
hører Syden,  og  gjennem  dette  hemmelighedsfulde  Slør 
viste  de  sig  trods  Afstanden  som  Højder  af  usigelig 
Storhed,  som  sande  Bjærge  —  et  Værk  af  Titaner  og 
Giganter,  der  spottede  alle  Jordens  Omskiftelser. 

Men  ikke  blot  Udsigten,  ogsaa  de  nærmere  Om- 
givelser fortjente  at  beundres,  navnlig  som  Tegn  paa, 
hvor  mægtig  hellenisk  Aand  og  Dannelse  var  trængt 
ind  i  en  fremmed  Verdensdel  og  i  kort  Tid  havde  ud- 
viklet et  halvbarbarisk  Folk.  Tæt  foran  Tetrarchernes 
Plads  hævede  den  brede  Tempeltrappe  sig.  Paa  dens 
Trin  havde  Kredsens  Præsteskab  ordnet  sig  i  to  Grupper, 
én  ved  hver  Side. 

Dørene  til  den  forreste  Tempelhal  stode  vidt  aabne; 
men  et  mørkegrønt  Forhæng  med  gyldne  Borter  hindrede 
Mængdens  Blik  fra  at  trænge  ind  i  Helligdommen.  En 
Duft  af  Røgelse  strømmede  ud  derfra  som  for  at  bebude 
den  sig  nærmende  Højtid. 

Pludselig  hørtes  fra  Templets  Indre  Lyden  af  frygiske 
Fløjter;  derefter  faldt  Kithar  og  Lyre  ind. 

Forhænget  delte  sig  og  blev  draget  til  Side. 

Dronningen  af  Kyrene.  21 

Gjennem  den  brede  Indgang  saas  et  talrigt  Chor  af 
Kvinder,  alle  klædte  i  hvidt  og  med  smaa,  grønne 
Kviste  i  Haaret. 

De  istemmede  til  Musikens  Toner  følgende  Bøn: 

Høje  Gudinde ! 
Mø,   som  fra  fjærne  tyrrheniske  Kyster 
Dyrkes  til  dybt  ind  i  Tauriens  Land, 
Se,  paa  dit  Alter  Virak  vi  ofre, 
Modtag  vor  Hyldest  og  lyt  til  vor  Sang ! 

Derefter  trak  Choret  sig,  efter  at  have  kastet  Røgelse 
paa  Alterilden,  tilbage,  i  det  det  under  en  langsom  og 
højtidelig  Dans  delte  sig  og  tog  Plads  ved  begge  Sider. 

Templets  Overpræstinde  kom  nu  til  Syne,  staaende 
ubevægelig  i  Baggrunden. 

Det  var  en  høj,  paa  én  Gang  slank  og  fyldig  Kvinde 
i  sin  Udviklings  højeste  Glans,  en  Skjønhed  med  hellenisk 
Adel  i  de  fine  Træk,  med  glimrende,  sorte  Øjne  og  med 
en  Arm  saa  fuldendt,  som  nogen  Billedhugger  kunde 
have  mejslet  den.  Hun  var  iført  en  lang,  blændende 
hvid  Dragt;  over  Hovedet  havde  hun  et  blaat  Klæde 
med  Sølvstjærner,  delt  i  to  lange  Flige,  mellem  hvilke 
en  lille  Halvmaane  af  Sølv  var  fæstet  til  Haaret.  Op 
over  Barm  og  Skuldre  gik  der  et  haandsbredt,  mørke- 
blaat  Skærf,  i  hvilke  der  med  Sølvtraad  var  indvirket 
springende  Hjorte  og  Raadyr,  adskilte  ved  blanke  Solv- 
maaner. 

Næppe  havde  Overpræstinden  vist  sig,  før  Musiken 
atter  lod  sig  høre. 

Langsomt  og  værdigt  skred  hun  gjennem  Hallen 
hen  imod  Indgangen.  Her  vendte  hun  sig  om  mod 
Baggrunden. 

I  samme  Øjeblik  aabnedes  Dørene  til  Templets 
inderste.  >Det  ubetrædelige  Rum«  kom  til  Syne  bag 
et  gyldent  Gitter.  I  den  halvdunkle  Celia,  som  belystes 
af  skjulte  Fakler,  saas  Gudindens  kolossale  Billedstøtte, 
iført  den  prægtige  Festkaabe.  Den  hvide  Marmorskikkelse 
antog  i  Fakkelskjæret  et  Skin  af  Liv.  Som  ved  et 
Under  syntes  den  at  aande  og  bevæge  sig. 

Da  gjaldede  der  Trompetstød,  og  det  faldt  ind  med 
fuld  Musik  som  en  Stormflod  af  Toner. 

Hele  Choret  sank  paa  Knæ,  og  en  Højtidsgysen  gik 
igjennem  Mængden,  imedens  Overpræstinden,  med  Ryggen 
vendt  mod  Indgangen,  tre  Gange  bøjede  sig  dybt  for 
Gudindens  Billede,  med  Armene  korslagte  over  Brystet. 

Dørene  til  Templets  inderste  lukkedes  atter,  og 
Cellaen  med  dens  Fakkelskjær  og  Marmorstøtte  forsvandt 
som  et  Aandesyn.  Nu  forstummede  den  larmende  Musik, 
og  de  frygiske  Fløjter  istemmede  en  dæmpet  Melodi. 

Overpræstinden  rettede  sig  til  sin  fulde  Højde.  Tre 
Underpræstinder  nærmede  sig  fra  hver  sin  Side  og  rakte 
hende  knælende  en  Majskolbe,  en  Cedergren  og  et  Stykke 
blændende  hvidt  Kvarts  —  Sindbilleder  paa  Mark,  Skov 
og  Bjærg,  som  hørte  med  til  Gudindens  mystiske  Dyrkelse. 

2 1  * 

Overpræstinden  modtog  med  en  ærefrygtsfuld  Bøj- 
ning de  hellige  Ting  og  bestænkte  dem  med  Vand  af 
en  gylden  Skaal,  som  en  lille,  hvidklædt  Tempelslavinde 
paa  syv,  otte  Aar  bød  hende  med  bortvendt  Aasyn. 

Efter  gjentagne  Knæfald  fjærnede  Underpræstinderne 
sig  atter  med  de  hellige  Ting,  hvis  højtidelige  Bespræng- 
ning  for  Folkets  Aasyn  var  et  Symbol  paa  Mark,  Skov 
og  Bjærgs  Oplivelse  ved  den  frugtbargjørende  Regn. 

Nu  istemte  Musiken  med  fuld  Kraft  Pæanen,  Lov- 
sangen. Mægtigt  og  andagtvækkende  lød  dens  Toner 
ud  i  det  fri. 

Da  traadte  Overpræstinden  frem  mellem  Templets 
Søjler,  og  med  en  klar,  sølvren  Stemme,  som  ikke  lod  et 
eneste  Ord  gaa  tabt,  sang  hun  Pæanen  til  Gudindens  Ære. 

Signede  Artemis, 

Højt  vi  dig  prise, 

Du  med  de  hundrede 

Klangfulde  Navne  ! 

Som  Eileithyla 

Lindrer  du  Fødsler, 

Og  for  den  higende, 

Rastløse  Ungdom 

Staar  Du  som  Kyskhedens 

Evige  Vogter. 

Pietlose  Jomfru ! 
Alt,   hvad  der  aander: 
Geden  paa  Marken, 
Vildtet  i  Skoven, 
Skjænker  du  1  >.  , 

Herlige  Lys. 
Hele  Naturen 
Skylder  din  Vælde 
Alt  sit  mangfoldige, 
Blomstrende  Liv. 

Selv   du  jo  elsker 
Livet  i  Skoven. 
Som  Jægerinde 
Strejfer  du  gjennem 
Bjærge  og  Dale, 
Ja,   selv  paa  Himlen 
Sætter  du  Foden, 
Naar  du  som  Maanens 
Natlige  Guddom 
Tænder  dens  fine, 
Sølverne  Bue. 

Her  tav  Musiken,  og  hele  Choret  gjentog: 

Ja,   selv  paa  Himlen 
Sætter  du  Foden,     • 
Naar  du  som  Maanens 
Natlige  Guddom 
Tænder  dens  fine, 
Sølverne  Bue. 

Efter  Afsyngelsen  af  Pæanen  trak  Overpræstinden 
sig  tilbage.  Der  lød  en  Bifaldsmumlen  fra  Mængden; 
den  gjaldt  dels  hendes  Skjønhed,  dels  hendes  Sang. 

Synorix,  Tetrarchen  fra  Ankyra,  vendte  sig  om  mod 
Sinatos. 

»Ved  Guderne,  <  udbrød  han,  »denne  Overpræstinde 
er  et  sandt  Vidunder!     Hvad  er  hendes  Navn?« 

»Kamma. 

Et  dejligt  Navn!  .  .  .  Hun  er  jo  det  livagtige  Billede 
af  Homeros's  liljearmede  Here  .  .  .  med  en  Stemme  som 
en  af  Muserne!« 

Sinatos  smilede  over  denne  varme  Lovtale. 

Der  var  noget  i  dette  Smil,  som  overraskede  Synorix. 
Det  røbede  en  vis  Selvtilfredshed,  som  om  Sinatos  følte 
sig  personlig  smigret. 

Tetrarchen  fra  Ankyra  betragtede  sin  høje  Embeds- 
broder  med  Opmærksomhed. 

»En  saadan  Overpræstinde  have  vi  ikke  hos  os,« 
vedblev  han.  »Jeg  vilde  veje  hende  op  med  Guld,« 
lagde  han  nølende  til,  som  om  han  følte  sig  for. 

»Hvad  siger  Du?«  udbrød  Sinatos  leende.  »Det 
vilde  blive  Dig  en  dyr  Spas!  En  Kvinde  som  Kamma 
vejer  godt  til.« 

»Jeg  staar  ved  mit  Ord!« 

Yed  Siden  af  sin  høje  Stilling  som  Tetrarch  drev 
Synorix  en  udbredt  Handel  med  Ankyras  fintuldede 
Faar  og  Geder.  I  Forbindelse  med  et  stort  Slagteri 
havde  han  anlagt  en  af  Slaver  dreven  Anstalt  for  Til- 
virkning af  Tarmstrænge,  med  hvilke  han  forsynede  alle 
Buer,  Kitharer,  Lyrer  og  Harper  over  hele  Lilleasien. 
Han  gjaldt,  vistnok  med  rette,  for  Galatiens  rigeste  Mand. 

»Alt  vil  jeg  gjøre  for  Dig,  min  Gjæsteven  og  Med- 
tetrarch,«  ytrede  Sinatos  med  en  beleven  I Iaandbevægelse. 
»Kun  ikke  dette  ...  det  er  umuligt!« 

»Umuligt!  .  .  .  hvorfor?« 

»Kamma  er  min  Hustru,«  svarede  Sinatos,  »Moder 
til  mine  to  Børn,  en  Dreng  og  en  Pige.« 

Det  gav  et  Sæt  i  Synorix.  Han  fo'r  sig  med  Haanden 
over  Ansigtet  for  at  skjule,  at  han  skiftede  Farve. 

»En  Præstinde!  . . .  din  Hustru?«  spurgte  han  tvivlende 
og  saa'  skarpt  paa  Sinatos,  som  om  han  ikke  rigtig 
troede  ham. 

»Tingen  er  simpel,«  gjenmælede  Sinatos.  »I  min 
Kreds  aflægge  Præstinderne  Løfte  for  hele  Livet;  men 
efter  det  tre  og  tyvende  Aar  staar  det  dem  frit  for  at 
gifte  sig,  naar  Husbonden  vil  gaa  ind  paa,  at  de  fremdeles 
forrette  Tempeltjeneste.« 

»Og  denne  Lov  kan  Tetrarchen  ikke  unddrage  sig?« 

»Nej,  ikke  en  Gang  Tetrarchen,«  svarede  Sinatos 
smilende,  og  i  det  han  bøjede  sig  hen  til  Synorix,  hviskede 
han  bag  Haanden  til  ham:  »Havde  jeg  forsøgt  derpaa, 
havde  jeg  faaet  hele  Kredsens  Præsteskab  paa  Nakken.« 

III. 

Hen  paa  Eftermiddagen  havde  Tetrarchen  Sinatos's 
Hustru  og  Børn  søgt  Tilflugt  i  Boligens  aabne  Søjle- 
gaard,  hvor  der  var  Skygge  og  frisk  Luft. 

Kamma,  Artemispræstinden,  sad  ved  et  lille  Elfen- 
bensbord,  der  var  bedækket  med  Guldtraad  og  Silke 
af  forskjellige  Farver.  I  Haanden  holdt  hun  en  Ramme 
af  fingertykke  Træstokke,   hvori  et  Stykke  Tøj  var  ud- 

spændt,  som  hun  var  i  Færd  med  at  baldyre.  Ved 
Marmorbækkenet  midt  i  Gaarden,  kun  nogle  faa  Skridt 
fra  hende,  laa  en  sortlokket  Dreng  paa  tre  Aar.  Hans 
stumpede  Chiton  var  gleden  op  om  ham,  saa  at  største 
Delen  af  hans  lille,  buttede  Person  kom  til  Syne.  Han 
lod  ikke  til  at  mærke,  at  han  laa  paa  de  kolde  Fliser 
ved  Bækkenets  Rand,  saa  optagen  var  han  af  et  lille 
Skib,  som  han  vexelvis  skød  ud  i  Vandet  og  trak  til 
sig  med  en  lang  Kjæp.  Paa  en  Skammel  ved  Moderens 
Fødder  sad  en  lille  Pige  paa  fire,  fem  Aar  og  legede 
med  en  Dukke  af  malet  Ler,  som  hun  morede  sig  med 
at  iføre  forskjellige  Dragter.  Af  og  til,  naar  Dukkens 
Arme  ikke  vilde  gaa  igjennem  Ærmegabene,  skændte 
Pigen  i  en  gammelklog  Tone  paa  den,  truede  ad  den 
og  kaldte  den  gjenstridig.  Moderen  saa'  i  slige  Øje- 
blikke ned  paa  Barnet,  og  dets  Færd  fremkaldte  da  et 
Smil  paa  hendes  skjønne,  alvorlige  Ansigt,  —  et  Smil, 
som  vel  atter  hurtig  forsvandt,  men  hvori  der  laa  som 
et  Gjenskin  af  Moderhjærtets  Varme. 

I  Baggrunden,  mellem  Søjlerne,  sad  et  Par  unge 
Slavinder  paa  et  Filttæppe,  beredte  til  at  lyde  deres 
Herskerindes  Vink.  De  hviskede  sagte  sammen;  men 
deres  Øjne  vogtede  stadig  paa  enhver  af  Husfruens  Be- 
vægelser. Thi  Kamma  var  ikke  alene  agtet,  fordi  hun 
var  en  ærbar  Kvinde  og  sin  Plusbond  hengiven ,  men 
tillige  fordi  hun  var  forstandig  og  højsindet  i  hele  sin 
Tænkemaade.      Af   de    undergivne   var   hun   almindelig 

afholdt  for  sin  Mildhed,  og  hendes  Anseelse  befæstedes 
yderligere  ved  den  Omstændighed,  at  hun  som  Over- 
præstinde  var  knyttet  til  Artemis,  den  Guddom,  som 
fortrinsvis  blev  æret  i  Galatien,  og  at  hun  som  Følge 
af  denne  Stilling  ofte  maatte  vise  sig  i  Højtidsdragt  ved 
Optog  og  Ofringer. 

Pludselig,  medens  Baldyringen  og  Legen  med  Skib 
og  Dukke  vare  i  bedste  Gang,  faldt  en  Skygge  hen  over 
den  smukke  Gruppe,  som  Moderen  og  Børnene  dannede. 

Kamma  saa'  op. 

Synorix,  Tetrarchen  af  Ankyra,  som  endnu  i  nogle 
Dage  skulde  være  Husets  Gjæst,  stod  for  hende.  Han 
havde,  som  det  var  Brug  inden  Døre,  aftaget  sine  San- 
daler, og  ingen  havde  hørt  ham  komme. 

Kamma  bemærkede  øjeblikkelig,  at  den  mørke 
fremmede  —  rimeligvis  efter  Badet  —  havde  skiftet  Dragt. 
Han  var  iført  en  blændende  hvid  Chiton  med  brede 
Purpurbræmmer  og  med  Stikninger  af  samme  Farve  ved 
Haandledene  og  paa  Brystet.  Om  Halsen  bar  han  en 
tyk  Guldkjæde  med  en  Skuepenge  og  paa  højre  Haands 
Pengefinger  en  stor  Seglring.  Den  lyse  Dragt  dannede 
en  malerisk  Modsætning  til  hans  sorte  Haar  og  sol- 
brændte Hud;  men  hans  krumme  Næse  og  dybtliggende 
Øjne  gav  ham  noget  høgeagtigt,  som  var  Kamma  imod. 
Uden  at  vide  hvorfor,  havde  hun  en  Følelse  af,  at  hun 
skulde  være  paa  sin  Post  mod  denne  Mand. 

»Saa  ene,  skjønne  Husfrue!«  sagde  Tetrarchen  med 
en  let  Hilsen.      »Hvor  er  Sinatos?« 

»I  Badet,  tror  jeg,«  svarede  Kamma  med  en  hørlig 
Bøjning  for  sin  Husbonds  Gjæst;  »men  han  vil  snart 
indfinde  sig  til  Maaltidet  ....  Fisken  og  Vinen,«  lagde 
hun  til  med  et  lille  Smil,   »ere  ham  Ting  af  Vigtighed.« 

Medens  Kamma  talte,  betragtede  Synorix  hende 
med  et  langt,  beundrende  Blik. 

Hun  var  nu  iført  en  tarvelig  Husdragt.  I  Stedet 
for  al  anden  Hovedpynt  bar  hun  en  frisk  udsprungen 
Rose  paa  sit  fyldige  sorte  Haar  Hendes  hvide  Kjortel 
var  hverken  prydet  med  Stikninger  eller  Borter,  men  da 
den  var  uden  Ærmer  og  desuden  opskaaren  i  Siden, 
hvor  den  blev  holdt  sammen  af  smaa,  gyldne  Spænder, 
gav  den  ikke  alene  Synorix  fuld  Frihed  til  at  følge  de 
dejlige  Armes  Bevægelser,  men  aabnede  ham  tillige  et 
farligt  Indblik  paa  selve  det  glatte,  blændende  hvide 
Kvindelegeme. 

»Guder!«  tænkte  han  ved  sig  selv,  »hvor  er  hun 
dog  bedaarende!  ...  et  yppigt,  svulmende  Alabast!« 

Efter  at  have  slugt  den  skjønne  Husfrue  med  Ojnene, 
saa'  Synorix  sig  langsomt  om  i  Søjlegaarden.  Fra 
Udtrykket  i  hans  Ansigt  at  dømme  syntes  han  ikke  at 
være  tilfreds  med  Udfaldet  af  sin  Undersøgelse. 

»Vredes  ikke,  skjønne  Kamma,  over  hvad  jeg  vil 
sige,-     tog    han    Ordet    med     et     indsmigrende     Smil. 

»Se!«  vedblev  han  og  pegede  hen  for  sig,  »disse  plumpe, 
barbariske  Træsøjler,  disse  hvidtede  Mure  ...  er  det  Om- 
givelser, der  sømme  sig  for  Tetrarchens  Hustru?  .... 
Dersom  jeg  var  saa  lykkelig  at  eje  et  saa  sjældent,  saa 
uvurderligt  Klenodie  som  Artemis's  Overpræstinde,  vilde 
jeg  give  det  en  Indfatning,  som  svarede  til  dets  Va^rd. 
Jeg  vilde  indkalde  en  rhodisk  Bygmester  og  lade  ham 
rejse  hende  en  Marmorbolig  som  de  riges  Sommerhaller 
uden  for  Byen  Rhodos.  Jeg  vilde  skænke  hende  tre  fri- 
baarne  Jomfruer  til  Selskab  og  Opvartning,  og  i  Stedet 
for  den  Rose,  Du  bærer  paa  dit  Haar,  vilde  jeg  flette 
hendes  Lokker  med  Perler,  Smaragder  og  Diamanter. 
Endelig  vilde  jeg  ved  lovgyldigt  Gavebrev  tildele  hende 
en  saa  stor  Rigdom,  at  hendes  Fremtids  Dage  skulde 
være  sikrede,  hvordan  end  min  Skæbne  blev.« 

Disse  afsindige  Tilbud  blev  gjorte  i  en  saa  dæmpet 
Tone,  at  Kamma  alene  hørte  dem. 

Hun  sad  lige  rolig.  Kun  blev  hun  lidt  bleg,  og 
den  Haand,  der  førte  Naalen  med  den  gyldne  Traad, 
dirrede. 

Da  Synorix  tav,  løftede  hun  langsomt  de  mørke 
Øjne  op  fra  sit  Arbejde  og  saa'  ham  ind  i  Ansigtet. 

Tetrarchen  af  Ankyra  havde  en  Følelse,  som  om 
disse  store  og  smukke  Kvindeøjne  saa'  tværs  igjennem 
ham.  Der  var  noget  i  hans  Inderste,  som  hviskede: 
»Kvinden  har  Ret!  ....  Du  er  en  Nidding!«    Men  langt 

fra   at   blive   bedre  ved  denne  Selverkjendelse  følte  han 
sine  onde  Forsætter  bestyrkes. 

Det  vil  blive  en  Kamp  paa  Liv  og  Død  mellem 
hende  og  mig,«  tænkte  han.  >Men  lad  hende  vogte 
sig-     JeS  nar  Fordelene  paa  min  Side.« 

Alt  dette  foregik  i  et  Nu.  Derefter  sagde  Kamma 
koldt: 

»Hvorfor  fortæller  Du  mig  dette?  ....  Er  vel  jeg 
en  fremmed  Kvinde  eller  en  Hetære,  som  sælger  sig  til 
den  højstbydende?  .  .  .  Dog  —  Guderne  forlade  Dig  dine 
Ord;  thi  et  svært  Valg  har  Du  givet  mig  .  .  .« 

»Et  Valg!«  udbrød  Synorix  med  et  Blik,  hvori  der 
ulmede  en  lidenskabelig  Glød.  »Der  er  da  altsaa 
Haab!  . .  .« 

Kamma  rejste  sig. 

»Du  fejler,  Synorix,«  sagde  hun  med  Værdighed. 
»Det  Valg,  jeg  tænker  paa,  er  et  andet  ....  Skal  jeg 
tale  til  min  Husbond,  eller  skal  jeg  tie  om,  hvad  der 
er  sket?  ...  Dog  —  hvorfor  forstyrre  hans  Ro,  hvorfor 
udsaa  Krænkelse  og  Fjendskab?  Jeg  trænger  ikke  til 
hans  Bistand;  nej,«  tilføjede  hun  med  et  bittert  Smil. 
»jeg  svigter  ikke,  selv  om  man  vilde  veje  mig  op  med 
Guld.« 

»Ah!«  udbrød  Synorix  i  en  Tone,  som  om  han 
gjorde  en  Opdagelse,  »Sinatos  har  ingen  Hemmeligheder 
for  sin  skjønne  Hustru;  han  har  aabenbaret,  hvad  jeg 
sagde  ved  Festen.    Nu  vel!  selv  om  I  leve  som  to  Duer 

i  Skoven,  skal  dette  ikke  forandre  Sagen.  Ingen  har 
set  Synorix  vige  tilbage  fra  et  Forsæt.  Jeg  sværger 
Dig,  Du  stolte  Kvinde,  min  skal  du  blive,  enten  ved 
List  eller  Vold.« 

Hvor  hurtig  og  dæmpet  dette  Ordskifte  end  foregik, 
vare  Børnene  dog  blevne  opmærksomme.  Uden  at  for- 
staa,  hvad  der  blev  sagt,  havde  de  en  Følelse  af,  at  der 
skete  noget  usædvanligt.  Drengen  glemte  sit  Skib  og 
Pigen  sin  Dukke  for  at  løfte  deres  Øjne  op  til  Moderen, 
hvem  de  aldrig  havde  set  saa  kold. 

Og  da  Kamma  gjorde  Mine  til  at  gaa,  løb  de  smaa 
hen  til  hende  og  greb  fat  i  hendes  Klædning,  hver  paa 
sin  Side. 

Men  Kamma  vendte  sig  mod  Synorix,  og  i  det  hun 
som  en  sandsigende  Pythia  udstrakte  sin  hvide  Arm 
imod  ham,  sagde  hun  i  en  højtidelig  Tone: 

»Du  sværger,  at  jeg  skal  blive  din.  Og  jeg  svarer 
Tetrarchen  af  Ankyra:  Vogt  Dig  vel!  Ond  Brynde  er 
som  en  fortærende  Ild.  Dette  vil  blive  et  sandt  Sørge- 
spil .  .  .  Om  det  vil  føre  til  Undergang  for  Dig,  for  mig 
eller  for  os  begge,  —  det  vide  kun  Guderne.  Men  Blod 
og  Liv  vil  det  kræve,  —  derfor:  Betænk  Dig  vel!« 

IV. 

I  Gjæstehuset  ved  Sinatos's  Bolig  var  alt  indrettet 
paa  det  prægtigste.  Paa  de  lave  Skabe,  som  vare  i 
Brug   i  hine  Dage,    mødte  Blikket  overalt  kunstigt  for- 

arbejdede  Drikkehorn,  sirlige  Vaaben,  Pragtvaser,  gyldne 
Bægere  og  smukke  Haandspejle  af  Sølv,  —  alt  Gaver 
fra  Sinatos  til  hans  Gjæsteven  Synorix  af  Ankyra.  Nogle 
Armstole  med  fast  Skammel,  en  smal  Elfenbensseng 
med  brogede  Puder,  en  gylden  Trefod,  fra  hvis  Skaal 
der  opsteg  en  Røg  af  vellugtende  Træsorter,  og  en  høj 
Ertsstage,  paa  hvilken  der  brændte  en  Lampe  med  to 
Blus,  fuldstændiggjorde  det  kostbare  Bohave. 

Synorix  sad  paa  Kanten  af  sit  Leje. 

Han  havde  kastet  sin  Kjortel  over  den  nærmeste 
Stol  og  svøbt  sig  halvt  ind  i  et  Tæppe  af  milesisk  Uld. 
Han  stirrede  mørkt  hen  for  sig,  og  i  det  han  med  en 
Flig  af  Tæppet  tørrede  sit  laadne  Bryst,  mumlede  han  : 

»Ja,  han  maa  bort!  Det  Menneske  er  mig  i  Vejen, 
utaaleligt  i  Vejen!     Naar  han  ikke  er,   vil  alt  føje  sig.« 

Han  greb  et  kort  Sværd,  der  laa  paa  Stolen,  halvt 
skjult  af  hans  Kjortel,  og  slog  med  Spidsen  af  Klingen 
paa  et  Kobberskjold,  der  var  ophængt  paa  Væggen 
over  hans  Leje. 

Næppe  lød  den  gungrende  Lyd  hen  igjennem  Rum- 
met, før  der  opstod  en  Puslen  i  Forhallen.  Dørforhænget 
blev  løftet,  og  en  af  Synorix's  Drabanter  traadte  ind. 
Det  var  en  bredskuldret  Karl  i  Lærredspanser,  men 
uden  Hjælm  paa  Hovedet. 

Synorix  saa'  op;  han  agtede  ikke  paa  den  ind- 
trædendes Hilsen,  men  studsede,  som  om  han  havde 
ventet  en  anden. 

»Hvor  er  Bazares,  Perseren?«  spurgte  han. 

Drabanten  fremstammede  nogle  uforstaaelige  Ord. 

>Hvor  er  han?    Jeg  vil  vide  det!« 

Drabanten  slog  Øjnene  ned  for  Tetrarchens  Blik. 

»Perseren  fjaser  med  Slavinderne,  som  det  er  hans 
Skik,«   mumlede  Karlen  mellem  Tænderne. 

»Hent  ham!« 

Drabanten  bøjede  sig  og  gik. 

Kort  efter  lød  der  hurtige  Trin  i  Forhallen.  For- 
hænget blev  slaaet  til  Side,  og  med  et  indbildsk  Smil, 
der  vilde  have  passet  for  en  Gjøgler,  traadte  en  lille, 
vindtør  Mand  ind  ad  Døren.  Han  havde  en  sortsmudset, 
gulagtig  Hudfarve,  tætklippet  sort  Haar,  fremstaaende 
Kindben  og  Hage,  buskede  Øjenbryn  og  sorte,  stikkende 
Øjne,  af  hvilke  der  fremlyste  en  Snedighed,  som  bragte 
hans  spidse  Ansigt  til  at  minde  om  en  Væsel  eller  Læ- 
kat.     Ogsaa  han  var  i  Panser  og  uden  Hjælm. 

I  samme  Øjeblik,  som  Tetrarchen  saa'  op  paa  den 
indtrædende,  hørtes  Slavinderne  fnise  og  le  i  den  lille 
Gaard,  ved  hvilken  Gjæstehuset  laa.  Det  lød,  som  om 
Pigerne  gjorde  sig  lystige  over  nogen. 

Perseren  blev  lidt  rød,  men  stirrede  ufravendt  paa 
Synorix  som  for  at  afvente  hans  Befaling. 

»Bazares,«  sagde  Tetrarchen,  som  om  han  Intet 
havde  hørt,  »naar  et  Træ  er  til  Hinder,  hvad  gjør  man  saa?« 

»Man  fælder  det.« 

»Og  naar  en  Mand  er  i  Vejen?« 

»Saa  gjør  man  det  samme,  o  Fyrste!  Man  fælder 
ham.« 

Tetrarchen  nikkede  og  gjorde  et  lille  Ophold,  som 
om  han  tænkte  sig  om. 

»Man  har  fortalt  mig,«  vedblev  han  derpaa,  »at  Du 
paa  hundrede  Skridts  Afstand  skyder  Øjet  ud  paa  en 
Hane  af  Træ  .  .  .  Og  dog  er  Du  ingen  Kretenser.« 

»Kretenserne  ere  de  bedste  af  alle  helleniske  Bue- 
skytter, —  det  er  en  Sandhed;  men  vi  Persere  have 
bedre  Pile,  høje  Herre.« 

»Nok!  .  .  .  Du  er  sikker  paa  Dig  selv?« 

»Som  Du  siger,  Fyrste,  .  .  .  naar  jeg  har  min  egen 
Bue.« 

»Godt!«  sagde  Tetrarchen,  og  atter  faldt  han  i 
Tanker. 

Denne  Gang  varede  det  Bazares  for  længe;  han 
rømmede  sig  højt. 

Synorix  saa'  adspredt  paa  ham. 

»Hvad  befaler  Fyrsten?«   spurgte  Perseren. 

»I  Morgen,«  tog  Synorix  langsomt  Ordet,  vil  Si- 
natos,  Tetrarchen  af  Pessinus,  foranstalte  festlige  Lege 
til  Ære  for  mig.  Løbebanen  er  omgiven  af  gamle,  lov- 
rige Plataner;  en  Pil  kunde  flyve  ud  fra  et  af  Træernes 
Krone,  uden  at  nogen  opdagede,  hvorfra  den  kom  .  .  .« 

»Men  Maalet,  høje  Herre? hvem  skulde  den 

ramme?« 

»Navnet  er  sagt,  <    mumlede  Synorix. 

Perseren   veg  et  Skridt  tilbage. 

>Sinatos,  Tetrarchen  af  Pessinus!«  udbrød  han  over- 
rasket.    »Det  er  en  farlig  Leg,  o  Fyrste!« 

»Du  faar  syv  Aurei*),«  sagde  Synorix  kort,  som 
om  Samtalen  blev  ham  mere  og  mere  ubehagelig. 

»Fyrsten  spøger!«  udbrød  Bazares  frækt.    »Vurderes 

en  Tetrarch  ikke  højere  af  en  Tetrarch? Jeg  maa 

mindst  have  ti.« 

Synorix  reiste  sig  fra  Lejet.  Der  gik  en  Gysen 
igjennem  ham,  og  han  hyllede  sig  helt  ind  i  Tæppet. 
»Dette  Menneske,«  tænkte  han,  »dræber  ligesaa  gjærne 
mig  som  enhver  anden,  naar  han  kun  bliver  betalt.« 

Bazares  blev  staaende  ubevægelig.  Hans  stikkende 
Øjne  syntes  at  bore  sig  ind  i  Tetrarchens.  Hvad  han 
troede  at  læse  der,  bragte  ham  til  at  blegne.  »Naar 
Skuddet  har  ramt,«  sagde  han  til  sig  selv,  »gjør  han 
mig  kold.« 

»Hvad  venter  Du  paa?«   spurgte  Synorix. 

»Paa  det,  der  skal  give  Pilen  Fart  ...  de  ti  Aurei. 
Jeg  maa  have  Pengene  forud;  thi  efter  Skuddet  maa 
jeg  øjeblikkelig  vise  Hulingen  under  Fodsaalerne**).« 

Uden  at  sige  et  Ord  fremtog  Tetrarchen  af  et  Skrin 
nogle  Guldpenge  og  tilkastede  ham  dem. 


*)  Aureus,   en  romersk  Guldmønt,   omtr.   20  Kr. 
**)  Smøre  Haser. 

Dronningen  af  Kyrene.  22 

»Endnu  ét!«  sagde  Bazares,  »hvis  man  nu  griber 
mig?  .  .  .« 

»Da  vil  Du  blive  lagt  paa  Pinebænken.  Den  ringere 
Grad  vil  Du  vel  udholde,  og  inden  man  gaar  videre,  vil 
jeg  selv  skride  ind.« 

»Ja,  hvis  jeg  tilstod,  var  det  jo  ikke  behageligt  for 
Tetrarchen.« 

»Det  er  nok!«  sagde  Synorix  koldt  og  pegede  paa 
Døren. 

Bazares  bøjede  sig  let  og  gik. 

»Fra  denne  Stund  til  i  Morgen  staar  jeg  under 
hemmeligt  Opsyn,«  brummede  han  ved  sig  selv.  »Slag- 
teren,« —  det  var  Fyrstens  Øgenavn,  —  »lader  sig  ikke 
narre  for  de  ti  Aurei  ....  Løb  jeg  bort  nu,  vilde  jeg 
blive  indhentet,  og  da  vilde  jeg  paa  godt  Persisk  miste 
Næse  og  Ører.« 

V. 

Den  følgende  Dag  var  Løbebanen  i  Pessinus  over- 
fyldt med  Mennesker.  Langs  hen  ad  dens  trehundrede 
Alen  lange  Sider  sad  Mand  ved  Mand  paa  de  trinvis 
opstigende  Sæder.  Ved  den  ene  Ende  var  Banen  aaben. 
Her  stode  de  med  hvide  Stave  væbnede  Opsynsmænd. 
Stavførerne,  som  skulde  vaage  over  Ordenens  Opret- 
holdelse. Ved  den  anden  Ende  af  Banen  løb  Sæderne 
sammen  i  en  Halvkreds.  Pier  befandt  Ærespladserne 
sig,    over   hvilke   der  var  udspændt  et  Solsejl.      Paa  et 

højt  Postament  sad  Sinatos  og  Synorix,  begge  klædte 
i  Purpur  og  omgivne  af  deres  Mænd.  Neden  for  i  forreste 
Række,  havde  Præsteskabet  sine  Sæder,  og  i  det  til- 
stødende Rum  sad  Præstinderne,  deriblandt  Kamma  i 
sin  hvide  Højtidsdragt  med  det  blaa  Skærf  over  Barm 
og  Skulder.  Mellem  Tetrarchernes  Plads  og  de  øvrige 
Tilskuersæder  stode  Drabanter  opstillede  i  dobbelt  Række, 
væbnede  med  Spyd,  Skjold  og  Sværd. 

Vejret  var  prægtigt.  Den  noget  tørre,  men  balsamisk 
rene  Luft  forfriskedes  af  og  til  ved  et  kølende  Pust  fra 
Pontos  Euxeinos,  det  sorte  Hav.  Store,  blændende 
hvide  Sommerskyer,  der,  beskinnede  af  Sydens  Sol, 
tindrede  med  en  Glans  som  smeltet  Sølv,  droge  hen  over 
den  azurblaa  Himmel,  langsomt,  uafbrudt,  i  endeløst 
Følge  som  Legioner  af  luftige,  fantastisk  formede  Skik- 
kelser. Imellem  de  gamle  Plataner,  af  hvilke  Løbebanen 
var  omgiven,  knejsede  der  hist  og  her  Cypresser,  fra 
hvis  højeste  Grene  de  i  hine  Egne  saa  hyppige  Rosen- 
stære lode  deres  Fløjtetoner  høre.  Bag  disse  Omgivelser 
hævede  Olymposbjærgene  sig  med  deres  takkede,  til 
dels  snekronede  Tinder. 

Legene  vare  i  fuld  Gang.  Femkampen  *)  var  næsten 
til  Ende,  og  de  tohjulede  Karme  med  de  vælige  Fir- 
spand begyndte  at  samles  til  Væddekjørselen,  da  der 
pludselig  lød  Skrig  og  Skraal  ved  Indgangen  til  Banen. 


*)  Springning,  Løb,   Diskos-  og  Spydkastning  samt  Brydning. 

Stavførerne  bleve  med  Vold  og  Magt  trængte  til 
Side,  og  hujende,  hvinende  og  pibende  brød  vilde  Hobe 
af  Bærmen  af  Folket  ind  paa  Årenen.  Det  var  halv- 
nøgne, pjaltede  Skikkelser,  unge  og  gamle,  Nævefægtere 
og  Krøblinge  imellem  hverandre.  De  kom  fra  et  Par  i 
Nærheden  liggende  Vinknejper  af  laveste  Art  og  ravede, 
halvt  berusede,  ind  paa  Banen,  ordnede  i  fem,  sex 
Rækker,  for  hvilke  alt  maatte  vige.  I  det  de  nærmede 
sig  Ærespladserne,  istemmede  de  af  fuld  Hals  en  ganske 
ejendommelig  Sang. 

Ved  de  første  Toner  blegnede  Synorix,  Tetrarchen 
af  Ankyra,  og  vendte  sig  bort  som  for  at  skjule  sit 
Aasyn.  Han  havde  nok  mærket,  at  han  blev  modtagen 
med  Kulde  af  Befolkningen  i  Pessinus;  han  havde  endog 
flere  Gange  hørt  ondskabsfuld  Mumlen  paa  sin  Vej,  men 
han  havde  ikke  tænkt  sig  Muligheden  af,  at  en  i  hans 
Hjemstavn  gængs  Smædesang  skulde  have  fulgt  ham  til 
Pessinus  og  fundet  saa  stor  Udbredelse,  at  den  kunde 
istemmes  af  saa  talrige  Munde. 

I  Tilskuernes  Rækker,  navnlig  paa  Ærespladserne, 
opstod  der  et  ubeskriveligt  Røre,  da  man  tydelig  hørte 
Smædesangens  Ord.  De  løde  i  deres  folkelige  Simpel- 
hed saaledes: 

Tetrarchen  af  Ankyra 
Er  kjendt  selv  i  Palmyra  : 
Han  slagter  Faar  og  Geder, 
Ja,  naar  man  bare  leder, 
Hvor  Bukkeblodet  randt, 

Opdager  man  saa  sandt 
Godt  Borgerblod  iblandt! 
Desuden  har  Tetrarchen 
I  Slagteriet  længe 
Tilvirket  Tarmestrænge, 

Gid  snart,  gid  snart 
Han  selv  i  dem  maa  hænge ! 

Ved  at  høre  denne  Smædesang  paa  dette  Sted  skar 
Synorix  Tænder  af  Raseri.  At  dette  skulde  overgaa 
ham  i  en  fremmed  By  og  tilmed  i  Overværelse  af  en 
Kvinde,  for  hvem  han  nærede  den  heftigste  Lidenskab, 
—  kunde  der  tænkes  noget  mere  ydmygende?  Dersom 
alle  disse  skraalende  Hoveder  havde  siddet  paa  én  Hals, 
havde  han  gjærne  afhugget  dem  med  egen  høje  Haand. 

Hans  Embedsbroder  Sinatos,  Tetrarchen  af  Pessinus, 
var  ikke  mindre  opbragt  over  at  se  sin  Gjæsteven  for- 
haanet,  oven  i  Kjøbet  ved  en  Fest  til  hans  Ære. 

»Ven  og  Broder!«  stammede  han  og  greb  Synorixs 
Haand,   »ingen  Ord  kan  sige,  hvor  jeg  harmes  over  dette 
Optrin!    Det  er  første  Gang  sligt  hændes  i  Pessinus 
Det  kommer  mig  helt  uventet.     Men  forlad  Dig  paa,  at 
hine  elendige  skulle  lide  Lovens  strængeste  Straf.« 

Synorix  søgte  at  fatte  sig. 

»Hvem  agter  vel  paa  Dosmere  og  Taaber?«  spurgte 
han  foragtelig.  Men  hans  Kinders  Bleghed  og  hans 
Læbers  Dirren  modsagde  den  fornemme  Ligegyldighed 
i  hans  Ord. 

Sinatos  kaldte  Vagtføreren  for  sine  Drabanter  til 
sig  og  gav  ham  en  Befaling. 

I  næste  Øjeblik  steg  Tetrarchens  Livvagt  ned  paa 
Årenen  og  gik  med  fældede  Spyd  løs  paa  Urostifterne. 
Nogle  af  disse  grebe  fat  i  Spydstagerne,  men  Stavførerne 
ilede  Drabanterne  til  Hjælp,  og  under  høje  Raab  opstod 
der  et  Haandgemæng,  hvori  Folkehoben  snart  trak  det 
korteste  Straa. 

Sinatos  var  traadt  helt  frem  til  den  lave  Brystning 
om  Tetrarchernes  Plads  for  at  være  Vidne  til  sin  Liv- 
vagts Bedrifter.  Da  hørte  man  ham  pludselig,  netop 
da  Forvirringen  var  paa  sit  højeste,  og  da  alles  Op- 
mærksomhed var  rettet  paa  Banen,  udstøde  et  Smertens- 
skrig  og  saa'  ham  segne  om  i  de  tililendes  Arme.  Alle 
hans  Mænd  stimlede  sammen  om  ham,  som  om  der  var 
sket  en  Ulykke.  Selv  Kamma  foriod  mod  Skik  og  Brug 
sit  Sæde  og  ilede  op  til  Tetrarchernes  Plads.  Her  veg 
alt  til  Side  for  hende,  og  man  saa'  hende  som  fortvivlet 
kaste  sig  over  sin  Husbond,  der  var  sunken  helt  tilbage 
i  Armstolen. 

Nogle  af  Sinatos's  Folk  forlode  skyndsomst  Løbe- 
banen. 

Kort  efter  blev  en  Bærestol  bragt  ind;  den  standsede 
neden  for  Ærespladserne,  hvorefter  Sinatos,  ledsaget  af 
sit  Følge  samt  af  Tetrarchen  af  Ankyra,  blev  baaren 
ned  og  med  Kammas  Bistand  varsomt  anbragt  paa  Lejet 
mellem  de  svulmende  Puder.    Livvagten,  som  imidlertid 

havde  fordrevet  eller  anholdt  Urostifterne,  opstillede  sig 
om  Bærestolen.  To  Underpræstinder  sluttede  sig  til 
Kamma,  og  paa  et  Tegn  af  Vagtføreren  satte  Toget  sig 
i  Bevægelse, 

Paa  dets  Vej  forbi  Tilskuernes  lange  Rækker  be- 
mærkede disse,  at  Sinatos  var  saa  bleg  som  et  Lig,  og 
ved  at  se  nærmere  til  opdagede  de  med  Forfærdelse, 
at  en  Pil  havde  gjennemboret  hans  Purpurkaabe  og  sad 
fast  i  Underlivet,  lige  neden  for  Brystet.  Alle  saa'  paa 
hverandre  med  bestyrtede  Miner;  thi  der  var  ingen 
Tvivl  om,  at  et  saadant  Saar  vilde  medføre  Døden. 

Næppe  var  Bærestolen  og  dens  Følge  forsvundet, 
før  der  lød  Trompetstød.  En  Herold  traadte  frem  og 
forkyndte  under  almindelig  Tavshed,  at  Kredsens  høje 
Tetrarch  var  saaret,  og  at  Legene  som  Følge  deraf 
vare  standsede. 

Tilskuerne  forlode  Banen  i  ivrig  samtalende  Klynger. 

Dagens  to  Begivenheder,  Smædesangen  og  Mord- 
forsøget paa  Sinatos,  vare  gaaede  saa  hurtig  for  sig,  at 
ingen  vidste  ud  eller  ind.  Desto  talrigere  vare  Gis- 
ningerne; men  endnu  bragte  ingen  af  dem  Klarhed  i 
Sagen. 

VI. 

Efter  at  Sinatos  var  baaren  hjem,  opstod  der  paa 
én  Gang  en  sælsom  Travlhed  og  en  uhyggelig  Stilhed 
i  hans  Bolig.      Dørvogteren  veg  ikke  fra  sin  Post,  men 

holdt  Husdøren  aaben,  for  at  ingen  Banken  med  Kobber- 
ringen skulde  gjenlyde  i  Huset. 

I  et  Værelse  i  dettes  Inderste  stod  Kamma  aande- 
løs  lyttende. 

Af  Mnesikles,  Sinatos's  helleniske  Læge,  var  der 
strængelig  nægtet  hende  Adgang  til  det  ægteskabelige 
Sovekammer,  hvor  hendes  Husbond  droges  med  Døden. 
Den  i  sin  Kunst  vel  forfarne  Hellener  vilde,  med  Bistand 
af  en  anden  Læge,  søge  at  drage  Pilen   ud  af  Saaret. 

Kamma,  som  endnu  bar  sin  Højtidsdragt,  vred 
Hænderne  i  afmægtig  Fortvivlelse. 

Af  og  til  lød  en  dæmpet  Stønnen  eller  et  halvt 
undertrykt  Smertensskrig  ud  til  hende.  Hun  for  da 
sammen  og  nærmede  sig  den  Dør,  der  saa  ubarmhjærtig 
var  lukket  for  hende. 

Men  snart  blev  denne  pinlige  Venten  hende  utaalelig, 
og  da  hun  i  sig  selv  var  en  stærk  Kvinde,  samlede  hun 
sit  Mod  og  tvang  sig  til  at  foretage  de  Skridt,  som 
hun  i  denne  sørgelige  Stund  ansaa  for  de  vigtigste. 

Først  og  fremmest  gjaldt  det  om  at  komme  paa 
Spor  efter  Morderen. 

Hun  lod  Opsynsmanden  paa  Løbebanen,  Stavførernes 
Øverste,  hente  og  spurgte  ham,  om  der  Intet  var  oplyst 
om,  fra  hvem  det  dræbende  Skud  var  kommet. 

Opsynsmanden  vidste  intet  bestemt,  men  han  havde 
hørt  sige,  at  en  Slave,  som  under  Legene  var  gaaet 
forbi  med  en  Haandvogn  med  Frugt,  havde  set  en  lille 

Mand  med  en  Bue  over  Skulderen  klatre  ned  fra  et 
Træ.  Men  Slaven  havde  ikke  lagt  videre  Mærke  dertil, 
da  det  ingenlunde  hørte  til  Sjældenhederne,  at  en  Bue- 
skytte skjulte  sig  i  et  af  de  løvrige  Træer  for  at  skyde 
Fugle. 

Kamma  hørte  med  Opmærksomhed  paa  denne  Be- 
retning. End  videre  ytrede  Stavførernes  Øverste,  at  der 
maaske  kunde  drages  Slutninger  af  Pilens  Art  og  Form. 

»Efter  Vagtførerens  Sigende,«  svarede  Kamma,  »er 
det  en  persisk  Pil.« 

»Persisk?«  gjentog  Opsynsmanden  forbavset.  »Vi 
have  kun  kretensiske  Bueskytter  her  i  Staden  .  .  .  Men,« 
lagde  han  spørgende  til,  »er  der  ikke  en  Perser  iblandt 
den  fremmede  Tetrarchs  Drabanter?« 

Ved  dette  Spørgsmaal  blegnede  Kamma  og  traadte 
et  Skridt  tilbage.  Efter  et  Øjebliks  Tavshed  gav  hun 
Opsynsmanden  Tegn  til  at  fjærne  sig. 

Næppe  var  hun  alene,  før  hun  kaldte  paa  en  Slave, 
der  stod  ved  Indgangen. 

»Hent  Tratta,«   sagde  hun. 

Ligesom  Synorix  havde  hun  den  foregaaende  Aften 
hørt,  at  der  blev  fjaset  med  Slavinderne.  Maaske  kunde 
hun  faa  noget  at  vide  ad  denne  Vej. 

Kort  efter  traadte  en  af  Husets  Tjenerinder  ind. 
Det  var  en  ung  Pige  med  et  opvakt  Ansigt;  hun  var 
iført  en  hvid,  linned  Kjortel,  som  blev  holdt  sammen 
ved  et  smalt  Læderbælte. 

»I  Gaar  Aftes,«  tog  Kamma  Ordet,  hørte  jeg  en 
af  den  fremmede  Tetrarchs  Drabanter  spøge  med  Eder. 
Hvad  hedder  han?  og  hvorfra  er  han?  ...  Tal  frit!  — 
Det  er  mig  af  Vigtighed  at  erfare  det.« 

»Det  var  Bazares,  Perseren.« 

»Ah!   ...  en  Perser.«   gjentog  Kamma  langsomt. 

Og  det  varede  en  Stund,  inden  hun  atter  aabnede 
Munden. 

»Hvorom  talte  han  med  Eder?«  spurgte  hun  videre. 
»Roste  han  sig  ikke  af  nogen  Færdighed?« 

»Jo.  Han  pralede  af  sin  Dygtighed  i  at  skyde  med 
Bue.  Men  han  blev  afbrudt  .  .  .  han  blev  kaldt  over  til 
sin  Herre,  Tetrarchen  af  Ankyra.« 

»Godt!«  sagde  Kamma  tankefuldt,  i  det  hun  med 
en  Haandbevægelse  affærdigede  Slavinden.  »Jeg  tror, 
jeg  holder  Traaden  i  min  Haand,«  mumlede  hun.  »Men 
jeg  vil  have  Vished.« 

Hun  vinkede  ad  Slaven  ved  Indgangen. 

»Kald  paa  Vagtføreren!«   sagde  hun. 

Et  Øjeblik  efter  traadte  denne  ind  med  Panser  og 
Hjælm,  som  han  var  kommen  fra  Festen. 

»Vagtfører,«  raabte  Kamma  ham  i  Møde,  »skaf  mig 
Bazares,  Perseren,  i  Tale.« 

»Han  er  her  ikke  .  .  .  Siden  Festen  har  ingen  set 
ham.« 

»Altsaa  .  .  .  flygtet!«  udbrød  Kamma  og  bed  Læberne 
sammen. 

Hun  syntes  rent  at  glemme  Vagtførerens  Nærværelse. 

»Har  Fyrstinden  mere  at  befale?«   spurgte  denne. 

Kamma  skød  Haaret  tilbage  fra  Tindingerne. 

»Vagtfører,«  sagde  hun  hastig,  »tag  ti  Mand,  tag 
tyve  Mand,  om  det  behøves  .  .  .  send  dem  afsted  i  alle 
Retninger  efter  Flygtningen.  Han  kan  endnu  ikke  være 
langt  borte.    To  Aurei  til  den,  der  bringer  ham  levende!« 

Vagtføreren  bøjede  sig  og  gik. 

I  Sovekamret  var  der  imidlertid  blevet  dødsstille. 

Lægerne  havde  undersøgt  Saaret  og  vare  enige  om 
at  erklære  Sinatos's  Tilstand  for  haabløs.  At  forsøge 
paa  at  uddrage  Pilen  vilde  uden  ringeste  Nytte  paaføre 
ham  store  Lidelser  og  efter  al  Rimelighed  fremskynde 
Døden. 

Sinatos  var  ved  fuld  Bevidsthed.  Naar  ingen  be- 
rørte Saaret,  vare  hans  Smerter  ikke  store;  derimod  blev 
hans  Aandedræt  mere  og  mere  besværligt. 

Lægerne  talte  hviskende  om  en  indre  Forblødning. 

Det  var  nu  unyttigt  at  holde  Sygeværelset  afspærret. 

Kamma  var  den  første,  der  blev  indladt.  Bleg,  men 
fattet  knælede  hun  ved  Lejet;  men  da  Sinatos,  den  hidtil 
saa  sunde  og  kraftige  Mand,  med  en  dødtræt  Bevægelse 
rakte  hende  Haanden,  kunde  hun  ikke  holde  sine  Taarer 
tilbage. 

Hun  lod  Børnene  hente. 

Sinatos  lagde  velsignende  Hænderne  paa  deres 
Hoveder. 


348  Artemispræstinden. 

De  smaa  gjorde  store  Øjne;  de  saa'  vexelvis  fra 
Faderen  til  Moderen,  og  da  de  opdagede  Taarerne  paa 
hendes  Kinder,  kastede  de  sig  grædende  i  hendes  Arme. 

Imidlertid  vare  efterhaanden  flere  Hofembedsmænd, 
Krigsøverster,  Øvrighedspersoner,  Overpræster,  ansete 
Borgere  og  Visdomslærere  traadte  ind.  De  holdt  sig  i 
Baggrunden  og  talte  sagte  med  hverandre. 

»Hvilken  uhørt  Ulykke!«  ytrede  en  gammel  Raads- 
herre.  »Det  er  et  stort  Tab  for  By  og  Land.  Under 
Sinatos's  Herredømme  har  der  hersket  Fred  og  Ro  i 
Kredsen.« 

»Ja,  og  hvilken  Overgang!«  faldt  en  ældre  Visdoms- 
lærer ind.  »For  en  Time  siden  mægtig,  hædret  og 
lykkelig  ...  og  nu  haardt  saaret  og  døende.  Og  ikke 
en  Klage  over  hans  Læber! .  .  .  Det  er  beundringsværdigt!« 

»En  Epikuræer,  der  dør  som  en  Stoiker,«  tilføjede 
en  yngre  Husmester,  som  havde  Ord  for  at  sige  gode 
Ting. 

»Ja,  selv  i  sine  Tilbøjeligheder  iagttog  Sinatos  et 
vist  Maadehold,«  bemærkede  en  værdig  Overpræst. 
»Han  var  en  Lækkermund,  men  ingen  Fraadser.« 

»Nej,«  vedblev  en  Taler,  som  gjorde  sig  til  af  at 
have  været  i  Rom  og  af  at  kjende  de  fornemme  Romeres 
Skikke,   »han  brugte  aldrig  Paafuglefjeren.« 

»For  at  kunne  begynde  Maaltidet  forfra?«  spurgte 
en  gammel  Skatmester,  som  altid  gik  med  aaben  Mund 
og  altid  gjorde  overflødige  Spørgsmaal. 

Ingen  svarede;  men  det  ventede  han  heller  ikke. 
Han  havde  stadig  den  Skæbne,  at  intet  Menneske  agtede 
paa  hans  Ord. 

I  dette  Øjeblik  traadte  Synorix  ind.  Han  saa'  rød 
og  ophidset  ud,  som  om  han  havde  søgt  Styrke  i  Vinen. 

Alt  veg  til  Side  for  ham,  og  han  gik  tæt  hen  til  Lejet. 

Da  Sinatos  blev  ham  var,  smilede  han  svagt,  og 
med  Opbydelse  af  sine  sidste  Kræfter  gav  han  ham 
Haanden.  Derpaa  snappede  han  stærkt  efter  Vejret,  og 
en  sælsom  gispende  eller  rallende  Lyd  gik  over  hans 
Læber;  men  endnu  en  Gang  tog  han  sig  sammen,  og 
med  smaa  Ophold  mumlede  han  næppe  hørlig  de  Ord : 

»Ven  og  Broder!  Alt  er  forbi!  .  .  .  lov  mig  ...  at 
beskytte  Kamma  og  Børnene.« 

Synorix  trykkede  den  døendes  Haand. 

»Forlad  Dig  derpaa!«   sagde  han. 

»Det  er  Ulven,  som  skal  vogte  Lammet,«  hviskede 
en  gammel  Krigsøverste. 

Da  raabte  den  lille  Pige  pludselig  med  Angest  i 
Stemmen : 

»Moder,  se,  hvor  Fader  bliver  hvid!« 

Kamma,  der  knælede  ved  Lejet  med  Ansigtet  be- 
gravet i  Puderne,  løftede  Hovedet. 

Ved  at  se  Sinatos  for  sig  med  lukkede  Øjne  og 
med  Dødens  Bleghed  udbredt  over  de  kolde,  ligesom 
forstenede  Træk,  udstødte  hun  et  Skrig  og  kastede  sig 
hulkende  til  sin  Husbonds  Bryst. 

Medens  hun  saaledes  laa  henstrakt  over  Lejet,  for- 
tabt i  sin  Sorg,  hvilede  Synorix's  Blik  som  fasttryllet 
paa   hendes  fine,  blændende  hvide  Nakke. 

De  tilstedeværende  forlode  lydløst  Værelset. 

Kun  Synorix  blev  en  Stund  tilbage  for  at  opfange 
et  Blik  af  Kamma. 

Men  da  hun  omsider  rejste  sig,  var  al  hendes  Op- 
mærksomhed henvendt  paa  den  afdøde.  Hun  puslede 
ved  Puderne,  lagde  hans  Hoved,  der  var  gledet  ned  paa 
Skulderen,  til  rette  og  kyssede  hans  kolde  Pande. 

Det  var,  som  om  Synorix  ikke  var  til  for  hende. 

Til  sidst  søgte  han  utaalmodig  at  nærme  sig  hende. 
Men  uden  at  se  op  veg  hun,  lydløs  som  en  Skygge, 
om  paa  den  anden  Side  af  Lejet. 

Da  forlod  Synorix  harmfuld  Værelset,  bandende 
alle  Kvindenykker. 

»Men  dejlig  er  hun!«   mumlede  han  ved  sig  selv. 

VII. 

Dagen  efter  Sinatos's  Død  tiltraadte  Synorix  Hjem- 
rejsen til  Ankyra. 

Den  følgende  Morgen  indfandt  Vagtføreren  sig  hos 
Kamma.  Han  berettede,  at  det  udsendte  Mandskab 
havde  indhentet  og  fanget  Bazares  ved  den  lille  By 
Germa,  hvor  han  vilde  lade  sig  sætte  over  Floden.  Ved 
Ankomsten  til  Pessinus  var  han  bleven  lagt  paa  Pine- 
bænken.      Efter    de    tilstedeværendes    Sigende    syntes 

Perseren,  der  var  saa  villig  til  at  paaføre  andre  Lidelse 
og  Død,  selv  at  være  ganske  uskikket  til  at  udholde 
Smerte.  Allerede  ved  den  ringere  Grad  af  Pinsler  havde 
han  paa  en  mærkelig  Maade  skiftet  Udseende,  og  under 
de  stigende  Kvaler  havde  han  ynkelig  bedt  for  sig  og 
skyndt  sig  at  tilstaa  alt.  Derefter  var  han  falden  helt 
sammen.  Maaske  havde  han,  som  et  Par  af  Slaverne 
paastod,  faaet  mere  Vand  i  sig  gjennem  Tragten,  end 
han  kunde  taale;  eller  ogsaa  var  den  Slave,  der  skulde 
presse  Vandet  ud  af  ham,  sprungen  for  tungt  op,  saa 
at  noget  var  bristet  i  ham.  Nok  var  det,  at  inden  man 
fik  løst  hans  Baand,  havde  han  udaandet  paa  den  Stige, 
til  hvilken  han  var  bunden. 

»Og  hans  Udsagn  er  optegnet  af  Skriveren  i  Vidners 
Overværelse?  <   spurgte  Kamma. 

Vagtføreren  bejaede  det. 

»Godt!  lad  Skriveren  bringe  mig  Optegnelserne.« 

Efter  at  have  udbetalt  Vagtføreren  de  to  Aurei  til 
Mandskabet  gav  hun  ham  Tegn  til  at  fjærne  sig. 

Af  Optegnelserne  erfarede  Kamma  alt,  hvad  hun 
ønskede  at  vide.  Det  var  ved  Bazares's  Tilstaaelse 
utvivlsomt  godtgjort,  at  Synorix  var  den  egentlige  Op- 
havsmand til  Mordet  paa  Sinatos. 

Uden  at  have  Kjendskab  til  det  pinlige  Forhør  var 
hele  Staden  Pessinus  kommen  til  den  samme  Overbe- 
visning. Rygtet  var  den  Gang  lige  saa  flinkt  som  nu 
til  at  stave  og  lægge  sammen.    Synorix's  lidenskabelige 

Beundring  for  Kamma,  der  var  bleven  bemærket  af 
mange;  den  Omstændighed,  at  man  havde  set  en  Bue- 
skytte af  Synorix's  Følge  klatre  ned  fra  et  af  Træerne 
om  Løbebanen,  og  endelig  denne  Bueskyttes  hastige 
Flugt  —  alt  vidnede  mod  Tetrarchen  af  Ankyra.  Hele 
Byen  saa'  i  ham  den  egentlige  Morder;  men  ingen 
dristede  sig  til  at  rejse  en  Anklage  mod  den  rige  og 
mægtige  Mand,  der  desuden  ved  sin  fyrstelige  Stilling 
var  hævet  over  Loven. 

Efter  Indbydelse  af  det  øverste  Præsteskab  tilbragte 
Kamma  den  da  brugelige  korte  Sørgetid  i  Artemis's 
Tempel  paa  Borgen  Blukion.  Her  delte  hun  sin  Tid 
mellem  Tempeltjenesten  og  Omsorgen  for  sine  Børn. 
Talte  nogen  til  hende  om  den  af  Synorix  udøvede  gruelige 
Misgjerning,  svarede  hun  i  Overbevisningens  Tone: 

»Eumeniderne  have  bragt  alt  for  Lyset.  Straffen 
vil  komme,  naar  det  synes  dem  tjenligst.« 

Ved  Eumeniderne  forstod  manErinnyerne  eller  Hævn- 
gudinderne. Disse  Guddomme  vare  saa  frygtede,  at 
ingen  vovede  at  udtale  deres  Navn.  Man  kaldte  dem 
i  Almindelighed  Eumeniderne,  de  naadige. 

Da  Sørgetiden  var  omme,  optraadte  Synorix  som 
Bejler  til  Kamma  og  fornyede  sine  glimrende  Tilbud. 
Hendes  Slægtninge  og  Venner  stillede  sig  uden  Und- 
tagelse paa  den  mægtige  Mands  Side;  de  gjorde  hende 
allehaande  Forestillinger  og  søgte  ved  Bønner  og  Over- 
talelser  at    formaa    hende    til    at    opfylde    hans   Ønske. 

Blandt  andet  glemte  de  ikke  at  anføre,  at  Børnenes 
Stilling  var  ulige  mere  betrygget,  naar  de  levede  ved 
Synorix's  Hof,  end  naar  de  forbleve  hos  hende  og  delte 
hendes  tilbagetrukne  Enkestand.  Ja,  da  hun,  uden  at 
angive  Grunde,  erklærede,  at  dette  Ægteskab  netop  var 
blevet  umuligt  ved  Sinatos's  Død,  havde  Synorix  den 
Dristighed  at  sende  en  af  sine  Mænd  til  hende  med  den 
Forklaring,  at  hvad  der  var  foregaaet,  ikke  var  sket  af 
ond  Vilje,  men  ene  og  alene  af  Kjærlighed  til  hende, 
fordi  Sagen  ikke  lod  sig  ordne  paa  anden  Maade. 

Trættet  af  sine  Slægtninges  Overhæng,  af  hvilke 
de  fleste  ventede  sig  store  Fordele  af  hendes  Ægteskab 
med  Synorix,  og  Dag  for  Dag  plaget  af  dennes  Breve 
og  Sendebud,  gav  Kamma  endelig  som  noget,  der  saa 
maatte  være,  sit  Samtykke. 

Over  for  sine  Slægtninge  ytrede  hun  hverken  Tegn 
paa  Glæde  eller  Sorg.  Der  var  dog  en  stor  Alvor  ud- 
bredt over  hende.  Og  naar  der  blev  talt  om  hendes 
Ægteskab  med  Synorix,  sagde  hun : 

»Hvo  kjender  det  tilkommende? .  .  .  Den,  man  mindst 
venter,  bliver  tit  et  Redskab  i  Gudernes  Haand.« 

Men  Slægtningene  lode  haant  om  Kammas  »Orakler« 
og  mumlede  indbyrdes:  »Nu  taler  Præstinden  ud  af 
hende.« 

Det  blev  bestemt,  at  Synorix  skulde  indfinde  sig  i 
Artemis's  Tempel  paa  Borgen  Blukion,    for  at  hans  og 

Kammas  Ægtepagt  kunde  blive  stadfæstet  for  Gudindens 
Aasyn. 

Paa  den  fastsatte  Dag  ankom  Synorix  med  et  tal- 
rigt Følge  af  de  mest  ansete  Mænd  og  Kvinder  i  Ankyra, 
og  da  han  ikke  havde  glemt  Forhaanelsen  paa  Løbe- 
banen, havde  han  over  Halvdelen  af  sin  Livvagt  med  sig. 

Kamma,  som  var  iført  sin  Højtidsdragt,  og  hvis 
Kinder  havde  en  livligere  Farve  end  sædvanlig,  modtog 
ham  venlig. 

Den  Dag  deltog  hun  ikke  i  Tempeltjenesten,  men 
sad,  omgiven  af  Underpræstinderne,  paa  en  særlig  Plads 
lige  over  for  de  Elfenbensstole,  der  vare  hensatte  til 
Synorix  og  hans  Mænd. 

Hele  det  Indre  af  Helligdommen  var  opfyldt  af 
Gaiaternes  fornemste  Mænd  og  Kvinder,  alle  i  glimrende 
Festdragter. 

Efter  at  Chorets  Bøn  var  til  Ende,  lød  der  en  dæmpet 
Musik  af  frygiske  Fløjter. 

Da  rejste  Kamma  sig,  tog  Synorix's  Haand  og  førte 
ham  til  Alteret.  Hun  var  bleg,  og  hendes  sorte  Øjne 
funklede  med  en  egen  Glans. 

Musiken  tav. 

I  den  pludselig  indtrædende  Stilhed  gik  der  en 
anelsesfuld  Gysen  gjennem  Forsamlingen. 

Staaende  ved  Alterets  Fod  modtog  Kamma  af  en 
Underpræstindes  Haand  en  gylden  Skaal.  Hun  løftede 
Øjnene  mod  Himlen  og  bevægede  Læberne  i  stille  Bøn ; 

derpaa  udgød  hun  nogle  Draaber  af  Skaalen  paa  Alteret, 
førte  den  til  sine  Læber  og  rakte  den  derpaa  til  Synorix 
efter  selv  at  have  drukket. 

Den  bekransede  og  glædestraalende  Brudgom,  der 
troede  at  staa  ved  sine  Ønskers  Maal,  Besiddelsen  af 
den  skjønneste  Kvinde  i  Galatien,  drak  med  Henrykkelse, 
hvad  hans  Brud  rakte  ham. 

Kammas  Øjne  forlode  ham  ikke,  førend  han  havde 
tømt  den  gyldne  Skaal. 

Da  kastede  hun  sig  med  et  Glædesskrig  ned  for 
Alteret  og  raabte : 

»Jeg  takker  Dig,  højt  prisede  Artemis,  fordi  Du 
har  ladet  mig  opleve  denne  Dag,  da  jeg  her  i  dit 
Tempel  og  for  dit  Aasyn  har  kunnet  tage  retfærdig  Straf 
for  min  Husbond,  som  for  min  Skyld  blev  saa  skammelig 
snigmyrdet.  Siden  da  har  jeg  kun  haft  det  ene  Haab 
at  kunne  stige  ned  til  min  Ægtefælle  efter  at  have  øvet 
fuldt  berettiget  Hævn  over  en  Usling,  der  troede  sig 
sikker,  fordi  Loven  ikke  kunde  ramme  ham.« 

Ved  disse  Ord  opstod  der  en  ubeskrivelig  Forvirring. 
Alle  rejste  sig  fra  deres  Pladser,  og  alles  Øjne  fæstede 
sig  paa  Kamma. 

Hun  vendte  sig  mod  Synorix,  der,  blegnende  af 
Rædsel,  i  pludselig  Dødsangest  tumlede  et  Skridt  tilbage, 
som  om  han  var  en  Afmagt  nær. 

»Forvorpneste  af  alle  Mennesker!«  sagde  hun  til 
ham,    »hvad  Du  har  drukket,    er  en  forgiftet  Honning- 

drik.  I  Stedet  for  Bryllupsmaaltid  og  Brudeseng  skulle 
dine  Slægtninge  berede  Dig  en  kølig  Grav.« 

Synorix  fæstede  sine  Øjne  paa  Kamma  med  et 
giftigt  Blik. 

»Slange!«   udbrød  han,   »Du  har  overlistet  mig.« 

Da  han  i  samme  Øjeblik  mærkede  Giftens  Virk- 
ninger, lod  han  sig  føre  ned  til  sin  Karm,  i  Haab  om, 
at  Rystelsen  under  Kjørslen  skulde  gavne  ham.  Men 
da  Smerterne  tvært  imod  toge  til,  lod  han  sig  lægge  i  en 
Bærestol  for  at  søge  Lægehjælp  i  Pessinus. 

En  Del  af  Bryllupsgjæsterne  samledes  om  ham. 
Blandt  dem  befandt  sig  den  gamle  Skatmester,  som 
altid  gik  med  aaben  Mund  og  altid  gjorde  overflødige 
Spørgsmaal. 

»Er  det  ikke,«  sagde  han  til  en  af  Dragerne,  »den 
samme  Bærestol,  hvori  den  hensovede  Tetrarch  blev 
baaren  hjem  fra  Løbebanen?« 

Denne  Gang  blev  der  undtagelsesvis  lagt  Mærke  til 
hans  Ord. 

Synorix  fo'r  sammen  med  en  Gysen,  der  gik  ham 
til  Marv  og  Ben. 

»Samme  Bærestol!«  mumlede  han.  »Ved  Guderne 
et  ondt  Varsel!   .  .  .« 

Derpaa  vendte  han  sig,  fnysende  af  Harme,  mod 
Skatmesteren. 

»Ti,  gamle  Dummerhoved!«   udbrød  han. 

Skatmesteren  bøjede  sig  til  Jorden.  Som  for  at 
blive  sig  selv  lig,  stammede  han: 

>Er  det  mig,  Tetrarchen  mener?« 

Men  der  ventede  Synorix  en  endnu  bedskere  Kalk. 

Rygtet  om,  hvad  der  var  foregaaet  i  Templet,  var 
ilet  forud  for  ham  til  Pessinus,  og  Hadet  til  ham  var 
steget  i  samme  Forhold,  som  Beundringen  for  Artemis- 
præstinden var  bleven  stærkere. 

Urostifterne  paa  Løbebanen,  mod  hvem  der  som 
Følge  af  Sinatos's  Død  Intet  var  blevet  foretaget,  havde 
faaet  Nys  om  det  skete.  Ingen  af  disse  elendige  kjendte 
til  Højmodighed  mod  en  slagen  Fjende;  næppe  fik  de 
Øje  paa  Synorix  i  Bærestolen,  før  de  af  fuld  Hals  skraalede: 

Tetrarchen  af  Ankyra 

Er  kjendt  selv  i  Palmyra. 

Han  slagter  Faar  og  Geder  .  .  . 

Videre  kom  de  ikke.  Ingen  af  dem  havde  bemærket, 
at  Tetrarchen  ledsagedes  af  sin  Livvagt,  som  havde 
ventet  ham  uden  for  Porten. 

Ved  de  første  Toner  af  Smædesangen  havde  Synorix 
med  sine  sidste  Kræfter  sat  sig  over  Ende  i  Bærestolen. 
Imellem  de  halvt  tilbagetrukne  Purpurforhæng  skimtedes 
hans  mørke  Aasyn  med  de  skarpe  Træk;  det  aandede 
rasende  Had,  og  inde  i  Halvskyggen  under  Purpurets 
tunge  Folder  skinnede  det  hvide  i  hans  Øjne  og  hans 
hvide  Tænder  med  en  Grumhed  som  en  Tigers. 

Han  knyttede  krampagtig  Hænderne. 

»Forbandelse!«  mumlede  han,  og  i  det  han  vendte 
sig  om  mod  sin  Vagtfører,  raabte  han  kort  og  bydende: 
»Hug  ind!« 

Da  opstod  der  et  vildt  Haandgemæng  inden  for 
Byporten.  Men  i  de  høje  Jammerskrig  fra  dem,  hvem 
Drabanterne  joge  deres  Spyd  i  Livet,  blandede  der  sig 
et  andet  Smertensskrig.  Giften  gjorde  pludselig  sin 
Virkning  under  den  ophidsede  Tilstand,  hvori  Synorix 
befandt  sig. 

Der  gik  et  Par  voldsomme  Trækninger  igjennem 
ham,  og  Fraaden  stod  ham  om  Munden. 

»Forbandelse!«  gjentog  han  og  sank  død  tilbage 
paa  Lejet. 

VIII. 

Imedens  dette  foregik,  var  Kamma  bleven  ført  til 
sit  lille  Værelse  i  den  ved  Artemis-Templet  liggende 
Bolig  for  Præstinder. 

Hun  hvilede  i  fuld  Højtidsdragt  paa  sit  Leje;  kun 
det  blaa  Hovedbind  var  taget  af,  og  hendes  lange  sorte 
Haar  faldt  opløst  ned  over  Skuldre  og  Barm. 

Flere  ansete  Kvinder,  som  havde  overværet  Høj- 
tideligheden, vare  fulgte  med  og  stode  hviskende  i  Bag- 
grunden. En  af  dem  foreslog  at  hente  Mnesikles, 
Sinatos's  Læge. 

Kamma  hørte  det  med  den  skærpede  Sans,  som 
ofte  indfinder  sig  i  Dødsstunden. 

»Det  er  unyttigt,«   sagde  hun.     »Jeg  vil  gjærne  dø.« 

Lidt  efter  hviskede  hun: 

»Børnene!« 

Man  bragte  dem  ind  til  hende. 

De  smaa  stirrede  forbavsede  paa  Moderens  dødblege 
Ansigt,  og  da  hun  søgte  at  drage  dem  til  sig,  gjorde 
de  en  svag  Modstand,  som  om  hun  var  dem  halv  fremmed. 

Da  traadte  en  Underpræstinde  ind,  ledsaget  af  en 
Tempeltjenerske;  den  sidste  bar  en  Salvebøsse  og  en 
Tot  fin  Uld. 

Præstinden  salvede  under  sagte  fremmumlede  Bønner 
Kammas  Øjne,  Næse  og  Mund  samt  hendes  Hænder  og 
Fodsaaler,  for  at  hun,  renset  for  al  jordisk  Urenhed, 
kunde  træde  frem  for  de  evige  Dommere  i  Underverdenen. 

Kort  efter  blev  Giftens  Virkninger  kjendelige. 

Kamma  pressede  Haanden  mod  sin  Side  som  for 
at  dæmpe  en  fortærende  Smerte.  Hendes  Barm  hævede 
og  sænkede  sig  under  en  tung  Stønnen,  og  hendes 
Hænder  begyndte  med  en  egen,  ligesom  flagrende,  Be- 
vægelse at  famle  frem  og  tilbage  uden  Hensigt  eller 
Nytte. 

Saaledes  laa  hun  nogen  Tid. 

Flere  af  de  omstaaende  græd. 

Nu  traadte  en  ældre  Tempelslavinde  ind  og  fortalte 
med  faa  Ord,  at  Synorix  havde  udaandet. 

Da  rejste  Kamma  sig  langsomt  og  med  Besvær  op 
paa  Lejet.      Som   en  Afglans   af  hendes   tidligere   Smil 

gled  hen  over  hendes  Træk;  hun  foldede  mat  Hænderne 
og  hviskede: 

»Velsignede  Artemis!  jeg  priser  Dig  for  dette  Bud- 
skab .  .  .  Saa  er  da  min  Husbond  hævnet!  Uslingen  er 
falden  for  en  Kvindes  Haand.« 

Et  Øjeblik  efter  forlangte  hun  et  Spejl.  En  Slav- 
inde holdt  et  Sølv-Haandspejl  hen  for  hende,  medens 
Underpræstinden  varsomt  løftede  hende  op. 

Kamma  stirrede  med  sine  matte  Øjne  ind  i  den 
blanke  Flade;  hun  sukkede  dybt,  og  store  Taarer  løb 
ned  over  hendes  Kinder. 

Det  var,  som  om  hun  tog  Afsked  med  sig  selv. 

Tntet  Øje  var  tørt,  og  flere  af  dem,  som  havde 
kjendt  Kamma,  knælede  ned  i  stille  Bøn  for  den  døende. 

Da  gik  der  med  ét  heftige  Trækninger  gjennem 
hendes  Legeme,  Øjnene  vendte  sig  mod  Himlen  med  et 
bristende  Blik,  og  hendes  Ansigtstræk  fordrejedes. 

Underpræstinden  lagde  et  Klæde  over  hende  for  at 
skjule  hendes  sidste  Strid  for  alles  Øjne. 

Krampetrækningerne  varede  dog  kun  kort.  Snart 
efter  laa  Kamma  stille  og  ubevægelig. 

Med  let  Haand  tog  Underpræstinden  da  Klædet 
bort  og  betragtede  Kammas  ligblege  Aasyn. 

Hendes  Øjne  vare  lukkede,  og  om  Læberne  stod 
der  et  blodigt  Skum,  som  af  og  til  løftede  sig  i  smaa. 
bristende  Blærer. 

Underpræstinden,  som  havde  set  mange  dø,  hviskede 
ganske  sagte: 

»Hun  aander  svagt  ,  .  .  Maaske  vil  hun  endnu  en 
Gang  komme  til  sig  selv.« 

Saaledes  laa  Kamma  en  Stund. 

Da  slog  hun  langsomt  Øjnene  op  og  søgte  at  rejse 
sig  og  drage  Børnene  til  sig.  En  fin  Rødme  vendte 
tilbage  paa  hendes  Kinder,  og  et  forklaret  Smil  oplivede 
hendes  Træk. 

»I  Galatien,«  sagde  hun  med  en  Stemme,  der  lød 
som  et  Aandepust,  »vil  man  længe  mindes  Artemis- 
præstinden, som  hævnede  sin  Husbond,  og  som  ...  for 
selve  Gudindens  Alter  .  .  .  straffede  den,  hvem  ingen 
vovede  at  anklage.« 

Efter  et  Ophold  tilføjede  hun: 

»For  mine  Børns  Skæbne  er  jeg  rolig.  Byen  Pessinus 
er  fra  i  Dag  deres  Moder.« 

En  sidste  Trækning  kastede  hende  tilbage  paa  Lejet. 

Alle  nærmede  sig;  hun  var  død. 

Underpræstinden  bøjede  sig  ned  over  hende.  Hun 
trykkede  hendes  Øjne  til,  ordnede  hendes  Haar  og 
kyssede  hendes  kolde  Pande. 

»Hvilken  Kvinde!«  udbrød  hun  med  Taarer  i  Øjnene, 
»blid  og  god  i  Medgangens  Dage  og  stor  i  Prøvelsens 
Time!« 

Og  ret  som  om  disse  Ord  vare  talte  ud  af  alles 
Hjærter,    knælede  de  tilstedeværende  ned  om  Lejet  og 

fæstede  Øjnene  paa  Kammas  marmorhvide,  endnu  i 
Døden  skjønne  Aasyn. 

Underpræstinden  lagde  Haanden  paa  hendes  Hoved 
og  mumlede  rørt: 

»Velsignet  være  hendes  Minde!« 

»Det  vil  leve  til  fjærne  Tider,«  sagde  en  af  de 
ældre  Kvinder.  »Maaske  vil  der  endnu  blive  talt  om 
Kamma,  naar  der  ikke  er  Sten  paa  Sten  tilbage  af 
Pessinus.« 

